**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΕΥΡΩΠΑΪΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Μαΐου 2021, ημέρα Τρίτη και ώρα 11.45΄, στην **Αίθουσα Συνεδριάσεων της Ολομέλειας της Βουλής,** συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου, η Διαρκής Επιτροπή Οικονομικών Υποθέσεων, η Ειδική Μόνιμη Επιτροπή Προστασίας Περιβάλλοντος και η Ειδική Διαρκής Επιτροπή Ευρωπαϊκών Υποθέσεων, υπό την προεδρία του Προέδρου της Διαρκούς Επιτροπής Παραγωγής και Εμπορίου, κ. Γεωργίου Βλάχου, του Προέδρου της Διαρκούς Επιτροπής Οικονομικών Υποθέσεων, κ. Σταύρου Καλογιάννη και της Προέδρου της Ειδικής Μόνιμης Επιτροπής Προστασίας Περιβάλλοντος, κυρίας Διονυσίας-Θεοδώρας Αυγερινοπούλου, με θέμα ημερήσιας διάταξης «την ενημέρωση από τον Υπουργό Περιβάλλοντος και Ενέργειας, κ. Κωνσταντίνο Σκρέκα για την στρατηγική μετάβασης σε μια κλιματικά ουδέτερη οικονομία».

Στη συνεδρίαση των Επιτροπών, παρέστησαν ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας, κ. Κυριάκος Μητσοτάκης, ο Πρόεδρος της Βουλής των Ελλήνων, κ. Κωνσταντίνος Τασούλας, η Πρόεδρος της Κοινοβουλευτικής Ομάδας του Κινήματος Αλλαγής, κυρία Φωτεινή (Φώφη) Γεννηματά, ο Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, κ. Δημήτριος Κουτσούμπας, ο Υπουργός Περιβάλλοντος και Ενέργειας, κ. Κωνσταντίνος Σκρέκας, ο Υφυπουργός Περιβάλλοντος και Ενέργειας,κ. Νικόλαος Ταγαράς και ο Υφυπουργός Περιβάλλοντος και Ενέργειας, κ. Γεώργιος Αμυράς.

Επίσης παρέστησαν, ο Γενικός Γραμματέας της Βουλής των Ελλήνων, κ. Γεώργιος Μυλωνάκης και ο Ειδικός Γραμματέας της Βουλής των Ελλήνων, κ. Βασίλειος Μπαγιώκος.

Τέλος, στη συνεδρίαση παρέστη ο Ευρωβουλευτής, κ. Πέτρος Κόκκαλης, ενώ συμμετείχαν μέσω της πλατφόρμας υπηρεσιών τηλεδιάσκεψης της Βουλής των Ελλήνων και οι Ευρωβουλευτές κ.κ. Γεώργιος Κύρτσος και Στέλιος Κυμπουρόπουλος.

Ο Προεδρεύων των Επιτροπών, κ. Γεώργιος Βλάχος, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Αλεξοπούλου Χριστίνα, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Βρυζίδου Παρασκευή, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Καππάτος Παναγής, Μπούγας Ιωάννης, Κεφάλα Μαρία-Αλεξάνδρα, Μαντάς Περικλής, Πασχαλίδης Ιωάννης, Δούνια Παναγιώτα (Νόνη),Σαλμάς Μάριος, Σπανάκης Βασίλειος – Πέτρος, Ζεμπίλης Αθανάσιος, Κούβελας Δημήτριος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος, Λιακούλη Ευαγγελία, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Συντυχάκης Εμμανουήλ και Χήτας Κωνσταντίνος.

Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Μπαραλιάκος Ξενοφών (Φώντας), Ρουσόπουλος Θεόδωρος, Τζηκαλάγιας Ζήσης, Χιονίδης Σάββας, Βέττα Καλλιόπη, Καφαντάρη Χαρούλα (Χαρά), Χαρίτου Δημήτριος (Τάκης), Μουλκιώτης Γεώργιος, Κωνσταντόπουλος Δημήτριος, Κομνηνάκα Μαρία, Παπαναστάσης Νικόλαος και Μπούμπας Κωνσταντίνος.

Από τη Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Βαρτζόπουλος Δημήτριος, Γιαννάκου Μαριορή (Μαριέττα), Καιρίδης Δημήτριος, Κουμουτσάκος Γεώργιος, Λοβέρδος Ιωάννης-Μιχαήλ, Μάνη-Παπαδημητρίου Άννα, Παπαδημητρίου Χαράλαμπος (Μπάμπης), Πνευματικός Σπυρίδων, Αβραμάκης Ελευθέριος, Κασιμάτη Ειρήνη (Νίνα), Μεϊκόπουλος Αλέξανδρος, Μουζάλας Ιωάννης, Μπουρνούς Ιωάννης, Μωραΐτης Αθανάσιος (Θάνος), Σκούφα Ελισάβετ (Μπέττυ), Φωτίου Θεανώ, Κεφαλίδου Χαρά, Πάνας Απόστολος, Λαμπρούλης Γεώργιος, Παφίλης Αθανάσιος και Σακοράφα Σοφία.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κυρίες και κύριοι συνάδελφοι, καλή σας ημέρα. Αρχίζει η κοινή συνεδρίαση των Διαρκών Επιτροπών Παραγωγής και Εμπορίου και Οικονομικών Υποθέσεων, της Ειδικής Διαρκούς Επιτροπής Ευρωπαϊκών Υποθέσεων, καθώς και της Ειδικής Μόνιμης Επιτροπής Προστασίας του Περιβάλλοντος, με θέμα ημερήσιας διάταξης την ενημέρωση από τον Υπουργό Περιβάλλοντος και Ενέργειας, κ. Κωνσταντίνο Σκρέκα, σχετικά με τη «Στρατηγική μετάβασης σε μία κλιματικά ουδέτερη οικονομία».

Κυρίες και κύριοι συνάδελφοι, έχουμε τη χαρά και την τιμή, τις εργασίες των Επιτροπών μας να παρακολουθούν ο Πρωθυπουργός της χώρας, ο κ. Κυριάκος Μητσοτάκης, καθώς και η Πρόεδρος της Κοινοβουλευτικής Ομάδας του Κινήματος Αλλαγής, η κυρία Φωτεινή Γεννηματά, τους οποίους ευχαριστούμε.

 Θα ξεκινήσουμε τη διαδικασία με την ομιλία του κ. Υπουργού. Θα ακολουθήσει η Πρόεδρος της Κοινοβουλευτικής Ομάδας του Κινήματος Αλλαγής, ενώ στη συνέχεια θα μιλήσει ο κ. Πρωθυπουργός. Ακολούθως, θα μιλήσει ένας εκπρόσωπος από κάθε Κοινοβουλευτική Ομάδα, όπως έχει οριστεί και στη συνέχεια θα πάρουν τον λόγο, όσοι άλλοι συνάδελφοι το επιθυμούν. Ανάλογα με τους συναδέλφους που θα ζητήσουν να μιλήσουν, θα διαχειριστούμε τον χρόνο, όπως συνήθως κάνουμε στις συνεδριάσεις των Επιτροπών μας, κάνοντας πάντα τη καλύτερη δυνατή διαχείριση, αλλά και μην στερώντας τον λόγο για ουσιαστική παρέμβαση από κανέναν συνάδελφο. Έχουμε, ήδη, έντεκα εγγραφές. Οι συνάδελφοι μπορούν να εγγράφονται, είτε ηλεκτρονικά, είτε σηκώνοντας το χέρι τους.

Ξεκινάμε, δίνοντας τον λόγο στον Υπουργό Περιβάλλοντος και Ενέργειας, κ. Κωνσταντίνο Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Πρόεδρε της Κυβερνήσεως, κυρία Πρόεδρε του Κινήματος Αλλαγής, κυρίες και κύριοι Βουλευτές, τον τελευταίο ενάμιση, περίπου, χρόνο έχουμε έρθει αντιμέτωποι με μία πρωτοφανή υγειονομική κρίση, η οποία, όπως έχει φανεί, δεν γνωρίζει, ούτε σύνορα, αλλά ούτε κάνει και διακρίσεις. Μία κρίση που έχει αλλάξει τις ζωές όλων μας και μας έχει υποχρεώσει να αναδιατάξουμε τις προτεραιότητές μας. Μία κρίση, όμως, που πέρα και πάνω από όλα, βρήκε τον πλανήτη όλο απροετοίμαστο για κάτι τέτοιο. Η πανδημία, λοιπόν, του Covid-19 αναδεικνύει την ανάγκη να μην κλείσουμε τα μάτια στην επόμενη μεγάλη παγκόσμια κρίση, οι επιπτώσεις της οποίας έχουν, ήδη, αρχίσει να γίνονται αισθητές στην καθημερινότητά μας. Βεβαίως, αναφέρομαι στην κλιματική κρίση και στις επιπτώσεις που αυτή έχει και που αποτελεί τη μεγαλύτερη απειλή για την ύπαρξη, όχι μόνο της Ευρώπης, αλλά και του κόσμου.

 Σήμερα, λοιπόν, καλούμαστε να κινηθούμε όλοι μαζί προς μία συγκεκριμένη κατεύθυνση, για να καταπολεμήσουμε άμεσα και συνολικά τα αίτια που προκαλούν αυτή την κρίση και τις αναπόφευκτες συνέπειές της, αλλά και για να τη μετατρέψουμε σε μία μεγάλη ευκαιρία, που θα μας επιτρέψει να οικοδομήσουμε μία στέρεη βάση για ολική μεταστροφή σε ένα βιώσιμο αναπτυξιακό υπόδειγμα.

 Πολύ νωρίτερα, όμως, από την έλευση της πανδημίας, η Ελλάδα είχε βρεθεί ένα βήμα πιο μπροστά στην αναθεώρηση του τρόπου, με τον οποίο αντιμετώπιζε μέχρι πρότινος το περιβάλλον, αλλά και την κατανάλωση και την παραγωγή ηλεκτρικής ενέργειας. Ο Πρωθυπουργός μας, ο Κυριάκος Μητσοτάκης, στα πλαίσια της Συνόδου Κορυφής του ΟΗΕ για το Κλίμα, που είχε λάβει χώρα τον Σεπτέμβριο του 2019, πολλούς μήνες πριν έρθει η πανδημία, είχε «σκιαγραφήσει» τη φιλόδοξη Εθνική Στρατηγική για την Ενέργεια και το Κλίμα, περιγράφοντας, μεταξύ άλλων, την απόφασή του, τότε, για μία γρήγορη απόσυρση των λιγνιτικών μονάδων παραγωγής ηλεκτρικής ενέργειας. Θα εξηγήσω παρακάτω τους λόγους που αυτό έφερε, τότε, τη γρηγορότερη απολιγνιτοποίηση, ίσως, μεταξύ των κρατών μελών της Ευρωπαϊκής Ένωσης και προκάλεσε από τότε μέχρι σήμερα -και πρόσφατα η κυρία Μαργκρέτε Βεστάγκερ μάς επισκέφθηκε- αναρίθμητα εγκωμιαστικά σχόλια γι’ αυτή την τολμηρή και οραματική απόφαση.

Αυτός είναι ο τρόπος και αυτές είναι οι πράξεις, όχι τα λόγια, με τις οποίες αποδεικνύει η Κυβέρνησή μας και ο ίδιος ο Πρωθυπουργός, ότι η χώρα μας μπορεί να πρωτοστατήσει στην καταπολέμηση της κλιματικής απειλής και να βρεθεί στην πρώτη γραμμή της πράσινης μετάβασης, που θα έχει πολλαπλασιαστικά οφέλη για το σύνολο της κοινωνίας, για την απασχόληση, για την πραγματική οικονομία. Επίσης, αυτό φαίνεται και από το αναθεωρημένο πρόγραμμα «Εθνικό Σχέδιο για την Ενέργεια και το Κλίμα», το ΕΣΕΚ, το οποίο κατατέθηκε λίγους μήνες μετά από εκείνη τη Σύνοδο στον ΟΗΕ, τον Νοέμβριο-Δεκέμβριο του 2019, όπου εκεί προσδιορίζονται οι φιλόδοξοι και οι, ρεαλιστικά, επιτεύξιμοι ενεργειακοί και κλιματικοί στόχοι της χώρας μας για το 2030. Στόχοι που οφείλω να πω, όπως θα γνωρίζετε κι’ εσείς, ότι ορισμένες φορές είναι ακόμη υψηλότεροι και από τους φιλόδοξους ευρωπαϊκούς στόχους. Στόχοι που υιοθετούν το όραμα που έχει η Ευρώπη να είναι η πρώτη κλιματικά ουδέτερη ήπειρος μέχρι το 2050.

Σήμερα, δεν έχουμε μόνο ένα συνεκτικό και ολιστικό σχέδιο που περιγράφεται στο Εθνικό Σχέδιο για την Ενέργεια και το Κλίμα. Δεν έχουμε μόνο τη βούληση και την αποφασιστικότητα να το υλοποιήσουμε, να το πετύχουμε. Έχουμε και κάτι περισσότερο, κάτι το οποίο, επίσης, κερδήθηκε μέσα από τη διαπραγμάτευση, που πέτυχε η σημερινή Κυβέρνηση. Έχουμε στη «φαρέτρα» μας τους πόρους του Ταμείου Ανάκαμψης και Ανθεκτικότητας, αλλά και τους πόρους του επόμενου ΕΣΠΑ, της επόμενης προγραμματικής περιόδου. Όπως γνωρίζετε, το 37% των πόρων από το Ταμείο Ανάκαμψης, που αντιστοιχεί σε δημόσια δαπάνη, τουλάχιστον, 6 δισεκατομμύρια ευρώ, έχουν αφιερωθεί στην πορεία προς την πράσινη ανάκαμψη της χώρας μας, με τον τομέα της ενέργειας να καταλαμβάνει, αδιαμφισβήτητα, έναν ρόλο κομβικό και θα εξηγήσουμε παρακάτω για ποιον λόγο συμβαίνει αυτό. Να σημειώσω, ότι η Ελλάδα ήταν μεταξύ των δύο πρώτων χωρών της Ευρωπαϊκής Ένωσης που κατέθεσε το Σχέδιό της για το Ταμείο Ανάκαμψης. Η άλλη χώρα ήταν η Πορτογαλία, η οποία, όπως γνωρίζετε, έχει αναλάβει και την Προεδρία της Κομισιόν το διάστημα που διανύουμε.

 Να σας πω, όμως, ποιοι ήταν οι αναθεωρημένοι στόχοι -και κάποιος μπορεί να ανατρέξει στο προηγούμενο Εθνικό Σχέδιο για την Ενέργεια και το Κλίμα που παραλάβαμε- οι οποίοι κατατέθηκαν τον Δεκέμβριο του 2019. Πλήρης απολιγνιτοποίηση της οικονομίας μας μέχρι το 2028, για συγκεκριμένους λόγους που θα εξηγήσω. Αύξηση του μεριδίου των Ανανεώσιμων Πηγών Ενέργειας στη συνολική κατανάλωση ενέργειας, στο 35% έως το 2030. Σήμερα, η συμμετοχή των ΑΠΕ στη συνολική κατανάλωση ενέργειας είναι 18%. Εδώ συμπεριλαμβάνονται, βέβαια, και η ενέργεια που χρησιμοποιούμε για την κίνηση των αυτοκινήτων, για τις μεταφορές, για τη θέρμανση, για τον κλιματισμό των κτιρίων και άλλα. Αύξηση του μεριδίου των Ανανεώσιμων Πηγών Ενέργειας, πιο συγκεκριμένα, στην Ηλεκτροπαραγωγή στο 61% μέχρι το 2030. Οφείλω να πω, ότι αυτά είχαν ως αφετηρία τον στόχο που είχε θέσει η Ευρωπαϊκή Επιτροπή για μείωση των εκπομπών διοξειδίου του άνθρακα, κατά 42%, μέχρι το 2030, σε σχέση με το 1990. Αυτό, όπως γνωρίζετε, το τελευταίο διάστημα έχει αλλάξει. Έχει ανέλθει στο 55% και, άρα, ήδη, έχουμε ξεκινήσει την αναθεώρηση ενός, ήδη, πολύ φιλόδοξου Εθνικού Σχεδίου, αλλά και για να πετύχουμε τους νέους, πιο φιλόδοξους στόχους της Ευρωπαϊκής Επιτροπής. Άρα, το 61% που είχαμε αρχικά καθορίσει ως ποσοστό, για να συμμετέχουν οι ΑΠΕ στη συνολική κατανάλωση ηλεκτρικής ενέργειας της χώρας μας, αναμένεται να αυξηθεί, ενώ, ίσως, ξεπεράσει και το 67%. Θα είναι το αποτέλεσμα μιας μελέτης, που αυτή τη στιγμή, ήδη, εκπονείται, για να είμαστε, ίσως, και από τις πρώτες χώρες, για να μην πω η πρώτη χώρα, η οποία θα αναθεωρήσει το Εθνικό της Σχέδιο για την Ενέργεια και το Κλίμα. Μείωση, επίσης, των εκπομπών αερίων του θερμοκηπίου, όπως είπα ήταν 42%, αλλά θα γίνει 55%, σύμφωνα με τις τελευταίες εξελίξεις.

Από πού προέρχονται, όμως, οι εκπομπές διοξειδίου του άνθρακα; Στις εκπομπές διοξειδίου του άνθρακα οφείλεται η αύξηση της θερμοκρασίας του πλανήτη, που με τη σειρά της επηρεάζει και μεταβάλλει το παγκόσμιο κλίμα, ενώ είναι σημαντικές και οι επιπτώσεις του στην κλιματική αλλαγή και την κλιματική κρίση. Άρα, ποιος είναι ο στόχος της παγκόσμιας κοινότητας; Να μειώσουμε, ακριβώς, αυτό το αίτιο, δηλαδή, τις εκπομπές διοξειδίου του άνθρακα που προκαλεί το φαινόμενο της κλιματικής αλλαγής.

Η παραγωγή ηλεκτρικής ενέργειας ευθύνεται για το 32%, περίπου, των εκπομπών διοξειδίου του άνθρακα στην ατμόσφαιρα. Ακολουθούν οι μεταφορές με, περίπου, 20%, ακολουθεί, η βιομηχανία με 16% και στη συνέχεια τα κτίρια και ο αγροτικός τομέας, ο οποίος είναι αρκετά πιο χαμηλά, στο 5%. Άρα, οι επενδύσεις που περιγράφονται μέσα στο ΕΣΕΚ και που αθροίζουν σε αξία συνολικές επενδύσεις 44 δισεκατομμύρια ευρώ μέχρι το 2030, καταλαβαίνετε, ότι, σε έναν μεγάλο βαθμό, αναφέρονται, ακριβώς, στη μείωση του διοξειδίου του άνθρακα που εκπέμπεται, κατά τη διάρκεια της παραγωγής ηλεκτρικής ενέργειας στις μεταφορές, αλλά και στην αναβάθμιση του κτιριακού μας αποθέματος.

Για ποιον λόγο η απολιγνιτοποιήση, που τόσο οραματικά και τόσο αποφασιστικά ανακοίνωσε ο Πρωθυπουργός τον Σεπτέμβριο του 2019 είναι σημαντική; Είναι σημείο «κλειδί» για την από εδώ και πέρα αειφόρο ανάπτυξη, βιώσιμη και ισχυρή ανάπτυξη της ελληνικής οικονομίας. Όπως είδατε, ο βασικός «ένοχος» για τις εκπομπές διοξειδίου του άνθρακα είναι η παραγωγή ηλεκτρικής ενέργειας από λιγνίτη, καθώς για κάθε μεγαβατόρα ηλεκτρικής ενέργειας, που παράγεται από λιγνίτη, εκπέμπεται στην ατμόσφαιρα από τα λιγνιτικά εργοστάσια της ΔΕΗ 1,2 έως 1,4 τόνοι διοξειδίου του άνθρακα.

Τι σημαίνει αυτό; Πρώτον, επηρεάζεται πολύ το περιβάλλον. Δεύτερον, ζημιώνεται η ΔΕΗ. Σήμερα που μιλάμε, ο κάθε τόνος διοξειδίου του άνθρακα, που εκπέμπεται στην ατμόσφαιρα, κοστίζει 35-40 ευρώ. Τα 40 ευρώ έφτασε να κοστίζει ο κάθε τόνος, φέτος, διοξειδίου του άνθρακα, που εκπέμπεται στην ατμόσφαιρα. Όταν, λοιπόν, για κάθε μεγαβατόρα η ΔΕΗ εκπέμπει 1,2 με 1,4 τόνους, καταλαβαίνετε, ότι έχει ένα κόστος 50 ευρώ, το οποίο προέρχεται, μόνο και μόνο από την εκπομπή διοξειδίου του άνθρακα. Αν συνυπολογίσει κανείς, ότι θέλει 40 με 45 ευρώ για το πραγματικό κόστος παραγωγής ηλεκτρικής ενέργειας από λιγνίτη, η ΔΕΗ για κάθε λιγνιτική μεγαβατόρα έχει ένα κόστος συνολικό, σήμερα, που προσεγγίζει τα 100 ευρώ, όταν η χονδρεμπορική τιμή αγοράς, σήμερα, στην Ελλάδα είναι, περίπου, 60 με 65 ευρώ.

Η ΔΕΗ για κάθε μεγαβατόρα λιγνιτική, που παράγει και πουλάει στη χονδρεμπορική αγορά, ζημιώνεται με πάνω από 40 ευρώ. Γι’ αυτό ήταν πάρα πολύ σημαντική εκείνη η απόφαση, που, τότε, η τιμή των εκπομπών δεν ήταν 40 ευρώ, ήταν πολύ χαμηλότερη.

Αυτό, ακριβώς, υποδηλώνει, το πώς, τελικά, ένας ηγέτης και ένας πολιτικός πρέπει να προνοεί και να βλέπει μακριά, για να παίρνει τις σωστές αποφάσεις, πριν αυτές έρθουν και «χτυπήσουν» την καθημερινότητα των Ελλήνων πολιτών. Όλες οι λιγνιτικές μονάδες θα αποσυρθούν μέχρι το 2023, πλην μίας, η οποία, σύμφωνα με τις τελευταίες ανακοινώσεις της ΔΕΗ, θα μετατραπεί σε μία μονάδα παραγωγής ηλεκτρικής ενέργειας από φυσικό αέριο το 2025. Όμως, για να πετύχουμε επιπλέον μείωση των εκπομπών διοξειδίου του άνθρακα από την ηλεκτροπαραγωγή και από την κατανάλωση ηλεκτρικής ενέργειας, σχεδιάζουμε περισσότερη και μεγαλύτερη διείσδυση των Ανανεώσιμων Πηγών Ενέργειας στο σύστημά μας. Γι’ αυτόν τον λόγο προχωρούμε στην απλοποίηση, καταρχήν, ακόμη περισσότερο, της αδειοδότησης. Ο προκάτοχός μου, ο κ. Χατζηδάκης, είχε κάνει σπουδαία δουλειά, καθώς είχε προχωρήσει στην απλοποίηση, κατά το προηγούμενο διάστημα, στην πρώτη φάση απλοποίησης της αδειοδότησης των ΑΠΕ. Εμείς προχωρούμε στο δεύτερο βήμα. Και όχι μόνο αυτό, αλλά για να έχουμε περισσότερη διείσδυση των ΑΠΕ, θα πρέπει να πετύχουμε δυο πράγματα. Πρώτον, να εγκαταστήσουμε συστήματα αποθήκευσης ενέργειας, που σήμερα, δεν υπάρχουν, γιατί δεν θα μπορέσουμε διαφορετικά να διασφαλίσουμε τη σταθερότητα, αλλά και την ευελιξία του συστήματος, αν δεν μπορούμε να αποθηκεύουμε την ηλιακή ενέργεια, για παράδειγμα, που παράγεται κατά τις πρωινές ώρες και που θα μπορούμε να τη χρησιμοποιούμε τις νυχτερινές ώρες, όταν πια δεν μπορούν να λειτουργούν τα φωτοβολταϊκά. Θα πρέπει, επίσης, να αναβαθμίσουμε το ενεργειακό μας σύστημα, τα δίκτυα μεταφοράς και διανομής ηλεκτρικής ενέργειας, για να μπορέσουμε να έχουμε μεγαλύτερη διείσδυση των ΑΠΕ. Έχουμε κατανείμει, περίπου, 450 εκατομμύρια ευρώ από το Ταμείο Ανάκαμψης, ακριβώς, για την ανάπτυξη συστημάτων αποθήκευσης ενέργειας πάνω από 1,2 με 1,4 γιγαβάτ αποθηκευτικής δυνατότητας θα πρέπει να εγκαταστήσουμε στην Ελλάδα μέχρι το 2030, για να μπορέσουμε να πετύχουμε τη σταθερότητα του ηλεκτρικού μας δικτύου και να αυξήσουμε τη διείσδυση των ΑΠΕ. αντλητικά συστήματα, συστήματα αντλησιοταμίευσης και μπαταρίες.

Στο σημείο αυτό, θέλω να αναφέρω ένα έργο, το υδροηλεκτρικό της Μεσοχώρας. Μιλάμε για ένα σημαντικό έργο κατασκευασμένο, το οποίο έχει κοστίσει, σχεδόν, μισό δισεκατομμύριο ευρώ. Επιτέλους, προσπαθούμε να το ξεμπλοκάρουμε. Προσπάθησε και η προηγούμενη Κυβέρνηση, για να είμαι, απόλυτα, δίκαιος, αλλά δεν το κατάφερε, τελικά, με τον τρόπο που το έκανε. Εμείς προσπαθούμε να το ξεμπλοκάρουμε και, ήδη, προχωρήσαμε στο πρώτο βήμα με τον αρμόδιο Υφυπουργό, τον κ. Ταγαρά, έτσι ώστε να μπορέσει, επιτέλους, αυτό το φράγμα, το οποίο θα παράγει 360, περίπου, γιγαβατόρες ηλεκτρικής ενέργειας, που θα αντικαταστήσουν τη λιγνιτική ηλεκτρική ενέργεια, που θα μειώσουν, κατά 400.000 τόνους εκπομπών διοξειδίου του άνθρακα που θα παράγονται από λιγνίτη, να ολοκληρωθεί γρήγορα και να παραδοθεί, εν λειτουργία, στους Έλληνες πολίτες.

Προχωρούμε ένα φιλόδοξο σχέδιο για τα πανέμορφα και ζηλευτά ελληνικά νησιά, τα πράσινα νησιά, έτσι όπως θέλουμε να τα μετατρέψουμε. Αυτή τη στιγμή, η ηλεκτρική ενέργεια που καταναλώνουν παράγεται από ρυπογόνες ντιζελογεννήτριες, οι οποίες, σταδιακά, θα αρχίσουν να αποσύρονται μετά τη διασύνδεσή τους και μετά, βέβαια, την ανάπτυξη υβριδικών συστημάτων σε αυτά που δεν θα διασυνδεθούν.

 Στο Υπουργείο Περιβάλλοντος και Ενέργειας έχουμε δρομολογήσει, ήδη, τη σύσταση μιας Ειδικής Επιτροπής για την αξιολόγηση των σχεδίων που θα κατατεθούν στο ανάλογο Ταμείο της Ευρωπαϊκής Επιτροπής, στο Ταμείο Δίκαιης Μετάβασης για την απανθρακοποίηση των νησιών. Είναι μία προσπάθεια, που οφείλω να πω, ότι ξεκίνησε από την προηγούμενη Κυβέρνηση, αλλά εμείς τώρα θα διαπραγματευτούμε αυτοί οι πόροι που είναι σε αυτό το Ταμείο, το πώς θα αξιοποιηθούν προς όφελος της απανθρακοποίησης των νησιών αυτών, έτσι ώστε να βοηθήσουμε και το περιβάλλον, αλλά και να προσθέσουμε ακόμα μεγαλύτερη αξία στο τουριστικό προϊόν, το οποίο εκεί παρέχεται και, βέβαια, αυτό θα έχει τεράστια οφέλη και για τους κατοίκους, οι οποίοι ζουν εκεί. Ένα δισεκατομμύριο, περίπου, ευρώ εκτιμάται, ότι θα επενδύσουμε δημόσια δαπάνη, η οποία θα κινητοποιήσει συνολικά 1,7 δισεκατομμύρια ευρώ, σχεδόν, δύο δισεκατομμύρια ευρώ, ακριβώς, για την απανθρακοποίηση των νησιών μας.

Σε σχέση με την ηλεκτρική διασύνδεση και τις ηλεκτρικές διασυνδέσεις που προανέφερα. Ολοκληρώνεται και μπαίνει στη δοκιμαστική λειτουργία τις επόμενες εβδομάδες η μικρή διασύνδεση της Κρήτης. Αυτό θα προσφέρει και στην ενεργειακή ασφάλεια του νησιού, αλλά, φυσικά, θα βοηθήσει στο να αποσυρθούν, σιγά σιγά, και οι πετρελαϊκές μονάδες, παλιές μονάδες οι περισσότερες, οι οποίες ρυπαίνουν το περιβάλλον. Η μεγάλη διασύνδεση ολοκληρώνεται το 2023, αλλά προχωρούμε και στη διασύνδεση των Δωδεκανήσων, αφιερώνοντας εκεί 1,5 δισεκατομμύρια ευρώ, που θα ξεκινήσει το 2025 και θα ολοκληρωθεί το 2027. Με αυτόν τον τρόπο, θα μπορέσουμε να διασυνδέσουμε, επιτέλους, και τη Ρόδο, αλλά και την Κάρπαθο, τη Σύμη, την Κω, την Κάλυμνο, την Πάτμο. Βέβαια, προχωράμε και στη διασύνδεση των νησιών του Βορειοανατολικού Αιγαίου, 935 εκατομμύρια ευρώ για ένα έργο που θα ξεκινήσει το 2025 και θα ολοκληρωθεί το 2029. Βέβαια, όπως είπα, για τα μικρότερα νησιά, τα οποία θα παραμείνουν για μεγαλύτερο διάστημα μη διασυνδεδεμένα, εκεί σχεδιάζουμε την εγκατάσταση υβριδικών συστημάτων παραγωγής ηλεκτρικής ενέργειας από ΑΠΕ, από φωτοβολταικά, και την εγκατάσταση μπαταριών, έτσι ώστε και αυτά να μειώσουν το περιβαλλοντικό τους αποτύπωμα. Έχει, ήδη, δρομολογηθεί και κατατεθεί στην Ευρωπαϊκή Επιτροπή το ανάλογο σχήμα στήριξης αυτών των σταθμών. Στη συνάντηση που είχαμε με την κυρία Βεστάγκερ, την προηγούμενη εβδομάδα συζητήσαμε αυτό το θέμα και είναι σε πολύ καλό δρόμο και πολύ γρήγορα θα υπάρχει το θεσμικό πλαίσιο, ώστε να μπορέσουν αυτές οι επενδύσεις να πραγματοποιηθούν.

 Βέβαια, δεν θα μπορούσαμε να μιλήσουμε για μία γρήγορη μετάβαση από τη σημερινή κατάσταση σε ένα πιο καθαρό μέλλον της Ελλάδας, αν δεν μιλούσαμε για το φυσικό αέριο, που θα είναι το καύσιμο «γέφυρα», το μεταβατικό καύσιμο. Γι’ αυτό τον λόγο προωθούμε και επενδύουμε ένα δισεκατομμύριο ευρώ δημόσια δαπάνη στα δίκτυα μεταφοράς και διανομής φυσικού αερίου, τα οποία θα είναι έτοιμα να μεταφέρουν λίγο αργότερα και υδρογόνο. Βέβαια, ενισχύουμε τις διασυνδέσεις με τις γειτονικές χώρες και προωθούμε, φυσικά, και τη διασύνδεση μεταξύ του Ισραήλ, της Κύπρου και της Ελλάδας για μεταφορά φυσικού αερίου και ο λεγόμενος αγωγός EastMed θα είναι hydrogen ready, δηλαδή, θα μπορεί μέχρι και 20% να μεταφέρει υδρογόνο.

 Oφείλoυμε να πούμε ότι συζητάμε και άλλες διασυνδέσεις, όπως συζητάμε και ηλεκτρικές διασυνδέσεις με την Αίγυπτο, αλλά και ανάπτυξη με τις υπόλοιπες γειτονικές χώρες, που θα δώσουν τη δυνατότητα να μεταφέρεται και να προσφέρεται ενέργεια πολύ πιο εύκολα. Όλο αυτό δημιουργεί ανταγωνισμό και τελικά πετυχαίνουμε χαμηλές τιμές, ανταγωνιστικές τιμές ενέργειας για τους πολίτες, για τα νοικοκυριά, για τις επιχειρήσεις και τους επαγγελματίες.

Δεν θα μπορούσαμε, όμως, να πετύχουμε τους στόχους μας, αν δεν μιλάγαμε για κάτι πάρα πολύ σημαντικό, το 70% με 80%, σχεδόν, του κτιριακού μας αποθέματος έχει κατασκευαστεί πριν από το 2000. Καταλαβαίνετε, λοιπόν, ότι τα κτίρια ευθύνονται για πάνω από το 10%, περίπου, εκπομπών διοξειδίου του άνθρακα από την ενέργεια που καταναλώνουν για τη θέρμανση ή αντίστοιχα για τον κλιματισμό. Προωθούμε την ενεργειακή αναβάθμιση 600.000 δημόσιων και ιδιωτικών κτιρίων, μέχρι το 2030, δηλαδή, 60.000 κάθε χρόνο. Το 12% με 15% των σπιτιών, περίπου, θα πρέπει να έχει αναβαθμιστεί ενεργειακά με τα δύο δισεκατομμύρια ευρώ δημόσια δαπάνη από το Ταμείο Ανάκαμψης, που θα κινητοποιήσει, τουλάχιστον, τρία δισεκατομμύρια ευρώ τα επόμενα πέντε χρόνια, για να μπορέσουμε να αναβαθμίσουμε το κτιριακό απόθεμα, το οποίο έχει πολλαπλές ωφέλειες.

Πρώτον, μειώνει το περιβαλλοντικό αποτύπωμα και τις εκπομπές διοξειδίου του άνθρακα. Δεύτερον, «αναθερμαίνει» τον πολύ σημαντικό κλάδο της οικοδομής, καθώς δεκάδες επαγγέλματα ζουν από αυτόν. Τρίτον, και πάρα πολύ σημαντικό και έτσι καταλαβαίνει και ο πολίτης και βάζει και τον εαυτό του μέσα σε αυτήν την προσπάθεια για την προστασία του περιβάλλοντος, μειώνει τον λογαριασμό της ενέργειας που πληρώνει, είτε αυτό είναι λογαριασμός του ηλεκτρικού, είτε είναι πετρέλαιο, είτε είναι φυσικό αέριο για τη θέρμανση του σπιτιού του. Με αυτόν τον τρόπο αντιμετωπίζουμε και με άλλες δράσεις που θα αναφέρουμε αργότερα το φαινόμενο της ενεργειακής «φτώχειας», «πενίας».

Θα ήθελα να πω, επίσης, ότι αλλάζουμε λίγο τα κριτήρια. Μέχρι τώρα, θέλαμε πολύ γρήγορα να διαθέσουμε στην αγορά χρήματα, για να «αναθερμανθεί» η οικονομία, αλλά και για να αναβαθμίσουν ενεργειακά οι πολίτες τα σπίτια τους. Τώρα προχωρούμε σε μία επιλογή κριτήριων κατάταξης, προτεραιόποιησης, με τρόπο που θα είναι πολύ πιο δίκαιος. Η αξιοποίηση αυτών των πόρων θα λάβει υπόψη την ηλικία του κτιρίου, τον βαθμό ενεργειακής απόδοσης, πόσα μέλη της οικογένειας μένουν κάτω από αυτή τη στέγη, αν υπάρχει ακόμα και μέλος που είναι με αναπηρία, το οποίο κοστίζει σε ένα νοικοκυριό και το δυσκολεύει να αντιμετωπίσει τις ενεργειακές δαπάνες. Όλα αυτά τα κριτήρια, αντικειμενικά, τεχνικά και κοινωνικά θα ληφθούν υπόψιν για την προτεραιοποίηση αυτών των δικαιούχων στα επόμενα προγράμματα «Εξοικονομώ».

Δεν θα μπορούσα, βέβαια, να μην μιλήσω για τις νέες τεχνολογίες που είναι απαραίτητες, όπως είναι, για παράδειγμα, το υδρογόνο. Ανακοινώσαμε μία πρόσκληση, πριν λίγες εβδομάδες, σε συνεργασία με το Υπουργείο Ανάπτυξης. Είχαμε πάνω από είκοσι αιτήσεις ενδιαφερομένων για να καταθέσουν επενδυτικά σχέδια για την παραγωγή πράσινου υδρογόνου. Υπάρχει τεράστιο ενδιαφέρον. Θα το υποστηρίξουμε και με πόρους, αλλά και με ρυθμιστικό πλαίσιο που, αυτή τη στιγμή, είναι σχεδόν έτοιμο και πρόκειται να κατατεθεί προς έγκριση στους αρμόδιους θεσμούς της Ευρωπαϊκής Επιτροπής το επόμενο διάστημα.

 Βέβαια, οι μεταφορές ευθύνονται για το 20% των εκπομπών διοξειδίου του άνθρακα. Ο ίδιος ο Πρωθυπουργός είχε θέσει ως βασική προτεραιότητα το να αλλάξει η κουλτούρα και να καταλάβουμε, ότι η ηλεκτροκίνηση παίζει σημαντικό ρόλο. Όταν ξεκινήσαμε είχαν πουληθεί, μόλις, 1.100 ηλεκτρικά οχήματα, τα προηγούμενα τέσσερα χρόνια και τους πρώτους πέντε μήνες, μετά την ψήφιση του νόμου για την ηλεκτροκίνηση από τη δική μας Κυβέρνηση, ταξινομήθηκαν πάνω από 2.500 ηλεκτρικά οχήματα. Σήμερα, ένα στα δέκα οχήματα που ταξινομούνται είναι ηλεκτρικά ή υβριδικά οχήματα. Έχουμε 13.000 αιτήσεις για το Πρόγραμμα «Κινούμαι Ηλεκτρικά». Καταλαβαίνετε, ότι η κοινωνία ήταν έτοιμη, εδώ και καιρό, αλλά τώρα, όμως, δίνουμε αυτό το «πλέγμα» κινήτρων, για να μπορέσουμε να βοηθήσουμε να υλοποιήσουν το όραμά τους και το όνειρό τους και να βοηθήσουν την προσπάθεια της χώρας να προστατεύσουμε το περιβάλλον.

Ωστόσο, η περιβαλλοντική πολιτική δεν σταματά μόνο στην ενέργεια. Έχουμε και τους δασικούς χάρτες. Γίνεται τεράστια δουλειά από τον αρμόδιο Υφυπουργό, τον κ. Αμυρά. Διορθώνουμε προβλήματα που παραλάβαμε. Είχε γίνει προσπάθεια και παρίσταται και ο τέως Αναπληρωτής Υπουργός, ο κ. Φάμελλος. Κληρονομήσαμε, όμως, πολλά προβλήματα, τα οποία προσπαθούμε να διορθώσουμε με εσωτερικό τρόπο, χωρίς ταλαιπωρία και χωρίς επιπλέον κόστος για τους πολίτες. Ολοκληρώνουμε στο 99% την ανάρτηση των δασικών χαρτών και προχωρούμε τις πρωτοβουλίες εκείνες, για να μπορέσουμε, επιτέλους, να έχουμε σωστούς δασικούς χάρτες που δεν θα προκαλούν τους πολίτες.

Όμως, και η προστασία της βιοποικιλότητας είναι μία από τις βασικές προτεραιότητες της Κυβέρνησής μας. Ο Γιώργος Αμυράς ηγείται μιας προσπάθειας για δενδροφύτευση με πάνω από 30 εκατομμύρια δέντρα σε 165.000 στρέμματα αναδάσωσης. Είναι ένα Εθνικό Σχέδιο Αναδάσωσης που και ένα όραμα του Πρωθυπουργού. Για τον σκοπό αυτόν θα αξιοποιηθούν 224 εκατομμύρια, 100 εκατομμύρια από το Ταμείο Ανάκαμψης για δράσεις βιοποικιλότητας και για την ανάπτυξη ακόμη και μονοπατιών, που είναι τόσο σημαντικά για εμάς που εκλεγόμαστε από την Περιφέρεια της Ελλάδος, καθώς ξέρουμε πόσο σημαντικό είναι να αναδειχθούν τα πανέμορφα μονοπάτια στα εντυπωσιακά δάση, που διαθέτει η χώρα μας με πολλαπλασιαστικά οφέλη, όπως αντιλαμβάνεστε.

Δεν θα μπορούσαμε να μην αναφέρουμε τη διαχείριση απορριμμάτων και την προώθηση της ανακύκλωσης, για την οποία η Ελλάδα δεν μπορεί να αισθάνεται και πολύ υπερήφανη για τις επιδόσεις της. Εμείς, όμως, με έναν νέο νόμο που θα τεθεί ξανά σε διαβούλευση, με ένα νέο νομοσχέδιο για την ανακύκλωση, που αποτελεί το «κλειδί» για την ορθή διαχείριση των αποβλήτων, πρέπει να καταφέρουμε, επιτέλους, να γίνει η κουλτούρα της ανακύκλωσης και της κυκλικής οικονομίας αναπόσπαστο μέρος της καθημερινότητας των Ελλήνων. Αυτό, βέβαια, σημαίνει εξοικονόμηση ενέργειας, αποδοτικότερη αξιοποίηση των φυσικών πόρων, μείωση της ρύπανσης της ατμόσφαιρας, του εδάφους, του νερού και, βέβαια, τη δημιουργία νέων θέσεων εργασίας.

Βέβαια, ο κ. Νίκος Ταγαράς, ο έτερος αρμόδιος Υφυπουργός, προωθεί ένα φιλόδοξο πρόγραμμα αστικών αναπλάσεων, πολεοδομικού και χωροταξικού σχεδιασμού 250 εκατομμυρίων, για να αποκτήσει, επιτέλους, και η τελευταία δημοτική κοινότητα της χώρας μας πολεοδομικό ή χωροταξικό σχέδιο, το οποίο δεν υπήρχε. Αξιοποιούμε τα χρήματα του Ταμείου Ανάκαμψης με τον καλύτερο τρόπο. Προωθούμε στρατηγικές αστικές αναπλάσεις 475 εκατομμυρίων ευρώ, γιατί όλα αυτά που λέμε είναι καλά, αλλά όταν ο πολίτης βγαίνει μέσα στο αστικό περιβάλλον και βλέπει ένα περιβάλλον, στο οποίο δεν μπορεί να ζήσει, τότε δεν μπορεί να συμμετέχει σε αυτή τη μεγάλη προσπάθεια.

 Κυρίες και κύριοι συνάδελφοι, το ευρύ πλέγμα στοχευμένων πρωτοβουλιών, μεταρρυθμίσεων και επενδύσεων, που μόλις σας παρουσίασα συνοπτικά και ουσιαστικά, «σκιαγραφεί» με αδρές γραμμές τη φιλοσοφία, τη δομή και τους άξονες της πρότασής μας για τον νέο εθνικό κλιματικό νόμο, τον πρώτο κλιματικό νόμο στη σύγχρονη ιστορία του ελληνικού κράτους.

Ένα νομοθέτημα σύμβολο, τόσο για την ενίσχυση της περιβαλλοντικής συνείδησης των Ελλήνων πολιτών, όσο και για τη μετάβαση της χώρας μας σε ένα νέο παραγωγικό μοντέλο πράσινης και βιώσιμης ανάπτυξης. Στόχος μας είναι να εκπονήσουμε ένα σύγχρονο και αξιόπιστο θεσμικό πλαίσιο που να επισφραγίζει με τον, πλέον, επίσημο τρόπο την προτεραιότητα που δίνουμε ως Κυβέρνηση στην προστασία του μοναδικού μας φυσικού περιβάλλοντος.

Υπό την κατεύθυνση, λοιπόν, του Πρωθυπουργού, σχεδιάζουμε και ετοιμάζουμε έναν κλιματικό νόμο με συγκεκριμένες προβλέψεις και τομεακούς ενδιάμεσους και μεσοπρόθεσμους στόχους. Προσβλέπουμε σε όλα αυτά, κυρίες και κύριοι Βουλευτές, να έχουμε μία ευρεία διακομματική συναίνεση, προκειμένου όλοι μαζί να δρομολογήσουμε με στέρεα βήματα την πράσινη μετάβασή μας σε μία κλιματικά ουδέτερη οικονομία και σε μία αειφόρο και κοινωνικά δίκαιη και ισχυρή ανάπτυξη. Μία πορεία, δηλαδή, που οφείλουμε να χαράξουμε για την ευημερία των συμπολιτών μας, την προστασία του περιβάλλοντος και για ένα καλύτερο μέλλον για τις επόμενες γενιές.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε τον Υπουργό, τον κ. Σκρέκα.

Τον λόγο έχει η κυρία Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Κ.Ο. του Κινήματος Αλλαγής):** Κύριε Πρόεδρε, κυρίες και κύριοι Βουλευτές, κύριε Πρωθυπουργέ, κατανοώ, ότι το βλέμμα της ελληνικής κοινωνίας είναι στραμμένο στην αντιμετώπιση της πανδημίας, στην αγωνία και στον φόβο για την ίδια τη ζωή, καθώς τα προβλήματα παραμένουν, είναι εδώ. Χθες, και ο κ. Πρωθυπουργός, το παραδέχθηκε, αφού, βέβαια, η Κυβέρνησή του «καλλιέργησε» τον εφησυχασμό. Μας είπατε, κύριε Μητσοτάκη, ότι «η ελευθερία δεν σημαίνει ανευθυνότητα». Συμφωνούμε απολύτως, αλλά αυτό θα πρέπει να ισχύει, πριν απ’ όλα για την ίδια την Κυβέρνησή σας και όχι μόνο για όλους τους άλλους.

Σε κάθε περίπτωση, σταματώ αμέσως την οποιαδήποτε κριτική, γιατί σήμερα επιδιώκουμε να συζητήσουμε, σε ένα άλλο κλίμα, για το κλίμα. Πιστεύω, ότι η κλιματική αλλαγή και η προστασία του περιβάλλοντος είναι πολύ κρίσιμα ζητήματα για το μέλλον αυτής της χώρας, του ελληνικού λαού και κυρίως της νέας γενιάς. Αν δεν προετοιμαστούμε έγκαιρα, φοβάμαι, ότι οι εξελίξεις, οι επιπτώσεις, οι συνέπειες μπορεί να είναι χειρότερες και από αυτές που ζούμε τον τελευταίο χρόνο με την πανδημία. Γι’ αυτό προκαλέσαμε αυτή τη συζήτηση, γι’ αυτό χρειαζόμαστε έναν κλιματικό νόμο, γι’ αυτό πιστεύουμε, ότι θα πρέπει αυτόν το νόμο να τον διαμορφώσουμε με τη μεγαλύτερη δυνατή συναίνεση.

Άκουσα, προηγουμένως, από τον Υπουργό μία πολύ τεχνοκρατική και επικεντρωμένη στα θέματα της ενέργειας προσέγγιση. Απουσίαζε, κατά την άποψή μου, ο άνθρωπος που θα πρέπει να είναι στο επίκεντρο της διαμόρφωσης αυτής της πρότασης. Εμείς έχουμε μία άλλη προσέγγιση. Πιστεύουμε, ότι πρέπει τα πράγματα να ξεκινήσουν από κάτω κι εμείς εδώ πρέπει να δώσουμε το μήνυμα, να διαμορφώσουμε το κλίμα, το σύνθημα, ότι είναι η ώρα για συνδιαμόρφωση, για συναίνεση. Πρέπει να πρωταγωνιστήσουν οι Έλληνες πολίτες κι εμείς σήμερα πρέπει να τους εμπνεύσουμε. Αυτό πρέπει να είναι το μήνυμά μας, για να διαμορφώσουμε ένα θεσμικό πλαίσιο και στην πορεία το πώς αυτά τα μέτρα πολιτικής, για τα οποία μιλάτε, θα εξελιχθούν και οι συγκεκριμένοι στόχοι ανά κατηγορία, ανά πολιτική, προφανώς, δεν είναι μονοδιάστατα. Εκεί υπάρχει πολιτική «απόχρωση». Εκεί θα συγκρουστούμε, αλλά να διαμορφώσουμε πρώτα το πλαίσιο, μέσα στο οποίο πρέπει να λειτουργήσουμε. Αυτή είναι η δική μας προσέγγιση και έχει μία πολύ μεγάλη διαφορά. Δεν αθροίζουμε μέτρα αυτή τη στιγμή.

 Στα λόγια, λοιπόν, δεν μπορεί να διαφωνήσει κανείς για την αντιμετώπιση των συνεπειών της κλιματικής αλλαγής, για την προστασία του περιβάλλοντος και της ποιότητας ζωής ή για τον μηδενισμό των εκπομπών των αερίων του θερμοκηπίου τις επόμενες δεκαετίες. Όμως, τώρα πια, οφείλουμε να αποδείξουμε τη θέληση και την αποφασιστικότητά μας στην πράξη. Εδώ κρινόμαστε όλοι. Γι’ αυτό πήρα την πρωτοβουλία και απέστειλα προς τους αρχηγούς των Κομμάτων, πριν από έναν μήνα, το πλήρες σχέδιο του Κινήματος Αλλαγής. Έναν «οδικό χάρτη» συγκεκριμένων βημάτων που θα πρέπει να ακολουθήσουμε, ώστε να διαμορφωθεί και να κατατεθεί προς ψήφιση στο Κοινοβούλιο, ο πρώτος ελληνικός κλιματικός νόμος.

Χαίρομαι που μετά την ανταπόκριση του Πρωθυπουργού συζητούμε, σήμερα, στις αρμόδιες Επιτροπές της Βουλής την πρότασή μας, αλλά και τη στάση της ελληνικής Κυβέρνησης στις σχετικές διαβουλεύσεις σε ευρωπαϊκό επίπεδο. Ελπίζω, ότι δεν θα μείνουμε στις συζητήσεις, ότι δεν θα επικρατήσουν και σε αυτό το κρίσιμο θέμα σκοπιμότητες, ιδεοληψίες ή κομματικές στοχεύσεις. Πιστεύω ότι θα υπάρξει η αναγκαία εθνική συνεννόηση και η συνέργεια για τη διαμόρφωση μιας τελικής πρότασης που θα πείθει και θα ενεργοποιεί τους πολίτες. Το επαναλαμβάνω, γιατί είναι, εξαιρετικά, κρίσιμο ζήτημα, ώστε στην επερχόμενη Σύνοδο των Ηνωμένων Εθνών στη Γλασκώβη, στις αρχές Νοεμβρίου, η χώρα μας να έχει κλιματικό νόμο. Άλλωστε, η υιοθέτηση και η εφαρμογή τέτοιων μεγάλων αλλαγών απαιτεί ευρεία πολιτική υποστήριξη και κοινωνική αποδοχή, ώστε να μπορούν να αντέχουν αυτές στο βάθος του χρόνου, αλλά και στις κυβερνητικές αλλαγές.

Κυρίες και κύριοι Βουλευτές, η Παγκόσμια Κοινότητα έχει κάνει, ως τώρα, διστακτικά μόνο βήματα για την προστασία του πλανήτη και εν τέλει, για την προστασία των δικαιωμάτων των επόμενων γενεών να ζει σε ένα υγιές και ασφαλές περιβάλλον. Από το κλαμπ της Ρώμης και την Έκθεση Brundtland το 1987, περάσαμε στην καθιέρωση του όρου της βιώσιμης ανάπτυξης, στην Agenda21 του Ρίο και μετά, μέσω Κιότο, στη Συμφωνία των Παρισίων για το Κλίμα το 2015 και τους δεκαεπτά στόχους της βιώσιμης ανάπτυξης του ΟΗΕ.

Σήμερα, ολοένα και πιο συχνά, δυστυχώς, και πιο δραματικά συνειδητοποιούμε, ότι τα διστακτικά αυτά βήματα δεν αρκούν. Είναι πολύ σημαντικό, ότι η Ευρωπαϊκή Ένωση δείχνει να παίρνει αποφάσεις με το Green Deal και τη συμφωνία για τον ευρωπαϊκό κλιματικό κανονισμό. Είναι σημαντικό, ότι οι ισχυρές δυνάμεις μέσα στην Ένωση, με πρωτοπόρο το Ευρωπαϊκό Σοσιαλιστικό Κόμμα, πιέζουν για άμεσες δράσεις για το κλίμα και το περιβάλλον που πρέπει να συνδυαστούν με την πορεία ανάκαμψης από τον κορονοϊό, αξιοποιώντας τους πόρους του Ταμείου Ανάκαμψης.

Όμως, και τα νέα που έρχονται από την άλλη άκρη του Ατλαντικού είναι θετικά. Ο Πρόεδρος Μπάιντεν, όχι μόνο επαναφέρει τις Ηνωμένες Πολιτείες της Αμερικής στην Κλιματική Συμφωνία των Παρισίων, αλλά ανέλαβε και νέα σημαντική δέσμευση στην πρόσφατη Σύνοδο για το κλίμα που διοργάνωσε. Να περιορίσουν οι ΗΠΑ, τουλάχιστον, κατά 50% τις εκπομπές αερίων του θερμοκηπίου ως το 2030, με στόχο τις μηδενικές εκπομπές ως το 2050. Σημειώνει έτσι την επιστροφή των ΗΠΑ στη «μάχη» κατά της υπερθέρμανσης του πλανήτη και ταυτόχρονα, πιέζει όλο τον υπόλοιπο κόσμο να αναλάβουν πρωτοβουλίες και δράσεις.

Όμως, ο νομικός δεσμευτικός στόχος για μία κλιματικά ουδέτερη οικονομία το 2050 δεν είναι μία πολιτικά ουδέτερη πορεία. Υπάρχουν μεγάλες πολιτικές προκλήσεις, αλλά και ηθικά διλήμματα, γιατί η κλιματική αλλαγή οδηγεί σε κλιματική κρίση, διευρύνει τις ανισότητες, κυρίως, σε βάρος των πιο αδύναμων με σοβαρές κοινωνικές, οικονομικές, αλλά και γεωπολιτικές επιπτώσεις. Είναι, κατά βάση, ένα ζήτημα πολιτικό, οικονομικό, αλλά και ηθικό και οι σχετικές επιλογές και προτεραιότητες αποτυπώνονται σε νομικά μέτρα, αλλά και «εργαλεία» πολιτικής. Σε αυτά, η παράταξή μας, με τους νόμους και τα μέτρα του ΠΑ.ΣΟ.Κ., έδωσε διαχρονικά μεγάλο βάρος. Από τις πρώτες δράσεις ήταν η σύνδεση του χωροταξικού σχεδιασμού με την ορθολογική διαχείριση και προστασία του περιβάλλοντος. Αργότερα, οι ζώνες οικονομικού ελέγχου σε περιβαλλοντικά ευαίσθητες περιοχές, η σύσταση Υπουργείου Περιβάλλοντος και η ενίσχυση της ενεργειακής δημοκρατίας, παρέχοντας σε μικρούς επενδυτές τη δυνατότητα υλοποίησης έργων ανανεώσιμων πηγών.

Όπως και στο Κίνημα Αλλαγής είμαστε οι πρώτοι που παρουσιάσαμε, πριν από δύο χρόνια με το «Σχέδιο Ελλάδα», ένα ολοκληρωμένο σχέδιο για τη δίκαιη ενεργειακή μετάβαση της χώρας σε μία οικονομία απαλλαγμένη από τον λιγνίτη. Στην πρότασή μας για το ενεργειακό «διαβατήριο» για το μέλλον, αναφερθήκαμε με θάρρος και γενναιότητα στη μεταλιγνιτική Ελλάδα. Έχει πολύ μεγάλη σημασία αυτή η δίκαιη μετάβαση και όχι μόνο οι στόχοι που δεν βλέπουν τον άνθρωπο, τις επιπτώσεις στις περιοχές, που οδηγούν, πιθανά, σε φτώχεια, σε ερημοποίηση και σε εγκατάλειψη ολόκληρες περιοχές. Χρειάζονται, λοιπόν, και οι στόχοι, αλλά και η δίκαιη μετάβαση που θα εξασφαλίζει, ότι οι άνθρωποι αυτοί θα μπορούν να συνεχίσουν να ζουν με ποιότητα στη ζωή τους στις περιοχές που γεννήθηκαν και μεγάλωσαν.

 Πρόσφατα εξειδικεύσαμε, στο πλαίσιο της πρότασής μας για την αξιοποίηση των πόρων του Ευρωπαϊκού Ταμείου Ανάκαμψης, πώς η πράσινη ανάπτυξη μπορεί να έχει τελικά προστιθέμενη αξία για τη χώρα μας. Με την παραγωγή πράσινων τεχνολογιών να γίνεται στον τόπο μας, δημιουργώντας έτσι πολλές νέες και ποιοτικές θέσεις εργασίας. Να δώσω δύο απλά παραδείγματα, τεκμηριώνοντας τις επιλογές, αλλά και τις προτεραιότητές μας. Είναι θέμα πολιτικής επιλογής και προτεραιότητας, παραδείγματος χάρη, αν επιλέγει μία Κυβέρνηση να πριμοδοτεί τα ιδιωτικά ηλεκτρικά αυτοκίνητα, αντί να εστιάσει στην ηλεκτροκίνηση των δημόσιων συγκοινωνιών και παράλληλα, αν θα επιλέξει να εισάγει μόνο τέτοιου είδους τεχνολογία. Είναι πάρα πολύ κρίσιμο για την πορεία της χώρας και για το αύριο της παραγωγής και της δημιουργίας θέσεων εργασίας.

Εμείς, λέμε, ότι το βάρος χρειάζεται να δοθεί στην παραγωγή στον τόπο μας, με επενδύσεις που δημιουργούν προστιθέμενη αξία. Παραδείγματος χάρη, άκουσα τον Υπουργό να μιλά πολλές φορές για το υδρογόνο, αλλά δεν άκουσα να μιλά για πράσινο υδρογόνο. Έχει κι αυτό πολύ μεγάλη σημασία. Είναι θέμα πολιτικής επιλογής και προτεραιότητας το να τεθούν περιβαλλοντικά, κοινωνικά και οικονομικά κριτήρια για τους δικαιούχους των προγραμμάτων «Εξοικονομώ» και ενεργειακής αναβάθμισης και όχι να εφαρμοστεί το όποιος προλάβει, όποιος πληκτρολογήσει πιο γρήγορα, τελικώς, κερδίζει.

Σήμερα, που υπάρχουν οι πόροι από το Ταμείο Ανάκαμψης, το Ταμείο Δίκαιης Μετάβασης και οι λιγνιτικές περιοχές και νησιά, το «Πράσινο» Ταμείο, οφείλουμε να δράσουμε άμεσα με τις κατάλληλες επιλογές και προτεραιότητες. Ο στόχος μας είναι ένα στοίχημα ζωής. Ένα «πράσινο» κοινωνικό συμβόλαιο για τη χώρα και την κοινωνία, θέτοντας τον στόχο της ισόρροπης βιώσιμης ανάπτυξης. Με παραγωγή στον τόπο μας, όπως είπα, με ριζικά νέα κατεύθυνση των πόρων για την κοινωνική και γεωγραφική δικαιοσύνη. Μία «πράσινη» επανεκκίνηση της οικονομίας, με όρους κοινωνικής δικαιοσύνης και αειφορίας. Ο κλιματικός νόμος μπορεί να «θωρακίσει» θεσμικά όλη αυτή την προσπάθεια και να υποστηρίξει τη βιώσιμη ανάπτυξη της χώρας, γιατί η προστασία του κλίματος διαπερνά όλες τις πολιτικές: κοινωνική, βιομηχανική, αγροτική, εξωτερική πολιτική, αλλά και πολιτική ασφάλειας. Μία «πράσινη» επανεκκίνηση με τη μεγάλη ενίσχυση των ΑΠΕ, ώστε να καλύψουν το 65% της ζήτησης στον ηλεκτρισμό ως το 2030 και, τουλάχιστον, το 80% ως το 2050, αλλά όχι ΑΠΕ για τους λίγους. Ενεργειακή δημοκρατία με τη συμμετοχή δήμων, ενεργειακών κοινοτήτων, αγροτών και παραγωγών, καταναλωτών να αποθηκεύουν, να πωλούν τη δική τους ενέργεια.

Εξοικονόμηση ενέργειας με την παροχή φορολογικών κινήτρων για την ενεργειακή αναβάθμιση των κτιρίων. Εντοπισμό δραστηριοτήτων, πρακτικών και υπηρεσιών που σχετίζονται με την προστασία του κλίματος, ώστε να τεθούν σε χαμηλότερες κλίμακες του Φ.Π.Α.. Μεταβίβαση στην αειφόρο κινητικότητα, που σημαίνει επέκταση και αξιοποίηση των τρένων στις μεταφορές. Μεταρρύθμιση της αγροτικής πολιτικής με στόχους τις βιώσιμες μεθόδους παραγωγής, την ποιοτική διατροφή, τη μείωση της σπατάλης τροφίμων, τη διατήρηση της βιοποικιλότητας. Δεν ακούσαμε κάτι γι’ αυτούς τους συγκεκριμένους στόχους. Ένταξη του τουρισμού στις αρχές της αειφορίας, ώστε όλες οι επιχειρήσεις που συνδέονται με αυτόν, τη μεταποίηση και το μάρκετινγκ, μέχρι τον πρωτογενή τομέα και την ψυχαγωγία, να έχουν εγγυήσεις ποιότητας και «πράσινη» σφραγίδα. Επεξεργασία και εφαρμογή ενός ολοκληρωμένου Εθνικού Σχεδίου Διαχείρισης Απορριμμάτων για την πρόληψη της δημιουργίας αποβλήτων και, περαιτέρω, για την επαναχρησιμοποίηση, ανακύκλωση και σε άλλες μορφές ανάκτησής τους. Αρκετά πια, με τη διάθεση των αποβλήτων στους ΧΥΤΑ. Στήριξη προγραμμάτων αναδάσωσης, αντιπλημμυρικής προστασίας και υποδομές για την «πράσινη» αστική ανάπτυξη, με στόχο «έξυπνες» πόλεις με μηδενικές εκπομπές αερίου.

Κυρίες και κύριοι Βουλευτές, για τους λόγους αυτούς πήραμε την πρωτοβουλία να προτείνουμε έναν «οδικό χάρτη» για την άμεση συνδιαμόρφωση, νομοθέτηση και παρακολούθηση της εφαρμογής του πρώτου εθνικού κλιματικού νόμου πλαισίου. Η συνδιαμόρφωση του νόμου -το επαναλαμβάνω- είναι το «κλειδί» και δίνουμε πολύ μεγάλη έμφαση στη συμμετοχή σε όλη αυτή την προσπάθεια της νέας γενιάς. Ενός νόμου με ουσιαστικό περιεχόμενο, προσαρμοσμένου στην ελληνική πραγματικότητα, νόμου που θα αναβαθμίζει τον ρόλο της Βουλής, για να ελέγχει την πορεία επίτευξης των στόχων του, που θα κατοχυρώνει τη διαγενεακή αλληλεγγύη, διασφαλίζοντας το μέλλον των επόμενων γενιών και θα δίνει αποτελεσματικές απαντήσεις στις προκλήσεις της κλιματικής κρίσης που, ήδη, βιώνουμε.

Στο πλαίσιο αυτό, οι κατευθύνσεις μας είναι πρώτον, η θεσμοθέτηση ποσοστιαίων στόχων για τη μείωση των εκπομπών των αερίων του θερμοκηπίου, την εξοικονόμηση ενέργειας και τις Ανανεώσιμες Πηγές Ενέργειας για το 2030, το 2040 και το 2050, σε σύγκριση με τα ποσοστά εκπομπών του 1990.

Δεύτερον, κλιματική ουδετερότητα στην Ελλάδα ως το 2050. Τρίτον, συγκεκριμένοι στόχοι μείωσης των εκπομπών που προκαλούνται από δράσεις της Κυβέρνησης και του δημόσιου τομέα ως το 2030. Τέταρτον, συγκεκριμένος προϋπολογισμός υποστήριξης επίτευξης των στόχων και των σχετικών δομών που απαιτούνται.

«Κλειδί» της πρότασής μας είναι η πολυεπίπεδη συνεργασία μεταξύ των ειδικών, των επιχειρήσεων και των πολιτών και, φυσικά, η ένταξη της προστασίας του κλίματος στον «πυρήνα» κάθε κυβερνητικής πολιτικής και δράσης και ενέργειας κάθε Υπουργείου. Γι’ αυτό και προτείνουμε τη σύσταση ανεξάρτητου κλιματικού συμβουλίου, αποτελούμενο από διακεκριμένους εκπροσώπους της επιστημονικής κοινότητας, που θα προτείνει λύσεις προς την Κυβέρνηση και θα παρακολουθεί την πρόοδο στην υλοποίηση των κλιματικών στόχων.

Επίσης, τη θεσμοθέτηση κλιματικής συνέλευσης με τυχαία επιλογή πολιτών, ώστε να εκπροσωπούν αντιπροσωπευτικά την κοινωνία και ιδιαίτερα τους νέους, έτσι ώστε να έχουν οι ίδιοι οι πολίτες φωνή, με άμεση συμμετοχή στην υλοποίηση των στόχων μέσα από μία ανοιχτή και δημοκρατική διαδικασία.

Ακόμη, προτείνουμε τη σύσταση επιτροπής διαλόγου για την υποστήριξη των πολιτών-μελών της συνέλευσης, αλλά και της εξασφάλισης συνεργασίας όλων των πολιτικών και κοινωνικών δυνάμεων. Τη σύσταση επιτροπής διαφάνειας και λογοδοσίας, ώστε να συμμορφώνονται όλοι με τις διαδικασίες, με τους κανόνες και τη δεοντολογία. Την εφαρμογή συστήματος ετήσιου επιτρεπτού προϋπολογισμού εκπομπών αερίων θερμοκηπίου σε εθνικό, αλλά και τοπικό επίπεδο για όλους με πενταετή ορίζοντα, με ταυτόχρονο σύστημα υποστήριξης για όσους θα θιγούν οικονομικά. Βέβαια, αν φαντάζει μεγάλο επίτευγμα η δημιουργία ανεξάρτητου Υπουργείου Περιβάλλοντος και Κλιματικής Αλλαγής, που πρώτο το ΠΑ.ΣΟ.Κ. ίδρυσε το 2009, τώρα χρειαζόμαστε έναν ειδικό, ας πούμε, απεσταλμένο κλιματικής αλλαγής σε κάθε Υπουργείο. Ένα κομβικό σημείο επαφής.

Κυρίες και κύριοι Βουλευτές, είναι σαφής η ανάγκη να πετύχουμε την ευρύτερη δυνατή συμφωνία, ώστε να διαμορφώσουμε το πλαίσιο, με το οποίο θα πορευτούμε τις επόμενες δεκαετίες. Αυτό θα εξασφαλίζει τη συνέχεια, αλλά και την προσήλωση στους στόχους. Από κει και πέρα, τα πολιτικά προγράμματα θα έχουν τον πρώτο λόγο, αφού συνδιαμορφώσουμε το πλαίσιο. Κι’ εκεί μπροστά μας θα ανοιχτούν δύο δρόμοι: είτε θα «σφυρηλατίσουμε» μαζί με τους πολίτες ένα νέο «πράσινο» κοινωνικό συμβόλαιο, είτε το περίφημο green deal θα δώσει τη θέση του σε άλλο ένα απαρχαιωμένο οικονομικό deal πελατειασμού και συντήρησης.

Εμάς η πορεία μας είναι αταλάντευτη προς την κατεύθυνση να «σφυρηλατίσουμε» ένα νέο «πράσινο» κοινωνικό συμβόλαιο, μία προοδευτική αναπτυξιακή πρόταση πολιτικής και κοινωνικής αλλαγής. Αυτό είναι, όμως, το δικό μας αφήγημα. Το εγχείρημα είναι τεράστιο. Είναι ζωτικής σημασίας για την ευημερία της χώρας, των πολιτών και των επόμενων γενιών. Γι’ αυτό το πρώτο αυτό βήμα για τη διαμόρφωση του θεσμικού πλαισίου, απαιτεί τη συναίνεση και μετά θα «διασταυρώσουμε τα ξίφη μας» για τις πολιτικές, γιατί το αύριο μετά την πανδημία, θα πρέπει να είναι όχι μόνο ασφαλές, αλλά και δίκαιο για όλους.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε την κυρία Γεννηματά. Να καλέσουμε τον Πρωθυπουργό της χώρας και Πρόεδρο της Κοινοβουλευτικής Ομάδας της Νέας Δημοκρατίας να πάρει τον λόγο.

Βεβαίως, πέρα από την ουσία της ομιλίας σας, κύριε Πρόεδρε, πρέπει να επισημάνω, απ’ όσο θυμάμαι, ότι, ίσως, είναι η πρώτη φορά που Πρωθυπουργός παρευρίσκεται σε εργασίες Επιτροπής, κάτι που καταλαβαίνουμε όλοι, ότι αναβαθμίζει τον ρόλο των Επιτροπών και τις συζητήσεις που γίνονται. Είναι σημαντικό ως κίνηση και οφείλω να το επισημάνω.

Παρακαλώ πολύ, κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρωθυπουργός και Πρόεδρος της Κ.Ο. της Νέας Δημοκρατίας):** Ευχαριστώ πολύ, κύριε Πρόεδρε.

Πράγματι, είναι ασυνήθιστο Πρωθυπουργός να συμμετέχει σε εργασίες Διαρκών Επιτροπών του Κοινοβουλίου. Πλην, όμως, αισθάνομαι, ότι επιστρέφω σε έναν χώρο, ο οποίος μου είναι, ιδιαίτερα, οικείος, καθώς είχα ξεκινήσει την κοινοβουλευτική μου διαδρομή το 2004, ως μέλος της Επιτροπής Παραγωγής και Εμπορίου και από το 2007 έως και το 2009 διατέλεσα Πρόεδρος της Επιτροπής Περιβάλλοντος. Θυμάμαι, μάλιστα, χαρακτηριστικά, ότι μία από τις πρώτες δύσκολες αποστολές της Επιτροπής Περιβάλλοντος, τότε, ήταν η επιθεώρηση των καμένων εκτάσεων στην Ηλεία, η καταστροφική πυρκαγιά του 2007. Νομίζω την θυμόμαστε όλοι. Ίσως, ήταν η πρώτη φορά, που η ελληνική κοινωνία συνειδητοποίησε, ότι η κλιματική αλλαγή δεν είναι μία αφηρημένη έννοια, αλλά μπορεί να οδηγήσει σε ακραία καιρικά φαινόμενα με καταστροφικές επιπτώσεις.

Από τότε, βέβαια, πολύ «νερό κύλησε στο αυλάκι» και βρισκόμαστε σήμερα εδώ, στο Εθνικό Κοινοβούλιο, κατόπιν πρωτοβουλίας της Προέδρου του Κινήματος Αλλαγής, της κυρίας Γεννηματά, για να κάνουμε, πιστεύω, μία χρήσιμη και ουσιαστική συζήτηση για τη μεγάλη πρόκληση του παρόντος και του μέλλοντος, που δεν είναι άλλη από την αντιμετώπιση της κλιματικής αλλαγής.

Αν η πανδημία κατέστησε σαφές σε όλους μας, ότι απαιτείται διεθνής συνεργασία για να μπορέσουμε να αντιμετωπίσουμε φαινόμενα αυτής της έκτασης, το ίδιο, στον υπερθετικό βαθμό, ισχύει για την κλιματική αλλαγή. Οφείλω να επισημάνω, βέβαια, κάτι το οποίο ανέφερε και ο Υπουργός Περιβάλλοντος και Ενέργειας, ότι η Κυβέρνησή μας τόλμησε να αναλάβει τολμηρές πρωτοβουλίες σε αυτή την κατεύθυνση, πριν το ζήτημα της κλιματικής αλλαγής επανέλθει με ένταση στον δημόσιο διάλογο, ως απότοκος της πανδημίας. Αναφέρομαι, συγκεκριμένα, στην τολμηρή απόφαση, την οποία πήρε η ελληνική Κυβέρνηση και η οποία ανακοινώθηκε από εμένα στον Οργανισμό Ηνωμένων Εθνών, τον Σεπτέμβριο του 2019, όπου ανακοίνωσα και δρομολόγησα, για λογαριασμό της Ελληνικής Δημοκρατίας, ένα πολύ γρήγορο και τολμηρό πρόγραμμα απολιγνιτοποίησης, μείωσης της εξάρτησης της χώρας μας ως προς την παραγωγή ηλεκτρικής ενέργειας από τον λιγνίτη.

Όσο και αν θέλω πάντα να χαιρετίζω γενικές διακηρύξεις διακομματικής συμφωνίας, οι οποίες σίγουρα και είναι χρήσιμες, τολμώ να πω, ότι, τελικά, η διακομματική συναίνεση δοκιμάζεται στη συμφωνία ή στη διαφωνία, επί συγκεκριμένων πολιτικών. Η αλήθεια είναι, ότι η τολμηρή αυτή πρωτοβουλία της Κυβέρνησης, από τη μία μάς επέτρεψε μέσα σε δύο χρόνια να μειώσουμε σημαντικά το αποτύπωμά μας ως προς τις εκπομπές διοξειδίου του άνθρακα, ενώ από την άλλη διευκόλυνε, ουσιαστικά επέτρεψε, και στη Δημόσια Επιχείρηση Ηλεκτρισμού να προχωρήσει πιο γρήγορα σε ένα τολμηρό πρόγραμμα μετασχηματισμού. Βέβαια, κατέγραψε και την Ελλάδα στον ευρωπαϊκό χάρτη, ως μία χώρα, η οποία βρίσκεται στην πρώτη γραμμή της γρήγορης μετάβασης μακριά από τον λιγνίτη. Μία πρωτοβουλία, η οποία δεν στηρίχθηκε από τις υπόλοιπες πολιτικές δυνάμεις, τουλάχιστον, με την ένταση την οποία θα ανέμενα. Πόσο μάλλον, όταν από την πρώτη στιγμή -και θα συμφωνήσω σε αυτό με την κυρία Γεννηματά- μεριμνήσαμε, ώστε η μετάβαση μακριά από τον λιγνίτη να γίνει με έναν τρόπο ήπιο, ο οποίος θα διασφαλίσει θέσεις απασχόλησης και θα κινητοποιήσει σημαντικούς πόρους, ειδικά για την περιοχή της Δυτικής Μακεδονίας, αλλά και της Μεγαλόπολης, που διαχρονικά υπήρξαν εξαιρετικά εξαρτημένες από την εξόρυξη και από την καύση του λιγνίτη. Θα επανέλθω, όμως, στο ζήτημα αυτό στη συνέχεια.

Βρισκόμαστε, λοιπόν, σήμερα εδώ για να συζητήσουμε, να κάνουμε τα πρώτα βήματα σε έναν δημόσιο διάλογο, ο οποίος και επίσημα ανοίγει σήμερα, για τη θέσπιση ενός νέου, του πρώτου κλιματικού νόμου της Ελληνικής Δημοκρατίας. Όπως είναι γνωστό, η Ευρώπη έχει αποφασίσει σε επίπεδο αρχηγών κρατών και κυβερνήσεων να καταστεί η πρώτη κλιματικά ουδέτερη ήπειρος. Οφείλουμε, δηλαδή, να μηδενίσουμε τις εκπομπές αερίων του θερμοκηπίου έως το 2050. Ταυτόχρονα, όπως γνωρίζετε, έχουμε θέσει έναν ακόμη πιο τολμηρό μεταβατικό στόχο, ο οποίος μας υποχρεώνει να μειώσουμε κατά 55% τις εκπομπές μας έως το έτος 2030.

Η ελληνική Κυβέρνηση, ήδη, από τον Δεκέμβριο του 2019 έχει εγκρίνει το Εθνικό Σχέδιο για την Ενέργεια και το Kλίμα, το γνωστό ΕΣΕΚ, το οποίο θέτει και προσδιορίζει έναν σαφή οδικό χάρτη, για το πώς θα μπορούσαμε να πετύχουμε τους στόχους περιορισμού των αερίων του θερμοκηπίου, με βάση τους προηγούμενους λιγότερο φιλόδοξους στόχους που είχε θέσει η Ευρωπαϊκή Ένωση. Οπότε, ήδη, καθίσταται απαραίτητο, να ενσωματώσουμε στον εθνικό μας σχεδιασμό το γεγονός, ότι ως Ευρώπη έχουμε πια αναλάβει πιο τολμηρούς στόχους από αυτούς που είχαμε υπόψη μας, όταν είχαμε καταθέσει το αρχικό Εθνικό Σχέδιο Ενέργειας και Κλίματος.

Όμως, το ζητούμενο, κυρίες και κύριοι συνάδελφοι, δεν είναι μόνο πώς θα προδιαγράψουμε την πορεία μας για την επόμενη δεκαετία, αλλά πώς θα περιγράψουμε με σαφήνεια και σε εθνικό επίπεδο έναν οδικό χάρτη για τα επόμενα 30 χρόνια, διότι πρέπει και εμείς να είμαστε συνεπείς με τους ευρωπαϊκούς στόχους, τους οποίους έχουμε θέσει και να φτάσουμε στο σημείο να μπορούμε να πετύχουμε το περιβόητο net zero, δηλαδή, ουσιαστικά, μηδενικές εκπομπές αερίων του θερμοκηπίου και για την Πατρίδα μας.

Και να το κάνουμε αυτό με έναν τρόπο, ο οποίος από τη μία θα είναι τεχνοκρατικός, κυρία Γεννηματά. Υπάρχει πάντα -ξέρετε- σε αυτήν- την Αίθουσα μία επιφύλαξη, την οποία προσωπικά δεν την αντιλαμβάνομαι ιδιαίτερα για τις τεχνοκρατικές προσεγγίσεις. Είναι βαθύτατα τεχνοκρατικές οι προσεγγίσεις που διέπουν σύνθετα ζητήματα, όπως η κλιματική αλλαγή. Από την άλλη, όμως, αναγνωρίζω απόλυτα, ότι αυτή η προσπάθεια πρέπει να καταστήσει την ελληνική κοινωνία σύμμαχο. Και όταν αναφέρομαι στην ελληνική κοινωνία, αναφέρομαι, πρωτίστως, στη νέα γενιά, διότι τα ζητήματα της κλιματικής αλλαγής έχουν έντονο το αίσθημα και την υποχρέωση της διαγενεακής αλληλεγγύης. Έχουμε την υποχρέωση να παραδώσουμε στα παιδιά μας ένα περιβάλλον, το οποίο δεν θα είναι χειρότερο από αυτό, το οποίο παραλάβαμε εμείς από τους γονείς μας.

Κατά συνέπεια, η συζήτηση αυτή, εκ των πραγμάτων, πρέπει να έχει μία ολιστική διάσταση. Δεν είναι μία τεχνική συζήτηση που αφορά μόνο τον περιορισμό των αερίων, όπως τα μετρούν οι ειδικοί επιστήμονες, αλλά θα πρέπει να προδιαγράψουμε μία πορεία, η οποία θα μετατρέψει αυτή την μετάβαση, όχι σε μία αναγκαστική διαδικασία συμμόρφωσης με κάποιους αφηρημένους ευρωπαϊκούς στόχους, αλλά σε μία δυναμική διαδικασία, που, ουσιαστικά, θα δρομολογήσει το νέο αναπτυξιακό μοντέλο για τη χώρα.

Αυτό αποτελούσε πάντα βαθιά μου πεποίθηση, από την πρώτη στιγμή που ασχολήθηκα με τα κοινά, και έχουμε τώρα φυσικά την ευκαιρία ως Κυβέρνηση, αυτό το νέο μοντέλο μετάβασης σε μία πράσινη οικονομία, να το κάνουμε πράξη, έχοντας όχι μόνο πολιτικά «εργαλεία», αλλά και σημαντικά χρηματοδοτικά «εργαλεία», στα οποία είχε την ευκαιρία να αναφερθεί εκτενώς και ο Υπουργός Περιβάλλοντος και Ενέργειας.

Αναφέρομαι συγκεκριμένα στο Σχέδιο «Ελλάδα 2.0», το οποίο έχουμε καταθέσει και το οποίο συμπεριλαμβάνει σημαντικότατα κονδύλια για μία σειρά από μεγάλες, μικρές, μεσαίες δράσεις, οι οποίες συμμετέχουν χρηματοδοτικά σε αυτή τη μεγάλη προσπάθεια, την οποία πρέπει να κάνουμε για μία οικονομία χαμηλών και τελικά μηδενικών εκπομπών άνθρακα.

Μάλιστα, το σχέδιο αυτό, ως γνωστόν έχει, ήδη, δημοσιευθεί, συμπεριλαμβάνει στον τομέα του περιβάλλοντος και της ενέργειας μία σειρά από πολύ τολμηρές παρεμβάσεις. Αναφέρω ενδεικτικά κάποιες, όπως τη δημιουργία συστημάτων αποθήκευσης ηλεκτρικής ενέργειας, καθοριστικών για την ανάπτυξη των ΑΠΕ, 450 εκατομμύρια θέλουμε να δρομολογήσουμε για αυτήν την δράση. Αποκατάσταση, κυρία Γεννηματά, εδαφών παλιών λιγνιτωρυχείων στη Δυτική Μακεδονία και στη Μεγαλόπολη, εξαιρετικά κρίσιμη δράση και μάλιστα μία δράση εντάσεως εργασίας, που έχει πολύ μεγάλη σημασία ως μεταβατικό στάδιο, έως ότου οι περιοχές αυτές δρομολογήσουν ένα νέο αναπτυξιακό μοντέλο, 242 εκατομμύρια. Προώθηση ηλεκτρικής διασύνδεσης των νησιών μας, 195 εκατομμύρια, «Εξοικονομώ κατ’ οίκον», παραπάνω από 1 δις, στρατηγικές αστικές αναπλάσεις 485 εκατομμύρια, «Εξοικονομώ επιχειρώντας» 450 εκατομμύρια.

Δεν θα διατρέξω όλο το σχέδιο αναλυτικά. Πάντως, θα είχε μία αξία, επειδή ακούμε στον πολιτικό διάλογο να ασκείται μία κριτική -κατά την άποψή μου- αρκετά αφηρημένη, ως προς την πρόταση που έχει καταθέσει η Κυβέρνηση για το Ταμείο Ανάκαμψης, θα είχε πάρα πολύ μεγάλο ενδιαφέρον, να ακούσουμε από τα Κόμματα συγκεκριμένα με ποια από αυτά τα προγράμματα, τα σχέδια, τις μεταρρυθμίσεις, τις επενδύσεις συμφωνούν ή διαφωνούν. Είναι πολύ ωραία να μιλάμε γενικά και αφαιρετικά, πλην, όμως, το σχέδιο αυτό έχει γίνει δεκτό με ενθουσιασμό -τολμώ να πω- από τις ευρωπαϊκές υπηρεσίες, ακριβώς, επειδή είναι συγκεκριμένο και μετρήσιμο, καλά δουλεμένο και καλά επεξεργασμένο. Άρα, θα είχε μεγάλη αξία, να καταλάβουμε από την Αντιπολίτευση -και αυτή η συζήτηση προφανώς και θα γίνει- εάν διαφωνούν, εάν συμφωνούν με τις συγκεκριμένες πρωτοβουλίες, τις οποίες η Κυβέρνηση έχει παρουσιάσει, ώστε να μην παραμένουμε πάντα μόνο στη σφαίρα της γενικής και αφηρημένης κριτικής.

Ένας νέος κλιματικός νόμος, λοιπόν, ένας νόμος πλαίσιο, ο οποίος θα προσδιορίζει με ακόμα μεγαλύτερη σαφήνεια συγκεκριμένους ποσοτικούς στόχους για τα επόμενα δέκα, είκοσι, τριάντα χρόνια, αλλά θα προσδιορίζει και ένα πλαίσιο συμμετοχής του Κοινοβουλίου, της κοινωνίας των πολιτών, των παραγωγικών δυνάμεων στον έλεγχο εφαρμογής αυτής της πολιτικής. Πιστεύω, ότι στην παρούσα συγκυρία έχει τεράστια σημασία. Δώδεκα κράτη-μέλη της Ευρωπαϊκής Ένωσης έχουν, ήδη, έναν τέτοιο νόμο και πρόθεση της Κυβέρνησης είναι να αποκτήσει και η Ελλάδα τον πρώτο της κλιματικό νόμο, εντός των επόμενων μηνών, μέσα από μία ευρεία, ανοιχτή διαβούλευση, που θα συμπεριλαμβάνει τα κόμματα, την κοινωνία των πολιτών, τις μη κυβερνητικές οργανώσεις, τις παραγωγικές δυνάμεις της χώρας.

Έχει ενδιαφέρον να αναφερθώ με λίγο μεγαλύτερη λεπτομέρεια στις προβλέψεις του γερμανικού κλιματικού νόμου. Ο γερμανικός κλιματικός νόμος, όπως και όλοι οι κλιματικοί νόμοι, συμπεριλαμβάνει μία πρόβλεψη για κατάθεση, υποβολή ετήσιας έκθεσης κλιματικής προόδου, κύριε Πρόεδρε, στο Εθνικό Κοινοβούλιο. Αυτή η συζήτηση στη Γερμανία, συμπίπτει -και έχει ενδιαφέρον αυτό- με τη συζήτηση του ετήσιου οικονομικού προϋπολογισμού. Αυτό έχει μία ξεχωριστή σημασία, γιατί αυτή η προσέγγιση συμβάλλει στην εμπέδωση της ευρύτερης σημασίας της κλιματικής αλλαγής, ενώ, ταυτόχρονα, υπογραμμίζει την ανάγκη συνεισφοράς όλων των τομέων της οικονομίας στην επίτευξη των κλιματικών στόχων.

Θέλω να επισημάνω, ότι, ήδη, μη κυβερνητικές οργανώσεις, όπως παραδείγματος χάριν η WWF, έχουν αναρτήσει πρόταση κλιματικού νόμου, κείμενο για ανοιχτή δημόσια διαβούλευση -βρήκα πολλά ενδιαφέροντα στοιχεία στο κείμενο το οποίο διάβασα- και προσβλέπω, ότι τους επόμενους μήνες, μέχρι που να φτάσουμε στο σημείο να μπορούμε να καταθέσουμε στο Εθνικό Κοινοβούλιο τον πρώτο μας κλιματικό νόμο, αυτή η προ διαβούλευση, θα λάβει πολύ ουσιαστικά χαρακτηριστικά. Ελπίζω, ότι θα μπορέσει να κινητοποιήσει τα πιο ζωντανά «κύτταρα» της ελληνικής κοινωνίας, καθώς, όπως είπα, η πρόκληση αυτή δεν αφορά μόνο τη δικιά μας γενιά, αφορά, πρωτίστως, τη νεότερη γενιά, η οποία πρέπει να βγει στη πρώτη γραμμή και να στηρίξει αυτές τις πολιτικές. Θεωρώ, επίσης, εξαιρετικά σημαντικό να μπορέσουμε σε τεχνοκρατικό επίπεδο να έχουμε την απαραίτητη στήριξη με εξειδικευμένα αναλυτικά «εργαλεία», έτσι ώστε να μπορούμε να προδιαγράψουμε αυτή την πορεία με όσο το δυνατόν μεγαλύτερη ακρίβεια. Το λέω αυτό, διότι είναι γνωστό, ότι στα θέματα της κλιματικής αλλαγής δεν υπάρχει μία μαγική λύση. Θα πρέπει να γίνουν παρεμβάσεις σε πολλά διαφορετικά επίπεδα, έτσι ώστε να μπορούμε τελικά, να καταλήξουμε στον στόχο των μηδενικών εκπομπών μέχρι το 2050.

Για κάποιες από τις παρεμβάσεις, υπάρχουν, ήδη, τεχνολογίες, οι οποίες αποδεδειγμένα δουλεύουν. Για κάποιες χρειάζεται να πληρώσουμε κάποια παραπάνω χρήματα, για να μπορέσουμε να τις κάνουμε ελκυστικές και αυτό είναι αντικείμενο δημόσιας πολιτικής. Άλλες τεχνολογίες μπορούν να είναι βιώσιμες, ήδη, χωρίς καν να υπάρχει κρατική στήριξη. Άλλες τεχνολογίες βρίσκονται ακόμη στο στάδιο της έρευνας και της «ωρίμανσης». Παραδείγματος χάρη, οι τεχνολογίες υδρογόνου ή οι τεχνολογίες πιο αποτελεσματικής αποθήκευσης ενέργειας, δεν έχουν κάνει ακόμη τα τεράστια βήματα που θα προσδοκούσαμε. Υπάρχει, όμως, σήμερα στην παγκόσμια κοινότητα μία τεράστια κινητοποίηση ιδιωτικών και δημοσίων πόρων προς αυτή την κατεύθυνση.

Και είναι, επίσης, πάρα πολύ σημαντικό να τονίσουμε σε αυτή την προσπάθεια, κάτι το οποίο έχει και μία εθνική διάσταση, τη συμμετοχή των μεγάλων διαχειριστών κεφαλαίων, στην προσπάθεια να στείλουμε τα κατάλληλα μηνύματα στην αγορά, να επενδύσουν στις τεχνολογίες του μέλλοντος και όχι στις τεχνολογίες του παρελθόντος.

Τι σημαίνει, παραδείγματος χάρη, αγαπητέ μου κύριε Τσακαλώτε, αν η BlackRock, ο μεγαλύτερος διαχειριστής κεφαλαίων στον κόσμο, πει ότι σταματάει να επενδύει σε εταιρείες, οι οποίες ασχολούνται με την εξόρυξη του πετρελαίου. Είναι ένα σημάδι, το οποίο έρχεται από τις αγορές κεφαλαίου, ότι αυτή η προτεραιότητα είναι μία προτεραιότητα αδιαπραγμάτευτη, για την οποία όλοι πρέπει να εργαστούμε συντονισμένα.

Υπάρχουν τέτοια κείμενα σε ευρωπαϊκό επίπεδο. Έχω εδώ μία πολύ ενδιαφέρουσα μελέτη με τίτλο «Net-zero Europe», πως μπορεί η Ευρώπη να φτάσει τελικά σε αυτόν τον στόχο το 2050, με κάποια πολύ ενδιαφέροντα συμπεράσματα. Πρώτον, ότι ο στόχος αυτός είναι εφικτός σε ευρωπαϊκό επίπεδο. Δεύτερον, ότι ο στόχος αυτός τελικά μπορεί να δημιουργήσει περισσότερες δουλειές απ’ όσες θα καταστρέψει. Εκτιμά συγκεκριμένα η McKinsey, ότι μπορεί να δημιουργήσει έως και 5 εκατομμύρια νέες δουλειές.

Ταυτόχρονα, εκτιμά, ότι πολλές από τις παρεμβάσεις, οι οποίες πρέπει να γίνουν, μπορούν να χρησιμοποιήσουν τεχνολογίες, που, όπως σας είπα, είναι, ήδη, δοκιμασμένες και δουλεύουν. Ότι έχει τεράστια σημασία, προφανώς, ο τομέας της ενέργειας και των δικτύων διανομής της ηλεκτρικής ενέργειας και βέβαια, ότι η συνολική παρέμβαση, η οποία θα μας οδηγήσει σε αυτόν τον στόχο, θα μας κοστίσει λιγότερο εάν επιμεριστεί με όσο το δυνατόν πιο δίκαιο τρόπο.

Θα επαναλάβω, ότι αυτή είναι μία προσπάθεια, η οποία αφορά, ουσιαστικά, ολόκληρη την οικονομία και ολόκληρη την κοινωνία.

 Κάθε χρόνο, εκπέμπουμε στην ατμόσφαιρα, συνολικά ως πλανήτης, 51 δισεκατομμύρια τόνους αερίων του θερμοκηπίου. Και από τα 51 δισεκατομμύρια πρέπει μέσα σε 30 χρόνια να πάμε στο 0. Για να γίνει αυτό, πρέπει να γίνουν σημαντικότατες παρεμβάσεις στην ηλεκτροπαραγωγή, πρέπει να γίνουν σημαντικότατες παρεμβάσεις στη βιομηχανία. Μιλάμε λίγο για τη βιομηχανία, αλλά η βιομηχανία συμμετέχει στις συνολικές εκπομπές, τουλάχιστον τις ευρωπαϊκές, περισσότερο σήμερα, απ’ ότι συμμετέχει η ηλεκτροπαραγωγή. Και αυτές οι παρεμβάσεις δεν είναι απλές, διότι η έκλυση αερίων του θερμοκηπίου, συγκεκριμένα διοξειδίου του άνθρακα, παραδείγματος χάριν στην παραγωγή τσιμέντου, είναι αποτέλεσμα μιας χημικής ένωσης. Δεν έχουμε μάθει να φτιάχνουμε ακόμη τσιμέντο με κάποιον διαφορετικό τρόπο από τον γνωστό, τον παραδοσιακό. Αυτό σημαίνει, ότι ενδεχομένως πρέπει να παρέμβουμε, στο να μπορούμε να «πιάνουμε», να κάνουμε «capture», κατά την αγγλική έννοια, το διοξείδιο του άνθρακα, όταν παράγεται και να αποθηκεύεται κάπου αλλού.

Ένα σημαντικό κομμάτι των εκπομπών προέρχεται από την αγροτική παραγωγή. Εκεί, ίσως, η επίτευξη των στόχων μηδενικών εκπομπών να είναι και η πιο δύσκολη, διότι συνδέεται άμεσα και με τις ίδιες τις διατροφικές μας συνήθειες. Η κατανάλωση κρέατος, παραδείγματος χάρη, συμμετέχει σημαντικότατα στις παγκόσμιες εκπομπές αερίων του θερμοκηπίου, ιδίως, ως προς την έκλυση μεθανίου. Εκεί θα χρειαστεί να κάνουμε και σημαντικές αλλαγές στον τρόπο, με τον οποίο εμείς οι ίδιοι φερόμαστε, καταναλώνουμε και τελικά επηρεάζουμε τη διατροφική «αλυσίδα».

Ζητήματα που έχουν να κάνουν με τις μεταφορές. Η ηλεκτροκίνηση, προφανώς, είναι το μέλλον, για να μην πω, ότι είναι, ήδη, το παρόν που είναι εδώ. Θα πρέπει να συμφωνήσουμε σε εθνικό επίπεδο, ποιος είναι ο στόχος, τον οποίον θέτουμε στην Ελλάδα ως όριο, για να απαγορεύουμε τις πωλήσεις οχημάτων με κινητήρες εσωτερικής καύσης και να στείλουμε ένα ξεκάθαρο μήνυμα στην αγορά, να προσαρμοστεί σε αυτή την κατεύθυνση. Πρέπει, όμως, ταυτόχρονα και η ενέργεια, η οποία παράγεται, την οποία καταναλώνουν τα ηλεκτρικά αυτοκίνητα, να είναι ενέργεια πράσινη. Όσο και αν ακούω με πολύ μεγάλο ενδιαφέρον τις απόψεις για αποκεντρωμένα συστήματα παραγωγής Ανανεώσιμων Πηγών Ενέργειας, να ξέρουμε ότι αυτά έχουν, πρωτίστως, εφαρμογή στα ηλιακά συστήματα και πολύ λιγότερο στα αιολικά, τα οποία, εκ των πραγμάτων, είναι εγκαταστάσεις μεγάλου όγκου, μεγάλης παρέμβασης στο περιβάλλον και μας δημιουργούν βέβαια και άλλα προβλήματα, διότι και μέσα στην ίδια την περιβαλλοντική λογική, βλέπετε να δημιουργείται ένα μεγάλο κύμα, αυτή τη στιγμή, κατά των ανεμογεννητριών, για λόγους που έχουν να κάνουν με την παρέμβαση στο τοπίο.

Άρα, για τα ζητήματα αυτά μπορεί από τη μία πλευρά να ακούγονται προφανή, από την άλλη, όμως, δημιουργούν σύνθετα ζητήματα, τα οποία το νέο χωροταξικό, αγαπητέ κύριε Υφυπουργέ, θα πρέπει να έρθει να λύσει. Είναι ξεκάθαρο, ότι υπάρχουν περιοχές της χώρας, στις οποίες εγκαταστάσεις τόσο μεγάλες δεν μπορούν να τοποθετηθούν για λόγους προστασίας του τοπίου.

Οι μεταφορές έχουν να κάνουν και με ζητήματα που ενδιαφέρουν, ιδιαίτερα κλάδους, στους οποίους η χώρα έχει σημαντικότατα συγκριτικά πλεονεκτήματα, όπως η ναυτιλία. Δεν είναι καθόλου προφανές, ότι μπορεί μία μπαταρία να κινήσει ένα μεγάλο πλοίο. Δεν έχει αυτή τη δυνατότητα. Θα πρέπει να ζυγίζει δέκα φορές παραπάνω, από ό,τι ζυγίζει η ίδια σήμερα, για να μπορέσει να μετακινηθεί στις αποστάσεις που μετακινείται. Άρα, εκεί οι λύσεις που πρέπει να εξετάσουμε μπορεί να είναι άλλες, πιο ακριβές, όπως τα συνθετικά καύσιμα ή ενδεχόμενες νέες τεχνολογίες που ακόμη δεν έχουν δοκιμαστεί, όπως οι κυψέλες υδρογόνου.

Τέλος, στον τομέα των κτιρίων εκεί, πραγματικά, μπορούμε να κάνουμε πολύ γρήγορα και πολύ τολμηρά βήματα, καθώς έχουμε δοκιμασμένες τεχνολογίες, δοκιμασμένα χρηματοδοτικά «εργαλεία», ενδιαφέρον πραγματικό από την κοινωνία και από τους πολίτες να επενδύσουν στον ενεργειακό εκσυγχρονισμό των κτιρίων, διότι υπάρχει ταυτόχρονα και οικονομικό όφελος. Με μία έξυπνη και στοχευμένη κρατική ενίσχυση οι επενδύσεις αυτές είναι επενδύσεις, οι οποίες είναι συμφέρουσες για τους πολίτες, καθώς τελικά μειώνουν τον συνολικό λογαριασμό ρεύματος.

Πολλές φορές, μπορεί να υπάρξουν παρεμβάσεις, οι οποίες να μην ιεραρχούνται πάρα πολύ ψηλά στην προτεραιότητα του δημοσίου διαλόγου. Καταλαβαίνω, παραδείγματος χάρη, γιατί σε μία χώρα, η οποία αγαπάει τα αυτοκίνητα, η ηλεκτροκίνηση είναι τόσο ελκυστικό αντικείμενο δημόσιας συζήτησης. Μπορώ να σας πω μετά βεβαιότητας, όμως, ότι η αντικατάσταση των κλιματιστικών από κλιματιστικά χαμηλού ενεργειακού αποτυπώματος θα έχει σημαντικότατη προστιθέμενη αξία, όχι μόνο στη μείωση των εκπομπών των αερίων του θερμοκηπίου, αλλά και στη σταθερότητα του συστήματος ηλεκτρικής ενέργειας, καθώς ως γνωστόν τα air condition δουλεύουν στο φουλ, όταν έχουμε πάρα πολλή ζέστη και δεν δουλεύουν, κατά κανόνα, τα αιολικά μας.

Κατά συνέπεια, κύριε Πρόεδρε, γιατί δεν θέλω να μακρηγορήσω, θεωρώ τη συζήτηση αυτή εξαιρετικά χρήσιμη και εξαιρετικά γόνιμη. Είναι πολύ σημαντικό να προσέλθουμε σε αυτήν με ουσιαστικές και χρήσιμες ιδέες, τις οποίες η Κυβέρνηση, προφανώς, και θα λάβει υπόψη κατά τη διάρκεια της δημόσιας διαβούλευσης.

Έχει τονιστεί πολλές φορές και το ακούω από την Αντιπολίτευση, ότι η συζήτηση αυτή έχει ένα έντονο ιδεολογικό «χρώμα». Δεν είμαι σίγουρος, ότι αυτό ισχύει. Πιστεύω αντίθετα, ότι είναι μία συζήτηση, η οποία διατρέχει οριζόντια όλο το ιδεολογικό φάσμα, καθώς αφορά μία υπαρξιακή απειλή που δεν αφορά μόνο την Πατρίδα μας, αλλά τον πλανήτη ολόκληρο. Δεν θα μπορέσουμε να αντέξουμε να εξακολουθούμε να ζούμε, όπως ζούμε, και να καταναλώνουμε, όπως καταναλώνουμε. Εάν δεν αλλάξουμε, ουσιαστικά, την οργάνωση των κοινωνιών και των οικονομιών μας, οι επιπτώσεις, ενδεχομένως, για εμάς και για τα παιδιά μας θα είναι δραματικές. Βέβαια, επειδή η κλιματική αλλαγή είναι, ήδη, εδώ, οφείλουμε, παράλληλα, με όλες αυτές τις δράσεις, για τις οποίες μίλησα, που μπορούν -θα το ξαναπώ- να είναι μία τεράστια ευκαιρία για τη χώρα να είναι πρωταγωνιστής των εξελίξεων, πρέπει, ταυτόχρονα, να εξετάσουμε σοβαρά και τα ζητήματα της προσαρμογής στις επιπτώσεις της κλιματικής αλλαγής που, ήδη, «χτυπά την πόρτα μας».

Δεν είναι μόνο το Ταμείο Ανάκαμψης το χρηματοδοτικό «εργαλείο», το οποίο έχουμε στη διάθεσή μας για να επενδύσουμε σε τέτοιες πρωτοβουλίες. Το νέο ΕΣΠΑ, το οποίο φιλοδοξώ να είναι από τα πρώτα, τα οποία θα εγκριθεί από την Ευρωπαϊκή Επιτροπή, έχει σημαντικούς πόρους που κατευθύνονται σε αυτή την κατεύθυνση, σε χαμηλότερη κλίμακα, δίνει πολλά «εργαλεία» και πολλά χρήματα στις Περιφέρειες, να κινηθούν σε έργα που δεν είναι εθνικής, αλλά περιφερειακής και τοπικής κλίμακας. Βέβαια, για πρώτη φορά, υπάρχει ξεχωριστό επιχειρησιακό πρόγραμμα διακριτό για την πολιτική προστασία με, σχεδόν, 750 εκατομμύρια ευρώ, έτσι ώστε να είμαστε συνεπείς στη δέσμευσή μας, ότι θα προστατεύσουμε, πάνω απ’ όλα, -είναι πρώτη μας ευθύνη ως Κράτος-, τις ζωές και τις περιουσίες των συμπολιτών μας από φαινόμενα που γνωρίζουμε, μετά βεβαιότητας, ότι θα συμβαίνουν με πολύ μεγαλύτερη συχνότητα.

Κλείνω, λοιπόν, κύριε Πρόεδρε, ευχαριστώντας σας και την κυρία Γεννηματά για την ευκαιρία που μου δώσατε να παραβρεθώ στην κοινή συνεδρίαση των Επιτροπών σας, με μία ευχή, η Ελλάδα, σε αυτή τη νέα παγκόσμια συζήτηση, η οποία ανοίγει, να μην είναι ουραγός, να μην παρακολουθεί τις εξελίξεις, αλλά να είναι πρωταγωνιστής με τολμηρές αποφάσεις που θα στηρίζονται από την πλειοψηφία της κοινωνίας, με έξυπνες πολιτικές, με συνεργασία με τον ιδιωτικό τομέα, όπου αυτή είναι απαραίτητη, αλλά και με κινητοποίηση δημοσίων πόρων, όπου αυτό είναι αναγκαίο, έτσι ώστε να μπορέσουμε αυτή τη μεγάλη υπαρξιακή κρίση, όχι μόνο για τη χώρα μας, αλλά για όλο τον πλανήτη, να τη μετατρέψουμε σε μία πραγματική ευκαιρία ανάπτυξης, καλύτερων δουλειών, καλύτερης ποιότητας ζωής και μιας νέας ισορροπίας στη σχέση μας με το φυσικό περιβάλλον, η οποία, δυστυχώς, με αποκλειστική ευθύνη δική μας, του ανθρώπινου είδους, κινδυνεύει να διαταραχθεί οριστικά.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Σας ευχαριστούμε κι εμείς, κύριε Πρόεδρε, και για την παρουσία σας και για την ομιλία σας. Να πω, ότι έχουν ζητήσει τον λόγο αρκετοί συνάδελφοι, οπότε καταλαβαίνετε, ότι αυτή η συνεδρίαση θα είναι πολύωρη. Εσείς θα δείτε πόσο επιτρέπει το πρόγραμμά σας, για να παραμείνετε. Σε κάθε περίπτωση, και μόνο η κίνηση να είστε παρών, ήταν σημαντική. Και τη λέω σημαντική, γιατί αναβαθμίζει, επαναλαμβάνω, τον ρόλο και τη λειτουργία των Διαρκών Επιτροπών.

Τον λόγο έχει ο Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος, κ. Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γραμματέας και Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος)**: Κυρίες και κύριοι, αναμφίβολα, είναι πολύ σημαντικό το θέμα που συζητάμε και στις Επιτροπές με την παρουσία όλων, όμως, η πρόταση για τη διαμόρφωση ελληνικού κλιματικού νόμου, την οποία συζητάμε σήμερα, δεν αποτελεί και κάποια εγχώρια πρωτοτυπία. Αποτελεί πρόταση ενσωμάτωσης στην ελληνική νομοθεσία του ευρωπαϊκού κλιματικού νόμου, που συνιστά το νομικό πλαίσιο για την εφαρμογή των στόχων της Ευρωπαϊκής Πράσινης Συμφωνίας.

Το Κομμουνιστικό Κόμμα Ελλάδας έχει έγκαιρα και με σαφήνεια τοποθετηθεί και με τις θέσεις για το 21ο Συνέδριό του, στη διαδικασία υλοποίησης του οποίου βρισκόμαστε, σχετικά με τον χαρακτήρα του ευρωπαϊκού, αλλά και του παγκόσμιου πράσινου new deal. Πίσω από την προσπάθειά σας να εμφανίσετε, ότι στόχος της πολιτικής αυτής είναι η προστασία του περιβάλλοντος, θέλετε περισσότερο να κρύψετε τους πραγματικούς στόχους, που δεν είναι άλλοι από τη διαμόρφωση όρων ικανοποιητικής κερδοφορίας για επενδύσεις στον τομέα της πράσινης ενέργειας, φυσικά, και σε άλλους κλάδους της οικονομίας.

Εκεί, στους μεγάλους ομίλους της λεγόμενης πράσινης και ψηφιακής ανάπτυξης, θα κατευθυνθούν και οι πόροι του Ταμείου Ανάκαμψης της Ευρωπαϊκής Ένωσης, που όλοι σας εδώ μέσα χαιρετήσατε, οι οποίοι, όμως, και αυτοί προέρχονται από τους λαούς, είτε αυτό λέγεται «Ελλάδα 2.0», όπως προβάλλει η Κυβέρνηση, είτε «Ελλάδα plus», όπως λέει ο ΣΥΡΙΖΑ. Όμως, για κάθε εκταμίευση από το Ταμείο Ανάκαμψης θα πρέπει να νομοθετούνται αντιλαϊκά, αντεργατικά μέτρα, όπως το νομοθετικό «τερατούργημα» σας, ώστε να διασφαλιστούν τα κέρδη των νέων επενδύσεων. Ο «πακτωλός» των δισεκατομμυρίων ευρώ από το Ταμείο, δεν θα πάει στη δημόσια υγεία, για παράδειγμα, στην εκπαίδευση, σε μισθούς, σε συντάξεις, στη βελτίωση των κοινωνικών υπηρεσιών, σε έργα ζωτικής σημασίας για την προστασία της ζωής του λαού από φυσικές καταστροφές, σε στήριξη μικρών επαγγελματιών.

Αξιοποιείτε, βέβαια, τις ευαισθησίες, ιδιαίτερα των νέων, την ανησυχία και τον προβληματισμό, ακόμη και τη διάθεσή τους να αλλάξουν αυτή την κοινωνία, στην οποία ζουν, για να παρουσιάσετε τους σχεδιασμούς και τις στοχεύσεις σας ως, δήθεν, πρόοδο. Τι λέτε; Πώς η απάντηση στην ανάγκη προστασίας του περιβάλλοντος είναι η πράσινη συμφωνία. Προβάλλετε πως διέξοδος στην κοινωνική αδικία και τα σημερινά αδιέξοδα, είναι ο πράσινος καπιταλισμός, ο οποίος, τάχα, είναι κοινωνικά πιο δίκαιος, πιο φιλικός στο περιβάλλον, ότι μπορεί να προσφέρει μία καλύτερη ζωή. Κι’ όλα αυτά, γιατί θέλετε να αποσπάσετε τη στήριξη του λαού, της νεολαίας, σε στόχους που είναι στόχοι μόνο του μεγάλου κεφαλαίου.

Παρουσιάζονται, μάλιστα, με τον «μανδύα» του, δήθεν, προοδευτικού, κόμματα, κυβερνήσεις χωρών, αλλά ακόμη και ιμπεριαλιστικοί οργανισμοί, οι οποίοι, κατά τα άλλα, έχουν πρωτοστατήσει στο «τσάκισμα» λαϊκών δικαιωμάτων, σε ένταση της εκμετάλλευσης, της καταπίεσης, της αδικίας, στην καταστροφή του περιβάλλοντος. Παρουσιάζονται ως, δήθεν, προοδευτικοί, όσοι έχουν πρωτοστατήσει στο «αιματοκύλισμα» λαών και έχουν προκαλέσει ανυπολόγιστες οικολογικές καταστροφές στον πλανήτη. Αναφέρομαι, βέβαια, και στους διάφορους, κατά καιρούς, δημοκρατικούς των ΗΠΑ και τώρα στον Πρόεδρο Μπάιντεν, αλλά και την Ευρωπαϊκή Ένωση και άλλους, γνωστούς και μη εξαιρετέους.

Στην ίδια λογική, αθωώνονται μία σειρά όμιλοι, προβάλλονται ως καινοτόμοι και ευεργέτες μία σειρά καπιταλιστές, επειδή, δήθεν, θα ακολουθήσουν μια πιο φιλοπεριβαλλοντική πολιτική. Με αυτό το πλευρό, βέβαια, να κοιμάστε. Άλλο είναι το ουσιαστικό πρόβλημα που πρέπει και προσπαθείτε να λύσετε.

Είναι η εξεύρεση, ακριβώς, νέων πεδίων κερδοφόρας τοποθέτησης κεφαλαίων, σε αρκετούς οικονομικούς κλάδους, γιατί πίσω από τις διαδοχικές διεθνείς κρίσεις, τόσο του 2008, του 2020, όπως και τις προηγούμενες, κρύβεται η μεγάλη υπερσυσσώρευση κεφαλαίου, το οποίο δεν μπορεί να ικανοποιηθεί, να επενδυθεί με ικανοποιητικό ποσοστό κέρδους. Έτσι, λοιπόν, το περιβάλλον και η, δήθεν, προστασία του, εμφανίζεται ως ο από μηχανής Θεός, που δημιουργεί επενδυτικές ευκαιρίες, ενώ η αναγκαία καταστροφή τμήματος κεφαλαίου, για να δημιουργηθούν οι όροι κερδοφορίας για το υπόλοιπο, την παρουσιάζετε ως αναγκαία και χρήσιμη.

Γι’ αυτό, ακριβώς, η υλοποίηση της συγκεκριμένης συμφωνίας, όχι μόνο δε μπορεί να προστατέψει τις εργατικές λαϊκές δυνάμεις, αλλά, αντίθετα, θα οδηγήσει σε νέες «θυσίες» των κοινωνικών αναγκών στον «βωμό» του κέρδους και σε περαιτέρω υποβάθμιση του περιβάλλοντος. Λέμε καθαρά, ότι με αυτό το κοινωνικό σύστημα που όλοι σας υπηρετείτε, δεν μπορεί να υπάρξει πραγματική πολιτική προστασίας του περιβάλλοντος, πολιτική που να εξασφαλίζει ισόρροπη σχέση, ανάμεσα στο περιβάλλον και την κοινωνική δραστηριότητα.

Στο σύστημα αυτό, που τα πάντα καθορίζονται με βάση το κέρδος των λίγων, που οι κοινωνικές ανάγκες μπαίνουν, συνεχώς, στο περιθώριο ή καταπατούνται, το περιβάλλον παντού και πάντα, αποτελεί μόνο πεδίο νέας κερδοφορίας για το κεφάλαιο. Έτσι η «πράσινη» καπιταλιστική ανάπτυξη δεν αποτελεί και καμιά φιλολαϊκή στροφή καμιάς κυβέρνησης, κανενός κόμματος, καμιάς ιμπεριαλιστικής συμμαχίας που την προτείνει, ούτε, βέβαια, μπορεί να δώσει απάντηση στην ειλικρινή ανησυχία του λαού μας, της νεολαίας, για την προστασία του περιβάλλοντος.

Επικαλείστε την αντιμετώπιση της κλιματικής αλλαγής, όμως δεν μπορείτε να κρύψετε το πολλαπλό αρνητικό αποτύπωμα της υλοποίησης της «πράσινης» μετάβασης στο περιβάλλον. Οι όροι της «πράσινης» μετάβασης της Ευρωπαϊκής Ένωσης, δηλαδή, η εμπορευματοποίηση της γης, του νερού, των δασών, της υγείας, της ίδιας της εργατικής δύναμης, υπονομεύουν την ισόρροπη σχέση ανθρώπινης παραγωγικής δραστηριότητας και περιβάλλοντος. Ο κατάλογος των παραδειγμάτων είναι πάρα πολύ μεγάλος, ατελείωτος. Τι περιλαμβάνει αυτός ο κατάλογος; Περιλαμβάνει καταστροφή δασικών εκτάσεων, περιοχών NATURA για την κατασκευή γιγάντιων αιολικών πάρκων, με αρνητικές συνέπειες στον υδροφόρο ορίζοντα και στην αντιπλημμυρική προστασία των πόλεων. Σε ολόκληρη τη χώρα κάθε βουνό είναι, πλέον, χώρος τοποθέτησης αιολικών πάρκων, με τεράστιες αρνητικές συνέπειες για τους κατοίκους, για την τοπική οικονομία, για το ίδιο το περιβάλλον.

Ετοιμάζετε χιλιάδες χιλιόμετρα νέων δρόμων σε κάθε βουνό που καταστρέφουν δάση, δασικά οικοσυστήματα. Αγνοείτε επιδεικτικά και αντιμετωπίζετε, ακόμη και με καταστολή, τις εντονότατες διαμαρτυρίες κυριολεκτικά εκατοντάδων χιλιάδων κατοίκων στην Εύβοια, στην Κρήτη, στη Λακωνία, σε όλη την Πελοπόννησο, σε όλη τη Στερεά Ελλάδα, στην Ήπειρο, στη Θεσσαλία. Έχετε φτάσει στο σημείο να οδηγείτε σε ανυπολόγιστη καταστροφή ακόμη και τα βουνά των Αγράφων, της Πίνδου, ενώ, ως «κερασάκι στην τούρτα», ετοιμάζεστε να παραδώσετε για να γίνουν εγκαταστάσεις Ανανεώσιμων Πηγών Ενέργειας ακόμη και σε τόπους μαρτυρίων, ηρωικούς τόπους, στη Μακρόνησο, στη Γυάρο. Σε λίγο θα βάλετε ανεμογεννήτριες και στην Ακρόπολη, αφού εκεί στον βράχο της Ακρόπολης, λένε ορισμένοι, έχει δυνατούς αέρηδες. Ελπίζω, βέβαια, να μην σας δίνουμε ιδέες με αυτό που λέω.

Μιας και αναφέρθηκα στην Ακρόπολη, θα ήθελα και με αφορμή τη σημερινή Διεθνή Ημέρα των Μουσείων, να τονίσω πως η λειτουργία τους, αλλά και η διαχείριση της πολιτιστικής κληρονομιάς, εντάσσεται σε μία εμπορευματική λογική, αυτή, δηλαδή, που εσείς όλοι προωθείτε και έρχεται, βεβαίως, σε πλήρη αντίθεση με τον ρόλο και τον προορισμό τους, ως πολύτιμη πηγή για τη γνώση του ιστορικού παρελθόντος και της εξέλιξης των κοινωνιών. Γι’ αυτό ενώνουμε τη φωνή μας με τους εργαζόμενους, με τους επιστήμονες, που εκφράζουν την αντίθεσή τους στη μετατροπή των μουσείων σε Νομικά Πρόσωπα Ιδιωτικού Δικαίου και υπερασπιζόμαστε το δικαίωμα όλου του λαού να έχει ανεμπόδιστη πρόσβαση σε όλα τα μουσεία της χώρας μας.

Για να επανέλθω στο θέμα μας, αλήθεια, πώς έχετε το θράσος να ισχυρίζεστε πως αυτή η πολιτική συνιστά προστασία του περιβάλλοντος; Από κοντά, βέβαια, και ο ΣΥΡΙΖΑ, ο οποίος, όχι μόνο συμφωνεί στρατηγικά με τις Ανανεώσιμες Πηγές Ενέργειας, αλλά, στην ουσία, διαγωνίζεται μαζί σας για το ποιος θα εγκαταστήσει περισσότερα αιολικά.

Αλήθεια, πόσο ακόμη μπορείτε να νομίζετε, ότι θα κοροϊδεύετε τον κόσμο; Λέτε ότι στόχος του κλιματικού νόμου είναι να μειωθούν οι εκπομπές διοξειδίου του άνθρακα. Εδώ κάποιος, απλά, γελάει. Αλήθεια, αν είναι έτσι, πώς εξηγείτε την ανάδειξη του εισαγόμενου φυσικού αερίου των υδρογονανθράκων σε στρατηγικό καύσιμο για την παραγωγή ηλεκτρικής ενέργειας, όταν αυτή οδηγεί σε σπατάλη παραπάνω από το 50% της περιεχόμενης ενέργειας; Εδώ φαίνεται θεωρείτε, ότι είναι «πράσινες» οι εκπομπές διοξειδίου του άνθρακα. Πώς εξηγείτε την προώθηση της καύσης απορριμμάτων και RDF, καθώς και την απουσία ουσιαστικών περιορισμών της πολλαπλής βιομηχανικής ρύπανσης που δηλητηριάζουν τον αέρα, τον υδροφόρο ορίζοντα, τις θάλασσές μας; Τι είδους προστασία του περιβάλλοντος είναι άραγε αυτή;

Μας λέτε πως οι λεγόμενες Ανανεώσιμες Πηγές Ενέργειας είναι επενδύσεις εξοικονόμησης. Αλήθεια, γιατί δε μας λέτε, πως χρειάζονται τέσσερις ή και πέντε φορές περισσότερα μεγαβάτ εγκατεστημένης ισχύος από Ανανεώσιμες Πηγές Ενέργειας, σε σχέση με τις υπόλοιπες εγκαταστάσεις. Γιατί δεν μας λέτε, ότι χρειάζεται ένα τεράστιο σε μέγεθος ηλεκτρικό δίκτυο, που το πληρώνουν οι εργαζόμενοι και διατρέχει δεκάδες χιλιάδες χωριά με ανυπολόγιστες αρνητικές συνέπειες;

Δεν περιμένουμε, βέβαια, να μας δώσετε απάντηση πειστική στα ερωτήματα μας αυτά. Είναι γνωστό, ότι επιλέγετε πάντα να απαντάτε μόνο στη βολική κριτική που σας κάνουν άλλα Κόμματα, με τα οποία μοιράζεστε κοινούς στρατηγικούς στόχους. Τόσο εσείς, όσο και όλοι οι υπόλοιποι οπαδοί του «πράσινου οδοστρωτήρα» που θέλει να αλλάξει τελείως τις ζωές εκατομμυρίων ανθρώπων, για να πολλαπλασιάσουν τα κέρδη, κυρίως, μιας «χούφτας» ενεργειακών ομίλων, συγκαλύπτετε όλες τις δραστικά αρνητικές συνέπειες που έχει η υλοποίηση της «πράσινης» συμφωνίας σε εργατικά λαϊκά στρώματα. «Συσκοτίζετε» το γεγονός, πως η «πράσινη» κοινωνική συμφωνία, όχι μόνο δεν βελτιώνει την κατάσταση των εργαζομένων, αλλά είναι απαρέγκλιτα δεμένη με την επιδείνωση και επέκταση ελαστικών εργασιακών σχέσεων, την επιβολή φθηνής εργατικής δύναμης, για να διασφαλιστεί η κερδοφορία των «πράσινων» επενδύσεων.

Προσπαθείτε να κρύψετε πως οι «πράσινες» επενδύσεις δεν παράγουν δωρεάν ρεύμα, όπως υποστηρίζουν ορισμένες φορές, πραγματικά κοροϊδεύοντας, κάποια ΜΜΕ, εκτός αν εννοούν δωρεάν για τους επενδυτές. Για τον κόσμο οι Ανανεώσιμες Πηγές Ενέργειας μεταφράζονται σε πανάκριβο ηλεκτρικό ρεύμα, με την τιμή του να έχει, κυριολεκτικά, πολλαπλασιαστεί την τελευταία δεκαπενταετία, οδηγώντας σε δραστική αύξηση της ενεργειακής φτώχειας. Παράλληλα, με τις ρήτρες ρύπων που επιβάλλει η κοινοτική πολιτική του Green Deal, έρχονται νέες αυξήσεις 7% στην τιμή του ρεύματος που φυσικά θα τις «φορτώσετε» πάλι στην πλειοψηφία των λαϊκών νοικοκυριών και θα ελαφρύνετε τα βάρη για τους ομίλους. Βέβαια, για εσάς, ίσως, η ενεργειακή φτώχεια, ο φόβος του να ανοίξει κανείς τον θερμοσίφωνα, για να μην πληρώσει υπερβολικό ρεύμα, ίσως, να «φωτογραφίζει» μία πιο λιτή ζωή, ίσως, να καλλιεργεί και άλλες αρετές των εργαζομένων. Το λένε, άλλωστε, ότι το παγωμένο μπάνιο οδηγεί στη ευεξία.

Η πρότασή σας για την «πράσινη» κοινωνική συμφωνία, τον «πράσινο» νόμο, είναι, απλά, απαράδεκτη για το λαό μας, γιατί μεταφράζεται σε ακόμη ακριβότερο ηλεκτρικό ρεύμα, σε πολλαπλασιασμό της ενεργειακής φτώχειας, γιατί μεταφράζεται σε νέες επιβαρύνσεις της λαϊκής οικογένειας για την υποχρεωτική αλλαγή εξοπλισμού σε πολλούς τομείς της καθημερινής ζωής. Αλήθεια, έχετε εξηγήσει στον κόσμο, ότι η «πράσινη» κοινωνική συμφωνία, στην πραγματικότητα, καθιστά το αυτοκίνητο απρόσιτο είδος για εκατομμύρια εργαζόμενους στη χώρα μας, αφού δεν θα μπορούν να αποκτήσουν τα πανάκριβα ηλεκτρικά αυτοκίνητα που σπονσοράρετε με κάθε ευκαιρία; Έχετε εξηγήσει, πώς μεταφράζεται η «πράσινη» συμφωνία» σας για τη Δυτική Μακεδονία, τη Μεγαλόπολη, όπου καταδικάζετε δεκάδες χιλιάδες εργαζόμενους στην ανεργία; 18.000 θέσεις εργασίας θα χαθούν έως και το 2023.

Τα ψέματα, όμως, σταματούν εδώ. Πάει πολύ να εμφανίζεστε όλοι εσείς ως υπέρμαχοι της προστασίας του περιβάλλοντος. Και τι δεν έχουμε ακούσει τελευταία, εδώ που τα λέμε. Από τον ΣΥΡΙΖΑ για το «πράσινο» κοινωνικό συμβόλαιό του, το οποίο, δήθεν, θα εξαλείψει και την κοινωνική αδικία, κάτι αντίστοιχο «παπαγαλίζει» και το ΜέΡΑ25, όπως επίσης, και το ΚΙΝ.ΑΛ. με την πρότασή του για την από κοινού διαμόρφωση ελληνικού κλιματικού νόμου.

Τίποτα, όμως, απ’ όλα αυτά δεν αποτελεί διέξοδο σε αυτό που ονομάζουμε υπεράσπιση του περιβάλλοντος. Δυστυχώς, όλοι σας «έχετε λερωμένη τη φωλιά σας», γιατί από κοινού υπηρετείτε, «πίνετε νερό» στο όνομα της Κομισιόν και της υλοποίησης των βασικών κατευθύνσεων, όπως τώρα η «Πράσινη» Ευρωπαϊκή Συμφωνία. Η Ε.Ε. στην προσπάθειά της να εξυπηρετήσει τους ευρωπαϊκούς επιχειρηματικούς ομίλους, είναι υπεύθυνη για το Χρηματιστήριο Εκπομπών Ρύπων και τη λογική «ο ρυπαίνων πληρώνει». Δηλαδή, εδώ που τα λέμε, είναι η δυνατότητα των μονοπωλίων να προχωρούν σε «ληστρική» εκμετάλλευση των φυσικών πόρων και του περιβάλλοντος, αρκεί να πληρώνουν και κάτι. Αποθεώνει τη λογική του κόστους-οφέλους, τους «πετσοκομμένους» κρατικούς προϋπολογισμούς σε βάρος κοινωνικών αναγκών, αφού θεωρεί μη επιλέξιμα τα αντιπλημμυρικά έργα, τα αντισεισμικά έργα, τα αντιπυρικά έργα, στη δασοπυρόσβεση, στη δασοπροστασία, την προστασία των υδάτινων πόρων, αντιμετωπίζει ως εμπόρευμα το νερό.

«Έχετε λερωμένη τη φωλιά σας» λέμε, γιατί ψηφίσατε ταυτόχρονα αντιπεριβαλλοντικά, αντεργατικά, αντιλαϊκά νομοσχέδια. Μαζί, η Κυβέρνηση της Ν.Δ., με τον ΣΥΡΙΖΑ και το ΚΙΝ.ΑΛ., ψηφίσατε τη Σύμβαση. για να προχωρήσει η επένδυση στο Ελληνικό που παραχωρεί τον τελευταίο μεγάλο ελεύθερο χώρο πρασίνου της Αττικής στους επιχειρηματικούς ομίλους, που θα τον «πνίξουν» με τεράστιες ξενοδοχειακές εγκαταστάσεις, καζίνο, θα περιορίσουν τη δωρεάν πρόσβαση του λαού στην παραλία.

Όλοι σας, και ως Κυβέρνηση, αλλά και ως διοίκηση στην Περιφέρεια, έχετε στηρίξει και δρομολογείτε το «έγκλημα» με την εγκατάσταση του ΧΥΤΑ Φυλής, αλλά και τον σχεδιασμό για τη δημιουργία Σταθμών Μεταφόρτωσης Απορριμμάτων, που έχουν σημαντικές επιπτώσεις στην υποβάθμιση της υγείας, της ζωής των κατοίκων των περιοχών που θα εγκατασταθούν. Πρόσφατο έγγραφο, μάλιστα, του Υπουργείου Περιβάλλοντος αποκαλύπτει τα υψηλά επίπεδα καρκινογόνων και άλλων ρυπογόνων και επικίνδυνων ρύπων στα υπόγεια νερά που προκαλεί η υγειονομική «βόμβα» της χωματερής της Φυλής.

Κι’ ενώ η Κυβέρνηση της Ν.Δ. ορκίζεται στην «πράσινη» ανάπτυξη, πριν από έναν χρόνο ψήφισε νόμο, νέο περιβαλλοντικό νόμο, με τον οποίο συνέχισε και επέκτεινε την ίδια καταστροφική πολιτική της προηγούμενης κυβέρνησης, που συστηματικά απαξιώνει, «κατεδαφίζει» και τα ελάχιστα μέτρα περιβαλλοντικής προστασίας, μετατρέπει το περιβάλλον, συνολικά, σε εμπόρευμα, παραδίδει δάση, βουνά, θάλασσες, ποτάμια, λίμνες σε λίγους ομίλους. Δεν θα κουραζόμαστε να το επαναλαμβάνουμε συνεχώς.

 Η πρόταση για τον κλιματικό νόμο που σας βρίσκει όλους σύμφωνους, αποδεικνύει πως το περιβόητο αστικό πολιτικό φάσμα, δεν είναι τίποτα άλλο, παρά αποχρώσεις του ίδιου «μαύρου» δρόμου για τους εργαζόμενους, ο οποίος, ούτε στοχεύει, ούτε μπορεί να απαντήσει σε προβλήματα των εργαζομένων και του περιβάλλοντος. Η πρότασή σας στοχεύει να δώσει ώθηση στη διαμόρφωση ενός νέου «χρυσοφόρου» πεδίου επενδύσεων για τους ομίλους, στοχεύει στην ελεγχόμενη απαξίωση υποδομών για να φτιαχτούν νέες. Οι εργαζόμενοι, τα λαϊκά στρώματα, οι εκατοντάδες χιλιάδες κάτοικοι που διαμαρτύρονται ενάντια σε αυτή την πολιτική, όχι απλά δεν έχουν να κερδίσουν τίποτα από αυτή την εξέλιξη, αλλά, αντίθετα, θα κληθούν να «θυσιάζουν» το ένα μετά το άλλο τα δικαιώματά τους για να διασφαλιστεί αυτός ο δρόμος. Βλέπουμε με τι ταχύτητα προωθείτε την «κατεδάφιση», όσων δικαιωμάτων έχουν μείνει για τον εργάσιμο χρόνο, αλλά και για τη συνδικαλιστική δράση.

 Η πρότασή σας, την ίδια στιγμή, καταστρέφει και το ίδιο το περιβάλλον, τα βουνά, τις παραλίες, τις λίμνες, τις βραχονησίδες, καθώς μετατρέπονται όλα σε βιομηχανικές ζώνες, με καταστροφή της χλωρίδας, της πανίδας, της τοπικής οικονομίας για την, τάχα, «πράσινη» ανάπτυξη.

Το εκμεταλλευτικό σύστημα είναι ασύμβατο με το περιβάλλον και τη διαφύλαξη του περιβάλλοντος. Είναι «ληστρικό». Δεν στοχεύει και σίγουρα δεν μπορεί να προστατέψει το περιβάλλον, γιατί κριτήριό του είναι το κέρδος, η εμπορευματοποίηση, η κεφαλαιοποίηση σε κάθε τι.

Η λύση βρίσκεται στην, ακριβώς, αντίθετη από τη δική σας κατεύθυνση, στον συλλογικό οργανωμένο αγώνα, με κατεύθυνση, όμως, τον πραγματικό αντίπαλο, το μεγάλο κεφάλαιο. Το σύστημα αυτό, η ευρωενωσιακή στρατηγική στα συγκεκριμένα, που καταδικάζει τους εργαζόμενους να ζουν δίπλα στις χωματερές, να μεγαλώνουν τα παιδιά τους δίπλα σε ρυπογόνες βιομηχανίες και που καταστρέφει, επίσης, τα δάση, βρίσκεται στην «πάλη» για τη διεκδίκηση όλων των πραγματικών σύγχρονων αναγκών, όπως η ζωή σε ένα, πραγματικά, ανθρώπινο περιβάλλον. Εκεί μπορεί να βρει, πραγματικά, ελπιδοφόρα διέξοδο η ανησυχία για μία φιλοπεριβαλλοντική δραστηριότητα και πολιτική, γιατί η προστασία του περιβάλλοντος δεν είναι αποκλειστικά ατομική ευθύνη του καθενός, όπως τα διάφορα επιτελεία προπαγανδίζουν, για να κρύψουν ποιος είναι ο πραγματικά υπεύθυνος.

Βεβαίως, η ατομική ευθύνη, η ευσυνειδησία του καθένα και της καθεμιάς, είναι κάτι που χρειάζεται και είναι απαραίτητο. Όμως, ένα πεταμένο καλαμάκι στη θάλασσα από την πορτοκαλάδα που ήπιε ένα παιδί, μπορεί να είναι αυστηρά κατακριτέο, αλλά δεν είναι το ίδιο με το μαζικό ξήλωμα που κάνετε εσείς στις δασικές εκτάσεις ή τα αυθαίρετα και άλλα τόσα. Η ουσιαστική προστασία του περιβάλλοντος απαιτεί ανάπτυξη, με γνώμονα το σύνολο των κοινωνικών αναγκών και όχι το «αδηφάγο» καπιταλιστικό κέρδος που υπηρετεί το πράσινο new deal στην Ευρωπαϊκή Ένωση και στις Ηνωμένες Πολιτείες.

 Γι’ αυτό η σκέψη μας και η πρακτική μας δράση θεωρούμε, ότι πρέπει να κατευθύνεται σε μία νέα συνολικά κοινωνική οργάνωση, η οποία έχει διδαχθεί, βεβαίως, από το παρελθόν από τα λάθη της. Δηλαδή, ένα σύστημα, μία νέα κοινωνία ο σοσιαλισμός, με τον επιστημονικό κεντρικό σχεδιασμό της κοινωνικοποιημένης παραγωγής και των υπηρεσιών. Μόνο σε έναν τέτοιο δρόμο μπορεί να εξασφαλιστεί μία προγραμματισμένη, σταθερή, συνειδητή, ισόρροπη επίδραση του εργαζόμενου ανθρώπου στη φύση, στο περιβάλλον και την ανάπτυξη της παραγωγής με κριτήριο τη λαϊκή ευημερία.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Κι εμείς ευχαριστούμε τον κ. Κουτσούμπα, με την ομιλία του οποίου έκλεισε ο κύκλος των κυρίων Αρχηγών και τώρα περνάμε στον δεύτερο κύκλο που είναι οι τοποθετήσεις των εκπροσώπων των πολιτικών δυνάμεων.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ, κύριε Πρόεδρε. Κύριοι Υπουργοί, αγαπητές και αγαπητοί συνάδελφοι, στα τέλη του περασμένου Φεβρουαρίου, όταν η Ευρωπαϊκή Επιτροπή ενέκρινε τη νέα στρατηγική της Ευρωπαϊκής Ένωσης για την προσαρμογή στην κλιματική αλλαγή και τη μετάβαση σε μία κλιματικά ουδέτερη οικονομία, ο Φρανς Τίμερμανς, Εκτελεστικός Αντιπρόεδρος για την Ευρωπαϊκή Πράσινη Συμφωνία, δήλωνε ότι, «δεν υπάρχει «εμβόλιο» κατά της κλιματικής κρίσης, αλλά μπορούμε ακόμη να την καταπολεμήσουμε και να προετοιμαστούμε για τις αναπόφευκτες συνέπειές της», συνοψίζοντας με αυτόν τον τρόπο, σε μία φράση, από τη μία την απόφαση της Ένωσης για την ουσιαστική αντιμετώπιση του φαινομένου και από την άλλη, το δίδαγμα που μας προσέφερε η πανδημία, αυτό της ανάγκης προετοιμασίας για τις μεγάλες προκλήσεις που αντιμετωπίζει ο πλανήτης.

Συνοπτικά, να αναφέρω, ότι με την Πράσινη Συμφωνία της Ευρωπαϊκής Ένωσης, τον Δεκέμβριο του 2019, τίθεται ο μακροπρόθεσμος στόχος του 2050 για τη μετάβαση σε κλιματικά ουδέτερη οικονομία. Τον Απρίλιο του 2021, η Ένωση προχώρησε σε συμφωνία για αναθεώρηση των στόχων για τη μείωση των εκπομπών αερίων του θερμοκηπίου, κατά, τουλάχιστον, 55% ως το 2030, σε σχέση με τα επίπεδα του 1990.

Υπολογίζεται, ότι αν επιδιωχθεί, διεθνώς, μία πιο «πράσινη» οικονομική ανάκαμψη από τις συνέπειες της πανδημίας, η άνοδος της θερμοκρασίας στη γη ως το 2050, δεν θα ξεπεράσει τους 0,3 βαθμούς Κελσίου. Θα καταστεί έτσι, εφικτό η αύξηση της μέσης θερμοκρασίας να κρατηθεί μέσα στο όριο του 1,5 βαθμού Κελσίου, σε σχέση με τα προβιομηχανικά επίπεδα, εκπληρώνοντας έτσι τους στόχους της διεθνούς Συμφωνίας του Παρισίου. Αντίθετα, αν η ανάκαμψη βασιστεί και πάλι, κυρίως στα ορυκτά καύσιμα, τότε η άνοδος θερμοκρασίας είναι, σχεδόν, βέβαιο ότι θα ξεπεράσει τον 1,5 βαθμό Κελσίου, μέχρι τα μέσα του αιώνα.

Στο πλαίσιο, λοιπόν, αυτού του μεσοπρόθεσμου στόχου του 2030 και του μακροπρόθεσμου του 2050 για μία, πλήρως, ουδέτερη κλιματικά ήπειρο, κάθε κράτος μέλος οφείλει να αναπτύξει εθνικές μακροπρόθεσμες στρατηγικές για τον τρόπο, με τον οποίο σκοπεύει να επιτύχει τις μειώσεις των εκπομπών αερίων του θερμοκηπίου.

Όπως και στην περίπτωση της πανδημίας, έτσι και στο μεγάλο ζήτημα της κλιματικής αλλαγής, και στις δύο σύγχρονες προκλήσεις που αντιμετωπίζει η ανθρωπότητα, ο Πρωθυπουργός Κυριάκος Μητσοτάκης επιδιώκει και πετυχαίνει η Ελλάδα να πρωταγωνιστήσει, με τρόπο θετικό, ευρισκόμενη στην πρώτη γραμμή.

Τη διαχείριση της πανδημίας και τα αποτελέσματά της, τα έχουμε αναλύσει και δεν νομίζω ότι έχουμε, σήμερα, τον χρόνο να τα επαναλάβουμε. Αναφορικά, όμως, με την περιβαλλοντική και ενεργειακή πολιτική, η ελληνική Κυβέρνηση από την αρχή, έθεσε ως έναν από τους βασικούς στόχους τη μετάβαση στην «πράσινη» οικονομία, την υιοθέτηση ενός νέου μείγματος ενεργειακής πολιτικής, την αντιμετώπιση των συνεπειών της κλιματικής αλλαγής.

Η χώρα μας διαθέτει συγκεκριμένο σχεδιασμό, ο οποίος αποτυπώνεται στο Εθνικό Σχέδιο για την Ενέργεια και το Κλίμα. Πρόκειται για την κατάρτιση του Εθνικού Σχεδιασμού, ο οποίος αποτελεί τον εθνικό χάρτη, για το πώς θα επιτευχθούν οι εθνικοί μας στόχοι, οι οποίοι εναρμονίζονται με τους στόχους που θέτει η Ένωση για το 2030.

Η Κυβέρνηση της Νέας Δημοκρατίας αναθεώρησε τον Δεκέμβριο του 2019 το περιεχόμενο του Εθνικού Σχεδιασμού, τους βασικούς άξονες του οποίου είχε παρουσιάσει, νωρίτερα, ο Πρωθυπουργός Κυριάκος Μητσοτάκης, στη Σύσκεψη του ΟΗΕ, θέτοντας υψηλούς και, παράλληλα, ρεαλιστικούς στόχους και, σίγουρα, τολμηρούς. Το ΕΣΕΚ (Εθνικό Σχέδιο για την Ενέργεια και το Κλίμα) ενσωματώνει επενδύσεις, ύψους, περίπου, 44 δις ευρώ μέχρι το 2030, σε μία σειρά από άξονες του τομέα ενέργειας και του περιβάλλοντος, όπως οι Ανανεώσιμες Πηγές, οι υποδομές ηλεκτροπαραγωγής, η διασυνοριακή αγωγή, τα δίκτυα και η κυκλική οικονομία.

Μέρος του Εθνικού Σχεδίου αποτελεί το τεράστιο εγχείρημα της χώρας, με πρωτοβουλία του Πρωθυπουργού για απολιγνιτοποίηση, η υλοποίηση του οποίου έρχεται, όπως φανερώνουν τα νέα δεδομένα, κατά τρία χρόνια νωρίτερα, σε σχέση με τον αρχικό σχεδιασμό. Δηλαδή, έρχεται το 2025, αντί για το 2028, οπότε και προβλέπεται η απόσυρση της τελευταίας σημαντικής μονάδας.

Το Σχέδιο Δίκαιης Αναπτυξιακής Μετάβασης για την απολιγνιτοποίηση της χώρας αποτελεί τη βάση για ένα νέο παραγωγικό μοντέλο. Περίπου 5 δις ευρώ, σε βάθος 10ετίας, προβλέπονται για τη στήριξη τοπικών κοινωνιών και τη μετάβαση της συγκεκριμένης περιοχής σε ένα νέο μοντέλο. Προς την κατεύθυνση της απεξάρτησης από τα ορυκτά καύσιμα, έχει τεθεί, επίσης, και ο στόχος της παραγωγής ηλεκτρικής ενέργειας, κατά 35% από Ανανεώσιμες Πηγές Ενέργειας έως το 2030.

Μαζί με το Εθνικό Σχέδιο για την Ενέργεια και το Κλίμα, στο εγχείρημα για «πράσινη» στροφή και ανάκαμψη της χώρας, προστίθενται δύο σημαντικά χρηματοδοτικά «εργαλεία», Το Ταμείο Ανάκαμψης και το νέο ΕΣΠΑ.

Σύμφωνα με το Σχέδιο Ανάπτυξης και Ανθεκτικότητας που κατήρτισε η ελληνική Κυβέρνηση και κατέθεσε επίσημα στην Ευρωπαϊκή Επιτροπή, ο τομέας που αφορά την «πράσινη» μετάβαση καταλαμβάνει το μεγαλύτερο μέρος απορρόφησης των πόρων, που θα λάβει η Ελλάδα από το Ταμείο Ανάκαμψης. Ένα σχέδιο, που επαναλαμβάνουμε, ότι παίρνει τα εύσημα ως ένα από τα δύο καλύτερα που έχουν κατατεθεί, κάτι που το πιστώνεται ο Πρωθυπουργός και η ελληνική Κυβέρνηση.

Συγκεκριμένα, προβλέπεται να υπηρετεί κάτι περισσότερο από το 37% των πόρων. Όπως παρουσιάστηκε η συζήτηση για το Εθνικό Σχέδιο Ανάκαμψης και Ανθεκτικότητας, εδώ στη Βουλή, το Σχέδιο, συνολικά, περιλαμβάνει δράσεις για τη μετάβαση για ένα νέο ενεργειακό μοντέλο φιλικό στο περιβάλλον, για την ενεργειακή αναβάθμιση του κτιριακού αποθέματος της χώρας, την υλοποίηση της χωροταξικής μεταρρύθμισης. Αφορά, επίσης, το πέρασμα σε ένα «πράσινο» και βιώσιμο σύστημα μεταφορών, αλλά και την είσοδο στην αειφόρο χρήση των πόρων, στην ανθεκτικότητα στην κλιματική αλλαγή και τη διατήρηση της βιοποικιλότητας.

Εμβληματική μεταρρύθμιση που θα χρηματοδοτηθεί από το Ταμείο Ανάκαμψης είναι το Πρόγραμμα «Εξοικονομώ» για την ενεργειακή αναβάθμιση των κτιρίων, νοικοκυριά, επιχειρήσεις και δημόσια κτίρια, ενώ αλλάζουν τα κριτήρια ένταξης καθώς γίνονται περισσότερο περιβαλλοντικά, περισσότερο αξιοκρατικά. Ήδη, έχουν ανακοινωθεί από τον Υπουργό.

Η ενεργειακή αναβάθμιση του κτιριακού αποθέματος της χώρας, ώστε να έχουμε, επιτέλους, κτίρια σχεδόν μηδενικής κατανάλωσης ενέργειας, είναι μία ακόμη πηγή, μέσω της οποίας μπορούμε να πετύχουμε μείωση των ρύπων, προσθέτοντας και αυτή την πρωτοβουλία στο «οπλοστάσιό» μας για τον στόχο του 2030 και τον πιο μακροπρόθεσμο του 2050. Επίσης, προβλέπεται να διατεθούν 450 εκατομμύρια ευρώ από τους πόρους του Ταμείου για τη χρηματοδότηση υποδομών που αφορούν στην αποθήκευση ενέργειας. Ένα ζήτημα, στο οποίο η Κυβέρνηση και το Υπουργείο δίνουν ιδιαίτερη βαρύτητα.

Συνεχίζοντας την τοποθέτησή μου, θέλω να τονίσω, ότι στο μείγμα φιλικών προς το περιβάλλον καυσίμων, σημαντικό ρόλο παίζει και το φυσικό αέριο, με τον κυβερνητικό σχεδιασμό, όπως αποτυπώνεται στο πλάνο της ΔΕΣΦΑ, να προβλέπει την επέκταση των δικτύων και επενδύει προς την κατεύθυνση αυτή. Επιπρόσθετα, η υποθαλάσσια διασύνδεση των νησιών με την ηπειρωτική χώρα, ένα μείζονος σημασίας έργο που εξελίσσεται ταχύτατα.

Για παράδειγμα, η ηλεκτρική διασύνδεση της Κρήτης θα μειώσει ως το 2023 κατά 60% τις εκπομπές διοξειδίου του άνθρακα από το κλείσιμο των τριών ρυπογόνων εργοστασίων της ΔΕΗ. Το οικονομικό όφελος υπολογίζεται σε 300 εκατομμύρια, ποσό που καταβάλλεται σήμερα από τους καταναλωτές της χώρας για τις υπηρεσίες κοινής ωφέλειας.

Για να επιτευχθούν τα παραπάνω, η Κυβέρνηση και το Υπουργείο Περιβάλλοντος έχουν, ήδη, προχωρήσει από το 2020 στο θεσμικό πλαίσιο της επιτάχυνσης της αδειοδοτικής διαδικασίας των ΑΠΕ, ενώ σύντομα θα παρουσιαστεί και η επόμενη φάση αυτού του σχεδιασμού. Παράλληλα, συνεχίζονται οι διαγωνιστικές διαδικασίες των ιδιωτών επενδυτών ΑΠΕ, με στόχο την ενθάρρυνση του «υγιούς» ανταγωνισμού και το όφελος του καταναλωτή ο οποίος θα έχει πρόσβαση σε φθηνότερο ρεύμα. Στον τομέα των ΑΠΕ ιδιαίτερη θέση κατέχει ο σχεδιασμός για επενδύσεις με χώρο και χρήση πόρων από το Ταμείο Ανάκαμψης για την αναβάθμιση, επέκταση και βελτίωση του δικτύου.

Τέλος, θα ήθελα να αναφερθώ και στη νομοθέτηση από τον Ιούλιο του 2020 του θεσμικού πλαισίου για την ηλεκτροκίνηση και την ενεργοποίηση του προγράμματος «Κινούμαι ηλεκτρικά» για την επιδότηση ηλεκτρικών οχημάτων, ώστε να καταστούν τα ηλεκτρικά οχήματα πιο προσιτά στο μέσο ελληνικό νοικοκυριό. Το όφελος της εξοικονόμησης ρύπων είναι, εξαιρετικά, σημαντικό, καθώς ένα μόνο συμβατικό αυτοκίνητο εκπέμπει 2,5 εκατομμύρια γραμμάρια CO2 ετησίως, ενώ ένα ηλεκτρικό 0. Η πολιτική επιλογή της Κυβέρνησης δικαιώθηκε σε σύντομο χρονικό διάστημα, καθώς το 2020 ταξινομήθηκαν 2.135 νέα ηλεκτρικά αυτοκίνητα, ένα στα δέκα, 13.000 αιτήσεις για να ενταχθούν στο πρόγραμμα, ενώ στο σύνολο της προηγούμενης πενταετίας είχαν μπει μόνο 1.145.

Πιστεύω, ότι όλοι συμφωνούμε, ότι ο Υπουργός, ο κ. Σκρέκας, μάς έδωσε μία πλήρη αναλυτική και σαφή εικόνα των δράσεων και των πρωτοβουλιών της Κυβέρνησης και του Υπουργείου Περιβάλλοντος για την ενέργεια και το κλίμα, παρουσιάζοντας όλα τα κομμάτια του παζλ που συνθέτουν το φιλόδοξο σχέδιο για μία «πράσινη» Ελλάδα πρωτοπόρο στην Ευρώπη.

Αγαπητές και αγαπητοί συνάδελφοι, η μετάβαση σε μία κλιματικά ουδέτερη οικονομία έως το 2050 αποτελεί έναν αρκετά φιλόδοξο στόχο και μία εξαιρετικά δύσκολη άσκηση. Η αντιμετώπιση της κλιματικής αλλαγής και η επίτευξη της μείωσης των εκπομπών αερίων διοξειδίου του άνθρακα είναι ένα σύνθετο πρόβλημα και απαιτεί συλλογική δράση. Είναι κοινώς αποδεκτό, ότι ο κόσμος, η Ευρώπη, η Ελλάδα, μαζί με την αντιμετώπιση των συνεπειών της πανδημίας του κορονοϊού, τόσο στο υγειονομικό σκέλος, όσο και στο οικονομικό, έχουν να αντιμετωπίσουν τη μεγάλη πρόκληση της κλιματικής αλλαγής. Ένα παγκόσμιο πρόβλημα με πολλαπλές συνέπειες σε όλα τα επίπεδα της κοινωνίας, αλλά και της οικονομίας.

Αποδεικνύεται ότι η ελληνική Κυβέρνηση, με την καθοδήγηση του Πρωθυπουργού, Κυριάκου Μητσοτάκη, είναι αποφασισμένη να προχωρήσει στην υλοποίηση των σχεδιασμών που έχει καταρτίσει και με τον τρόπο αυτό να φτάσει στους στόχους που θέτει η Ευρωπαϊκή Ένωση και, μάλιστα, να πρωτοστατήσει.

Η Ελλάδα, με Κυβέρνηση της Νέας Δημοκρατίας, τα τελευταία δύο χρόνια, βρίσκεται στο κέντρο των αποφάσεων της Ευρωπαϊκής Ένωσης και σε ότι αφορά στις πολιτικές αντιμετώπισης της κλιματικής αλλαγής, από την πρώτη στιγμή έχει δώσει το «στίγμα» της φιλοσοφίας που ακολουθεί. Όπως επεσήμανε ο Πρωθυπουργός, αλλά και ο Υπουργός Περιβάλλοντος και Ενέργειας, ο κ. Σκρέκας, το επόμενο διάστημα θα παρουσιαστεί ένα σύγχρονο, αξιόπιστο θεσμικό πλαίσιο, ο πρώτος κλιματικός νόμος στην ιστορία του ελληνικού κράτους, που θα επισφραγίζει την προτεραιότητα που δίνει η Κυβέρνηση της Νέας Δημοκρατίας και ο ίδιος ο Πρωθυπουργός στην προστασία του μοναδικού μας φυσικού περιβάλλοντος.Η χώρα μας είναι έτοιμη για την «πράσινη» στροφή, με σκοπό την προστασία του φυσικού περιβάλλοντος και την άμβλυνση των πολύπλευρων συνεπειών της κλιματικής αλλαγής, που θα μας επιτρέψει τη δημιουργία ενός καλύτερου αύριο για τις επόμενες γενιές.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Σας ευχαριστούμε πολύ, κύριε Σταμενίτη. Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, θα ξεκινήσω με μία δήλωση ανησυχίας. Θα συνεισφέρουμε στη συζήτηση, η οποία γίνεται για τον κλιματικό νόμο. Ξεκινώντας, κύριε Υπουργέ, οφείλω να πω, ότι είμαστε πιο ανήσυχοι από ό,τι όταν ξεκίνησε αυτή η κουβέντα σήμερα το πρωί. Επικροτούμε την πρωτοβουλία της κυρίας Γεννηματά, αλλά παρά την πρωτοβουλία της δεν έχουμε διαπιστώσει, ούτε την πολιτική «ωριμότητα», ούτε το πολιτικό σχέδιο, ούτε το χρονοδιάγραμμα της Κυβέρνησης. Θα περιμέναμε, τουλάχιστον, μία πρόταση μεθοδολογίας, όχι απλά μία επαναφορά σε τσιτάτα για ωραιοποίηση της κατάστασης, τα οποία προδίδονται και από την πραγματικότητα. Δεν σας χρειάζονται αυτά.

Η ελληνική κοινωνία ξέρει ότι δεν είναι έτσι τα πράγματα. Ακόμη και ο ωραίος τίτλος της απολιγνιτοποίησης, που χρησιμοποίησε ο κύριος Πρωθυπουργός, η Δυτική Μακεδονία ξέρει ότι είναι απλά 2.500 άνεργοι, χωρίς σχέδιο. Ας μη μείνουμε σε αυτά. Εμείς θα έρθουμε σε αυτή τη συζήτηση με ειλικρίνεια για να προσφέρουμε, αλλά δεν έχουμε δει κάτι συγκεκριμένο και από εσάς, κύριε Υπουργέ και από τον κύριο Πρωθυπουργό και δεν ξέρω και από τον Εισηγητή της Πλειοψηφίας.

 Έχουμε μία ιστορική ευθύνη, την οποία δεν θα την αναθέσουμε μόνο στις «πλάτες» σας. Πέρα από θέματα πολιτικής εμπιστοσύνης, έχουμε όλοι μας μία ιστορική ευθύνη, γιατί αυτή η πορεία, είναι μία πορεία αρκετών δεκαετιών μπροστά μας. Πρέπει να ανταποκριθούμε σε αυτή την ιστορική ευθύνη. Κάνουμε μία έκκληση ανταπόκρισης και από τη Νέα Δημοκρατία. Έχουμε διαπιστώσει, ότι δεν μπορεί να ανταποκριθεί, αλλά σε κάθε περίπτωση εμείς θα ξανά προτείνουμε να συνεργαστούμε γι’ αυτό το ζήτημα.

Η έναρξη της πανδημίας και γενικά αυτό που ζούμε τον τελευταίο έναν χρόνο έχει προσθέσει ένα ακόμη μεγάλο δίλημμα, μία ακόμη άρση βεβαιότητας στη μεγάλη συζήτηση που γίνεται παγκοσμίως για την κλιματική κρίση. Η κοινωνία μας, πλέον, ζει χωρίς βεβαιότητες και αυτό είναι το τραγικό και για τη νέα γενιά και για την οικονομία και για την πολιτική που πρέπει να βρει λύσεις. Ταυτόχρονα, όμως, με το μεγάλο ερώτημα της ζωής, η κλιματική κρίση ξεπερνάει κάθε αρνητική πρόβλεψη. Τα πράγματα εξελίσσονται πολύ αρνητικά παγκοσμίως και πολλές φορές έχουν έναν πληθωρισμό λόγων και ένα έλλειμμα έργων, για να πάμε σε έναν συνδυασμό οικονομίας και πολιτικής. Η κλιματική κρίση δεν είναι ξεκομμένη από το μοντέλο ανάπτυξης μέχρι τώρα. Πρέπει να διαπιστώσουμε, ότι το στρεβλό μοντέλο ανάπτυξης μέχρι σήμερα παγκοσμίως έχει υπερκαταναλώσει φυσικούς πόρους και χρειαζόμαστε ένα άλλο μοντέλο. Δεν φτάσαμε έτσι εδώ, δεν φτάσαμε νομοτελειακά.

Άρα, δικαίως η Αριστερά στις Ηνωμένες Πολιτείες Αμερικής και στην Ευρώπη και η νεολαία και οι Μη Κυβερνητικές Οργανώσεις και οι επιστήμονες θέτουν ένα ζήτημα: «αλλάξτε το σύστημα και όχι το κλίμα». Σε αυτό το σύνθημα, σε αυτόν τον στόχο πρέπει να ανταποκριθούμε.

Η μετάβαση σε ένα διαφορετικό παραγωγικό και καταναλωτικό μοντέλο, κύριοι Υπουργοί, είναι θέμα επιβίωσης της κοινωνίας μας, της χώρας μας, της ανταγωνιστικότητας.

Εφόσον, η «πράσινη» μετάβαση έχει γίνει αποδεκτή σε επίπεδο συνθημάτων, τουλάχιστον, από όλους τους πολιτικούς χώρους και αυτό χαρακτηρίζει και την ευρωπαϊκή οικογένεια, πρέπει να προσδιορίσουμε το πώς θα επιτευχθεί αυτή η «πράσινη» μετάβαση, για ποιους, με ποιους, σε ποιον χρόνο και με ποιο δρομολόγιο.

Οφείλω σε αυτό το σημείο να πω, ότι οι πρωτοβουλίες του κ. Μπάιντεν στην Αμερική, δημιουργούν νέες πολιτικές προκλήσεις στην Ευρώπη. Ξεπερνούν την πολιτική συζήτηση στην Ευρώπη. Η πολιτική ηγεσία της Ευρώπης αποδεικνύεται σε έναν βαθμό πιο συντηρητική και στα θέματα της εργασίας και στα θέματα της ανάπτυξης και στα θέματα του περιβάλλοντος και πίσω από τις ανάγκες. Σε αυτή την πολιτική ηγεσία της Ευρώπης, που είναι πίσω από τις ανάγκες, εντάσσεται και ο Κυριάκος Μητσοτάκης και η Νέα Δημοκρατία.

Εμείς, όμως, βάζουμε τον στόχο της κοινής διαδρομής. Το βασικό στοίχημα, λοιπόν, είναι αυτή η μετάβαση πώς θα επιτευχθεί, ώστε κανείς να μην μείνει πίσω; Πώς θα επιτευχθεί, ώστε να μην μεγεθύνει και δημιουργήσει ανισότητες, αλλά να έχει έναν δίκαιο επιμερισμό των βαρών; Όχι, όμως, μόνο με την αρχή «ο ρυπαίνων πληρώνει», αλλά και με την αρχή, ότι η Πολιτεία οφείλει να στηρίξει τους ευάλωτους. Άρα, και με ανακατανομή των πόρων, με αναπρογραμματισμό των χρηματοδοτήσεων, έτσι ώστε η νέα κλιματική κοινωνία να είναι δίκαιη και βιώσιμη κοινωνικά.

Το δεύτερο ζήτημα που πρέπει να βάλουμε είναι στο οικονομικό επίπεδο. Δεν μπορεί αυτή η μετάβαση, η ανάκαμψη, η κλιματική πρόκληση να συνδυαστεί με διεύρυνση των ανισοτήτων μεταξύ Βορρά και Νότου. Δεν μπορεί η Ελλάδα να παραμείνει μαζί με τον υπόλοιπο ευρωπαϊκό νότο σε μία καθυστερημένη διαδικασία ανάπτυξης και να αγοράζει ακριβά κλιματικά ουδέτερα προϊόντα από τον Βορρά, χωρίς να έχει ούτε καν την οικονομική δυνατότητα να παράγει.

Άρα, πρέπει η «πράσινη» ανάπτυξη να ενισχύσει και την παραγωγική βάση, να τροποποιήσει το παραγωγικό μοντέλο και να δώσει θέσεις εργασίας, καλά αμειβόμενες στη χώρα, οι οποίες να είναι και συμβατές με το κλιματικό μοντέλο και να έχουν πρόσβαση σε αυτές όλοι οι πολίτες και όχι μόνο τα «ρουσφέτια» της Νέας Δημοκρατίας, όπως, για παράδειγμα, κάνατε με την κατάργηση του ΑΣΕΠ στη ΔΕΗ. Να το λύσουμε και αυτό εδώ, γιατί η Δημοκρατία στη μετάβαση έχει να κάνει και με τους θεσμούς που υπηρετεί η Πατρίδα μας.

Δεν μπορεί, λοιπόν, την κλιματική μετάβαση να την πληρώσουν πάλι οι ευάλωτοι. Πρέπει να περιγράψουμε την πορεία. Να σας στο πω κι’ αλλιώς. Δεν είναι ουδέτερη αυτή η πορεία, έχει υπόχρεους, κάποιοι πρέπει να χρηματοδοτήσουν τη μετάβαση αυτή και δεν μπορούν να τη χρηματοδοτήσουν οι άνεργοι ή οι εργαζόμενοι με τον βασικό μισθό. Μάλιστα, η μετάβαση δεν μπορεί να αφεθεί στους κανόνες της αγοράς. Δηλαδή, να δώσουμε στους μεγάλους λεφτά, όπως μπορεί, δυστυχώς, να κάνει το Ταμείο Ανάκαμψης στην Ευρώπη και να αφήσουμε σε αυτούς απλά να διευρύνουν την παραγωγική τους βάση.

Η πανδημία μάς έδωσε ένα πολιτικό συμπέρασμα: χωρίς τον σχεδιασμό και την παρουσία της Πολιτείας, δεν μπορούν να λυθούν ζητήματα που αφορούν στο σύνολο της κοινωνίας μας. Δεν είναι για λίγους η μετάβαση. Είναι μία αναγκαιότητα ο κλιματικός νόμος, μία πολιτική τομή, αλλά πρέπει να δείξετε και την επάρκεια να έχουμε αυτή την πολιτική τομή. Μετά την πολιτική συμφωνία στην Ευρώπη, οφείλω να διαπιστώσω, ότι είναι «ώριμη» η κατάσταση για έναν κλιματικό νόμο στην Ελλάδα. Είναι σαφές και το έχουμε πει, ότι χρειάζεται να επιλύσουμε τα ζητήματα της διαδικασίας του πολιτικού προσήμου. Δεν συμφωνώ με τον κύριο Πρωθυπουργό, ότι δεν υπάρχει πολιτικό πρόσημο στη μετάβαση. Οι 2.500 άνεργοι στη Δυτική Μακεδονία δίνουν αρνητικό πολιτικό πρόσημο στη Νέα Δημοκρατία. Δεν είναι τα πράγματα ανώδυνα πολιτικά. Μην πάτε να κρυφτείτε, ότι δεν φταίτε. Φταίτε, έχετε σοβαρά ελλείματα και θα τα πούμε. Το ζήτημα είναι πως θα λύσουμε το πρόβλημα.

Εμείς έχουμε θέσει το ζήτημα πάνω από ενάμιση χρόνο. Έχω πολλά έγγραφα του ΣΥΡΙΖΑ να σας καταθέσω για τον νέο κλιματικό νόμο. Δεν διεκδικούμε την πρωτοπορία. Συμφωνούμε και με την πρωτοβουλία της κυρίας Γεννηματά. Όμως, οφείλω να σας πω, ότι εμείς -εγώ, η κυρία Πέρκα, η κυρία Δούρου και ο κ. Κόκκαλης- σε επίσημη συνάντηση με τις Μη Κυβερνητικές Οργανώσεις, έχουμε διαπιστώσει την αναγκαιότητα ο κλιματικός νόμος πρέπει να γίνει από κάτω προς τα πάνω. Έχουμε δηλώσει, ότι δεν θα βάλουμε καμία κομματική αντιπαράθεση στα ζητήματα του κλιματικού νόμου. Είμαστε δεσμευμένοι απέναντι σε αυτό το ζήτημα και δεχόμαστε την πρωτοβουλία που έχει ξεκινήσει από τις Μη Κυβερνητικές Οργανώσεις. Όπως, επίσης, δεχόμαστε ως βάση για συζήτηση την πρόταση που το WWF έχει αναρτήσει ως κλιματικό νόμο, εδώ και λίγες μέρες.

Θεωρούμε, ότι αυτή η διαδικασία είναι ωφέλιμη και θα είμαστε συνεπείς. Δεν θα κομματικοποιήσουμε τη συζήτηση αυτή, γιατί συζητάμε για κάτι πολύ πιο σοβαρό που πρέπει να πείσει και την κοινωνία, ότι συζητάμε σοβαρά. Δεν μπορώ να δεχτώ, κύριε Υπουργέ, όσο και αν θέλω να σεβαστώ τον κοινοβουλευτικό κανόνα και το κρίσιμο της συζήτησης, ότι ήρθατε εδώ χωρίς εισήγηση. Δεν μπορώ να το δεχθώ. Ούτε άξονες. Η κυρία Γεννηματά, τουλάχιστον, έφερε κάποιους άξονες, πήρε μία πολιτική πρωτοβουλία. Από την άλλη πλευρά, εφόσον συζητάμε για το πιο κρίσιμο ζήτημα του αιώνα, δεν μπορώ να μην αναδείξω, ότι στην πρόταση του Κινήματος Αλλαγής, στην πρόταση του ΣΥΡΙΖΑ, που είναι και στις προγραμματικές μας θέσεις -τα έχετε δει, ήδη- αλλά και στις προτάσεις των Μ.Κ.Ο., υπάρχουν ορισμένα ζητήματα που είναι ίδια, που έχουν ομοιότητες.

Πρώτο ζήτημα, ο κλιματικός προϋπολογισμός. Πρέπει να ξεκαθαρίσουμε, ότι σε αυτό το θέμα συμφωνούμε. Αυτό, όμως, απαιτεί, συνδιαμόρφωση και έλεγχο. Δηλαδή, πενταετή ή δεκαετή πλάνα επιβεβαίωσης -εμείς θέλουμε και τα πενταετή, καθώς μας δίνουν μεγαλύτερη ασφάλεια του ελέγχου της προόδου- αλλά και συνδιαμόρφωση. Από την άλλη πλευρά, να έρχεται τώρα ο κ. Μητσοτάκης και να μας μιλάει για συνδιαμόρφωση του κλιματικού προϋπολογισμού, όταν το Ταμείο Ανάκαμψης δεν το έχει βάλει στη δημόσια συζήτηση, είναι υποκρισία. Δεν το έχετε βάλει στη δημόσια συζήτηση. Αυτό που κάνατε εδώ ήταν μία επίφαση συζήτησης για τους τίτλους του μισού. Το άλλο μισό και τα 12 δις, είναι κρυφό.

Σε κάθε περίπτωση, όμως, εμείς λέμε με συνδιαμόρφωση, γιατί το προτείνει και το Κίνημα Αλλαγής, αλλά να πούμε και ακόμη κάτι. Με ενδυνάμωση των πολιτικών προσαρμογής. Ακούμε για μετριασμό, δηλαδή, για μείωση εκπομπών. Δεν ακούμε, όμως, για προσαρμογή και αυτό είναι κρίσιμο, κύριε Υπουργέ. Έχετε «παγώσει» τις πολιτικές προσαρμογής, με ευθύνη της Νέας Δημοκρατίας, δύο χρόνια, που θα έπρεπε να φθάνουμε μέχρι το σημείο, το αν είναι ανθεκτικά τα έργα και οι πολιτικές, να είναι θέμα προαίρεσης, δηλαδή, να είναι κριτήριο για τις χρηματοδοτήσεις του ΕΣΠΑ, του Ταμείου Ανάκαμψης.

Δηλαδή, θα χρηματοδοτούμε έργα μη ανθεκτικά; Γιατί έχετε «παγώσει» τον νόμο για τα περιφερειακά σχέδια προσαρμογής; Που είναι τα περιφερειακά σχέδια προσαρμογής; Πότε θα έρθουν τα μέτρα που τροποποιούν και τη γεωργία και την ανθεκτικότητα των υποδομών, τα οποία δρομολογήθηκαν από την Κυβέρνηση του ΣΥΡΙΖΑ νομοθετικά; Και δεν είχαμε διαφωνία τότε στο πολιτικό πεδίο, αλλά έχετε ατολμία και έλλειψη πολιτικής βούλησης. Δεν διοικείται πολιτικά το Υπουργείο. Αυτό διαπιστώνουμε.

Το τελευταίο ζήτημα που πρέπει να θέσουμε και συμφωνούμε, γιατί θέλω να αναδείξω και τους κοινούς τόπους, είναι το θέμα των ενεργειακών κοινοτήτων. Είναι δυνατόν, χωρίς πλουραλισμό στην ενεργειακή παραγωγή, όταν οι Μ.Κ.Ο., το Κίνημα Αλλαγής, ο ΣΥΡΙΖΑ, η Ευρώπη, λέει με Οδηγία να ενισχύσουμε τις ενεργειακές κοινότητες, εσείς να τις βγάζετε εκτός χρηματοδότησης, εκτός προτεραιότητας σύνδεσης, με προβλήματα στη μετοχική σύνθεση και με σοβαρά ζητήματα, σε ότι αφορά στις ανταγωνιστικές διαδικασίες; Δεν μπορούν να λυθούν έτσι αυτά τα ζητήματα.

Θέλω να πω, ότι εμείς ως Κυβέρνηση, είχαμε προχωρήσει και στην κύρωση της Συμφωνίας των Παρισίων και σε θεσμικό πλαίσιο για την προσαρμογή και σε προσχέδιο του ΕΣΕΚ, μαζί με ένα σημαντικό πρόγραμμα, το LIFE- IP, το οποίο έχουμε αφήσει για την κλιματική αλλαγή, το οποίο οφείλετε να το αξιοποιήσετε. Είναι 14,2 εκατομμύρια ανταγωνιστικά που τα διεκδικήσαμε από την Ευρώπη και τα κερδίσαμε. Τρία προγράμματα ανταγωνιστικά κέρδισε η Κυβέρνηση του ΣΥΡΙΖΑ στο Υπουργείο Περιβάλλοντος και ελπίζουμε, τουλάχιστον, να καταφέρετε να τα υλοποιήσετε και ας δούμε, εάν θα κερδίσετε ακόμη ένα. Δύο χρόνια δεν έχουμε ακούσει μία τέτοια πρωτοβουλία εκ μέρους σας. Όμως, έχουμε και ένα προσχέδιο του ΕΣΕΚ, νόμο για τις ενεργειακές κοινότητες, διαγωνιστικές διαδικασίες για τις ΑΠΕ, συγκράτηση και μείωση του κόστους ηλεκτρικής ενέργειας. Επίσης, εξυγίανση και διαδικασία αναθεώρησης του ειδικού χωροταξικού, εξυγίανση του ΕΛΑΠΕ, χρηματοδότηση της δίκαιης μετάβασης για τις λιγνιτικές περιοχές, το «Εξοικονομώ» και τη δέσμευση του Αλέξη Τσίπρα για κλιματική ουδετερότητα στο Συμβούλιο Κορυφής, τον Ιούνιο του 2019.

Τότε, λοιπόν, άλλαξε η πολιτική ιστορία, αναφορικά με την κλιματική πολιτική στην Ελλάδα και αυτό παρέμεινε. Και εμείς είμαστε πάνω σε αυτό. Εξακολουθούμε να το υποστηρίζουμε. Γι’ αυτό και υποστηρίζουμε τη διαδικασία της πορείας προς την κλιματική ουδετερότητα και δεν ακούσαμε καθόλου γι’ αυτό. Θέλουμε ένα σχόλιο. Εμείς θέλουμε να σχολιαστεί και το ζητάω και από το Κίνημα Αλλαγής, μιας και ακολουθεί τη συζήτηση. Η πρόταση των Μη Κυβερνητικών Οργανώσεων, είναι ο στόχος της κλιματικής ουδετερότητας να είναι το 2045, για να έχει το χρόνο η Ελλάδα να αποδείξει και να πετύχει την κλιματική ουδετερότητα το 2050. Έχει μπει στην πολιτική συζήτηση στη χώρα μας. Εμείς θέλουμε να το εισάγουμε και αυτό στη συζήτηση. Δυστυχώς, δεν ακούσαμε μία τέτοια πρόταση εκ μέρους σας και η απόδειξη είναι, ότι δεν έχετε πολιτική επάρκεια στον σχεδιασμό του κλιματικού νόμου.

Θέτουμε σοβαρό ζήτημα για τη δίκαιη μετάβαση και για την υποστήριξη των ευάλωτων. Είπα για τις ενεργειακές κοινότητες, για τη στοχοθεσία, για τη διαφάνεια και για τον χρόνο διαβούλευσης, στον οποίο, όμως, για να σας πω την αλήθεια, θα πρέπει να κάνετε και μία αλλαγή. Και επειδή γνωρίζουμε τα θέματα, ο ν.4685 μείωσε τον χρόνο διαβούλευσης στην αδειοδότηση. Εδώ πρέπει να τον αυξήσουμε από τις υποχρεώσεις του κλιματικού νόμου. Πρέπει να έρθετε, λοιπόν, να ξεψηφίσετε αυτά που ψηφίσατε. Το περιμένουμε.

Όμως, με τη διαδικασία της αεριοποίησης που εισάγατε, λόγω της ψεύτικης απολιγνιτοποίησης χωρίς σχέδιο, με την αισχροκέρδεια στην τιμή ενέργειας, με την αύξηση του κόστους, με συνεχή χαράτσια στο κόστος ενέργειας, με ρευματοκοπές στους ευάλωτους, με μία μακροπρόθεσμη ενεργειακή στρατηγική που δεν φέρατε στη Βουλή, -κύριε Σκρέκα, όχι εσείς, ο κύριος Χατζηδάκης- και δεν έχει απανθρακοποίηση μέχρι το 2050, γιατί είναι ακόμη στο site αναρτημένο, δεν μπορούμε να συνεχίσουμε. Ο κ. Θωμάς τότε, αρνήθηκε να φέρει τη μακροπρόθεσμη ενεργειακή στρατηγική που ήταν μόνο για την ηλεκτροπαραγωγή, δυστυχώς, στη συζήτηση. Απλά πράγματα.

Εμείς θέλουμε να συνεισφέρουμε σε αυτή την κατεύθυνση, γιατί μέχρι στιγμής, από τη δική σας πολιτική, ο μόνος που μένει χαμένος, είναι ο καταναλωτής, είτε οικιακός, είτε βιομηχανικός, είτε βιοτέχνης, είτε επαγγελματίας, είτε επιστήμονας, πληρώνει ακριβότερο ρεύμα που το κόβουν κιόλας, παρ’ ότι είναι κλειστός, λόγω πανδημίας και δεν έχει και κανένα «εργαλείο» «πράσινης» συμμετοχής, δηλαδή, πλουραλισμού στην ενεργειακή παραγωγή. Αυτό έχει κάνει η Νέα Δημοκρατία.

Ταυτόχρονα, ιδιωτικοποιεί τους ενεργειακούς φορείς και δεν έχει η Ελλάδα «εργαλεία» για τη διαδικασία της μετάβασης. Είναι δυνατόν να έχει ένας ιδιώτης όλο το δίκτυο φυσικού αερίου; Είναι δυνατόν να ιδιωτικοποιήσετε τώρα το Δίκτυο Μέσης Τάσης που έχει «προίκα» ο ΔΕΔΔΗΕ και σίγουρο έσοδο; Ή να καθυστερείτε τόσο πολύ το Ειδικό Χωροταξικό, με αποτέλεσμα να έχουμε τη λεγόμενη υπερθέρμανση των ΑΠΕ, συγκρούσεις σε όλη την κοινωνία για τις χωροθετήσεις, ώστε να μην προχωράει, ούτε η «πράσινη» ενέργεια, αλλά ούτε και οι τοπικές κοινωνίες να έχουν κάποια συμμετοχή, ούτε χαμηλότερο κόστος ενέργειας;

Αυτά είναι σοβαρά προβλήματα που έχουν προκύψει και στο χωροταξικό των ΑΠΕ και στα Περιφερειακά Σχέδια Προσαρμογής, για να μην πω για όλα τα άλλα που δεν μπορώ να κατανοήσω, γιατί αναφερθήκατε. Αναφερθήκατε στους δασικούς χάρτες που έχετε δημιουργήσει το μεγαλύτερο «βραχυκύκλωμα;» Ή στο σχέδιο αναδασώσεων, ενώ έχετε «παγώσει» τη δασική στρατηγική και την πολιτική πρόληψης δασικών πυρκαγιών και τη συνεργασία με την Πολιτική Προστασία; Μην ανοίγετε αυτά τα ζητήματα. Ακόμη και στο θέμα της διασύνδεσης των νησιών, που βγήκατε εδώ να υπερηφανευτείτε, οφείλω να σας πω, κύριε Σκρέκα, ότι δική μας ερώτηση σάς «ξύπνησε», γιατί είχατε ξεχάσει ότι έχουμε σχεδόν 1 δισεκατομμύριο στο ATS, για να κάνουμε ηλεκτρική διασύνδεση με τα νησιά, επειδή γνωρίζουμε την κοινοβουλευτική ιστορία και τα Συμβούλια Κορυφής, γιατί εγώ υπέγραψα τη συγκεκριμένη ρύθμιση. Εμείς το θυμίσαμε στην Κυβέρνηση και καλά κάνατε που «ξυπνήσατε», έστω και την τελευταία στιγμή και το διεκδικήσατε.

Ολοκληρώνω, λοιπόν, κύριε Πρόεδρε και λέω το εξής. Εμείς, κύριε Σκρέκα, θα σας ζητήσουμε κάτι πιο συγκεκριμένο. Θέλουμε να δεσμευτείτε για χρονοδιάγραμμα συγκεκριμένο που θα μπει ο κλιματικός νόμος με συναπόφαση και συνυπογραφή των συναρμόδιων Υπουργείων. Δεν μπορώ να μην αναφερθώ, στο ότι το Υπουργείο Υποδομών και Μεταφορών και το Υπουργείο Οικονομίας και Ανάπτυξης λείπουν από τη σημερινή συζήτηση. Η κυρία Γεννηματά άλλο ζήτησε. Δεν έχουν έρθει τα παραγωγικά Υπουργεία, για να συζητήσουμε πραγματικές δεσμεύσεις.

Δεύτερον, θα πρέπει να δεσμευτείτε, σε ότι αφορά στα ζητήματα της κλιματικής ουδετερότητας και στα θέματα του κανείς να μην μείνει πίσω, δηλαδή, της κοινωνικής διάστασης αυτής της μετάβασης και θέλουμε συγκεκριμένες πολιτικές και για τα θέματα δημοκρατίας και διαφάνειας. Είναι τρία επίπεδα. Είναι το παραγωγικό μοντέλο, το θέμα της Δημοκρατίας και το θέμα της κοινωνικής διάστασης των πολιτικών, για τα οποία, μέχρι στιγμής, έχετε αρνητικό πρόσημο. Εμείς είμαστε εδώ, για να το αλλάξουμε αυτό το πρόσημο. Η μετάβαση δεν πρέπει να γίνει με αρνητικό κοινωνικό πρόσημο. Πρέπει να γίνει έτσι, ώστε κανείς να μην μείνει πίσω και η Πατρίδα μας να μην μείνει πίσω στα θέματα του ανταγωνισμού. Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):**Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Εκπρόσωπος του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Πρόεδρος, Φώφη Γεννηματά, το Κίνημα Αλλαγής, ανέλαβε την πρωτοβουλία να θέσει στον δημόσιο διάλογο την ανάγκη, για να αποκτήσει η χώρα μας έναν κλιματικό νόμο, την ανάγκη, δηλαδή, να νομοθετήσουμε ως Πολιτεία, έγκαιρα, νομικά δεσμευτικούς στόχους, για μία οικονομία, χωρίς εκπομπές αερίων του θερμοκηπίου. Μία κλιματικά ουδέτερη οικονομία για το 2050, όπως τιτλοφορείται αυτή η προσπάθεια που έχει ως στόχο τη συγκράτηση της αύξησης της θερμοκρασίας του πλανήτη στον ενάμιση βαθμό Κελσίου. Ήδη, η Ευρωπαϊκή Ένωση κινείται σε αυτή την κατεύθυνση με την Ευρωπαϊκή Πράσινη Συμφωνία και είναι έτοιμη να νομοθετήσει τον Ευρωπαϊκό Κλιματικό Κανονισμό. Αρκετά κράτη μέλη έχουν ψηφίσει, ήδη, τους δικούς τους Εθνικούς Κλιματικούς Νόμους.

Η κλιματικά ουδέτερη οικονομία, δεν είναι, όμως, μία πολιτικά ουδέτερη πορεία. Είναι μία πορεία με ισχυρό πολιτικό πρόσημο. Κάθε απόφαση, κάθε συγκεκριμένο μέτρο που θα επιβληθεί, θα έχει ένα κοινωνικό και οικονομικό αντίκτυπο. Γι’ αυτό θα χρειαστεί να υπάρχουν για κάθε απόφαση ειδικές μελέτες κόστους - ωφέλειας. Το Κίνημα Αλλαγής θέλει να μπει η χώρα μας σε τροχιά κλιματικής ουδετερότητας μέχρι το 2050 με όρους κλιματικής δικαιοσύνης και κλιματικής δημοκρατίας.

Κλιματική δημοκρατία σημαίνει να φτάσουμε στην απανθρακοποίηση της οικονομίας με πρόνοιες για την κοινωνική συνοχή, αντιμετωπίζοντας τις κοινωνικές ανισότητες που θα προκληθούν. Με πρόνοιες για μία ισορροπημένη βιώσιμη ανάπτυξη σε όλα τα γεωγραφικά διαμερίσματα της χώρας. Κλιματική δικαιοσύνη και δημοκρατία σημαίνει πρόνοιες για τη συμμετοχή των πολιτών στη διαμόρφωση και τη στενή παρακολούθηση των στόχων που θα τεθούν. Για εμάς η συμμετοχή των νέων στη συνδιαμόρφωση των στόχων του κλιματικού νόμου είναι θεμελιακής σημασίας. Οι νέες γενιές είναι αυτές που θα βρεθούν περισσότερο αντιμέτωπες και θα ζήσουν τις συνέπειες της κλιματικής κρίσης. Γι’ αυτό και προτείνουμε να δοθεί χώρος και λόγος στους νέους, ακόμη και στους δεκαεξάχρονους.

Η μεταφορά των βαρών στις νεότερες γενιές ήταν, άλλωστε, και το σημείο για το οποίο, μόλις, πρόσφατα, κρίθηκε μερικά αντισυνταγματικός ο αντίστοιχος γερμανικός κλιματικός νόμος. Ο ελληνικός κλιματικός νόμος οφείλει να κατοχυρώνει το δικαίωμα των μελλοντικών γενεών σε ένα υγιές και ασφαλές περιβάλλον. Ο ελληνικός κλιματικός νόμος πρέπει να διαμορφωθεί με όρους κλιματικής δημοκρατίας και διαφάνειας.

Όλα τα Υπουργεία θα πρέπει να καταθέτουν ετήσια αναφορά στη Βουλή, για το αν έχουν πετύχει τους αντίστοιχους κλιματικούς στόχους που έχουν θέσει. Εάν δεν το καταφέρουν, τότε θα πρέπει να εφαρμόζουν ένα έκτακτο πρόγραμμα δράσης, ώστε να καλύπτουν το κενό αυτό.

 Γνωρίζουμε, ότι το εγχείρημα και η μετάβαση της χώρας μας προς μία κλιματική ουδέτερη οικονομία δεν είναι ένα εύκολο εγχείρημα και μόνος του ένας νόμος, ο κλιματικός νόμος δεν μπορεί να το πετύχει. Είναι, όμως, ένα «εργαλείο» και είναι η αρχή. Και αυτή η αρχή πρέπει να γίνει και σωστά και έγκαιρα.

Ο κλιματικός νόμος, λοιπόν, θα απαιτήσει στενή παρακολούθηση, συνεχή προσαρμογή και ένα άλλο σύστημα διακυβέρνησης. Θα απαιτήσει μία Δημόσια Διοίκηση που θα πρέπει να αλλάξει δομή, νοοτροπία, ρυθμούς και λειτουργία. Κι’ εδώ οφείλει η Κυβέρνηση να μας πει, τι σχεδιάζει. Με ποιο επιτελικό κράτος θα προωθήσει την εφαρμογή του κλιματικού νόμου; Δεν θα αρκεί, λοιπόν, μόνο η ψήφισή του. Χρειάζονται πολλά περισσότερα.

Πρέπει να συνειδητοποιήσουμε, ότι μιλάμε για μία μετάβαση και ένα εγχείρημα πολύ μεγαλύτερο από τη διαχείριση ενός ΕΣΠΑ ή ακόμα και το Ταμείο Ανάκαμψης. Γι’ αυτό υποστηρίζουμε, ότι χρειάζεται μία οριζόντια προσέγγιση και ενσωμάτωση των στόχων του σε κάθε κυβερνητική πολιτική. Δεν αρκεί πια ένα απλό Υπουργείο Κλιματικής Αλλαγής που ίδρυσε πρώτο το ΠΑΣΟΚ, με τον Γιώργο Παπανδρέου, το 2009. Ίσως, χρειαστούν ειδικοί εντεταλμένοι μόνιμοι υπηρεσιακοί γραμματείς σε κάθε Υπουργείο. Όλα αυτά οδηγούν στο συμπέρασμα, ότι ο κλιματικός νόμος είναι ένας, τελείως, διαφορετικός νόμος. Θα είναι ένα, τελείως, διαφορετικό νομοσχέδιο από όλα τα νομοσχέδια μέχρι σήμερα. Χρειάζεται μία, εντελώς, άλλη φιλοσοφία διαμόρφωσης και άλλη προσέγγιση για την εφαρμογή του.

 Δεν μπορούμε να αντιμετωπίσουμε την κλιματική κρίση με την πεπατημένη, αλλά με τη ριζική αλλαγή του οικονομικού μοντέλου. Δεν μπορούμε να αρκεστούμε σε μία τυπική διαβούλευση και μία συνηθισμένη διαδικασία κατάθεσης πρότασης νόμου. Γι’ αυτό κι εμείς δεν καταθέσαμε πρόταση νόμου. Καταθέτουμε έναν οδικό χάρτη με τέσσερα συγκεκριμένα βήματα και με βασικό στοιχείο τη συμμετοχή των πολιτών. Τέσσερα βήματα για το πώς πρέπει να συνταχθεί και να διαμορφωθεί ο ελληνικός κλιματικός νόμος, για το τι στόχους πρέπει να περιέχει, για το πώς πρέπει να ελέγχεται η εφαρμογή του ελληνικού κλιματικού νόμου και τέλος, για το ποιες προτεραιότητες πρέπει να ακολουθήσουν για την ψήφισή του.

Το Κίνημα Αλλαγής μπαίνει και πάλι δυναμικά στην πρωτοπορία μιας «πράσινης» ατζέντας για την ευημερία των πολιτών, ιδιαίτερα των νέων ανθρώπων.

Στην πρότασή μας, την οποία εγγράφως καταθέτω στα Πρακτικά της Επιτροπής και θα τη στείλουμε και ψηφιακά, προκειμένου να λάβουν γνώση όλοι οι συνάδελφοι, επεξεργαστήκαμε και συγκρίναμε έξι εθνικούς κλιματικούς νόμους άλλων χωρών, της Αγγλίας, της Γαλλίας, της Γερμανίας, της Ολλανδίας, της Δανίας και της Νέας Ζηλανδίας. Μαζέψαμε τα κοινά τους στοιχεία και τα προσαρμόσαμε στα ελληνικά δεδομένα, καταλήγοντας να προτείνουμε τα εξής, ακόμη πιο συγκεκριμένα πράγματα, εξειδικεύοντας τα τέσσερα βήματα, τα οποία σας προανέφερα.

Σε ότι αφορά στο πρώτο βήμα για το πώς πρέπει να συνταχθεί ένας τέτοιος νόμος, μιλάμε για τη συνδιαμόρφωση του κλιματικού νόμου μέσα από έναν συνεργατικό συνδυασμό επιστήμης, κοινωνίας σε διαβουλευτικά όργανα. Ήδη, βρίσκονται σε εξέλιξη διάφορες πρωτοβουλίες πολιτών, όπως η «Clima 500» και οργανώσεων, όπως το WWF, και από κάτω προς τα πάνω γίνονται προσπάθειες διαμόρφωσης ενός τέτοιου νόμου. Τις παρακολουθούμε στενά και με ενδιαφέρον και ελπίζουμε το ίδιο να κάνει και η Κυβέρνηση και τα πολιτικά κόμματα.

Ήδη, από τον Δεκέμβρη του 2020, είχαμε προαναγγείλει μία τέτοια πρωτοβουλία. Στις 26 Μαρτίου, διοργανώσαμε διαδικτυακή εκδήλωση για τον κλιματικό νόμο και καταθέσαμε την άποψή μας. Η έμφαση που θέλουμε να δώσουμε είναι, ότι πέρα από τους στόχους και τα μέτρα βασικό ζητούμενο είναι η κινητοποίηση των πολιτών μέσα από τις θεσμικές διαδικασίες που προτείνουμε. Να αναδείξουμε, ότι οι όποιοι στόχοι δεν θα επιτευχθούν, αν δεν υπάρχει συμμετοχή και κατανόηση της σκοπιμότητας αυτών των στόχων από τους πολίτες. Υπογραμμίζω τη θέση μας για την πορεία προς την κλιματικά ουδέτερη οικονομία, με όρους κλιματικής δικαιοσύνης και κλιματικής δημοκρατίας. Είναι ζήτημα δημοκρατίας να ζητάμε τη συνδιαμόρφωση του ελληνικού κλιματικού νόμου από την κοινωνία των πολιτών. Λογική την οποία, δυστυχώς, η Κυβέρνηση δεν ακολούθησε, για παράδειγμα, στη συγκρότηση του ελληνικού προγράμματος για το Ταμείο Ανάκαμψης που προχωρά, χωρίς καμία ουσιαστική διαβούλευση.

Γι’ αυτό και εμείς προτείνουμε τη θεσμοθέτηση μιας Κλιματικής Συνέλευσης, η οποία μαζί με το Ανεξάρτητο Κλιματικό Συμβούλιο, ως επιστημονικό όργανο, θα καταλήξουν, από κοινού, σε τέσσερις δεσμευτικούς στόχους που θα πρέπει να έχει ένας ελληνικός κλιματικός νόμος. Στην κλιματική συνέλευση προτείνουμε να συμμετέχουν με ειδική ποσόστωση οι νέες γενιές, γιατί οι αλλαγές αφορούν, πρωτίστως, τη δική τους ζωή και να συγκροτηθεί με ένα, όσο το δυνατόν αντιπροσωπευτικό δείγμα της ελληνικής κοινωνίας από όλες τις περιφέρειες. Το Ανεξάρτητο Κλιματικό Συμβούλιο, το επιστημονικό, δηλαδή, όργανο, θα πρέπει να αποτελείται από διακεκριμένους εκπροσώπους της επιστημονικής κοινότητας που χαίρουν ευρείας αποδοχής. Η Κλιματική Συνέλευση, λοιπόν, σε συνεργασία με το Ανεξάρτητο Κλιματικό Συμβούλιο, θα πρέπει να συμφωνήσουν και να καθορίσουν τους τέσσερις στόχους που πρέπει να περιλαμβάνει ο ελληνικός κλιματικός νόμος.

Έτσι, ερχόμαστε στο δεύτερο βήμα, για το τι στόχους πρέπει να είναι ένας τέτοιος νόμος. Για εμάς, στο Κίνημα Αλλαγής, ο ελληνικός κλιματικός νόμος θα πρέπει να περιλαμβάνει την κλιματική ουδετερότητα στην Ελλάδα ως το 2050, όπως έχει συμφωνηθεί στην Ευρώπη, τη θεσμοθέτηση ποσοστιαίων στόχων για τη μείωση των εκπομπών των αερίων του θερμοκηπίου, την εξοικονόμηση ενέργειας και τις Ανανεώσιμες Πηγές Ενέργειας, ανά δεκαετία για το 2030, το 2040 και το 2050, συγκεκριμένους στόχους μείωσης των εκπομπών που προκαλούνται από τις δράσεις της Κυβέρνησης και του δημόσιου τομέα, συγκεκριμένο προϋπολογισμό υποστήριξης της επίτευξης των στόχων και των σχετικών δομών που απαιτούνται. Αυτοί οι τέσσερις στόχοι, ασφαλώς, και θα πρέπει να εξειδικευτούν με την εφαρμογή ενός συστήματος ετήσιου επιτρεπτού προϋπολογισμού εκπομπών αερίων του θερμοκηπίου. Ο προϋπολογισμός εκπομπών, δηλαδή, των αερίων του θερμοκηπίου, που μπορεί να εκπέμψει κάθε χρόνο η χώρα, θα κατατίθεται μαζί με τον οικονομικό προϋπολογισμό και θα συνοδεύεται με το αντίστοιχο κόστος υλοποίησης, ενώ στη συνέχεια θα παρακολουθείται η πορεία υλοποίησης τους και θα υπόκειται σε κοινοβουλευτικό έλεγχο. Παράλληλα, προτείνεται να υπάρξει και ένα σύστημα υποστήριξης όσων θα θιγούν οικονομικά, γιατί θα θιγούν κοινωνικές ομάδες, τα νοικοκυριά, οι επιχειρήσεις, οι επενδυτές.

Σε ότι αφορά στο τρίτο βήμα, για το πώς πρέπει να ελέγχεται η εφαρμογή του νόμου, τόσο ο προϋπολογισμός εκπομπών, όσο και η πορεία υλοποίησης και επίτευξης των ανωτέρω τεσσάρων στόχων του κλιματικού νόμου, θα παρακολουθείται και θα υπόκειται σε κοινοβουλευτικό έλεγχο, σε κοινή συνεδρίαση των Επιτροπών Περιβάλλοντος και Οικονομικών της Βουλής και έτσι θα πετύχουμε και την ουσιαστική αναβάθμιση του ρόλου της Επιτροπής Περιβάλλοντος της Βουλής. Στην κοινή συνεδρίαση των Επιτροπών αυτών θα συνυποβάλλονται και οι εκθέσεις προόδου των Υπουργείων. Αυτές οι εκθέσεις θα υποβάλλονται από την Κυβέρνηση και θα συμπεριλαμβάνουν απολογιστικά στοιχεία, μία επισκόπηση με τις βραχυπρόθεσμες και μακροπρόθεσμες πρωτοβουλίες της, αλλά και τα μέτρα των Υπουργείων με τα αναμενόμενα αποτελέσματα αυτών. Ταυτόχρονα, θα πρέπει να υπάρχει και μία αξιολόγηση αυτών των εκθέσεων από την Ανεξάρτητη Αρχή Περιβάλλοντος, που, επιτέλους, πρέπει να θεσμοθετήσουμε, όπως και η Έκθεση Πισσαρίδη καταδεικνύει και ας πάψουμε α λα καρτ να φτιάχνουμε όργανα, όπως και όποτε θα μας βολεύει. Σε σχέση με το τέταρτο βήμα, για το ποιες προτεραιότητες πρέπει να ακολουθήσουμε μετά την ψήφιση του κλιματικού νόμου, προκειμένου να έρθουν τα αποτελέσματα που θέλουμε, όλα τα Υπουργεία θα πρέπει να μας παρουσιάσουν τις δικές τους προτεραιότητες με συγκεκριμένα μέτρα και δράσεις. Για παράδειγμα, το Υπουργείο Περιβάλλοντος και Ενέργειας, θα πρέπει άμεσα, κατά την άποψή μας, να αναθεωρήσει το Εθνικό Σχέδιο για την Ενέργεια και το Κλίμα, με δέσμευση για την εφαρμογή της βασικής αρχής «ενεργειακή απόδοση πρώτα».

Θα πρέπει να ενισχυθούν τα συνεργατικά σχήματα στις ΑΠΕ, όπως οι πραγματικές ενεργειακές κοινότητες και να καταπολεμηθεί η ενεργειακή φτώχεια και, βέβαια, να υπάρχει ιδιαίτερη μέριμνα για τη συμμετοχή των αγροτών στην παραγωγή από Ανανεώσιμες Πηγές Ενέργειας. Αυτό που βλέπουμε σήμερα από την Κυβέρνηση, είναι ότι η μετάβαση στις ΑΠΕ στις περισσότερες περιπτώσεις γίνεται με παλιούς όρους. Έχει, κυρίως, συγκεντρωτικό χαρακτήρα και διενεργείται βασικά με μεγάλα έργα και συμμετοχή μερικών μόνο μεγάλων εταιρειών.

Όμως, η αποδοχή των ΑΠΕ από την κοινωνία και η προώθησή τους απαιτεί ένα άλλο υπόδειγμα ανάπτυξης. Στη μεγαλύτερη οικονομία της Ευρώπης, άλλωστε, στη Γερμανία, βλέπουμε να ισχύει, ότι πάνω από το 40% των έργων ΑΠΕ ανήκει στους πολίτες που παράγουν τη δική τους «πράσινη» ενέργεια. Γιατί να μην βάλουμε έναν στόχο αντίστοιχο και στη δική μας χώρα;

Κυρίες και κύριοι συνάδελφοι, κλείνω λέγοντας, ότι το Κίνημα Αλλαγής με τη σημερινή του ολοκληρωμένη πρόταση επιδιώκει την ουσιαστική ενσωμάτωση της κλιματικής ουδετερότητας σε κάθε κυβερνητική πολιτική, σε κάθε δράση της Αυτοδιοίκησης και της ελληνικής κοινωνίας, η οποία δείχνει να ανησυχεί έντονα για τις συνέπειες της κλιματικής κρίσης. Γι’ αυτό και ζητούμε σήμερα να αποφασιστεί η σύσταση Διακομματικής Επιτροπής που θα μελετήσει σοβαρά την πρότασή μας και θα οδηγηθούμε γρήγορα στον πρώτο ελληνικό κλιματικό νόμο - πλαίσιο. Είναι πολύ σημαντικό να περάσει ένας τέτοιος νόμος, με τη μέγιστη δυνατή πλειοψηφία στη Βουλή.

Ελπίζουμε ότι η Κυβέρνηση και τα άλλα Κόμματα, όπως φαίνεται και από τη συζήτηση, θα ανταποκριθούν θετικά σε αυτή την πρόταση μας, διότι μόνο με ευρεία πολιτική υποστήριξη και κοινωνική αποδοχή μπορεί ο κλιματικός νόμος - πλαίσιο να είναι αποτελεσματικός και ανθεκτικός σε κυβερνητικές αλλαγές.

Το Κίνημα Αλλαγής ως προοδευτική παράταξη, με «πράσινο» παρελθόν, διαμορφώνει με την πρότασή του το «πράσινο» μέλλον της χώρας, για να μπορούν οι επόμενες γενιές να απολαμβάνουν το ίδιο φυσικό και πολιτισμικό πλούτο της χώρας μας.

Καλούμε, λοιπόν, τα Κόμματα να τοποθετηθούν και να συναινέσουν στη σύσταση Διακομματικής Επιτροπής για τον κλιματικό νόμο - πλαίσιο. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Νίκος Καραθανασόπουλος από το Κ.Κ.Ε..

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ,κύριε Πρόεδρε.

Είναι υποκριτικό το ενδιαφέρον σας για το περιβάλλον και την προστασία του, για την κλιματική αλλαγή, για την ίδια την ανθρώπινη ζωή -θα έλεγα- ορισμένων, οι οποίοι βγαίνουν μπροστά με τη «σημαία» της «πράσινης» ανάπτυξης και της προστασίας από την κλιματική αλλαγή. Ένα παράδειγμα είναι ο Μπάιντεν. Η πρώτη πράξη που έκανε ως εκλεγμένος Πρόεδρος των Ηνωμένων Πολιτειών ήταν να βομβαρδίσει τη Συρία. Αλήθεια, ο βομβαρδισμός της Συρίας εντάσσεται στα πλαίσια της προστασίας του περιβάλλοντος και της κλιματικής αλλαγής; Ή μια τελευταία πράξη την οποία έκανε, είναι να απελευθερώσει τους στρατιωτικούς εξοπλισμούς για το κράτος - δολοφόνο του Ισραήλ, το οποίο θανατώνει τα παιδιά και τους αμάχους στη Γάζα. Και αυτό είναι δείγμα του ενδιαφέροντος του κ. Μπάιντεν για την ανθρώπινη ζωή και τον πλανήτη;

 Το πρώτο, αλήθεια, πυρηνικό πλήγμα που είναι η επίσημη στρατηγική του ΝΑΤΟ, είναι κι αυτό δείγμα για την προστασία του περιβάλλοντος;

Επίσης , για παράδειγμα, πως συνδέετε όλοι εσείς, οι οποίοι είσαστε υπέρ για την «πράσινη» ανάπτυξη και την κλιματική αλλαγή, τη διαδικασία καύσης των απορριμμάτων; Ή πως όλους εσάς, Ν.Δ., ΣΥΡΙΖΑ, Κίνημα Αλλαγής, σάς συνδέει η επένδυση στο Ελληνικό; Και αυτό εντάσσεται σε αυτή τη λογική; Της προστασίας του περιβάλλοντος;

Εμείς το λέμε καθαρά, ότι αυτή η επιλογή που γίνεται, δεν είναι τίποτα άλλο παρά μία απάντηση στον οξύτατο ανταγωνισμό ανάμεσα στα διάφορα ιμπεριαλιστικά κέντρα, σε μία προσπάθεια να «θωρακίσουν» την ανταγωνιστικότητα των πολυεθνικών, να «θωρακίσουν» το κυνήγι του κέρδους και να ελέγξουν τις αγορές και τις πλουτοπαραγωγικές πηγές.

Η «πράσινη», δηλαδή, στρατηγική συμφωνία της Ευρωπαϊκής Ένωσης ή το «πράσινο» New Deal στις Ηνωμένες Πολιτείες, σε συνδυασμό με την ψηφιακή μετάβαση, δεν είναι τίποτα άλλο, παρά οι στρατηγικές επιλογές του κεφαλαίου και των πολυεθνικών, ως απάντηση στα τεράστια υπερσυσσωρευμένα κεφάλαια που υπάρχουν, τα οποία δεν μπορούν να επενδυθούν, γιατί υπάρχει πτώση του ποσοστού κέρδους. Η νέα καπιταλιστική κρίση που ξέσπασε επιταχύνει αυτές τις διαδικασίες μετάβασης, μέσα από μία γιγαντιαία κρατική παρέμβαση και στήριξη ή ευρωενωσιακή παρέμβαση και στήριξη.

Είπε, για παράδειγμα, ο κ. Σκρέκας στην ομιλία του, ότι 450 εκατομμύρια θα χρηματοδοτηθούν από το Ταμείο Ανάκαμψης, δηλαδή, από τα χρήματα που θα πληρώσουν οι φορολογούμενοι για τα νέα δίκτυα και τα οποία θα στηρίξουν τις επενδύσεις στις ΑΠΕ. Δηλαδή, οι επιχειρηματίες, τα «αρπακτικά» της «πράσινης» ενέργειας, θα βρουν έτοιμη την υποδομή, που θα την πληρώσει ο λαός, για να μην χρειαστεί να επενδύσουν στα δίκτυα, τα οποία είναι μία επένδυση που δεν αποσβένεται εύκολα. Άρα, θα τους υπονομεύσει το ποσοστό κέρδους. Θα πληρώσει ο λαός για τα δίκτυα.

Επιτρέψτε μου μία παρένθεση. Κατά την κακοκαιρία του «Ιανού» στην Κεφαλονιά, τα δίκτυα που έπεσαν ήταν τα παλιά δίκτυα, που εξυπηρετούσαν τις ανάγκες ηλεκτροδότησης των πόλεων και των χωριών, των μικρών κτηνοτροφικών μονάδων. Επτά ημέρες χωρίς ηλεκτρικό ρεύμα έμεινε η Κεφαλονιά. Τα μόνα δίκτυα που δεν έπαθαν τίποτα, ήταν τα δίκτυα, τα οποία συνέδεαν τα αιολικά πάρκα με τους μετασχηματιστές. Αυτά από τον «ΙΑΝΟ» στην Κεφαλονιά δεν έπαθαν απολύτως τίποτα. Αντί, λοιπόν, να προστατεύετε και να διασφαλίζετε την ικανοποίηση των ανθρώπινων αναγκών, αυτό που κάνετε είναι να προστατεύετε και να διασφαλίζετε τις επενδύσεις των επιχειρηματικών ομίλων και την κερδοφορία τους.

Έτσι, λοιπόν, αυτή η τεράστια κρατική παρέμβαση στήριξης των επενδυτικών αναγκών και για την «πράσινη» στρατηγική επενδύσεων και για την ψηφιακή μετάβαση γίνεται, για να στηρίξει επί της ουσίας τις ανάγκες κερδοφορίας των μεγάλων επιχειρηματικών ομίλων. Τα πακέτα αυτά τα χρηματοδοτικά, βεβαίως, δεν θα είναι άνευ αντικρίσματος. Θα έχουν και θα έχουν και ένα πολύ μεγάλο αποτύπωμα, όχι στο περιβάλλον, αλλά αποτύπωμα στις συνθήκες εργασίας των εργαζομένων, γιατί ως προαπαιτούμενο για την εκταμίευσή τους έχουν τις νέες ανατροπές, το νέο «τσάκισμα» των εργασιακών δικαιωμάτων των εργαζομένων, όπως το νόμο, τον οποίο φέρνετε, για να είναι πολύ πιο «φθηνοί» οι εργαζόμενοι, μέσα από αυτή τη διαδικασία να αναβαθμιστεί ο βαθμός εκμετάλλευσης και άρα, η κερδοφορία των επιχειρηματικών ομίλων.

Αλήθεια, δεν σας κάνει εντύπωση ποιοι ενδιαφέρονται γι’ αυτή την «πράσινη» μετάβαση; Ενδιαφέρονται οι λαοί, τους έπιασε ο πόνος; Υπάρχει ενδιαφέρον, βεβαίως, του λαού για την προστασία του περιβάλλοντος και του κάθε λαού, αλλά αυτοί οι οποίοι θα οικονομήσουν και βρίσκονται μπροστά, τα διάφορα λόμπι των «πράσινων» επενδύσεων και κερδών τα έχετε ακουστά; Γιατί αυτοί ενδιαφέρονται για το περιβάλλον; Φροντίζουν για την υγεία του ανθρώπου ή για τα κέρδη τους;

Για παράδειγμα, το Δίκτυο Επενδυτών και Περιβαλλοντικών ομάδων, το γνωρίζετε; Συνενώνει τις μεγαλύτερες επιχειρήσεις σε παγκόσμιο επίπεδο, για παράδειγμα, την Black Rock, τη Morgan Stanley, τον Όμιλο Ροκφέλερ. Όλοι αυτοί ενδιαφέρονται για το περιβάλλον; Ξαφνικά, τους έπιασε ο πόνος; Άλλες εταιρείες, όπως είναι η AMAZON, η APPLE, η FORD, η DELL και μία σειρά από άλλες πολυεθνικές διαχειρίζονται «πακτωλό» χρημάτων για τις «πράσινες» επενδύσεις. Τέτοια δίκτυα που έχουν δημιουργηθεί την τελευταία δεκαετία είναι πάρα πολλά, για να δημιουργήσουν, ακριβώς, το έδαφος απορρόφησης όλων αυτών των τεράστιων κρατικών ενισχύσεων.

Ένα αντίστοιχο τέτοιο «πράσινο» λόμπι είναι και το Business for Innovative Climate & Energy Policy, όπου συνενώνει άλλες πολυεθνικές, τη Novartis, τη Nestle, τη Microsoft, την Ιkea.

Μιλάμε για τζίρους τρισεκατομμυρίων δολαρίων και επενδυτικά σχέδια που υπάρχουν. Τι λένε, λοιπόν, όλα αυτά τα δίκτυα; Χαρακτηρίζουν την κλιματική αλλαγή ως μία από τις σημαντικότερες επιχειρηματικές ευκαιρίες αυτού του αιώνα. Για τα κέρδη, λοιπόν. Τονίζουν στις επεξεργασίες που κάνουν, ότι μία συνεργατική εταιρική σχέση, μεταξύ των επιχειρήσεων και των κυβερνήσεων μπορεί να διασφαλίσει, ότι η μετάβαση επιτυγχάνεται με ταχύτητα και την κλίμακα που απαιτείται, διασφαλίζοντας έτσι τη μελλοντική κερδοφορία των επιχειρήσεων. Να, λοιπόν, ποιοι ενδιαφέρονται: τα λόμπι τα οποία θα βγάλουν μέσα από αυτή τη διαδικασία δεκάδες δισεκατομμύρια κέρδη, θα «αυγατίσουν», δηλαδή, την κερδοφορία τους.

Αλήθεια, είναι ουδέτερο αυτό το αποτύπωμα της μετάβασης στην «πράσινη» οικονομία; Θα αναφέρουμε ένα παράδειγμα, για να δούμε ποιες είναι οι επιπτώσεις. Υπάρχουν τέτοια παραδείγματα, αλλά θα αναφερθώ στο παράδειγμα της απελευθέρωσης της αγοράς ηλεκτρικής ενέργειας και της εγκατάστασης ΑΠΕ στη χώρα μας. Τι συνέπεια υπήρχε από την 20ετή, πλέον, πολιτική απελευθέρωσης της ηλεκτρικής ενέργειας στη χώρα μας; Πρώτον, ήταν σε βάρος των ενεργειακών αναγκών της χώρας μας, σε βάρος των εργαζομένων στον τομέα της ενέργειας και σε βάρος των αναγκών των λαϊκών στρωμάτων. Γιατί; Γιατί έχουμε ένα σύστημα, το οποίο δεν το χαρακτηρίζει η ασφάλεια και η ευστάθεια, εξαρτάται άμεσα από εισαγωγές ενέργειας ηλεκτρικής ή και ορυκτών καυσίμων για το μείγμα της ηλεκτροπαραγωγής. Σε ότι αφορά στους εργαζόμενους είχαμε μία τεράστια μείωση του προσωπικού, ανατροπή των εργασιακών σχέσεων, εργολαβίες, εντατικοποίηση και πάρα πολλά θανατηφόρα εργατικά ατυχήματα και αυτό χαρακτηρίζει και τους τρεις, ΠΑ.ΣΟ.Κ., Ν.Δ. και ΣΥΡΙΖΑ Ταυτόχρονα, είχαμε αυξημένα τιμολόγια σε βάρος των αναγκών των λαϊκών στρωμάτων, άρα, και γιγάντωση της ενεργειακής φτώχειας. Αυτό από τη μία πλευρά.

Από την άλλη πλευρά, είχαμε τεράστιες κρατικές χρηματοδοτήσεις στα «αρπακτικά» της ενέργειας, οι οποίες θα κάνουν επενδύσεις στα αιολικά και τα φωτοβολταϊκά. Διασφάλιση τιμών με νόμο, ούτως ώστε να έχουν διασφαλισμένα και τα κέρδη. Βεβαίως, απέβησαν και σε βάρος του περιβάλλοντος, που λέτε ότι το προασπίζετε, όπως, για παράδειγμα, συγκέντρωση αιολικών πάρκων σε μία σειρά από ορεινούς όγκους, αλλοίωση των χαρακτηριστικών αυτών των ορεινών όγκων, άρα, και πλημμυρικά φαινόμενα, τα οποία έχουν ενταθεί, εξαιτίας αυτών των αιολικών πάρκων, που έχουν αποβεί σε βάρος της χλωρίδας και της πανίδας των περιοχών αυτών. Αντίθετα, έχετε υπονομεύσει τα υδροηλεκτρικά έργα, τα οποία έχουν πολλαπλή ωφελιμότητα για το περιβάλλον, διότι, ακριβώς, δεν προσφέρουν την κερδοφορία που απαιτεί το κεφάλαιο.

Στα πλαίσια αυτά, προχωράτε άμεσα στην απολιγνιτοποίηση των περιοχών στη Μεγαλόπολη και στην Πτολεμαΐδα. Επί της ουσίας, θα οδηγήσει στην ανεργία δεκάδες χιλιάδες εργαζόμενους σήμερα στα ορυχεία και τους ηλεκτροπαραγωγικούς σταθμούς, με αποτέλεσμα τη φτώχεια και την εξαθλίωση αυτού του κόσμου. Ταυτόχρονα, αντικαθιστάτε τον λιγνίτη με το εισαγόμενο φυσικό αέριο ως καύσιμο. Επί της ουσίας, πρόκειται για ορυκτό καύσιμο, αυξάνει την ενεργειακή εξάρτηση της χώρας και, ταυτόχρονα, εσείς που μιλάτε περί εξοικονόμησης ενέργειας, έχει τεράστιες απώλειες το φυσικό αέριο, όταν χρησιμοποιείται για την παραγωγή ηλεκτρικής ενέργειας.

Να, λοιπόν, γιατί είναι υποκριτικό, για ακόμη μία φορά, το ενδιαφέρον σας για το περιβάλλον και την προστασία του. Από αυτή την άποψη, αυτό το διάστημα, γράφονται διάφορα για τα δεκάδες δισεκατομμύρια, τα οποία θέλουν να επενδυθούν σε νέα έργα παραγωγής ηλεκτρικής ενέργειας, μέσα από ανανεώσιμες πηγές ή μέσα από την αξιοποίηση του υδρογόνου.

Το αποτέλεσμα ποιο θα είναι; Θα είναι σε βάρος των ενεργειακών αναγκών της χώρας, θα είναι σε βάρος των εργαζομένων στον κλάδο και σε βάρος των λαϊκών αναγκών, από τη στιγμή, που θα έχουμε αύξηση της τιμής του ηλεκτρικού ρεύματος, άρα και αύξησης της ενεργειακής φτώχειας, σε μία χώρα που είναι πολύ πλούσια σε πηγές παραγωγής ενέργειας, είτε είναι ορυκτές, είτε είναι ανανεώσιμες αυτές οι πηγές ενέργειας. Έτσι, λοιπόν, επιβεβαιώνεται στο παράδειγμα της απελευθέρωσης ηλεκτρικής ενέργειας, ποιος θα βγει ωφελημένος από αυτή τη διαδικασία της «πράσινης» μετάβασης.

Το δεύτερο ερώτημα που είναι υπαρκτό, είναι ποιος θα πληρώσει αυτή την τεράστια κρατική και ευρωενωσιακή χρηματοδότηση. Είναι φανερό, ότι θα την πληρώσουν οι λαοί, μέσα από την αύξηση της φορολογίας, άμεσης αλλά και έμμεσης, οι «πράσινοι» φόροι για παράδειγμα, οι οποίοι θα είναι έμμεση φορολογία και θα επιβαρύνει τα λαϊκά στρώματα.

Ανέφερε ο Πρωθυπουργός, ότι η «πράσινη» μετάβαση είναι πάνω από Κόμματα, ότι τους ενώνει όλους, γιατί όλους τους ενώνει η αγωνία για την προστασία του πλανήτη. Αλήθεια, τα πυρηνικά όπλα αυτή την αγωνία εκφράζουν και το κυνήγι των στρατιωτικών εξοπλισμών;

Εμείς λέμε καθαρά, ότι μέσα από αυτή τη διαδικασία θα βγουν κερδισμένα τα διάφορα λόμπι αξιοποίησης της «πράσινης» μετάβασης και αυτούς που ενώνει η πολιτική αυτή είναι τα κόμματα διαχείρισης του συστήματος, η Νέα Δημοκρατία, το ΠΑ.ΣΟ.Κ., ο ΣΥΡΙΖΑ, το ΜέΡΑ25 και μία σειρά άλλοι φορείς που προσπαθούν κάτω από τη δική τους σκοπιά, αξιοποιώντας με το αζημίωτο, βέβαια, τις μη κυβερνητικές οργανώσεις, να βάλουν τον λαό κάτω από ξένη «σημαία», κάτω, δηλαδή, από τα συμφέροντα των πολυεθνικών και των μεγάλων επιχειρηματικών ομίλων του κεφαλαίου. Να βάλουν τις ανάγκες του λαού κάτω από τις ανάγκες των επιχειρηματικών ομίλων και να τις «υποτάξουν» σε αυτές.

Έτσι, λοιπόν, είναι άνευ ουσίας και χωρίς κανένα λόγο οι διάφορες παραλλαγές, τόσο από το ΠΑΣΟΚ, όσο και από τον ΣΥΡΙΖΑ, περί κοινωνικής διάστασης της «πράσινης» μετάβασης, περί δημοκρατίας στην «πράσινη» μετάβαση. Αλήθεια, τα φωτοβολταϊκά στις στέγες θα καλύψουν τις ανάγκες της Αττικής και της Αθήνας, ή οι διάφορες ενεργειακές κοινότητες θα καλύψουν όλες αυτές τις ανάγκες;

Όλα αυτά είναι το «τυράκι στη φάκα», ακριβώς, για να μπει το εργατικό και λαϊκό κίνημα κάτω από ξένη «σημαία» και να μην παλεύει για την αποτροπή της επιδείνωσης της θέσης του. Η προστασία του περιβάλλοντος πρέπει να γίνει υπόθεση της εργατικής τάξης και του λαϊκού κινήματος και να συνδέσει την «πάλη» του με την αποτροπή της επιδείνωσης της θέσης του, την «πάλη» για ικανοποίηση των αναγκών του και για συνολικότερες λύσεις. Επί της ουσίας, μόνο ο σοσιαλισμός μπορεί να προστατέψει το περιβάλλον, το σύστημα, δηλαδή, που θα απελευθερώσει τον άνθρωπο από τα «δεσμά» της μισθωτής «σκλαβιάς».

Ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:**  Ευχαριστώ πολύ, κύριε Πρόεδρε.

Σε σχέση με αυτά που είπε ο Πρωθυπουργός θα σταθώ σε μία μόνο φράση του, στο ότι πρέπει να αφήσουμε στα παιδιά μας ένα καλύτερο περιβάλλον από αυτό που παραλάβαμε από τους γονείς μας.

Εν προκειμένω, συμφωνούμε απόλυτα, αλλά δεν φτάνει μόνο αυτό. Πρέπει, επιπλέον, να αφήσουμε στα παιδιά μας μία οικονομία καλύτερη από αυτή που παραλάβαμε από τους γονείς μας. Όχι να σπαταλάει η Κυβέρνηση χρήματα με δανεικά που θα πληρώσουν τα παιδιά μας στο πολλαπλάσιο, όπως τα 24 δισεκατομμύρια ευρώ το 2020 και τα 16 δισεκατομμύρια ευρώ το 2021, παρά το ότι το χρέος μας έχει, ήδη, υπερβεί τα 374 δισεκατομμύρια ευρώ.

Εκτός αυτού, μία χώρα που θα είναι ελεύθερη, όπως αυτή που παρέλαβε ο ίδιος. Όχι μία χώρα που η δική του Κυβέρνηση υπερχρέωσε το 2004 - 2009 και υποθήκευσε το 2012, με το «έγκλημα» του PSI. Μια χώρα, που δεν θα «σκύβει συνέχεια το κεφάλι», υπογράφοντας, κατά συρροή, μνημόνια και παρακαλώντας για δανεικά. Όλα τα άλλα είναι θεωρίες -και λυπάμαι πολύ- πολιτικός λαϊκισμός, δυστυχώς, για την Πατρίδα μας, που έχει όλες τις δυνατότητες να τα καταφέρει. Ικανές κυβερνήσεις δεν έχει, πολιτικούς που να αγαπούν πραγματικά τη χώρα και τους πολίτες της, καθώς, επίσης, που να είναι συνεπείς με τις προεκλογικές τους δεσμεύσεις. Υπερήφανους ως Έλληνες και αξιοπρεπείς ως πολίτες.

Εισαγωγικά, κλιματική ουδετερότητα είναι η σχεδίαση δραστηριοτήτων που δεν παράγουν αέρια του θερμοκηπίου, επειδή υποστηρίζετε πως τα αέρια αυτά επηρεάζουν το περιβάλλον, δηλαδή, την άνοδο της θερμοκρασίας και την προκαλούμενη, από τον άνθρωπο, κλιματική αλλαγή, η οποία συνεπάγεται, κατά τη σχετική θεωρία, βέβαια, την άνοδο της στάθμης της θάλασσας, την ερημοποίηση, τη μετανάστευση, την απώλεια βιοποικιλότητας και λοιπά. Εάν, λοιπόν, το έχουμε καταλάβει σωστά, ο περιορισμός των καυσαερίων δεν προκαλεί αύξηση της θερμοκρασίας, οπότε είναι κλιματικά ουδέτερος. Η μείωση των καυσαερίων μπορεί να επιτευχθεί, είτε με τον περιορισμό των εκπομπών, μέσω της κατάλληλης τεχνολογίας, είτε με την επιδότηση κάποιου άλλου αντικειμένου, όταν δεν είναι δυνατόν. Για παράδειγμα, με το να προσφέρουν χρήματα οι αεροπορικές εταιρείες για την αναδάσωση. Το γεγονός αυτό είναι, ασφαλώς, υποκριτικό, όπως είναι η εξαγωγή πλαστικών από την Ευρώπη, που μεταθέτει το πρόβλημα σε μία άλλη περιοχή του πλανήτη. Το παράδειγμα της Δανίας, της «καθαρής» Δανίας, το γνωρίζουμε όλοι μας. Εξάγει, απλά, τα πλαστικά σε άλλες χώρες.

Περαιτέρω, εκτός από την επιστημονική διαμάχη για το θέμα, έχουν εμφανιστεί διάφορα κινήματα, με ανήλικους ήρωες, όπως η Γκρέτα, οι οποίοι καλούνται να το συζητήσουν με διεθνείς ηγέτες. Εκτός του ότι τείνει, λοιπόν, να μετατραπεί η κλιματική αλλαγή σε θρησκεία, υπάρχουν ακόμη και γυναίκες, που δηλώνουν πως δεν κάνουν παιδιά, για να μην επιβαρύνουν το περιβάλλον, όπου, κατά το δημοσίευμα, που θα καταθέσουμε στα Πρακτικά, αργότερα, μαζί με όλα τα υπόλοιπα, ένα παιδί λιγότερο, εξοικονομεί 58,6 τόνους CO2 το χρόνο. Άρα, καλό είναι να μην κάνουμε παιδιά. Ίσως, αργότερα να υπάρξουν αντίστοιχοι υπολογισμοί και εξοικονομήσεις για τα κατοικίδια ζώα. Κανένας δεν ξέρει.

Συνεχίζοντας, η Ευρωπαϊκή Ένωση έχει τοποθετήσει φιλόδοξους στόχους στον τομέα, όπως το να είναι κλιματικά ουδέτερη έως το 2050. Ο σκοπός αυτός εντάσσεται στα πλαίσια της Συμφωνίας του Παρισιού, με την επιδίωξη να διατηρηθεί η αύξηση της θερμοκρασίας κάτω των 2 βαθμών κελσίου, όπως, επίσης, θα καταθέσουμε στα Πρακτικά, ενώ σύμφωνα με τον ΟΗΕ απαιτείται μείωση 7,6% την επόμενη δεκαετία, για να μην αυξηθεί η θερμοκρασία πάνω από 1,5 βαθμούς Κελσίου.

Τον Σεπτέμβριο του 2020, η Πρόεδρος της Κομισιόν, η κυρία Φον ντερ Λάιεν, έθεσε ως στόχο τη μείωση των εκπομπών των αερίων, κατά 55% έως το 2030, σε σχέση με τα επίπεδα του 1990. Αμέσως μετά, αυξήθηκαν κατακόρυφα οι τιμές στα δικαιώματα των εκπομπών ρύπων, σύμφωνα με αυτό το γράφημα με την τεράστια αύξηση, που θα καταθέσουμε στα πρακτικά. Οπότε, το κόστος για τις μονάδες λιγνίτη. Η Ελλάδα, πάντως, παράγει ελάχιστους ρύπους. Η Ευρωπαϊκή Ένωση συνολικά το 5%, οι Ηνωμένες Πολιτείες το 16% και η Κίνα το 29%, Σημειώνοντας πως η Κίνα, που παράγει το 29% των παγκοσμίων ρύπων, εξαιρείται, σε μεγάλο βαθμό, από τις δεσμεύσεις της Συμφωνίας των Παρισίων, ενώ κατασκευάζει νέους σταθμούς άνθρακα στην επικράτειά της, καθώς, επίσης, στη Σερβία, δίπλα μας, και στην Τουρκία. Εύλογα, λοιπόν, αναρωτιόμαστε, έχουν αλήθεια σύνορα οι εκπομπές ρύπων;

Συνεχίζοντας, η μείωση των ρύπων λόγω της πανδημίας και των lock down το 2020 ήταν παγκοσμίως 6,4%, ενώ στην Ελλάδα, που είχε το σκληρότερο «κλείδωμα» διεθνώς, αυτό που κατέστρεψε, τόσο την οικονομία, όσο και την υγεία μας, ήταν 18,7%, όπως θα καταθέσουμε στα Πρακτικά. Με δεδομένο, όμως, το ότι η Ελλάδα παράγει, μόλις, το 2% των εκπομπών της Ευρωπαϊκής Ένωσης, αφού δεν έχει βιομηχανία, ενώ ο τουρισμός «κατέρρευσε» και η Γερμανία το 25%, το όφελος από την Ελλάδα είναι, προφανώς, αμελητέο, σημειώνοντας πως έχουμε πολύ χαμηλές εκπομπές ρύπων κατά κεφαλή.

Σε ότι αφορά στις εκπομπές, ανά τομέα, το 76% προέρχεται από την παραγωγή ενέργειας, που αναλώνεται στις μεταφορές, στη βιομηχανία και στα σπίτια, ενώ οι μεταφορές έχουν το μεγαλύτερο μερίδιο, λόγω του diesel, όπου η χώρα μας είναι η μοναδική που δεν ζήτησε αποζημιώσεις από τη γερμανική αυτοκινητοβιομηχανία, στα πλαίσια του σκανδάλου του «diesel gate». Τίποτα δεν μπορούμε να ζητήσουμε. Τίποτα δεν μπορούμε να απαιτήσουμε.

Σημαντικό εδώ είναι το θέμα της ρύπανσης των αεροπορικών εταιριών, όπου πολλές χώρες περικόπτουν τις εσωτερικές πτήσεις, όπως η Γαλλία. Εν προκειμένω, είναι ένα πρόβλημα του λανθασμένου οικονομικού και τουριστικού μας μοντέλο, πόσο μάλλον, όταν οι ρύποι για τα αεροπλάνα αυξάνονται, αντί να μειώνονται. Θα καταθέσουμε, για όλα όσα λέμε, λεπτομερή γραφήματα στα Πρακτικά.

Περαιτέρω, η γεωργία, όπου η Ελλάδα διαθέτει τεράστια ανταγωνιστικά πλεονεκτήματα, έχει τη δυνατότητα δέσμευσης πολύ περισσότερου CO2 απ’ όσο παράγει, όπως, επίσης, μείωσής του μέσα από νέες μεθόδους παραγωγής. Ήδη, στις Ηνωμένες Πολιτείες δίνονται πιστώσεις, λόγω δέσμευσης άνθρακα, ενώ κάτι ανάλογο προετοιμάζει η Ευρωπαϊκή Ένωση με επιδοτήσεις 540 εκατομμυρίων ευρώ για «πράσινες» καλλιέργειες έως και 120 ευρώ το στρέμμα για τις ελιές.

Εν προκειμένω, ελπίζουμε να γίνει, ακόμη πιο κατανοητό, το «έγκλημα» στην Ελλάδα με τα φωτοβολταϊκά σε αγροτική γη υψηλής παραγωγικότητας, ενώ υπάρχουν πολλοί τρόποι, για να μειωθεί το διοξείδιο του άνθρακα, αντί με το σταμάτημα του λιγνίτη, που θα καταστρέψει χιλιάδες θέσεις εργασίας, αυξάνοντας, επιπλέον, την ενεργειακή μας εξάρτηση και το κόστος της ενέργειας εις βάρος της αναβίωσης της βιομηχανίας μας.

Οφείλουμε να σημειώσουμε εδώ, πως σύμφωνα με μία πρόσφατη μελέτη του ΙΟΒΕ, η μείωση του κόστους ενέργειας, κατά 10% θα οδηγούσε σε αύξηση του ΑΕΠ μας, κατά 1,97 δισεκατομμύρια ευρώ ετησίως, άμεσα και έμμεσα, φυσικά. Οπότε θα ήταν καλό να σταματήσει η Κυβέρνηση το «έγκλημα» του λιγνίτη. Δηλαδή, περίπου, 390 εκατομμύρια κόστος, σύμφωνα με δικούς μας υπολογισμούς το έτος μόνο από τη ΔΕΗ από το λιγνίτη, το οποίο θα μπορούσε να μειωθεί από τις πιστώσεις της γεωργίας, θα είχαμε όφελος 1,97 δισεκατομμύρια ευρώ στο ΑΕΠ. Οπότε, ασφαλώς η εξίσωση συμφέρει, αν σκεφτεί κανείς το επιπλέον κόστος της ανεργίας στη Μακεδονία και στην κοινωνία γενικότερα.

Εκτός από τη γεωργία και τη δενδροφύτευση, η μείωση θα μπορούσε να προέλθει από τις μεταφορές, από την ηλεκτροκίνηση -με αυτοκίνητα, βεβαίως, που θα παράγουμε εδώ και όχι απλά να τα εισάγουμε-, από την ψηφιοποίηση, από την ενεργειακή αναβάθμιση των σπιτιών, από τα υδροηλεκτρικά, όπως αυτό της Μεσοχώρας Καρδίτσας, που εμποδίζεται παρά τις εξαγγελίες του Υπουργού και ούτω καθεξής. Ωστόσο, η ΔΕΗ δεν έχει εξυγιανθεί, αλλά έχει απλά μετατραπεί σε χονδρέμπορο εισαγόμενης ενέργειας, που συγκυριακά και μόνο είχε κέρδη, όπως έχουμε αναλύσει με λεπτομέρεια και με πίνακες στο παρελθόν.

Παρεμπιπτόντως, πρέπει να σταματήσει το πρόγραμμα επιδότησης των ανταγωνιστών της ΔΕΗ και του εισαγόμενου φυσικού αερίου με τη διάταξη που υπάρχει για να διαδεχτεί τα ΝΟΜΕ, με την επίκληση πως η ΔΕΗ έχει το μονοπώλιο του λιγνίτη, κάτι που αναφέραμε στην κυρία Βέσταγκερ, όπως, επίσης, την ανάγκη ανάπτυξης των δικών μας κοιτασμάτων φυσικού αερίου με τη στήριξη της Ευρωπαϊκής Ένωσης και με την επιβολή κυρώσεων στην Τουρκία. Υποστηρίζουμε, δηλαδή, πως είναι λογική η προτεινόμενη επιδότηση για τα λιγνιτικά της ΔΕΗ, ως μηχανισμός εφεδρείας, ενώ φαίνεται πως μπορεί να το δεχτεί η Ευρωπαϊκή Ένωση, οπότε πρέπει να το προσπαθήσουμε. Ας μην ξεχνάμε, πως η Γερμανία θα αποσύρει τις μονάδες λιγνίτη που έχει το 2038, όπως, επίσης, η Πολωνία το 2035, η Τσεχία αργότερα, καθώς ακόμη δεν έχει αποφασίσει και ούτω καθεξής.

Ο χάρτης, άλλωστε, των θερμικών εργοστασίων στην Ευρώπη, τον οποίο θα καταθέσουμε στα Πρακτικά, δείχνει τον πολύ μεγάλο αριθμό τους. Ασφαλώς, δεν πρέπει να δεχθούμε μία διαφορετική αντιμετώπιση, απλά και μόνο, επειδή χρωστάμε και δεν μπορούμε να αποφασίζουμε για τίποτα. Δεν είμαστε σε θέση και δεν επιτρέπεται να χάσουμε 25.000 θέσεις εργασίας, ενώ οι 6.750 που λέει το Υπουργείο πως θα δημιουργηθούν είναι υποθετικές, αφού δεν έχουν υπάρξει ακόμη δεσμεύσεις.

Σε κάθε περίπτωση, να είσαστε σίγουροι πως ένα τέτοιο «έγκλημα», όπως το σταμάτημα του λιγνίτη, δεν θα μείνει ατιμώρητο, ούτε φυσικά το απαράδεκτο «ξεπούλημα» των δικτύων του ηλεκτρισμού του ΑΔΜΗΕ και του ΔΕΔΔΗΕ δηλαδή, ή αυτών του φυσικού αερίου της ΔΕΠΑ και της ΔΕΣΦΑ. Καμία λογική χώρα δεν πουλάει τα δίκτυα της, ενώ η παραγωγή ηλεκτρισμού είναι αυτή που μπορεί να ιδιωτικοποιηθεί. Τίποτα άλλο.

Όσο για τα νερά, ελπίζουμε να έχετε διδαχτεί από το σχετικά πρόσφατο παράδειγμα της Τουρκίας, σε ότι αφορά στον περιορισμό της παροχής νερού στους Κούρδους και στα υδροηλεκτρικά της βόρειας Συρίας.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ:** Κύριε Υπουργέ, κυρίες και κύριοι Βουλευτές,το ΜέΡΑ25 ήταν το Κόμμα που από αυτό το βήμα στις προγραμματικές δηλώσεις και εγώ και άλλοι συνάδελφοι, ζητήσαμε να κηρυχθεί η χώρα σε κατάσταση έκτακτης ανάγκης για την κλιματική κρίση. Εσείς απαντήσατε, φέρνοντας συμβάσεις για εξορύξεις πετρελαίου, για αιολικά σε κάθε προστατευόμενη περιοχή, από το Δέλτα του Έβρου προς το Δάσος της Δαδιάς στον Όλυμπο. Σε όλες αυτές τις περιοχές παγκόσμιας σημασίας, περιοχές άνω των 50 τετραγωνικών χιλιομέτρων, χωρίς δρόμους, όπως είναι ο Όλυμπος, ο Σάος στη Σαμοθράκη, ο Σμόλικας και η Τύμφη στα Γιάννενα, ο Ταΰγετος και τα Λευκά όρη, σχεδιάζετε, αυτή τη στιγμή, αιολικά και διάνοιξη δρόμων γι’ αυτά.

Φέρατε το Ελληνικό, τις Σκουριές, μία νέα Σύμβαση που υπέγραψε ο Υπουργός, όπου, στην ουσία, θα υπάρχει ακόμη και για τα περιβαλλοντικά θέματα ιδιώτης ελεγκτής για οποιαδήποτε καταγγελία. Φέρατε την καύση απορριμμάτων και την αποδυνάμωση περιβαλλοντικών ελέγχων. Φέρατε και την τσιμέντωση των ρεμάτων από τον ποταμό Ερασίνο, μέχρι το Μέγα Ρέμα της Ραφήνας. Όλα τα τελευταία ρέματα της Αττικής σε φυσικό χώρο, είτε εγκιβωτίζονται, είτε γίνεται τεχνική η κοίτη τους.

Όταν λέω «εσείς», εννοώ, ότι όλα αυτά έχουν έρθει διακομματικά από την Κυβέρνηση της Ν.Δ. τώρα, σε συνέχεια της Κυβέρνησης του ΣΥΡΙΖΑ, σε συνέχεια των κυβερνήσεων του ΚΙΝ.ΑΛ.. Θα θυμίσω, ότι μόνο το ΜέΡΑ25 σε αυτή την Αίθουσα ψήφισε ενάντια στις εξορύξεις υδρογονανθράκων, ενώ το Κ.Κ.Ε. ψήφισε ενάντια στις εξορύξεις, όχι γιατί είναι αντίθετο στην εξόρυξη υδρογονανθράκων, αλλά γιατί είναι αντίθετο στο να το κάνουν οι πολυεθνικές. Εάν το έκαναν κρατικές οντότητες ή εάν γινόταν σε μία άλλη οικονομική διαχείριση, θα ήταν θετικό.

Πρέπει, αν θέλετε να μιλήσουμε για κλιματικό νόμο, να μιλήσουμε κοιτώντας τη μεγάλη εικόνα. Τι μας έφερε στην κλιματική κατάρρευση; Δεν μπορούμε να μιλάμε για κλιματικό νόμο, αν δεν έχουμε ξεκάθαρη εικόνα, ότι είναι η καταστροφή της φύσης που μας έφερε ως εδώ. Ότι είναι, δηλαδή, το γεγονός, ότι έχουμε καταστρέψει περισσότερο από τους μισούς οικοτόπους, περισσότερα από τα μισά είδη είναι σε πολύ κακή κατάσταση, αυτή τη στιγμή. Αυτή η οικολογική κατάρρευση οδηγεί και στην κλιματική κατάρρευση. Γι’ αυτό αν θέλουμε να λύσουμε αυτό το πρόβλημα -όσες και όσοι θέλουμε να λύσουμε αυτό το πραγματικά- αυτό που έχουμε να κάνουμε πρώτα απ’ όλα, είναι να αφήσουμε ανέγγιχτα τα φυσικά οικοσυστήματα που έχουν διατηρηθεί ως σήμερα. Η πρώτη και απόλυτη προτεραιότητα είναι να προστατεύσουμε αυτό που διέφυγε της καταστροφής μας μέχρι σήμερα. Από κει και πέρα, βέβαια, πρέπει να κοιτάξουμε την εξοικονόμηση και την αλλαγή του πώς παράγουμε ενέργεια.

Η τεχνολογική λύση που προτείνεται από πάρα πολλούς είναι απαραίτητη σε κάποια διάσταση, αλλά δεν μπορεί να μας παραπλανά. Δεν πρόκειται μια ημέρα να βρεθεί μία τεχνολογική λύση και να λυθεί η κλιματική κατάρρευση και στη συνέχεια, να συνεχίσουμε να καταστρέφουμε το περιβάλλον, να καταστρέφουμε τις ζωές μας, να πλαστικοποιούμε τις ζωές μας, την τροφή μας, τα πάντα.

Αυτό είναι κάτι το οποίο θεωρούν πάρα πολλοί, ότι είναι εφικτό, ότι είναι και ιδεατό. Θα βρούμε, δηλαδή, μία τεχνολογία, θα είναι τα υλικά, θα είναι κάτι άλλο, και έτσι θα λύσουμε το πρόβλημα και θα συνεχίσουμε να καταστρέφουμε τη φύση, όπως κάνουμε σήμερα. Δεν είναι εφικτό. Δεν θα οδηγήσει πουθενά και σίγουρα δεν θα οδηγήσει σε καμιά θετικότερη κατάσταση. Θα συνεχίσει την εμβάθυνση της δυστοπίας.

Γι' αυτό, αν θέλετε, καταρχήν, αναδασώσεις, όπως άκουσα από την κυρία Γεννηματά, από τον κύριο Υπουργό, ξεκινήστε, αναδασώνοντας τις Σκουριές. Αν θέλετε Ανανεώσιμες Πηγές Ενέργειας, όλοι θέλουμε, αλλά αν και εσείς συμφωνείτε, κάντε ένα «Εξοικονομώ κατ’ οίκον» για όλα τα νοικοκυριά, με εγκατάσταση φωτοβολταϊκών στις ταράτσες, σε όλες τις ταράτσες. Αυτό που μας προτείνει η Ευρωπαϊκή Επιτροπή, το Κέντρο Έρευνας της Ευρωπαϊκής Επιτροπής, είναι ότι η Ελλάδα -είναι η Μελέτη του ΄19, κύριε Υπουργέ-, είναι από όλες τις χώρες της Ε.Ε., που μπορεί να έχει τη μεγαλύτερη ωφέλεια από την παραγωγή ενέργειας από φωτοβολταϊκά στις ταράτσες των νοικοκυριών. Είναι μία μελέτη που έκαναν οι ερευνητές του JRC. Είδαν μέσω δορυφόρου στέγη-στέγη και διαπίστωσαν το κενό που υπάρχει σε όλες τις ταράτσες στην Ελλάδα και υπολόγισαν πόσα φωτοβολταϊκά μπορούν να εγκατασταθούν και πόση θα είναι η ωφέλεια, αν είναι βιώσιμα. Είδαν, λοιπόν, ότι η χώρα μας είναι αυτή που μπορεί να παράγει, πάνω από το 33% της ενέργειας που καταναλώνει, όταν όλα τα αιολικά έχουν μπει, μέχρι στιγμής, εικονικά παράγουν το 13%. Αν θέλετε να μπούμε στην κλιματική πρωτοπορία παγκοσμίως πρέπει να το κάνετε.

Μιλάτε για την απολιγνιτοποίηση. Εμείς στηρίξαμε την απολιγνιτοποίηση από την πρώτη στιγμή. Όμως, οδηγείτε τη χώρα και οδηγείτε αυτή την περιοχή της Δυτικής Μακεδονίας σε μία κοινωνική μαύρη τρύπα. Θα έχουμε τη μεγαλύτερη μετακίνηση πληθυσμών μετεμφυλιακά. Προχωρήστε στην αποκατάσταση εδαφών που θα επιτρέψουν να δραστηριοποιούνται τα ίδια επαγγέλματα που δραστηριοποιούνταν στα ορυχεία για, περίπου, μία δεκαετία. Προχωρήστε στην επανάχρηση των λιγνιτικών μονάδων με τεχνολογίες -υπάρχουν πολλές επιλογές- όπως η θερμική αποθήκευση, που είναι μία από αυτές, που επιτρέπει, ακριβώς, να χρησιμοποιούνται τα φωτοβολταϊκά στις ταράτσες και το πρωί η υπερβάλλουσα ενέργεια να συγκεντρώνεται και να συσσωρεύεται σε αυτές τις μονάδες, με πολύ λίγες αλλαγές και με την απασχόληση του ίδιου προσωπικού, για να έχουμε χρόνο για την ανασυγκρότηση του παραγωγικού ιστού της περιοχής, τον οποίο δεν έχετε σχεδιάσει και δεν έχει γίνει ποτέ η ριζική του ανασυγκρότηση σε καμία χώρα του κόσμου σε ένα-δύο χρόνια.

Οδηγείτε, αυτή τη στιγμή, την περιοχή σε μία κοινωνική «τρύπα», ενώ θα έπρεπε η ανασυγκρότηση του παραγωγικού ιστού να κάνει αυτή την περιοχή ένα κέντρο τεχνολογιών για τις Ανανεώσιμες Πηγές Ενέργειας, μία «πράσινη» Grenoble της Ελλάδας.

Λέτε ότι είστε θετικοί στον κλιματικό νόμο. Άρα, είστε θετικοί στον κλιματικό ισολογισμό, στους στόχους για την αποκατάσταση της φύσης, στους στόχους για τη βελτίωση των ειδών; Στην αύξηση των κλιματικών δεσμεύσεων της χώρας; Στο ποσοστό παραγωγής ενέργειας από τους πολίτες και από τα νοικοκυριά; Σε οικολογικούς διαδρόμους που θα ενώνουν κάθε προστατευόμενη περιοχή; Μου φαίνεται πάρα πολύ δύσκολο να είστε, πραγματικά, θετικοί σε κάτι τέτοιο. Οπότε το ερώτημα είναι σε τι κλιματικό νόμο αναφέρεστε. Είστε διατεθειμένοι να φέρετε διαδικασίες που θα εμποδίζουν τα «αρπακτικά» κεφάλαια να κάνουν τη δουλειά τους;

Να θυμίσω, ότι ακόμη και οι νόμοι που εσείς φέρατε, όπως ο νόμος για το επιτελικό κράτος, που προβλέπει ρήτρα κλιματικής αλλαγής, τον παραβιάζετε σε κάθε νόμο. Αυτή η ρήτρα κλιματικής αλλαγής δεν εφαρμόστηκε ποτέ. Πραγματικά, θα ήθελα να μας μιλήσει για τον κλιματικό νόμο και ο κ. Γεωργιάδης, ο Υπουργός Ανάπτυξης, που ασχολείται με την αδειοδότηση, με το «ξεμπλοκάρισμα» των επενδύσεων, παρακάμπτοντας όλα τα εμπόδια που προβλέπει η περιβαλλοντική νομοθεσία.

Θα θυμίσω τους νόμους που έχετε παραβιάσει μέχρι στιγμής. Τον νόμο για το επιτελικό κράτος, το ευρωπαϊκό πλαίσιο για τις προστατευόμενες περιοχές, το ευρωπαϊκό πλαίσιο για την περιβαλλοντική αδειοδότηση. Είμαστε στον «προθάλαμο» του Ευρωπαϊκού Δικαστηρίου για τις αδειοδοτήσεις ΑΠΕ της NATURA, χωρίς να έχουμε τη δέουσα αξιολόγηση.

 Επιτρέψατε, όταν η εταιρεία παραβίασε τη Σύμβαση για τις Σκουριές, να γίνει καινούργια Σύμβαση, αντί να εφαρμοστεί η Σύμβαση που υπήρχε. Βέβαια, παραβιάζετε, διαρκώς, το χωροταξικό που έχει αυτή η χώρα για τις Ανανεώσιμες Πηγές Ενέργειας, με υπέρβαση της φέρουσας ικανότητας κάθε περιοχής, για να δεχθεί αιολικά. Χαρακτηριστικό παράδειγμα είναι η Κάρυστος, όπου ο Υπουργός είπε, ότι είχε λάβει απόφαση για επέκταση της φέρουσας ικανότητας ο οικείος Δήμος. Πραγματικά, αυτή την απόφαση την αναζητάμε όλοι, καθώς και οι Δημοτικοί Σύμβουλοι.

Την ίδια στιγμή, παραβιάζεται στα Κύθηρα η άλλη ρήτρα του χωροταξικού των ΑΠΕ, καθώς έχετε δώσει την άδεια παραγωγής -έχει δοθεί από τη ΡΑΕ- σε μικρότερη απόσταση από την απαιτούμενη από το χωροταξικό, σε οικισμούς, αρχαιολογικούς χώρους και παραδοσιακούς οικισμούς.

Τι μας είπε ο Υπουργός και τι μας είπε και ο Πρωθυπουργός; Ότι προχωράτε στον κλιματικό νόμο. Πως; Με την εκτροπή του Αχελώου; Θα κάνετε, κύριε Υπουργέ, την εκτροπή του Αχελώου για χάρη της κλιματικής κρίσης; Με την απλοποίηση αδειοδότησης των Ανανεώσιμων Πηγών; Όταν είμαστε στον «προθάλαμο» του Ευρωπαϊκού Δικαστηρίου για την παραβίαση της ευρωπαϊκής νομοθεσίας στην αδειοδότηση των αιολικών σε προστατευόμενες περιοχές; Όταν έγινε η απλοποίηση του κ. Χατζηδάκη; Και να θυμίσω ποια ήταν. Εκτός από τον γνωστό περιβαλλοντικό νόμο, ήταν ότι έβγαλε την υπουργική απόφαση, τον Δεκαπενταύγουστο του 2020, η οποία επέτρεπε να εξαιρούνται αυτές οι περιοχές της περιβαλλοντικής αδειοδότησης και να γίνεται με τις πρότυπες περιβαλλοντικές δεσμεύσεις. Με μία υπεύθυνη δήλωση, δηλαδή, των επενδυτών, να γίνονται αιολικά σε οποιαδήποτε περιοχή;

Με τον τρόπο αυτόν, αυτή τη στιγμή, έχουμε, στην «καρδιά» της Δαδιάς, υπάρχουν διαδικασίες για να μπουν ανεμογεννήτριες. Μία - μία αδειοδοτούνται. Και έχουμε σε όλη την Ελλάδα, τα υφιστάμενα έργα.

Μάς είπε ο Υπουργός, ότι θα προστατεύσει τα νησιά, επειδή θα γίνει η διασύνδεση. Πράγματι, είναι θετικό, το ότι οι μονάδες δεν θα καίνε μαζούτ. Όμως, ας είμαστε ειλικρινείς. Τη διασύνδεση θέλετε να την κάνετε, για να μπουν αιολικά, παντού, σε αυτά τα νησιά.

Επίσης, μιλήσατε για τα απορρίμματα, όταν εσείς φέρνετε την καύση απορριμμάτων. Όταν έχει μειωθεί, αυτά τα δύο χρόνια, η ανακύκλωση, στην πράξη, αφού έχουν καεί συνεχόμενα ΚΔΑΥ. Μιλάτε για την εξοικονόμηση και το «Εξοικονομώ κατ’ οίκον» και μάλιστα, έχετε το θράσος να λέτε «Εξοικονομώ κατ’ οίκον» για όλους, όταν αφορά 80.000 κατοικίες. Σε ότι αφορά στα δημόσια κτίρια, το κάνετε μέσω ιδιωτικοποίησης και προγραμμάτων ΣΔΙΤ.

Ελπίζω να έχουμε χρόνο να αναπτύξουμε αυτή τη συζήτηση, σε μεγάλο βάθος. Όμως, αν θέλετε να ξεκινήσει αυτή η συζήτηση, πρέπει να ξεκινήσει, βάζοντας έναν όρο στην κλιματική υποκρισία. Εμείς θα συμμετέχουμε στη συζήτηση. Όχι, όμως, αν είναι προσχηματική. Θέλω να ξέρετε, ότι δεν πρόκειται να είναι μία ακόμη συζήτηση νομοσχεδίου «κοκτέιλ πάρτι», όπου η Κυβέρνηση επιβάλλει τους όρους της. Θα είναι ένα «κλιματικό δικαστήριο» των νέων, σήμερα, πολιτικών σας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Ευχαριστούμε τον κ. Αρσένη και περνάμε στους συναδέλφους Βουλευτές.

Στο σημείο αυτό, ο Προεδρεύων των Επιτροπών, κ. Σταύρος Καλογιάννης έκανε τη β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Αλεξοπούλου Χριστίνα, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Βρυζίδου Παρασκευή, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Καππάτος Παναγής, Μπούγας Ιωάννης, Κεφάλα Μαρία-Αλεξάνδρα, Μαντάς Περικλής, Πασχαλίδης Ιωάννης, Δούνια Παναγιώτα (Νόνη),Σαλμάς Μάριος, Σπανάκης Βασίλειος – Πέτρος, Ζεμπίλης Αθανάσιος, Κούβελας Δημήτριος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος, Λιακούλη Ευαγγελία, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Συντυχάκης Εμμανουήλ και Χήτας Κωνσταντίνος.

Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Μπαραλιάκος Ξενοφών (Φώντας), Ρουσόπουλος Θεόδωρος, Τζηκαλάγιας Ζήσης, Χιονίδης Σάββας, Βέττα Καλλιόπη, Καφαντάρη Χαρούλα (Χαρά), Χαρίτου Δημήτριος (Τάκης), Μουλκιώτης Γεώργιος, Κωνσταντόπουλος Δημήτριος, Κομνηνάκα Μαρία, Παπαναστάσης Νικόλαος και Μπούμπας Κωνσταντίνος.

Από τη Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Βαρτζόπουλος Δημήτριος, Γιαννάκου Μαριορή (Μαριέττα), Καιρίδης Δημήτριος, Κουμουτσάκος Γεώργιος, Λοβέρδος Ιωάννης-Μιχαήλ, Μάνη-Παπαδημητρίου Άννα, Παπαδημητρίου Χαράλαμπος (Μπάμπης), Πνευματικός Σπυρίδων, Αβραμάκης Ελευθέριος, Κασιμάτη Ειρήνη (Νίνα), Μεϊκόπουλος Αλέξανδρος, Μουζάλας Ιωάννης, Μπουρνούς Ιωάννης, Μωραΐτης Αθανάσιος (Θάνος), Σκούφα Ελισάβετ (Μπέττυ), Φωτίου Θεανώ, Κεφαλίδου Χαρά, Πάνας Απόστολος, Λαμπρούλης Γεώργιος, Παφίλης Αθανάσιος και Σακοράφα Σοφία.

Τον λόγο έχει ο κ. Μανούσος Βολουδάκης.

**ΜΑΝΟΥΣΟΣ-ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Πατρίδα μας έχει ένα ολοκληρωμένο σχέδιο μετάβασης στην κλιματικά ουδέτερη οικονομία, μέχρι το 2050. Και είναι, όπως όλοι δέχονται, ένα από τα πιο προωθημένα σχέδια στην Ευρωπαϊκή Ένωση.

Είναι θετικό, ότι στους στόχους διαμορφώνεται, ήδη, μία συναίνεση από το μεγαλύτερο μέρος των πτερύγων, αλλά και των φορέων του δημόσιου διαλόγου. Και αυτό είναι θετικό, γιατί το να διασφαλίσουμε μία κλιματικά ουδέτερη οικονομία, το να διασφαλίσουμε μία βιώσιμη περιβαλλοντικά οικονομία, είναι ένας στόχος που ξεπερνά ιδεολογικές στοχεύσεις. Είναι ένας στόχος που βασίζεται στην κοινή λογική. Και εκεί, τουλάχιστον, μπορούμε να βρούμε έναν κοινό τόπο συνεννόησης.

Παρ’ όλα αυτά, δεν σημαίνει αυτό, ότι δεν έχει πολιτική διάσταση η πορεία της μετάβασης. Οι πολιτικές για το κλίμα ταυτίζονται. Περνάνε μέσα από τις πολιτικές για την ενέργεια.

Θα ήθελα να εστιάσω, ιδιαίτερα, στην αγορά της ηλεκτρικής ενέργειας. Η Πατρίδα μας έχει ένα επιβαρυμένο ιστορικό στην αγορά της ηλεκτρικής ενέργειας. Μία σειρά στρεβλώσεων που έρχονται από πολύ παλιά και που ακόμα κάνουν την αγορά να μην λειτουργεί αποτελεσματικά και ανταγωνιστικά. Όταν, πριν από πάνω από είκοσι χρόνια, ξεκίνησε η ονομαζόμενη τότε απελευθέρωση της αγοράς ηλεκτρικής ενέργειας, στόχος ήταν να περιοριστεί το τότε κρατικό μονοπώλιο.

Στην πράξη, όμως, αυτό που συνέβη ήταν, ότι δημιουργήθηκε ένα, κρατικά, υποστηριζόμενο ολιγοπώλιο, το οποίο έχει επιβαρύνει με κόστος την ελληνική οικονομία που και σήμερα ακόμη υφιστάμεθα. Να αναφέρω ένα από τα παραδείγματα, στα οποία φαίνεται το αποτέλεσμα αυτής της στρέβλωσης. Το κόστος της τιμής του ρεύματος στη χονδρεμπορική αγορά είναι στην Ελλάδα -όπως έχουν διαπιστώσει και οι θεσμοί στις εκθέσεις αξιολόγησης της ελληνικής οικονομίας- διπλάσιο ως τάξη μεγέθους από τον μέσο όρο της Ευρώπης. Αυτό επιβαρύνει την οικονομία, συνολικά, προφανώς.

Σήμερα, μετά από πολλές προσπάθειες και μετά από νέους θεσμούς, που είχαμε την ελπίδα και έχουμε την ελπίδα, ότι θα δημιουργήσουν τελικά συνθήκες πραγματικής αγοράς, βλέπουμε αντίστοιχα φαινόμενα ολιγοπωλιακών πρακτικών που δημιουργούν υψηλό κόστος που επιβαρύνει την οικονομία και εμποδίζει τις επενδύσεις. Θα πω ένα παράδειγμα. Η αγορά της εξισορρόπησης που λειτουργεί μέσω του χρηματιστηρίου, είναι ένα από τα «εργαλεία» τα οποία το ευρωπαϊκό θεσμικό πλαίσιο έχει φέρει σε όλη την Ευρώπη -και στην Πατρίδα μας έχει νομοθετηθεί- ώστε να λειτουργεί μία πραγματική αγορά που θα δημιουργεί συνθήκες ανταγωνιστικές στην αγορά της ηλεκτρικής ενέργειας.

Τι συμβαίνει εκεί; Αυτή η αγορά σε εμάς άρχισε να λειτουργεί τον περασμένο Νοέμβριο και είδαμε το εξής: ενώ το μέσο κόστος της αγοράς της εξισορρόπησης στην Ευρώπη -δεν έχω τον χρόνο να μπω στη λεπτομέρεια του τι είναι εξισορρόπηση, αλλά θα πω τους βασικούς αριθμούς- είναι, περίπου, 2 ευρώ η μεγαβατώρα, τους πρώτους δύο μήνες που λειτούργησε αυτή η αγορά στην Πατρίδα μας, το κόστος ξεπέρασε τα 20 ευρώ και έφτασε μέχρι τα 26 ευρώ τη μεγαβατώρα. Χρειάστηκε δύο μήνες μετά η παρέμβαση της ΡΑΕ, με «πυροσβεστικά» μέτρα έκτακτου χαρακτήρα, για να φτάσει σήμερα αυτό που είναι 2 ευρώ η μεγαβατώρα στην Ευρώπη να είναι 10 ευρώ στην Πατρίδα μας. Όλα αυτά δημιουργούν επιβάρυνση πολύ μεγάλη στους χώρους, από τους οποίους περιμένουμε επενδύσεις και νέες θέσεις εργασίας, κατ’ εξοχήν, στη μεταποίηση που εξαρτάται από το κόστος ενέργειας, αλλά και όχι μόνο, γιατί και ο τουρισμός έχει να κάνει με το κόστος της ενέργειας.

Η κληρονομιά των στρεβλώσεων δεν εξαντλείται εκεί. Οι μεγάλοι «παίκτες» στην αγορά της ηλεκτρικής ενέργειας, για πολλά χρόνια, είχαν ένα μεγάλο μέρος των εσόδων τους, όχι από την ίδια την παραγωγική τους λειτουργία, αλλά από αποζημιώσεις σε επιδοτήσεις που έπαιρναν από το κράτος, για να διατηρούν τις μονάδες τους στη θέση τους και stand by. Μονάδες που, σε πολλές περιπτώσεις, έχουν αποσβεστεί δύο και τρεις και τέσσερις φορές. Έτσι, βλέπουμε σήμερα να έρχονται ξανά τέτοιες ιδέες για τέτοιου είδους ρυθμίσεις, για μηχανισμούς αποζημίωσης της ισχύος που είναι αυτά, τα οποία η ευρωπαϊκή νομοθεσία και η πρακτική της Ευρωπαϊκής Ένωσης προσπάθησε να καταργήσει και να αντικαταστήσει με το target model, την αγορά της χρηματιστηριακής ηλεκτρικής ενέργειας, που υποτίθεται ότι θα προκαλούσε ανταγωνισμό και θα έριχνε το κόστος με οφέλη για όλους. Δεν έχει, όμως, συμβεί αυτό.

Υπάρχει λύση; Υπάρχει. Βέβαια, αυτό δεν έχει να κάνει με την αλλαγή των στόχων περί την κλιματική αλλαγή. Όντας συμβατοί με τους στόχους της κλιματικής αλλαγής, μπορούμε να δημιουργήσουμε συνθήκες πραγματικού ανταγωνισμού στην αγορά που θα ρίξουν το κόστος.

Οι κώδικες λειτουργίας της αγοράς, κύριε Υπουργέ, που τους «κληρονομήσατε» κι εσείς και αυτή η Κυβέρνηση συνολικά, καθώς δεν είναι έργο αυτής της Κυβέρνησης, είναι έργο της προηγούμενης Κυβέρνησης, δημιούργησαν το πρόβλημα αυτό στην αγορά της εξισορρόπησης.

Πώς θα το ξεπεράσουμε αυτό; Η ΡΑΕ έχει, ήδη, κάνει κάποιες προτάσεις. Υπάρχουν και άλλοι τρόποι να δημιουργήσουμε, να ενισχύσουμε τον ανταγωνισμό στην αγορά. Πρέπει να δούμε την υπερσυγκέντρωση στην αγορά των ΑΠΕ. Οι επενδύσεις δεν πρέπει να κατευθύνονται μόνο προς τους μεγάλους «παίκτες», γιατί τότε θα δημιουργηθούν καινούργια φαινόμενα ολιγοπωλίων σαν κι’ αυτά των παραγωγών του φυσικού αερίου. Είναι μερικά από τα παραδείγματα, του πώς πρέπει να προσπαθήσουμε να συνδυάσουμε την πορεία προς την κλιματική ουδετερότητα με την πορεία προς μία ελεύθερη αγορά ηλεκτρικής ενέργειας. Χωρίς αυτή δεν μπορούμε να έχουμε πραγματική ανάπτυξη στον τόπο, γιατί δεν μπορούν να γίνουν επενδύσεις στην έκταση που θα θέλαμε.

Ο Πρωθυπουργός, πολύ σωστά, πριν από λίγες ημέρες, συνέδεσε σε μία ομιλία του την «πράσινη» μετάβαση με την ανάγκη δημιουργίας ενός νέου, πιο συμπεριληπτικού μοντέλου οικονομίας της αγοράς, που θα μειώσει και τις ανισότητες. Πιστεύω, ότι είναι μία τομή στη φιλελεύθερη σκέψη, με την οποία συμφωνώ, απολύτως.

Βέβαια, για εμάς η μείωση των ανισοτήτων δεν θα γίνει με επιδόματα. Θα γίνει με δημιουργία συνθηκών που θα επιτρέψουν επενδύσεις και ανταγωνισμό, που θα δώσουν ευκαιρίες σε επιχειρήσεις, σε επαγγελματίες, σε εργαζόμενους να μπορούν να δουλέψουν και να φτιάξουν τη ζωή τους.

Κλείνοντας, θα πω, ότι άκουσα με ικανοποίηση σήμερα το πρωί τον Πρωθυπουργό, να θέτει όρια στην επέκταση των ανεμογεννητριών. Ναι μεν θέλουμε τους στόχους της διείσδυσης των ΑΠΕ στο ενεργειακό μας σύστημα, όμως, πρέπει να δούμε και το ότι οι ανεμογεννήτριες, οι λιγότερο αποδοτικές από τις επενδύσεις των ΑΠΕ, έχουν μία πολύ σοβαρή επίπτωση στο φυσικό περιβάλλον. Αυτό πρέπει να λάβουμε υπόψη μας, ακριβώς, γιατί δεν κινούμαστε δογματικά, αλλά με γνώμονα την κοινή λογική.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ και τους δύο Πρόεδρους, για την κατανόηση.

Κυρίες και κύριοι συνάδελφοι, κύριε Υπουργέ, αν ήμουν πρόεδρος σε σωματείο ή σε σύλλογο ή όταν ήμουν Γραμματέας της Νομαρχιακής Επιτροπής και καλούσα σε συνεδρίαση το Διοικητικό Συμβούλιο και δεν είχα εξήγηση, θα μου έκαναν μομφή, θα μου έλεγαν «τι κάνεις εδώ, τι ήρθαμε να συζητήσουμε;»

Ήρθατε εδώ τρεις Υπουργοί, ένας Πρωθυπουργός και δεν πήραμε μία εισήγηση. Σας ακούσαμε να μας λέτε διάφορα γενικόλογα. Πολύ ωραία, αλλά γενικόλογα. Ακούσαμε τον Πρωθυπουργό να μας λέει, ότι συζητείται στην Ευρώπη ο κλιματικός νόμος, υπάρχει η πρόταση της WWF, υπάρχει η πρόταση στη Γερμανία. Ποια είναι η δική σας θέση επ’ αυτών;

Τα απαριθμήσατε. Ποιο είναι το όραμά σας, πραγματικά, για την κλιματική αλλαγή;

Δεν μας έχετε πει τίποτα. Μάλλον, μας τα έχετε πει μέσα από το Ταμείο Ανάκαμψης, μέσω του οποίου μιλάτε για μία «πράσινη» μετάβαση, η οποία θα αφορά λίγους, θα γίνει από λίγους, δεν θα συμπεριλαμβάνει την κοινωνία, δεν θα είναι κοινωνικά δίκαιη, δεν θα συμπεριλαμβάνει τις μικρομεσαίες επιχειρήσεις, δεν θα βάζει ζητήματα δημοκρατίας και δικαιοσύνης στην «πράσινη» μετάβαση. Και για όλα αυτά, ξοδεύοντας τη μεγάλη ευκαιρία που έχουμε ως χώρα, πραγματικά, να πάμε σε μία «πράσινη» μετάβαση, η οποία θα είναι και δίκαιη, θα βάζει το ζήτημα της συμμετοχής των παραγωγικών δυνάμεων της χώρας και των μικρομεσαίων επιχειρήσεων, ιδίως, έντασης και γνώσης σε αυτά τα ζητήματα, θα διασφαλίζει τις εργασιακές σχέσεις, γιατί είναι ένα πολύ σημαντικό ζήτημα, στα πλαίσια της «πράσινης» μετάβασης, θα ανατρέπει τις κοινωνικές ανισότητες, ενώ, ταυτόχρονα, θα βάζει ζητήματα της υπεράσπισης ενός κοινωνικού κράτους μέσα από την «πράσινη» μετάβαση. Δυστυχώς, δεν ακούσαμε τίποτα άλλο γι’ αυτό. Αλήθεια, ποιες είναι οι πολιτικές που έχετε εφαρμόσει, επί δύο χρόνια που είσαστε Κυβέρνηση, για να πάμε στον στόχο της κλιματικής ουδετερότητας το 2050;

Όμως, επειδή έχω μία ιδιαίτερη σχέση με τα νησιά και με τη ναυτιλία -και το γνωρίζετε- θα αναφερθώ σε αυτά τα δύο θέματα. Μας είπατε για τα ζητήματα της διασύνδεσης των νησιών. Θα σας θυμίσω, ότι εμείς ξεκινήσαμε το πρόγραμμα της διασύνδεσης των νησιών. Είναι ένα πρόγραμμα που έχει ξεκινήσει και είναι διακυβερνητικό, για να είμαστε ειλικρινείς. Όμως, εκεί τι κάνατε; Άκουσα και τον Πρωθυπουργό να λέει, ότι υπάρχουν και ζητήματα με την ανάπτυξη στα διασυνδεδεμένα νησιά. Μάλλον, στην Τήνο δεν θέλει, είναι με το κίνημα εκεί ο Πρωθυπουργός, είναι και η βίλα εκεί. Οπότε, δεν θέλει να τον ταλαιπωρούν, όταν πηγαίνει στην Τήνο. Αλλά τι κάνατε; Με τον νόμο του superman, του κ. Χατζηδάκη», κατάργησε τον όρο «άδειες» και μοίρασε παντού βεβαιώσεις παραγωγής, όπως σε περιοχές Natura. Όλα τα νησιά έχουν υπερκαλυφθεί από βεβαιώσεις παραγωγής, με αποτέλεσμα αυτή τη στιγμή οι νησιώτες να αισθάνονται απειλή. Απειλή από αυτό που θα έπρεπε σήμερα να το διαφημίζουμε και όλοι να προσπαθούμε να κάνουμε Ανανεώσιμες Πηγές Ενέργειας. Για ποιον λόγο να κάνουμε Ανανεώσιμες Πηγές Ενέργειας;

Φυσικά, για να κάνουμε ενεργειακά αυτόνομα νησιά, για να καλύψουμε τις ενεργειακές ανάγκες των νησιών, αλλά όχι βιομηχανική παραγωγή. Όχι να χαλάσουμε το φυσικό τοπίο με υπερσυσσώρευση Ανανεώσιμων Πηγών Ενέργειας στα νησιά και επομένως, να δημιουργήσουμε άλλα προβλήματα και στην τουριστική προβολή των νησιών.

Για τα μη διασυνδεδεμένα νησιά, δεν ακούσαμε κάτι. Δεν ακούμε για αυτόνομα «πράσινα» νησιά. Δεν ακούμε για την αυτοπαραγωγή και την αυτοκατανάλωση. Δεν ακούμε για την εμπλοκή των τοπικών φορέων. Δεν ακούμε για τις ενεργειακές κοινότητες, τις οποίες έχετε απαξιώσει. Όλα αυτά τα ζητήματα, θα τα βάλουμε;

Και επειδή θέλω να σεβαστώ, όσο μπορώ, τον χρόνο που έχω στη διάθεσή μου, κύριε Πρόεδρε, θα σας πω για την ναυτιλία. Το 2050 θα έχουμε zero emission. Το 2023 ξεκινά το σύστημα ανταλλαγής διοξειδίου του άνθρακα. Από το 2020 έχουμε ξεκινήσει τις εκπομπές μειωμένου θείου. Αυτή τη στιγμή, 105 πλοία εξυπηρετούν την επιβατηγό ναυτιλία και όλα είναι συμβατικής τεχνολογίας.

Το 2030 θα έχουμε 44 πλοία, άνω των 40 ετών και 16 άνω των 50 ετών. Επειδή ένα πλοίο δεν χτίζεται σε μία ημέρα, δεν πηγαίνεις να το αγοράσεις από τον αντιπρόσωπο, όπως είναι το αυτοκίνητο, πρέπει να υπάρχει ένας μακροχρόνιος σχεδιασμός.

Εμείς το 2019, σε συνεννόηση με την Κορίνα Κρέτσου, την τότε Επίτροπο Συνοχής και Περιφερειακής Πολιτικής, με την Digimove και με την Digiragio, προχωρήσαμε σε μία μελέτη, η οποία σε συνεργασία με το Ναυτικό Επιμελητήριο και το ΣΕΕΝ χρηματοδοτήθηκε και ολοκληρώθηκε η μελέτη τον Ιούνιο του 2019. Η μελέτη δείχνει με ποιον τρόπο θα μπορέσουμε να κάνουμε αντικατάσταση του ακτοπλοϊκού δικτύου με πλοία «πράσινης» πρόωσης, δηλαδή, ηλεκτρικά, υβριδικά, ακόμη και υδρογόνου. Αυτή η μελέτη είναι εδώ.

Μαθαίνω ότι στο Ταμείο Ανάκαμψης, κατατέθηκε πρόταση και έχει «κοπεί» από το δικό σας Υπουργείο. Σε αυτό το θέμα πρέπει να υπάρξουν απαντήσεις. Όταν μιλάμε για τα μέσα μαζικής μεταφοράς είναι και η επιβατηγός ναυτιλία και δεν τη βλέπουμε πουθενά.

Κλείνω με αυτό, κύριε Πρόεδρε. Μία αναφορά που γίνεται στο Ταμείο Ανάκαμψης, αφορά μόνο φίλτρα για τις εκπομπές αερίων. Δεν μιλάμε γι’ αυτό, μιλάμε για «πράσινη» πρόωση. Δείτε το σοβαρά και μην καταδικάζετε την ελληνική ναυτιλία και τα ελληνικά νησιά, σε πολιτικές, οι οποίες δεν θα σέβονται το περιβάλλον.

*(Σε αυτό το σημείο κατατίθενται έγγραφα στα Πρακτικά και επισυνάπτονται στο τέλος του Πρακτικού)*

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ξεκινήσω με μία χιλιοειπωμένη γενική παρατήρηση. Η κλιματική αλλαγή και η συνεπακόλουθη παγκόσμια κρίση που αυτή επιφέρει, έρχεται στο προσκήνιο της ιστορίας με τρόπο επιτακτικό. Η προστασία της ζωής στον πλανήτη έγινε πάνδημο αίτημα, που η πανδημία το έχει αναγάγει σε πρώτιστο καθήκον για όλους τους λαούς της γης, με αποτέλεσμα να ξαναθυμηθούμε, τι σήμαινε για την παγκόσμια ιστορία η μεγάλη φωτιά του Αμαζονίου. Μία, πραγματικά, μεγάλη φυσική καταστροφή για την ανθρωπότητα, όταν εκδηλώθηκε και επί τόσο καιρό «έτρωγε» ένα μεγάλο κομμάτι του πράσινου στον κόσμο.

Η υποχρέωση, λοιπόν, κάθε χώρας και κάθε υπερεθνικού πολιτικού θεσμού, όπως η Ευρωπαϊκή Ένωση, να ασχοληθεί με απόλυτη προτεραιότητα, είναι δεδομένη. Αν ένα κριτήριο θα μπορούσε να μπει γενικά, έξω και πάνω από οποιαδήποτε άλλα που είναι πιο κάτω, πρωτεύοντα, αλλά πιο κάτω, είναι η διαγενεακή αλληλεγγύη, γιατί το φαινόμενο εξελίσσεται με τους ρυθμούς που εξελίσσεται και γιατί οι άνθρωποι που θα ζήσουν μετά από μας σε αυτόν τον κόσμο ή μαζί με εμάς, όταν εμείς θα είμαστε πολύ γέροι, θα είναι αυτοί που θα εισπράξουν τα επίχειρα της μεγάλης καταστροφής.

Το λέω αυτό, γιατί ένα τέτοιο μεγαλόπνοο, αν θέλετε, κριτήριο, θα έπρεπε να ενώνει, αντί να χωρίζει τους πολιτικούς, την πολιτική, τις δυνάμεις και όλους όσους ενδιαφέρονται για το καλό της ζωής και της ανθρωπότητας.

Κλείνω τη γενική μου παρατήρηση και έρχομαι στο συγκεκριμένο. Θέλω να είμαι σαφής. Κύριε Υπουργέ, άλλο είναι βάζω στόχους, κάνω γενικές κατανομές πόρων, ακόμη και κάποια συγκεκριμένα μέτρα -σωστά, δεν λέω ότι είναι λάθος κάποια από αυτά ή τα περισσότερα- άλλο είναι η εφαρμοσμένη πολιτική, με έλεγχο αποτελεσμάτων και έργου. Από το Εθνικό Σχέδιο για την Ενέργεια και το Κλίμα, που ξεκίνησε από την προηγούμενη Κυβέρνηση και που κι εσείς το έχετε μπροστά σας και προσπαθείτε να το διαμορφώσετε, θα πρέπει να πάμε σε έναν εθνικό κλιματικό νόμο, με στόχο, όχι μόνο να περιγράψουμε επιδιώξεις και να θέσουμε αριθμητικούς στόχους που είναι απαραίτητοι, αλλά να προσδιορίσουμε πλαίσιο θεσμών και μόνιμες δομές, που να διασφαλίζουν την εφαρμογή του σχεδίου. Αυτό αποτελεί το περιεχόμενο, την «ψυχή» της συγκεκριμένης πρότασης που καταθέτουμε και για την οποία πρέπει να βρούμε, όχι μόνο σύμμαχο, όπως είπε ο Πρωθυπουργός, αλλά συμμέτοχο, κυριολεκτικά, τον ελληνικό λαό και κάθε πολίτη ξεχωριστά.

Το μοντέλο μετάβασης σε μία «πράσινη» οικονομία απαιτεί και προϋποθέτει γενναία θεσμική μεταρρύθμιση που θα την καταστήσει βιώσιμη. Η πρότασή μας υλοποιεί την ανάγκη με τον καλύτερο τρόπο. Καταθέσαμε το πολιτικό πλαίσιο και το περιεχόμενο μιας ολοκληρωμένης πρότασης που είναι η βάση για τη διαμόρφωση του εθνικού κλιματικού νόμου. Δεν προτείνουμε μόνο στόχους, αλλά εφαρμοσμένες πολιτικές. Το περιεχόμενό του παρουσιάστηκε αναλυτικά, τόσο από τη Φώφη Γεννηματά, όσο και από τον Γιώργο Αρβανιτίδη. Με την πρότασή μας «δεν κομίζουμε γλαύκα εις Αθήνας», ούτε πειραματιζόμαστε για κάτι που αφορά ένα απώτερο όραμα. Είναι θεμέλιος «λίθος» για την επόμενη μέρα και την πρώτη μέρα μιας νέας εποχής που, ήδη, έφθασε.

Κυρίες και κύριοι συνάδελφοι, προτείνουμε μία, κατεξοχήν, αποκεντρωμένη διαδικασία σε εθνικό περιφερειακό τοπικό επίπεδο. Δεν την υπηρετεί, κύριε Υπουργέ, αυτή τη διαδικασία το συγκεντρωτικό μοντέλο διακυβέρνησης που ασκείτε με σχεδιασμό στόχων και συγκεκριμένου έργου. Παραδείγματος χάριν, την αστική ανάπτυξη, πριν από πολλά χρόνια, τη θεωρούσαμε μέσα από τεράστιους «πνεύμονες» πρασίνου, που σήμερα είναι ανεδαφική ως πρόταση και δεν μπορεί να υπάρξει συνολικά μετά την ανάπτυξη των πόλεων.

Σήμερα, η διασπορά μέσα στον ιστό της πόλης απαιτεί ο χώρος, ο τόπος, το πρόγραμμα, η απόφαση να ανήκει απευθείας στον καταναλωτή, στον πολίτη. Άρα, κατ’ ανάγκη, στους θεσμούς που τον υπηρετούν, στις πρωτοβάθμιες οργανώσεις του, και, ασφαλώς, στην Τοπική Αυτοδιοίκηση κατά κύριο λόγο. Πού συμμετέχει στην άσκηση αυτής της περιβαλλοντικής πολιτικής η Τοπική Αυτοδιοίκηση; Δεν εξυπηρετείται, λοιπόν, μόνο με κεντρικά σχέδια, επί χάρτου ή εθνικές επενδύσεις. Αφορά τους θεσμούς οργάνωσης της κοινωνίας, τις συλλογικές μορφές, για να κινητοποιηθεί έτσι ο πολίτης και να γίνει συμμέτοχος και όχι μόνο σύμμαχος αυτής της προσπάθειας.

Το σχέδιο που προτείνουμε και ως προς το περιεχόμενο, αλλά, κυρίως, ως προς τα βήματα υλοποίησης και συνδιαμόρφωσης δεν στηρίζεται σε μία κομματική πρωτοβουλία που το οικειοποιείται, αλλά σε μία συλλογική συνδιαμόρφωση για την υπεράσπιση του κοινωνικού αγαθού. Είναι κρίμα, γιατί αν αποδεχόσασταν τη διαδικασία, θα ήταν η συμβολή στην αλλαγή του πολιτικού σκηνικού, ένας πιλότος μιας διαμόρφωσης κοινής πρότασης από μηδενική βάση. Ανεξάρτητα από τη δική μας πρόταση, θα μπορούσαν να αναλάβουν οι Επιτροπές, αντί να φέρετε απλά έναν νόμο που θα γίνει μία διαβούλευση. Είναι άλλος ο τρόπος που εμείς σκεφτόμαστε, για το πώς εμπεδώνεται ένα τέτοιο πλαίσιο. Τα όργανα που προβλέπει η πρότασή μας παρέχουν εχέγγυο για πρώτη, μετά από χρόνια, διακομματική συνεννόηση που, δυστυχώς, και σήμερα ο Πρωθυπουργός, έστω και ευγενικά, την αρνήθηκε.

Τελειώνω, κυρίες και κύριοι συνάδελφοι, με το περίφημο ιδεολογικό αποτύπωμα, το οποίο, όσο και να το ξορκίζετε, υπάρχει, γιατί υπάρχει ο Τραμπ, δεξιός πολιτικός. Δεν ήταν τρελός, ήταν πλανητάρχης. Τον εξέλεξε ο αμερικανικός λαός. Πήρε τη χώρα του από τις παγκόσμιες διαδικασίες για το περιβάλλον. Υπάρχει ο Μπάιντεν που την ξαναφέρνει. Είναι μία συντηρητική και μια προοδευτική πολιτική.

Τα σύγχρονα συστήματα του κρατικού καπιταλισμού, που στο όνομα της μεγέθυνσης της ανάπτυξης υποβαθμίζουν, πλήρως, το περιβάλλον, που είναι, συνήθως, αυταρχικά καθεστώτα, είναι μία περίπτωση. Όμως, υπάρχουν και ασύδοτες δυνάμεις του αγοραίου καπιταλισμού, που στο όνομα του κέρδους «θυσιάζουν», όχι μόνο το περιβάλλον και την οικολογική ισορροπία, αλλά την ίδια τη ζωή των ανθρώπων. Αυτό που ζούμε με το εμβόλιο και την υπόθεση των λαών της Αφρικής είναι ένα παγκόσμιο «έγκλημα» που συντελείται αυτές τις μέρες.

Χρωστώ μια αναφορά και στη δική μας αντιπαράθεση, αν θέλετε, πορεία, στις εγχώριες αντιπαραθέσεις, όχι σε έναν μακρινό χρόνο, αλλά στο πρόσφατο παρελθόν. Σήμερα ομονοούμε. Ποιος ξεχνά τα «πράσινα άλογα» του Γιώργου Παπανδρέου που συνόδευαν την πολιτική για την «πράσινη» οικονομία; Τότε, όλοι σας γελούσατε. Τα θέματα της οικολογικής ισορροπίας; Τη θυμηδία που προκάλεσε το Υπουργείο Κλιματικής Αλλαγής; Εγώ τα έζησα, τα ζήσατε και εσείς, οι περισσότεροι από σας, και ασφαλώς τα θυμόσαστε, σχεδόν από όλες τις πτέρυγες της Βουλής. Τώρα ανακαλύπτετε τις ανάγκες και τα αποδέχεστε. Είναι θετικό και καλά κάνετε και αλλάζετε και, προφανώς, προσπαθείτε να κάνετε μία πολιτική.

Σας αναγνωρίζουμε, λοιπόν, τα δειλά βήματα που επιχειρείτε. Δεν είναι αρκετά, δεν είναι ρηξικέλευθα, δεν έχουν βρει ορίζοντα. Είναι μέτρα, επενδύσεις σε έργα. Το ερώτημα σε όλους αυτούς που κόπτονται και «διαρρηγνύουν τα ιμάτιά τους» στο όνομα της τεχνοκρατικής αυθεντίας παραμένει αναπάντητο. Στην πράξη, με ποιους και για ποιους μεταρρυθμίζετε το μοντέλο παραγωγής σε «πράσινη» οικονομία και στον οικολογικό αναπροσανατολισμό της αγοράς; Σε αυτό η απάντηση έχει ιδεολογικά πρόσημα, είτε το θέλουν οι τεχνοκράτες της επιστήμης, που τους σεβόμαστε και τις γνώσεις τους τις αξιοποιούμε από την αρχή μέχρι το τέλος, είτε το θέλουν οι δημοσιογράφοι και οι αναλυτές της πολιτικής επικαιρότητας που καταργούν τις διαχωριστικές γραμμές και βάζουν ισοπεδωτική άποψη για τα θέματα, το αν υπάρχουν πολιτικές αντιπαραθέσεις και διαφορετικές πολιτικές.

Εδώ είμαστε να τη συζητήσουμε, κύριοι συνάδελφοι, και να συμφωνήσουμε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**Τον λόγο έχει η κυρία Φωτίου. **ΘΕΑΝΩ ΦΩΤΙΟΥ:** Κύριε Πρόεδρε, σας ευχαριστώ για τη διευκόλυνση. Καταρχήν, θέλω να διαμαρτυρηθώ, κύριε Πρόεδρε, όχι σε εσάς, αλλά στη Διάσκεψη των Προέδρων. Επιχειρείτε τον τελευταίο καιρό μία νέα υβριδική διαδικασία της Βουλής. Αυτή η υβριδική διαδικασία είναι πάρα πολύ περίεργη. Ούτε είναι για μείζονα θέματα, όπως παραδείγματος χάρη το σημερινό, ο κλιματικός νόμος, ή, όπως παραδείγματος χάρη, το Ταμείο Ανάκαμψης. Δεν είναι ολομελειακή συγκρότηση της Βουλής, όπου συζητούνται αυτά τα μείζονα θέματα, ως όφειλαν σε επίπεδο Αρχηγών, Κομμάτων, κ.λπ., ούτε είναι, όμως, και Επιτροπές που συζητάνε συγκεκριμένο νομοσχέδιο, διότι τότε έπρεπε να έχουμε μία εισήγηση. Ούτε το ένα είναι, λοιπόν, ούτε το άλλο. Τι είναι ακριβώς; Μία εκτόνωση επικοινωνιακή, κάθε φορά, του Πρωθυπουργού, με φόντο τα έδρανα και κάποιους Βουλευτές; Δεν μπορεί να συνεχιστεί αυτή η ιστορία.

 Σε ότι αφορά στο σημερινό θέμα, ο κλιματικός νόμος πρέπει να εξασφαλίζει την κοινωνική ανθεκτικότητα, προφανώς, με συνοχή και με αλληλεγγύη. Ο «άνθρωπος πρώτα», είπε η κυρία Γεννήματά, «από τα κάτω, προς τα πάνω». Προφανώς, συμφωνούμε. Δηλαδή, από τα νοικοκυριά, από τις κοινότητες, από τους Δήμους, από τις Περιφέρειες των πόλεων, τις πιο φτωχές, τις πιο υποβαθμισμένες, μέχρι τις Περιφέρειες της Ελλάδας, πάλι με προτεραιότητες.

Ποια είναι η κατάσταση της ελληνικής κοινωνίας, σε ότι αφορά στην ενεργειακή κατανάλωση, τις ενεργειακές ανάγκες των νοικοκυριών; Δεν καταλάβαμε, κύριε Υφυπουργέ, τι είπατε. Δηλαδή, την ενεργειακή φτώχεια, vs, σε αντιπαράθεση με την ενεργειακή επάρκεια, πως την έχετε καταγράψει την Ελλάδα;

Τα δικά μας στοιχεία από πρόσφατες έρευνες είναι τα εξής: το 58% των ελληνικών νοικοκυριών ζει σε ενεργειακή φτώχεια. Το ποσοστό εκτοξεύεται -και είμαστε από τους χειρότερους στην Ευρωπαϊκή Ένωση- στο 90% των νοικοκυριών, όταν αυτά τα νοικοκυριά βρίσκονται κάτω από το όριο της φτώχειας. Τι θα πει «όριο της φτώχειας;» Κύριε Υφυπουργέ, σημαίνει 4.917 ευρώ τον χρόνο εισόδημα ή 10.326 με δύο παιδιά οικογένεια. Αυτό σημαίνει «όριο της φτώχειας». Και πόσες είναι αυτές οι οικογένειες σε αυτή την κατάσταση; Είναι 700.000 νοικοκυριά. Δεν είναι μία και δύο. Είναι 1 στα 6 νοικοκυριά της Ελλάδος.

Έχετε καταλάβει το μέγεθος του προβλήματος; Δεν νομίζω, ότι το έχετε καταλάβει. Ποια είναι τα μέτρα που προτείνετε και μάλιστα να «φαγωθούν» και τεράστια ποσά από το Ταμείο Ανάκαμψης; Δύο μέτρα που δεν απευθύνονται σε αυτά τα νοικοκυριά. Γιατί δεν απευθύνονται, δηλαδή, σε 700.000 νοικοκυριά που αυτά έχουν και το μεγάλο πρόβλημα μεγάλο; Γιατί είναι δύο μέτρα. Το ένα είναι το «Εξοικονομώ- Αυτονομώ». Αυτό καλύπτει το 65% των δαπανών. Δεν μου λέτε, μία τετραμελής οικογένεια, με 10.000 ευρώ τον χρόνο συνολικά εισόδημα, τουτέστιν, 800 ευρώ τον μήνα το πολύ, γιατί πρέπει να πληρώσει και το 35% από την τσέπη της;

Η άλλη περίπτωση λέει να πάρει δάνειο. Μάλιστα. Να πάρει δάνειο από την τράπεζα. Τότε, όμως, λέει η τράπεζα, ότι πρέπει να έχει μέχρι 7.000 εισόδημα, τουλάχιστον, από 7.000 και άνω. Δεν μου λέτε οι 700.000 οικογένειες, για τις οποίες μιλώ, έχουν 7.000 και άνω εισόδημα; Άρα, δηλαδή, αφήνετε την συντριπτική πλειοψηφία εκτός.

Εγώ, λοιπόν, λέω τώρα να συζητήσουμε σοβαρά; Να συζητήσουμε σοβαρά, πώς θα αντιμετωπίσουμε αυτό το μείζον πρόβλημα; Ότι πρέπει να έχετε προγράμματα μηδενικής συμμετοχής από τους πολίτες που βρίσκονται σε ενεργειακή φτώχεια; Ότι, όταν κάνετε αναβάθμιση του κτιριακού ισοδυνάμου, του κτιριακού αποθέματος, στις φτωχές περιοχές, κ.λπ., πρέπει να έχει μία καθολικότητα αυτό το πρόγραμμα και να το αναλαμβάνουν, είτε είναι νησιωτικό, είτε είναι ορεινής περιοχής, είτε είναι στις φτωχές περιοχές των πόλεων, συγκεκριμένες ομάδες από τον Δήμο με χρηματοδότηση που πρέπει να τα κάνει όλα αυτά. Δεν γίνεται αλλιώς. Που νομίζετε ότι βρισκόμαστε;

Εμείς λέμε, λοιπόν, ενίσχυση με άλλο τρόπο των ευάλωτων νοικοκυριών, με τους τρόπους που είπα και άλλους πολλούς που είμαστε διαθέσιμοι να σας τους προτείνουμε. Ξέρετε κάτι; Είμαι πολύ καχύποπτη. Γιατί είμαι καχύποπτη; Δέκα μήνες πέρασαν από τον Ιούλιο πέρσι που σας καταθέσαμε μία τροπολογία - προσθήκη στον νόμο για την προώθηση της ηλεκτροκίνησης. Τι σας λέγαμε τότε οι Βουλευτές του ΣΥΡΙΖΑ; Δωρεάν επανασύνδεση και δωρεάν παροχή ηλεκτρικού ρεύματος σε πληθυσμιακές ομάδες πληττόμενες από την πανδημία. Δεν ήταν μόνο, δηλαδή, οι φτωχοί, οι «γνωστοί ύποπτοι». Είναι και αυτοί που είχαν πληγεί από την πανδημία και είχαν μειωθεί τρομακτικά τα εισοδήματά τους και δεν μπορούσαν να πληρώσουν το ρεύμα. Τι κάνατε; Εδώ είναι η τροπολογία, την έφερα ξανά, μπας και τη θυμηθείτε τώρα. Τι κάνατε; Στον «κάλαθο των αχρήστων».

Δεν θα προχωρήσουμε έτσι με τα ωραία λόγια. Και ιδεολογικό περιεχόμενο και ιδεολογική σημασία και ιδεολογικό πρόσημο έχουν όλες οι προτάσεις. Δεν μπορώ παρά να συμφωνήσω σε αυτό με τον κ. Σκανδαλίδη.

Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Όταν πήραμε την πρόσκληση από τον Πρόεδρο της Επιτροπής Οικονομικών Υποθέσεων και από εσάς να παραστούμε σήμερα σε μία συνεδρίαση πολλών Επιτροπών και να συζητήσουμε αυτά τα ζητήματα, θεωρήσαμε, ότι θα υπήρχε μία εισήγηση. Όμως, δεν υπήρχε, αλλά θα έρθει -φαντάζομαι- τις επόμενες μέρες. Θεωρούσαμε ότι θα υπήρχε μία ατζέντα που να αφορά στα οικονομικά θέματα, αλλά δεν υπήρχε. Προφανώς, θα έρθει το επόμενο χρονικό διάστημα. Θεωρούσαμε ότι θα γίνει διάλογος, αλλά, μέχρι στιγμής, στα οικονομικά δεν τον έχουμε δει. Ελπίζουμε να γίνει.

Όμως, καλά κάνατε και μας καλέσατε, κύριε Υπουργέ, διότι έχει προκύψει ένα σημαντικό θέμα στον Πειραιά, που βαρύνει το Υπουργείο σας. Έχει προκύψει ένα σοβαρότατο θέμα με ένα διατηρητέο κτίριο, τον ιστορικό κινηματογράφο-θέατρο του Πειραιά, το ιστορικό High Life, το οποίο, δυστυχώς, νύχτα το Υπουργείο σας, ο αρμόδιος Υφυπουργός τότε, ο κ. Οικονόμου, όπως αναλυτικά αναφέρει σε ανάρτησή του ο «Πειραιάς για Όλους», με επικεφαλής τον Νίκο Μπελαβίλα, έβγαλε απόφαση, στις 15.10.2020, και ακύρωσε την κήρυξη ως διατηρητέο του συγκεκριμένου κτιρίου, για να γίνει ένα πολυκατάστημα ρούχων. Ένα «στολίδι» για τον Πειραιά πραγματικά, δυστυχώς, κατεδαφίζεται, γκρεμίζεται αυτή τη στιγμή. Σας καλούμε, έστω και τώρα, να σταματήσετε το «έγκλημα» αυτό, γιατί υπάρχουν γι’ αυτό το θέμα ευθύνες και τοπικά στον Πειραιά, που θα αποδοθούν, και κεντρικά. Ευκαιρία, λοιπόν, να το αναφέρουμε αυτό και να μπω αμέσως στα οικονομικά, μιας και μέχρι στιγμής δεν είδα να απασχολούν τη συζήτηση.

Όταν τον Νοέμβριο του 2017 ο αγαπημένος φίλος και σύντροφος, ο Σωκράτης Φάμελλος, έφερε τον ν.4496, τον διάβασα και είδα στο άρθρο 6 για την επιβολή ενός φόρου και είπα «ωχ, τι έχουμε να ακούσουμε». Το άρθρο 6, λοιπόν, πολύ σωστά, κατά τη γνώμη μου, προέβλεπε, ότι θα έπρεπε να επιβληθεί ένα τέλος. «Από την 1η Ιανουαρίου 2018 επιβάλλεται στους καταναλωτές η καταβολή περιβαλλοντικού τέλους, ανά τεμάχιο λεπτής πλαστικής σακούλας». Κατά τη γνώμη μου, είναι πολύ σωστός φόρος, όχι γιατί έχω καμιά μανία με τους φόρους, αλλά διότι ήταν ένας φόρος που απέδειξε, εκ των πραγμάτων, τη μείωση της χρήσης πλαστικής σακούλας. Τα θέματα των χρημάτων που έχουν συγκεντρωθεί κ.λπ., θα δούμε σε επόμενα επεισόδια τι έχουν γίνει.

Άκουσα, λοιπόν, τότε τον κ. Φάμελλο, και είπα, ότι θα συνεχίσουν να μας λένε για φόρους και φόρους και εσείς οι «Συριζομαδούροι», που χτυπάτε τη μεσαία τάξη κ.λπ.. Παρακολουθώντας, λοιπόν, γιατί έχω αυτή τη μανία εδώ και πολλά χρόνια, τότε τις ομιλίες της Βουλής, έρχεται η ώρα της ψηφοφορίας και βλέπω τον αρμόδιο εκπρόσωπο της Νέας Δημοκρατίας -σελίδα των Πρακτικών 1η Νοεμβρίου 2017-. «Γίνεται δεκτό το άρθρο 6, όπως τροποποιήθηκε;» ρωτάει ο Πρόεδρος και ο εκπρόσωπος της Νέας Δημοκρατίας -σελίδα 1.219- το έκανε δεκτό.

Ησύχασα και λέω, ότι άφησαν τις εξαλλοσύνες, άφησαν τα περίεργα, πήγαν σε μία οδό κανονικότητας ως Αντιπολίτευση. Μετά από λίγο καιρό, όμως, άρχισαν όλα αυτά τα «περίεργα» που κάνατε για τη Μακεδονία, τα Σκόπια, την κάνναβη. Όλα αυτά, για τα οποία τώρα κινδυνεύει η «σπονδυλική σας στήλη» και η «μέση σας με τις κωλοτούμπες» που κάνετε. Καλά κάνετε και τις κάνετε, όμως, γιατί είναι καλό πράγμα να αναθεωρείτε ορισμένα πράγματα. Έδειξα, λοιπόν, κι εγώ μια χαρά και είπα, ότι οι άνθρωποι μπαίνουν σε μία σοβαρότητα, ώσπου έρχεται τον Δεκέμβριο του 2008 η δήλωση του Τομεάρχη Οικονομικών της Ν.Δ. του κ. Σταϊκούρα και του Αναπληρωτή, του κ. Βεσυρόπουλου για τους 29 άδικους φόρους του ΣΥΡΙΖΑ.

Διαβάζω, λοιπόν, το κείμενό σας, γιατί πάντα διαβάζω τα πολιτικά σας κείμενα από τη δεκαετία του ΄70 και κάποια στιγμή μπορώ να σας κάνω και σεμινάριο, για το ποια πράγματα έχει νομοθετήσει ο τότε ιδρυτής της Ν.Δ., τον οποίο λογοκρίνατε από πρόσφατη ανακοίνωσή μου, αλλά σας φοβίζει το όνομά του- και βλέπω, ότι για το νομοσχέδιο, για το οποίο είχε ψηφίσει «ναι» ο Εισηγητής σας, κατηγορούσατε εμάς, ότι επιβάλαμε έναν άδικο φόρο. Λέω οι άνθρωποι έχουν βρει κάτι άλλο, θα έρθουν στην εξουσία και θα αλλάξουν αυτόν τον φόρο.

Πραγματικά, έγιναν οι εκλογές, τις οποίες χάσαμε από τα δικά μας λάθη, και δεν ήταν «περσινά ξινά σταφύλια», αυτά τα οποία έλεγε ο κ. Σταϊκούρας και ο κ. Βεσυρόπουλος, οι οποίοι σήμερα, μάλλον, είχαν κάτι πιο σοβαρό από το να έρθουν και να συμμετέχουν, ενώ η Επιτροπή Οικονομικών Υποθέσεων είναι εδώ, και βγάζει ανακοίνωση την 1η Σεπτεμβρίου του 2019, ο κ. Σταϊκούρας, το Υπουργείο Οικονομικών, -δεν έχει υπάρχει κάτι προσωπικό- και μας ξανακατηγορεί για τους 29 άδικους φόρους και γι’ αυτό.

Ανησυχούμε, λοιπόν, εμείς οι Βουλευτές του ΣΥΡΙΖΑ, μην τυχόν και με αυτά τα «έξαλλα» που κάνετε, καταργήσετε έναν σωστό φόρο, τον οποίο κι εσείς υπερψηφίσατε και ερχόμαστε τον Μάρτιο του 2020, 32 Βουλευτές και κάνουμε Ερώτηση σε εσάς, για το αν «θα προβεί η Κυβέρνηση σε κατάργηση του περιβαλλοντικού τέλους στη χρήση πλαστικής σακούλας;» Μου απαντά, πολύ σωστά, ο τότε Υπουργός, ο κ. Χατζηδάκης, ότι επεκτείνεται το περιβαλλοντικό τέλος σε όλες τις πλαστικές σακούλες, ανεξαρτήτως πάχους κ.λπ.. Αυτό, δηλαδή, το οποίο υπερψηφίσατε, για το οποίο μας κατηγορήσατε, μας λοιδορήσατε, το διατηρήσατε, το αυξήσατε, αλλά, φυσικά, σε κανένα κανάλι ή ραδιοφωνικό σταθμό, ειδικά αυτούς που είναι κοντά στη θάλασσα, δεν θα παίξει το συγκεκριμένο απόσπασμα.

Δύο επιλογές υπάρχουν. Ή φέρτε διάταξη και υλοποιήστε την προεκλογική σας δέσμευση ή βάλτε τους αρμόδιους να πάρουν τηλέφωνο τον κ. Φάμελλο που ήταν τότε Εισηγητής να του ζητήσουν συγνώμη. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Τον λόγο έχει ο κ. Υπουργός για μία μικρή παρέμβαση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας)**: Κύριε Πρόεδρε, ακούω πάρα πολλούς συναδέλφους, κυρίως από την πλευρά της Αξιωματικής Αντιπολίτευσης, να αναφέρουν συνέχεια, ότι ήρθε εδώ η Κυβέρνηση, ο Πρωθυπουργός, εγώ, και δεν υπήρχε ατζέντα, δεν υπήρχε εισήγηση.

Καταρχήν, να ρωτήσω, αν έχετε διαβάσει τι λέει η πρόσκληση που σας απηύθυνε ο Πρόεδρος της Επιτροπής, για να συμμετάσχετε στη σημερινή συζήτηση; Λέει, ότι το θέμα ημερήσιας διάταξης είναι η «ενημέρωση από τον Υπουργό Περιβάλλοντος και Ενέργειας, κ. Κωνσταντίνο Σκρέκα για τη στρατηγική μετάβασης σε μία κλιματικά ουδέτερη οικονομία». Τι σημαίνει κλιματικά ουδέτερη οικονομία; Ξέρετε; Έχετε καταλάβει τι σημαίνει, γιατί αυτά που λέτε εδώ, δεν μπορώ να καταλάβω, τι σχέση έχουν με αυτά που έχουμε συζητήσει, εδώ και τόση ώρα στη σημερινή συζήτηση. Σημαίνει ότι οι εκπομπές διοξειδίου του άνθρακα, οι οποίες παράγονται, σε σχέση με αυτές που καταναλώνονται από το βασικό περιβάλλον, από τα φυτά, θα πρέπει να έχουν μηδέν αποτέλεσμα.

Με λίγα λόγια, θα πρέπει να μειώσουμε πάρα πολύ δραστικά, σχεδόν, να μηδενίσουμε, τις εκπομπές διοξειδίου του άνθρακα, την ανθρωπογενή δραστηριότητα, για να πετύχουμε την κλιματική ουδετερότητα. Και ρωτάω, ακούσατε αυτά τα οποία είπα εγώ στην πρωτολογία μου; Δεν περιέγραψα ποια είναι η στρατηγική της Κυβέρνησης για τη μείωση των εκπομπών διοξειδίου του άνθρακα, για να πετύχουμε τη λεγόμενη κλιματική ουδετερότητα; Το περιέγραψα. Δεν το ακούσατε; Τι έρχεστε εδώ, λοιπόν, και λέτε και ξαναλέτε, ότι δεν συζητήσαμε και ότι δεν είχαμε ατζέντα και δεν σας παρουσιάσαμε τη στρατηγική της Κυβέρνησης;

Και κάτι ακόμη. Όλα αυτά είναι ωραία που λέτε, όταν μιλάτε. Δεν μπορείτε, όμως, να ξεφύγετε από αυτή την στείρα, δυστυχώς, κριτική, την οποία απευθύνετε, όταν έρχεστε εδώ και συζητάτε και ανεβαίνετε στο βήμα της Βουλής. Μιλήσατε για το «Εξοικονομώ κατ’ οίκον» ή το «Εξοικονομώ - Αυτονομώ» και είπατε, ότι δεν χρηματοδοτούμε, ή δεν επιδοτούμε, ή δεν υποστηρίζουμε τα ευάλωτα νοικοκυριά. Όταν εσείς ανακηρύξατε εκείνο το πρόγραμμα, όταν το ανακοινώσατε, όταν το εφαρμόσατε, τι επιδότηση είχατε για τα φτωχά νοικοκυριά; Το θυμάστε; Η μέση επιδότηση ήταν της τάξης του 50% - 55% και ήταν κάτω από το 65%, συνολικά, η μεγαλύτερη επιδότηση, η μεγαλύτερη ενίσχυση που μπορούσε να έχει ένα φτωχό νοικοκυριό, για να αναβαθμίσει ενεργειακά την οικία του. Εμείς πόσο το πήγαμε αυτό; Το φτάσαμε στο 80%. Πώς έρχεστε εδώ και λέτε όλα αυτά, τα οποία λέτε, τα οποία δεν έχουν καμία σχέση με την πραγματικότητα;

 Έχετε κυβερνήσει και ο κόσμος έχει δει τι κάνατε, οπότε, σταματήστε να προσπαθείτε να μηδενίσετε αυτό που έχετε κάνει, γιατί έχει γίνει και έχει καταγραφεί στη μνήμη των ανθρώπων. Δεν το ξεχνούν. Ελάτε να καθίσουμε εδώ και να συζητήσουμε εποικοδομητικά, για να αποφασίσουμε, να συναποφασίσουμε, έναν κλιματικό νόμο που θα βοηθήσει να πετύχουμε την κλιματική ουδετερότητα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε, κύριε Υπουργέ.

Τον λόγο έχει ο κ. Σταύρος Καλογιάννης.

**ΣΤΑΥΡΟΣ ΚΑΛΟΓΙΑΝΝΗΣ:**  Σας ευχαριστώ, κύριε Πρόεδρε. Είναι πολύ ενδιαφέρουσα η σημερινή συζήτηση για τη στρατηγική μετάβαση σε μία κλιματικά ουδέτερη οικονομία και έναν κλιματικό νόμο. Ακούγονται, πραγματικά, εκατέρωθεν πολύ ενδιαφέροντα πράγματα, πολύ ουσιαστικά ζητήματα. Θα είμαι συνοπτικός. Θα ήθελα να αναφερθώ σε ένα μόνο θέμα. Είναι πάρα πολλές οι παράμετροι που αφορούν το εν λόγω ζήτημα.

Είναι γεγονός, ότι η κλιματική αλλαγή σήμερα, εκτός από τον περιβαλλοντικό της αντίκτυπο, απειλεί και τη βιωσιμότητα του ενεργειακού κλάδου. Αυτό αποτυπώνεται στη ραγδαία αύξηση της χρηματιστηριακής τιμής των εκπομπών διοξειδίου του άνθρακα, η οποία πρόσφατα ξεπέρασε τα 50 ευρώ, ανά τόνο. Η Ελλάδα εξαρτημένη από τον λιγνίτη, καλείται να τον αντικαταστήσει με ανανεώσιμες μορφές ενέργειας, με μία πορεία δίκαιης μετάβασης, για την οποία εργάζονται εντατικά, τόσο ο Υπουργός Περιβάλλοντος, ο κ. Σκρέκας, όσο και η ομάδα με συντονιστή τον κ. Μουσουρούλη.

Το ενδιαφέρον για τις ΑΠΕ στη χώρα μας είναι έντονο. Όμως, επιτρέψτε μου να πω, ότι οι ΑΠΕ από μόνες τους δεν μπορούν να αποτελέσουν λύση στο πρόβλημα, καθώς η μεταβλητότητα και η εποχικότητα των καιρικών συνθηκών δεν τις καθιστούν σταθερές στην παραγωγή.

Γι’ αυτόν τον λόγο βάσει των στόχων του Εθνικού Σχεδίου για το Κλίμα και την Ενέργεια, αλλά και της ευρωπαϊκής συμφωνίας, «κλειδί» για μία κλιματικά ουδέτερη παραγωγή ενέργειας αποτελούν οι μονάδες αποθήκευσης. Τόσο οι μονάδες αντλησιοταμίεσης, όσο και οι μονάδες αποθήκευσης με μπαταρίες αποτελούν καταλυτικό παράγοντα για την αποθήκευση της περίσσιας ενέργειας από ΑΠΕ και τη διάθεσή τους στα δίκτυα διανομής, όταν αυτό κρίνεται απαραίτητο από τη ζήτηση. Οι μονάδες αποθήκευσης μπορούν, πράγματι, να εξασφαλίσουν την παραγωγή ενέργειας, χωρίς περιβαλλοντική επιβάρυνση, αλλά, επίσης, και να «θωρακίσουν» τη χώρα με ενεργειακή ανεξαρτησία και αυτάρκεια.

Ο κ. Υπουργός αναφέρθηκε προηγουμένως στο συγκεκριμένο θέμα, καθώς η βιωσιμότητα αυτών των έργων είναι δύσκολη, χωρίς έναν μηχανισμό στήριξης. Θα παρακαλούσα τον κύριο Υπουργό να μας δώσει, εφόσον έχει τη δυνατότητα σήμερα ή σε ένα επόμενο στάδιο, ορισμένα πρόσθετα στοιχεία, ορισμένες πρόσθετες σκέψεις, για το πώς σκέπτεται να προχωρήσει στο συγκεκριμένο ζήτημα.

Σας ευχαριστώ θερμά.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κι εμείς ευχαριστούμε τον κ. Καλογιάννη. Τον λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ**: Κύριε Πρόεδρε, ευχαριστώ. Κύριε Υπουργέ, κυρίες και κύριοι βουλευτές. Σήμερα, διεξήχθη μία συζήτηση, χωρίς σχέδιο, χωρίς πρόγραμμα, χωρίς μία συγκεκριμένη εισήγηση που να δοθεί στους Βουλευτές των τεσσάρων Επιτροπών που υπάρχουν. Εγώ τολμώ να πω, μία έκθεση ιδεών, γενικότερα, για την προστασία του κλίματος και κάποιες διαπιστώσεις που έχουν να κάνουν με πολιτικές, οι οποίες ακολουθούνται και από την πλευρά της Κυβέρνησης της Νέας Δημοκρατίας, εν προκειμένω. Εμείς, βέβαια, θα περιμέναμε κάτι πιο συγκροτημένο, πιο συγκεκριμένο.

Πάντως, ένα είναι γεγονός, ότι, πραγματικά, και σε παγκόσμιο επίπεδο, έχει αναγνωριστεί η ανάγκη για την εκπόνηση ενός δίκαιου κλιματικού νόμου, που θα εξασφαλίζει, όμως, την κλιματική δικαιοσύνη για όλους. Ενός νόμου, που θα συμβάλει στη διατήρηση του ζωντανού και κλιματικά ανθεκτικού πλανήτη μας. Ενός νόμου που θα διαχέει, πραγματικά, τη διάσταση της κλιματικής αλλαγής σε όλους τους τομείς δραστηριοτήτων, από την οικονομία, την αγροτική ανάπτυξη, την ενέργεια, μέχρι ακόμη και τις πολιτικές υγείας και τις πολιτικές της μετανάστευσης.

Η Ελλάδα, λοιπόν, εμείς, το Κοινοβούλιο, πρέπει, πραγματικά, να συμβάλουμε, για να εκπονηθεί ένας τέτοιος νόμος, ο οποίος, όμως, θα είναι προϊόν ουσιαστικής διαβούλευσης με την κοινωνία, με τις πολιτικές δυνάμεις, τις περιβαλλοντικές οργανώσεις και πάντα σύμφωνα με τους κανόνες και τους στόχους του ΟΗΕ, βέβαια, αλλά και τους συγκεκριμένους στόχους της Ευρωπαϊκής Ένωσης, που υπηρετεί τον κεντρικό στόχο για την πρώτη κλιματικά ουδέτερη Ήπειρο το 2050.

Ένας κλιματικός νόμος, κύριε Υπουργέ, οφείλει να πληροί τον στόχο συγκράτησης της αύξησης θερμοκρασίας στον 1,5 βαθμό στο τέλος του αιώνα. Να στοχεύει στη μείωση των εκπομπών αερίων του θερμοκηπίου, σε πρώτη φάση μέχρι το 2030, δραστική μείωση. Πρέπει να προστατεύει τη φύση. Ένας ακέραιος κλιματικός νόμος πρέπει να διασφαλίζει την προστασία και την αποκατάσταση του φυσικού περιβάλλοντος και της βιοποικιλότητας, καθώς αυτό είναι ένα ουσιαστικό συστατικό, η βιοποικιλότητα, δηλαδή, για έναν κλιματικά ανθεκτικό πλανήτη.

Και βέβαια, εδώ είναι το μεγάλο και σημαντικό κατά την άποψή μας, να επιμερίζει δίκαια τα βάρη και τα οφέλη αυτού του μετασχηματισμού προς την κλιματική ουδετερότητα. Να αναδεικνύει τους πολίτες πρωταγωνιστές της ενεργειακής μετάβασης. Να διασφαλίζει ουσιαστικά ατομικά δικαιώματα πολιτών και, ιδιαίτερα, τις ευάλωτες κοινωνικές ομάδες.

Θα τολμούσα να πω -και λάβε τε το υπόψιν, όπως νομίζετε- μην διανοηθείτε κύριοι της Κυβέρνησης να κάνετε άλλον έναν νόμο, απλώς, για να δείξετε, ότι υπάρχει ένας νόμος κλιματικός στη χώρα, ο οποίος θα μείνει στα χαρτιά και ότι, τελοσπάντων θα είμαστε εντάξει απέναντι στην Ευρωπαϊκή Ένωση και θα βαδίζουμε παράλληλα με άλλες χώρες και της Ε.Ε., που, ήδη, έχουν εκπονήσει αντίστοιχους νόμους.

Οι πολιτικές σας, όμως, κρίνονται και κρίνονται και αυτά τα δύο χρόνια που βρίσκεστε στη διακυβέρνηση της χώρας. Πρώτα απ’ όλα, ο αντιπεριβαλλοντικός νόμος του κ. Χατζηδάκη, οι απειλές για τις προστατευόμενες περιοχές, τις περιοχές NATURA, ο πρωτότυπος όρος, θα έλεγα, υποπεριοχές μέσα στις περιοχές NATURA, ένας όρος που εσείς εφεύρατε σε νομοσχέδιο του Υπουργείου Ανάπτυξης, που θα επιτρέπονται συγκεκριμένες δυσμενείς για το περιβάλλον δραστηριότητες και βέβαια, να μην ξεχνάμε, ότι και η Ευρωπαϊκή Ένωση απειλεί με πρόστιμα και ζητά εξηγήσεις για τον νόμο του κ. Χατζηδάκη.

Η «πράσινη» μετάβαση και η πορεία απολιγνιτοποίησης είναι ένας φιλόδοξος στόχος -το είπε και ο κ. Μητσοτάκης σήμερα- για το 2023, αλλά μέσα στο ΕΣΕΚ, το οποίο έχετε, ήδη, καταθέσει, ουσιαστικά, υποκαθιστάτε με φυσικό αέριο τα ορυκτά καύσιμα, παραβλέποντας, ότι και το φυσικό αέριο είναι ορυκτό καύσιμο. Έτσι εννοείτε εσείς την ενεργειακή μετάβαση, γιατί εξυπηρετούνται και συγκεκριμένα συμφέροντα.

Από την άλλη μεριά, η διαχείριση απορριμμάτων, ένα τεράστιο ζήτημα με περιβαλλοντικές επιπτώσεις και τεράστιες εκπομπές, η ταφή και η ανεξέλεγκτη διαχείριση, -λέει ο ΟΗΕ- δημιουργούν τεράστιες εκπομπές αερίων του θερμοκηπίου. Εσείς προωθείτε τον μονόδρομο της καύσης, μία προσχηματική ανακύκλωση, όλα βέβαια σε μία πορεία, ουσιαστικά, εξυπηρέτησης ιδιωτικών συμφερόντων. Προσχηματικά προωθείται, κατά την άποψή μας, και η κυκλική οικονομία. Όμως, για να εκπονήσουμε έναν κλιματικό νόμο, ο οποίος θα λειτουργήσει εξυπηρετώντας τον ύψιστο στόχο, τον βιώσιμο και ανθεκτικό πλανήτη, έπρεπε, ήδη, να υπάρχει χωροταξικός σχεδιασμός και δασικοί χάρτες.

Είπατε στην εισήγησή σας, κύριε Υπουργέ, για τους δασικούς χάρτες. Καλύτερα θα έλεγα να μην το λέτε. Αναρτημένοι πάνω από το 50% από την προηγούμενη Κυβέρνηση του ΣΥΡΙΖΑ και εσείς έρχεστε τώρα και ξεκινάτε από την αρχή. Κτηματολόγιο, τι γίνεται το Κτηματολόγιο; Δεν πρέπει να υπάρχει, για να μπορέσουμε να προχωρήσουμε σε εκπόνηση ενός νόμου; Και βέβαια σχέδια προσαρμογής στην κλιματική αλλαγή, περιφερειακά σχέδια κ.λπ..

Τι έχετε κάνει; Καταθέσατε σχέδιο για το Ταμείο Ανάκαμψης, που, ουσιαστικά, -επιτρέψτε μου-, εξυπηρετεί λίγους και στον τομέα της «πράσινης» μετάβασης και της ενέργειας, τέσσερις-πέντε, ίσως, μεγάλες ενεργειακές επιχειρήσεις. Η μεγάλη κοινωνική πλειοψηφία που είναι;

Για το ζήτημα δε της ενεργειακής φτώχειας δεν προβλέπεται κάτι. Εσείς είχατε κάνει δηλώσεις, ότι θα υπάρξει. Καλό είναι να γίνει, αλλά η κριτική μας είναι πάντα θετική. Για το «Εξοικονομώ κατ’ οίκον», που αναφερθήκατε πριν, κύριε, Υπουργέ, μην ξεχνάμε, ότι το «Εξοικονομώ» που κάνατε, ουσιαστικά, αύξησε τρομερά τον προϋπολογισμό και για τις αιτήσεις, με συνέπεια να μπαίνουν μεγάλα εισοδήματα και βέβαια, καταργήθηκε και η φορολογική δήλωση ως κριτήριο, ούτως ώστε να μπορέσουν και κάποιοι άλλοι να μπορούν να μπουν σε αυτό το πρόγραμμα. Δηλαδή, «Εξοικονομώ κατ’ οίκον», επιτρέψτε μου, για λίγους.

Κλείνοντας, κύριε Πρόεδρε, το 2021 είναι ή του ύψους ή του βάθους για την παγκόσμια έκτακτη κλιματική ανάγκη. Η επιστήμη είναι ξεκάθαρη και πρέπει, πραγματικά, να μειώσουμε δραστικά τις εκπομπές, είπε ο Αντόνιο Γκουτέρες, ο Γενικός Γραμματέας του ΟΗΕ. Ωστόσο, η ενδιάμεση έκθεση για τις δεσμεύσεις που αναλήφθηκαν για το κλίμα, στο πλαίσιο της Συμφωνίας του Παρισιού, είναι ένας «κόκκινος» συναγερμός» για τον πλανήτη μας, επιμένει ο Γενικός Γραμματέας.

Κλείνοντας, θα ήθελα να προσθέσω σε αυτό το σημείο το εξής. Οι κλιματικές πολιτικές, ακόμη και η περιβαλλοντική νομοθεσία, πρέπει να προσαρμόζονται στα νέα επιστημονικά δεδομένα και τις παγκόσμιες εξελίξεις. Για παράδειγμα, τον τελευταίο μήνα, ο κ. Μπάιντεν από τις ΗΠΑ ανακοινώνει αύξηση προστατευόμενων περιοχών στην επικράτειά του, στις Ηνωμένες Πολιτείες, κατά 30%, ως τρόπο προστασίας της βιοποικιλότητας και αντιμετώπισης κλιματικής κρίσης. Αναφέρθηκα πριν τι κάνατε εσείς με τις περιοχές NATURA και τις προστατευόμενες περιοχές.

Θέλω να κλείσω με κάτι που διαπίστωσαν επιστήμονες Γερμανοί και αυτό δείχνει το μέγεθος του παγκόσμιου προβλήματος. Διαπίστωσαν, λοιπόν, ότι τα τροπικά δάση του Αμαζονίου στη Βραζιλία, όπου πριν από δύο χρόνια είχαμε εκείνες τις τεράστιες πυρκαγιές, μετά από τις αυτές καταστροφικές πυρκαγιές εκπέμπουν περισσότερο διοξείδιο του άνθρακα, απ’ όσο απορρόφησαν την τελευταία δεκαετία. Καταλαβαίνουμε, λοιπόν, σε τι κρίσιμο σημείο είναι πλανήτες, αλλά και η χώρα μας φυσικά.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Κόκκαλης.

**ΠΕΤΡΟΣ ΚΟΚΚΑΛΗΣ:** Ευχαριστώ πολύ, κύριε Πρόεδρε. Κύριε Υπουργέ, χαίρομαι που είμαι ο πρώτος Ευρωβουλευτής που θα πάρω τον λόγο, γιατί θέλω να μεταφέρω το κλίμα της συζήτησης που γίνεται στο Ευρωκοινοβούλιο, ενώ με πολύ μεγάλο ενδιαφέρον παρακολούθησα τη ζήτηση που γίνεται εδώ.

Φαίνεται ότι ο παγκόσμιος αγώνας για το κλίμα αλλάζει το κλίμα της συζήτησης στην ελληνική Βουλή. Καταλαβαίνουμε πόσο επιτακτική είναι η ανάγκη για ριζοσπαστική αλλαγή, όταν ακούμε τα ελληνικά κόμματα να μιλάνε για διακομματική συναίνεση, για μακροχρόνιο σχεδιασμό και την επίτευξη επιστημονικά μετρήσιμων φυσικών στόχων, όχι, όμως, για την προστασία του περιβάλλοντος, διότι, κυρίες και κύριοι συνάδελφοι, το περιβάλλον δεν έχει κανένα πρόβλημα. Η φύση έχει πάντοτε δίκιο και θα βρει τον δρόμο να «ορθοποδήσει». Εμείς έχουμε πρόβλημα, οι άνθρωποι. Ο αγώνας είναι για την προστασία του ανθρώπου, τουλάχιστον, την ευημερία και άρα, την κοινωνική συνοχή.

«Θεραπεύοντας» τις κοινωνικές ανισότητες και συνεπώς η «πράσινη» μετάβαση είναι ένα αίτημα κλιματικής δικαιοσύνης και η δικαιοσύνη βασίζεται στον νόμο, τον κλιματικό νόμο. Ο εθνικός κλιματικός νόμος θα πρέπει να συμβαδίζει με τα πορίσματα της επιστήμης πάνω απ’ όλα. Ο πλανήτης μας δεν πρόκειται να συμβιβαστεί με παρωχημένες πολιτικές σαν αυτές που είχαμε πριν την πανδημία και μας έχουν οδηγήσει σε αυτό το σημείο σήμερα, ενώ στο προσεχές μέλλον μπορεί να πάμε ακόμη χειρότερα.

Η επιστήμη, λοιπόν, έχει ήδη καταλήξει από το 2018, ότι το όριο κινδύνου για την άνοδο της θερμοκρασίας, από την εποχή της Ελληνικής Επαναστάσεως, θα πρέπει να συγκρατηθεί στον ενάμιση βαθμό Κελσίου, γεγονός που σημαίνει την ανάγκη μείωσης των εκπομπών αερίων του θερμοκηπίου, κατά 70% μέχρι το 2030 και μηδενισμό τους, πολύ πριν το 2050, το αργότερο μέχρι το 2045 και ιδανικά το 2040.

Η κλιματική ουδετερότητα, λοιπόν, απαιτεί, όχι μόνο τεχνολογική αλλά και πολιτική καινοτομία. Ο κλιματικός νόμος που θεσπίζει έναν ποσοτικά, επιστημονικά μετρήσιμο στόχο, σε βάθος τριακονταετίας, είναι μία τέτοια οιωνοί συνταγματική πολιτική καινοτομία. Η πανδημία μάς απέδειξε, ότι τα κράτη μπορούν να καθοδηγήσουν αποτελεσματικά την κοινωνία και την οικονομία σε δραστικές άμεσες ριζοσπαστικές αλλαγές. Είναι ώρα, λοιπόν, να αναγνωρίσουμε την υπερθέρμανση του πλανήτη, την κατάρρευση της βιοποικιλότητας, την ακραία ρύπανση, σαν μια κρίση που απειλεί με εξαφάνιση, αν όχι το ανθρώπινο είδος, σίγουρα τον ανθρώπινο πολιτισμό και, οπωσδήποτε, τη Δημοκρατία.

Στην Ευρωβουλή, η Ευρωπαϊκή Αριστερά με τους «πράσινους» «πάλεψε» για ένα πραγματικά φιλόδοξο κλιματικό νόμο, ο οποίος θα ήταν συμβατός με τα πορίσματα της επιστήμης, αλλά και τις δεσμεύσεις που έχουμε αναλάβει, στο πλαίσιο της Συμφωνίας του Παρισιού και το συνοδό πολιτικό κείμενο, τους στόχους βιώσιμης ανάπτυξης των Ηνωμένων Εθνών. Τελικά αυτό δεν επιτεύχθηκε. Δυστυχώς, κάποιοι ακόμη πιστεύουν, ότι το κλίμα, προτίθεται να πειθαρχήσει στις εκτιμήσεις επιπτώσεων της Ευρωπαϊκής Επιτροπής. Ο ευρωπαϊκός κλιματικός νόμος, δυστυχώς, απέχει παρασάγγας από αυτό που απαιτούν εκατομμύρια νέοι και νέες στους δρόμους και όλη η επιστημονική κοινότητα.

Θα ήθελα να υπενθυμίσω, ότι, δυστυχώς, το Ευρωπαϊκό Λαϊκό Κόμμα και οι Ευρωβουλευτές της Νέας Δημοκρατίας απείχαν, κατά την ψηφοφορία της Ολομέλειας τον περασμένο Οκτώβριο, όταν το σύνολο των πολιτικών δυνάμεων ψήφισε υπέρ ενός στόχου μείωσης 60% .

Η Αριστερά και οι «πράσινοι», καταψηφίσαμε τον κλιματικό νόμο, για τον οποίον έχουμε αγωνιστεί χρόνια, διότι δεν μπορούμε να συμμετέχουμε σε ένα θέατρο «σκιών», όταν ο πλανήτης καίγεται. Πιστεύουμε βαθιά στην Ευρωπαϊκή Πράσινη Συμφωνία και απαιτούμε ο εφαρμοστικός της νόμος, ο κλιματικός, να είναι ικανός για την υλοποίησή της.

Είναι η ώρα, λοιπόν, των εθνικών κλιματικών νόμων να αρθούν στο ύψος των περιστάσεων, αυξάνοντας τη φιλοδοξία στον δρόμο που έδειξε το Συνταγματικό Δικαστήριο της Γερμανίας για τη διαγενεακή δικαιοσύνη και όχι, απλώς, για αλληλεγγύη. Οδήγησε, λοιπόν, τη γερμανική κυβέρνηση, τη Χριστιανοδημοκρατική γερμανική κυβέρνηση, να αναθεωρήσει τις φιλοδοξίες της σε μείωση 65% το 2030 και κλιματική ουδετερότητα το 2045. Η υποψήφια καγκελάριος των «πρασίνων» έχει δεσμευθεί για μείωση 70% και ουδετερότητα το 2040.

Ένας, πραγματικά, φιλόδοξος ελληνικός κλιματικός νόμος, θα πρέπει να είναι συμβατός, λοιπόν, με την επιστήμη και να έχει στο επίκεντρό του την κοινωνική δικαιοσύνη. Μείωση των εκπομπών αερίων του θερμοκηπίου στην Ελλάδα, κατά 70% μέχρι το 2030, κλιματική ουδετερότητα το συντομότερο δυνατόν και πενταετείς κύκλοι προϋπολογισμού άνθρακα, είναι οι βασικοί ελεγχόμενοι στόχοι με τους τρόπους, που πολύ σωστά έχουν, ήδη, αναφερθεί και στην πρόταση του ΚΙΝ.ΑΛ., αλλά και στις προτάσεις που έχουμε δει στην κοινωνία των πολιτών από το WWF και από το «Κλίμα 500».

Η διακυβέρνηση, όμως, του κλιματικού νόμου θα πρέπει να είναι συντονισμένη με την πορεία υλοποίησης του επενδυτικού προγράμματος του Ταμείου Ανάκαμψης και Ανθεκτικότητας. Η συνταγή υπάρχει και έχει δοκιμαστεί και σε άλλες χώρες της Ε.Ε. με κοινά χαρακτηριστικά με την Ελλάδα, όπως στην Ιταλία, την Ισπανία, την Πορτογαλία. Μιλάμε για τη σύσταση ενός Υπουργείου Βιώσιμης Ανάπτυξης και Ανθεκτικότητας, μετά από συγχώνευση του Υπουργείου Περιβάλλοντος και του Υπουργείου Επενδύσεων, το οποίο θα εξασφαλίσει, τόσο την εφαρμογή του κλιματικού νόμου, όσο και την εναρμόνιση του Εθνικού Σχεδίου Ανθεκτικότητας με τη βιώσιμη ταξινόμηση και την αρχή του «μη βλάπτειν».

Ακούσαμε τον κ. Πρωθυπουργό, να μιλά για την αφηρημένη κριτική που ασκούμε στο Ταμείο Ανάκαμψης, το οποίο είναι λογικό, αν σκεφτεί κανείς, ότι εμείς έχουμε δει 207 από τις 4.104 σελίδες που έχει μέσα. Όμως, παρ’ όλα αυτά, νομίζω, ότι τα παραδείγματα κατεύθυνσης είναι χαρακτηριστικά. 452 εκατομμύρια ευρώ για τεχνολογίες αποθήκευσης και 1 δις για επενδύσεις σε ορυκτά καύσιμα, όπως το ορυκτό αέριο. 100 εκατομμύρια για τη βιοποικιλότητα και μονοπάτια, 500 εκατομμύρια για αστικές αναπλάσεις. Φαίνεται, τελικά, πως οι κορμοράνοι, πράγματι, ζούσαν στο γήπεδο του Παναθηναϊκού, κύριε Υπουργέ.

Η απουσία διαβούλευσης που είδαμε στο Ταμείο Δίκαιης Μετάβασης, το Ταμείο Ανάκαμψης και Ανθεκτικότητας, αλλά και που βλέπουμε στον εθνικό διάλογο για το στρατηγικό σχέδιο της ΚΑΠ, υπονομεύει, τελικά, την αποτελεσματικότητα της μετάβασης. Το ζητούμενο για τον εθνικό κλιματικό νόμο είναι ο προσανατολισμός του στην προώθηση της ενεργειακής δημοκρατίας και της συμμετοχής των πολιτών στη διαδικασία λήψης των αποφάσεων με μηχανισμούς που έχουν εφευρεθεί και υπάρχουν σε πολλές άλλες χώρες του κόσμου.

Η θεσμική στήριξη των ενεργειακών κοινοτήτων που θα διευκολύνει τη διείσδυση των ΑΠΕ, η οποία είναι, εκ των ουκ άνευ, προφανώς, προϋπόθεση για την επίτευξη των κλιματικών στόχων, θα πρέπει να στηριχθεί θεσμικά. Θα πρέπει το 50% της ενέργειας από ΑΠΕ να ανήκει σε συνεργατικά σχήματα και θα πρέπει κάθε Οργανισμός Τοπικής Αυτοδιοίκησης να ιδρύσει μια ενεργειακή κοινότητα για την αντιμετώπιση της ενεργειακής φτώχειας.

Το νέο ειδικό χωροταξικό πλαίσιο, που θα διασφαλίσει την προστασία της βιοποικιλότητας και τη συμμετοχή των τοπικών κοινοτήτων, το χωροταξικό για τις ΑΠΕ, πρέπει να είναι αντικείμενο σπουδής, ακόμη μεγαλύτερης από αυτή που είδαμε για το νομοσχέδιο του κ. Χατζηδάκη. Η απλοποίηση αδειοδότησης των ΑΠΕ στα σπίτια και στις ταράτσες, είναι ακόμη πιο κρίσιμη από την απλοποίηση της αδειοδότησης στις βραχονησίδες και στις κορυφές.

Η προσαρμογή στην κλιματική αλλαγή είναι εδώ. Είμαστε, ήδη, στους 1,2 βαθμούς και στην καλύτερη περίπτωση παγκόσμιας κλιματικής συνεργασίας θα πάμε στον 1,5 βαθμό. Πιθανώς, να πάμε και παραπάνω. Επομένως, η διατήρηση και η ενίσχυση των φυσικών οικοσυστημάτων είναι απαραίτητες συνισταμένες ενός κλιματικού νόμου. Υλικές υποδομές με φυσικές λύσεις και άυλες υποδομές με κοινωνική συμμετοχή πρέπει να πρωταγωνιστήσουν. Ας μην ξεχνάμε, ότι το Εθνικό Αστεροσκοπείο Αθηνών μέτρησε την τελευταία δεκαετία, την τελευταία χρόνια, ως την θερμότερη των τελευταίων 160 χρόνων. Δεν είναι αυτό το πρόβλημα. Το πρόβλημα είναι, ότι είναι η ψυχρότερη των επόμενων 160 χρόνων και αυτό πρέπει να αντιμετωπίσουμε.

Η απανθρακοποίηση της οικονομίας δεν μπορεί να λείπει από τον κλιματικό νόμο. Πρέπει να πάψουμε την έρευνα για την εξόρυξη υδρογονανθράκων στο Αιγαίο και να απαγορεύσουμε τις επιδοτήσεις των ορυκτών καυσίμων, το αργότερο μέχρι το 2025.

Το Ταμείο Δίκαιης Μετάβασης αποτελεί μία πυξίδα στον δρόμο για την κλιματική ουδετερότητα. Οφείλουμε να εξασφαλίσουμε, ότι η «πράσινη» μετάβαση, πραγματικά, δεν θα αφήσει κανέναν πίσω, αλλά θα μας φέρει όλους μαζί μπροστά. Ότι δεν θα θέσει θέσεις εργασίας και εργασιακά κεκτημένα σε κίνδυνο, αλλά θα δημιουργήσει συνθήκες συλλογικής ευημερίας και υγείας. Ότι δεν θα δημιουργήσει νέες κοινωνικές και οικονομικές ανισότητες, αλλά θα «θεραπεύσει» τις υπάρχουσες που έχουν «εκτοξευτεί».

Αυτό είναι το νόημα της κλιματικής δικαιοσύνης που να πρέπει να εγγυηθεί και ο ελληνικός κλιματικός νόμος.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Κύρτσος.

**ΓΕΩΡΓΙΟΣ ΚΥΡΤΣΟΣ**: Ευχαριστώ πολύ. Κατ’ αρχήν, ήθελα να συγχαρώ τον Υπουργό, τον κ. Σκρέκα, γιατί νομίζω, ότι έκανε μία τεκμηριωμένη παρουσίαση του θέματος που μας ενδιαφέρει όλους και ήταν απόλυτα συγκεκριμένος. Μάλιστα, αν και είμαι δύσκολος σε αυτά τα ζητήματα ως παλιός δημοσιογράφος, κράτησα ένα σωρό σημειώσεις και απορώ με ορισμένους εκπροσώπους της Αντιπολίτευσης, οι οποίοι επειδή δεν μπορούν να γίνουν συγκεκριμένοι, αγνοούν τη βασική εισήγηση, πάνω στην οποία θα μπορούσαν να γίνουν συγκεκριμένοι.

 Θα ήθελα να πω δύο λόγια για τη στάση του Κ.Κ.Ε.. Δηλαδή, αυτή η προσέγγιση, ότι η «πράσινη» μετάβαση είναι ένα είδος συνωμοσίας του κεφαλαίου πράξη, προφανώς, δεν είναι η σωστή, αλλά θέλω να πω το εξής. Πρώτον, ο Τραμπ ήταν αντίθετος, άρα, καταρρέει αυτή η θεωρία.

 Δεύτερον, η Αριστερά στο Ευρωπαϊκό Κοινοβούλιο είναι πολύ υπέρ της «πράσινης» μετάβασης. Οι «πράσινοι’ που είναι ένα ξεχωριστό κίνημα που έχει δυναμική σε διάφορες χώρες, επίσης. Ο Κινέζος ηγέτης που είναι ηγέτης μιας υπερδύναμης είναι, απόλυτα, συνεργάσιμος. Επομένως, δεν μπορώ να καταλάβω αυτή την αντίληψη, ότι όλα είναι μία συνωμοσία, για να βλάψουμε τα λαϊκά συμφέροντα. Είναι μία πανανθρώπινη προσπάθεια, για να πάω σε όρους Αριστεράς, για να σώσουμε τον πλανήτη και όλοι συμμετέχουμε με μεγάλη χαρά σε αυτή. Άλλωστε, το παρελθόν του σοβιετικού σοσιαλισμού σε ζητήματα προστασίας του περιβάλλοντος, θα πρέπει να κάνει ορισμένους πιο προσεκτικούς και αυτό που θυμόμαστε, κυρίως, είναι το Τσέρνομπιλ και η όξινη βροχή από τη βιομηχανία που ήταν προβληματική.

 Επίσης θα ήθελα να πω, ότι η αντίληψη ορισμένων συναδέλφων, ότι πρέπει να κάνουμε πολλές μικρές μονάδες, για να προωθήσουμε την «πράσινη» μετάβαση είναι λάθος. Χρειάζονται και κοινοπρακτικές μονάδες και σε επίπεδο Τοπικής Αυτοδιοίκησης, αλλά να μην έχουμε καμία αμφιβολία, ότι θα είναι βιομηχανικού χαρακτήρα οι μεγάλες μονάδες της «πράσινης» μετάβασης. Αυτό γίνεται σε όλη την Ευρώπη και τα μεγέθη τα δικά μας είναι μικρά. Αλλιώς, πάμε πίσω στον Μάο, δηλαδή, στο μεγάλο άλμα προς τα εμπρός, μία χαλυβουργία σε κάθε αυλή ξέρουμε πού οδήγησε.

Εν πάση περιπτώσει, δεν είναι σωστή προσέγγιση από οικονομική άποψη. Είναι η μόνη προσέγγιση, για να αυξηθεί πάρα πολύ το κόστος.

Θα σας πω, ότι τελευταία δεχόμαστε μεγαλύτερες πιέσεις. Πρώτον, είναι η επιτάχυνση της «πράσινης» μετάβασης. Ο στόχος του 55% είναι, ιδιαίτερα, φιλόδοξος για την Ελλάδα. Ο κ. Κόκκαλης μπορεί να θέλει 60% ή 65%, αλλά δεν γίνεται, όμως, ο ΣΥΡΙΖΑ να είναι κατά της γρήγορης απολιγνιτοποίησης και να θέλει, ταυτόχρονα, επιτάχυνση των στόχων της «πράσινης» μετάβασης. Δηλαδή, να υπάρχει μία στοιχειώδης συνέπεια.

Επίσης, λόγω της οικονομικής ανάπτυξης που παρατηρείται σε άλλες χώρες, εκτός Ευρωπαϊκής Ένωσης και των γεωπολιτικών, ανεβαίνει το φυσικό αέριο και το πετρέλαιο και αυτό μάς ασκεί μεγάλη πίεση στο να κάνουμε την «πράσινη» μετάβαση.

Τέσσερις σύντομες προτάσεις, τις οποίες έχω κάνει κατά περιόδους. Πρώτον, πιστεύω, ότι πρέπει το ελληνικό δημόσιο να εκδώσει «πράσινο» ομόλογο. Το έκανε ο Ντράγκι, θα το κάνει ο Σάντσεζ, μακάρι να το κάνει και ο Μητσοτάκης, για να έχουμε περισσότερα χρήματα για την «πράσινη» μετάβαση και για να έχουμε και μεγαλύτερη αυτονομία, σε σχέση με το ευρωπαϊκό ταμείο. Έχει σημασία, κατά την άποψή μου.

 Δεύτερον, μεγαλύτερη έμφαση στην ηλεκτροκίνηση. Δηλαδή, να πάμε και στις συγκοινωνίες και στα ταξί, γιατί λειτουργούν όλα με μαζούτ και αυτό δημιουργεί πρόβλημα και στην υγεία μας. Έχει σημασία αυτό που γίνεται με τα Ι.Χ., αλλά πηγαίνοντας στα λεωφορεία και στα ταξί, θα φτιάξουμε και την υποδομή της ηλεκτροκίνησης, η οποία θα μας διευκολύνει μετά να απλωθούμε στα Ι.Χ..

Τρίτον, να δημιουργήσουμε μία νέου τύπου βιομηχανική βάση που να έχει σχέση και με την ηλεκτροκίνηση και με την «πράσινη» μετάβαση. Υπάρχουν σοβαρές επενδύσεις. Υπάρχει ένας κατάλογος για τη Δυτική Μακεδονία, αλλά ακόμη δεν έχουμε φτάσει σε μία μεγάλη επιτυχία, όπως μίας πρώτης κλάσης αυτοκινητοβιομηχανία, που θα αξιοποιήσει την υπό δημιουργία εσωτερική αγορά, για να κάνει μία μεγάλη επένδυση με χιλιάδες θέσεις εργασίας.

 Τέταρτον, να δώσουμε μεγαλύτερη σημασία στις «έξυπνες» πόλεις, κάτι που αναφέρεται στο κυβερνητικό σχέδιο ως πιλοτικό πρόγραμμα. Οι Κινέζοι αυτόν τον συνδυασμό, τον «πράσινο» και τον ψηφιακό, τον έχουν φτάσει πολύ ψηλά και εκεί στηρίζουν την ανάπτυξή τους.

Δεν νομίζω, ότι πρέπει να χάσουμε μία εξαετία ή μία επταετία σε μεταβατικές φάσεις ή πιλοτικές, αλλά πρέπει να πάμε κατευθείαν με τα σχετικά χρήματα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε. Κύριε Υπουργέ, αγαπητοί Ευρωβουλευτές, αγαπητοί συνάδελφοι, μέχρι πριν από λίγα χρόνια, θεωρούσαμε την κλιματική αλλαγή και την υπερθέρμανση του πλανήτη ως φαινόμενο μελλοντικό. Θεωρούσαμε πώς δεν μας αφορά άμεσα, ότι δεν θα μας προλάβει. Γνωρίζαμε ότι κάτι πάει πολύ λάθος, χωρίς, όμως, να το βιώνουμε, απαραίτητα, στην καθημερινότητά μας.

Σήμερα, δυστυχώς, τα αποτελέσματα έχουν γίνει αντιληπτά σε όλους μας, με πολύ σκληρό τρόπο. Τα πρωτόγνωρα καιρικά φαινόμενα δείχνουν τα «δόντια» της κλιματικής αλλαγής που βρίσκεται εδώ. Την ίδια στιγμή, η λειψυδρία, η ρύπανση και πολλά ακόμη, τα οποία καλούμαστε να αντιμετωπίσουμε, αναδεικνύονται ζωτικοί κίνδυνοι. Η κλιματική αλλαγή, όμως, δεν σταματά εκεί. Επηρεάζει κάθετα την ανάπτυξη, την υγεία, την οικονομία, κάθε πτυχή του δημόσιου βίου.

Η ευρωπαϊκή στρατηγική εστιάζει στον μετασχηματισμό του αναπτυξιακού μοντέλου, με στόχο τη σταδιακή και, όσο το δυνατό, πιο γρήγορη μετάβαση της οικονομίας σε μία κλιματικά ουδέτερη, προσιτή και βιώσιμη οικονομία, με μηδενικούς ελκυόμενους ρύπους, αλλά και δίκαιους όρους μετάβασης των τοπικών κοινωνιών.

Η «Πράσινη» Συμφωνία θέτει στόχο της Ευρώπης την κλιματική ουδετερότητα ως το 2050. Η Ελλάδα έχει, ακριβώς, τον ίδιο στόχο. Να μειώσει και, τελικά, να μηδενίσει τις καθαρές εκπομπές αερίων θερμοκηπίου και, ταυτόχρονα, να «αποσωληνώσει» την οικονομία από τη χρήση ορυκτών πόρων. Η χώρα μας, μέσα σε έναν χρόνο, έχει διανύσει πολλά και σημαντικά βήματα προς την ουδέτερη οικονομία, στο πεδίο της νομοθέτησης, στην προώθηση της ηλεκτροκίνησης και των Ανανεώσιμων Πηγών Ενέργειας και, φυσικά, στην ενίσχυση του ψηφιακού μετασχηματισμού, ως ικανή συνθήκη για τη ζητούμενη μετάβαση.

Στο Εθνικό Σχέδιο «Ελλάδα 2.0» και συγκεκριμένα στον πρώτο «πυλώνα» του, το 38% των διαθέσιμων πόρων του Ταμείου Ανάκαμψης εστιάζει στην «πράσινη» μετάβαση. Παράλληλα, το 22% των συνολικών χρηματοδοτήσεων ενισχύει την ψηφιακή μετάβαση. Αναφέρω, ενδεικτικά, το εκτεταμένο πρόγραμμα «Εξοικονομώ» για τα νοικοκυριά, τις επιχειρήσεις και τα δημόσια κτίρια, τη διασύνδεση των ελληνικών νησιών, η οποία θα μειώσει σημαντικά το ενεργειακό κόστος νοικοκυριών και επιχειρήσεων, τις επενδύσεις αποθήκευσης ενέργειας που θα επιτρέψουν την καλύτερη αξιοποίηση του δυναμικού των ΑΠΕ της χώρας μας.

Ταυτόχρονα, επισπεύδονται πολιτικές και έργα στο πεδίο της ενέργειας. Για παράδειγμα, το πρόγραμμα ανάπτυξης της Δημόσιας Επιχείρησης Δικτύων Διανομής Αερίου, της ΔΕΔΔΑ Α.Ε., που εγκρίθηκε από τη ΡΑΕ, προβλέπει την ανάπτυξη δικτύου διανομής φυσικού αερίου, σε έξι Περιφέρειες και 34 Δήμους, επενδύσεις που ανέρχονται, συνολικά, σε 272 εκατομμύρια ευρώ για τα επόμενα 5 χρόνια.

Λαμβάνοντας υπόψη τα παραπάνω, καθίσταται σαφές, ότι διαμορφώνουμε μία βιώσιμη ενεργειακή πολιτική, βασισμένη στους στόχους που έχουν τεθεί και σε ευρωπαϊκό επίπεδο, όπως είναι η ενίσχυση της αξιοποίησης των ΑΠΕ, η σταδιακή απεξάρτηση από τον λιγνίτη, με αξονικό στοιχείο τη δίκαιη μετάβαση, η ικανοποίηση των προϋποθέσεων και των κριτηρίων του επονομαζόμενου «GREEN DEAL», οριζόντια και κάθετα σε όλα τα διαθέσιμα χρηματοδοτικά «εργαλεία», της επόμενης προγραμματικής περιόδου, η ενίσχυση προγραμμάτων που θα αντιμετωπίσουν την ενεργειακή φτώχεια.

Ωστόσο, η κλιματικά ουδέτερη οικονομία δεν συνδέεται μόνο με τις ενεργειακές συνιστώσες. Ανάλογες απαιτήσεις, αλλά και προοπτικές αναπτυξιακής προσαρμογής στις νέες συνθήκες, παρουσιάζει ο πρωτογενής τομέας. Οι συνέπειες της κλιματικής αλλαγής στην αγροτική παραγωγή είναι, πλέον, μετρήσιμες, ισχυρές σε ένταση και εκτενείς σε μέγεθος. Η θερμοκρασία αυξάνεται. Το μικροκλίμα κάθε περιοχής μεταβάλλεται. Τις εκτεταμένες ξηρασίες διαδέχονται έντονες βροχοπτώσεις. Αυτά τα ακραία καιρικά φαινόμενα, από έκτακτα και απρόοπτα, τείνουν να γίνουν περιοδικά, με αποτέλεσμα τη «βίαιη» διαταραχή των οικοσυστημάτων και της βιοποικιλότητας, την αλλοίωση της παραγωγικής ικανότητας της γεωργικής γης.

Αν συνυπολογίσουμε τη συρρίκνωση της αγροτικής δραστηριότητας, καθώς και τις ιδιαιτερότητες της ελληνικής γεωργίας, όπως είναι ο κατακερματισμένος κλήρος, η αδυναμία εφαρμογής σύγχρονων παραγωγικών μεθόδων, η έλλειψη σύγχρονων αρδευτικών υποδομών και έργων διαχείρισης υδάτινων πόρων, τότε μπορούμε να αντιληφθούμε το μέγεθος του προβλήματος.

Για την ανάσχεση αυτών των συνεπειών της κλιματικής αλλαγής, οι οποίες, σαφώς, έχουν περιβαλλοντικές και ενεργειακές προεκτάσεις, χρειάζεται να εστιάσουμε περισσότερο στα αγροτικά έργα υποδομής, τα οποία θα εξοικονομήσουν χρόνο και ενέργεια, μειώνοντας το κόστος παραγωγής, αλλά και το περιβαλλοντικό αποτύπωμα. Χρειάζεται να προκρίνουμε τα κριτήρια της ποιότητας σε συνδυασμό με τον ψηφιακό μετασχηματισμό της παραγωγής και του εμπορίου, προκειμένου να εξελίξουμε το παραγωγικό μας μοντέλο, επιτυγχάνοντας και τον αγροτικό μετασχηματισμό και την εξέλιξη του παραγωγικού μας μοντέλου.

Η στροφή σε νέες επενδύσεις, η προώθηση της ευφυούς και καινοτόμου επιχειρηματικότητας και η μετάβαση σε εναλλακτικές πηγές ενέργειας μπορούν να αποτελέσουν εφαλτήριο για τη δημιουργία νέων και καλά πληρωμένων θέσεων εργασίας. Προκειμένου να εκμεταλλευτούμε προς όφελος της κοινωνίας και των πολιτών αυτή την προοπτική, θα πρέπει να αναπτύξουμε και αντίστοιχες δεξιότητες. Θα φέρω άλλη μία πρόταση στις τέσσερις προτάσεις, με τις οποίες συμφωνώ, που έθεσε ο κ. Κύρτσος. Αναφέρομαι στο παράδειγμα της αγροτικής επαγγελματικής κατάρτισης, κύριε Υπουργέ.

Σύγχρονη αγροτική δραστηριότητα, με όρους βιωσιμότητας και μηδενικούς ρύπους προϋποθέτει, επαρκώς, καταρτισμένο αγρότη. Έτσι, λοιπόν, μαζί με τις υπόλοιπες επενδύσεις χρειάζεται να συνεχίσουμε να επενδύουμε, ακόμη πιο εντατικά και πιο στοχευμένα, στην επαγγελματική κατάρτιση. Είναι αναπόσπαστο μέρος της λύσης για τη ζητούμενη δίκαιη μετάβαση σε μία οικονομία κλιματικά ουδέτερη.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, συζητάμε σήμερα για τη στρατηγική μετάβασης σε μία κλιματικά ουδέτερη οικονομία. Είναι, αναμφίβολα, η πιο κρίσιμη συζήτηση για το μέλλον όλου του πλανήτη. Είναι η πιο κρίσιμη συζήτηση για το μέλλον των επόμενων γενεών.

Ιδιαίτερα σε ότι αφορά στη χώρα μας, την Ελλάδα, το ζήτημα της αντιμετώπισης των αιτιών και συνεπειών της κλιματικής κρίσης, της μετάβασης σε ένα άλλο παραγωγικό μοντέλο, με επίκεντρο την περιβαλλοντική κοινωνική βιωσιμότητα, συνδέεται με το μεγάλο στοίχημα της ανασυγκρότησης ελληνικής οικονομίας και της ελληνικής κοινωνίας μετά από μία μεγάλη περίοδο κρίσης, οικονομικής, κοινωνικής και βεβαίως, δυστυχώς, πολύ πρόσφατα, και υγειονομικής.

Ο ΣΥΡΙΖΑ έχει θέσει στο επίκεντρο του προβληματισμού του και της δράσης του τα ζητήματα της αντιμετώπισης κλιματικής αλλαγής, της δίκαιης ενεργειακής μετάβασης, της επίτευξης βιώσιμων στόχων ανάπτυξης, εδώ και χρόνια. Σε ευρωπαϊκό και διεθνές επίπεδο μαζί με αντινεοφιλελεύθερες δυνάμεις, οικολογικά κινήματα, την προοδευτική κοινωνία των πολιτών έχουμε σταθεί απέναντι στις κυρίαρχες επιλογές δεξιών και συντηρητικών δυνάμεων, ομοϊδεατών της σημερινής Κυβέρνησης της Νέας Δημοκρατίας, που συστηματικά επιχειρούν να διαφυλάξουν, όχι το κλίμα και το κοινωνικό συμφέρον, αλλά τα κέρδη μεγάλων οικονομικών συμφερόντων.

Προσερχόμαστε, λοιπόν, σε αυτή τη δημόσια συζήτηση για την προώθηση των κλιματικών πολιτικών, εξαιρετικά, καλά εξοπλισμένοι, με επεξεργασμένες ιδέες και κατατεθειμένες θέσεις και προτάσεις, αλλά και μία σοβαρή παρακαταθήκη του κυβερνητικού μας έργου που παρά τις αστοχίες και τα όποια λάθη, γιατί εμείς ποτέ δεν θα πούμε, σε αντίθεση με τη σημερινή Κυβέρνηση, ότι όλα τα κάνουμε σωστά και ότι δεν έγιναν λάθη, συνολικά, όμως, το κυβερνητικό αυτό έργο του ΣΥΡΙΖΑ συνέβαλε αποφασιστικά στους στόχους της δίκαιης ενεργειακής μετάβασης και της αναθεώρησης του αναπτυξιακού προτύπου με κοινωνικό και περιβαλλοντικό πρόσημο. Στόχος που, πλέον, έστω και στα λόγια όλοι τους αναγνωρίζουν.

Δυστυχώς, όμως, η σημερινή συζήτηση στη Βουλή, που θα έπρεπε να είναι μία συζήτηση ορόσημο για την ανάληψη συντονισμένης δημόσιας δράσης για το περιβάλλον και τη χώρα, υπονομεύεται από τις γνωστές μικροκομματικές σκοπιμότητες της Κυβέρνησης. Για ένα τόσο σοβαρό ζήτημα η Κυβέρνηση κινείται και πάλι βιαστικά και προσχηματικά. Δεν είναι δυνατόν σε συνεδριάσεις των Επιτροπών για το παραμικρό δευτερεύον ζήτημα να έχουμε εισηγήσεις, γραπτές εισηγήσεις και για το κεφαλαιώδες αυτό ζήτημα που συζητάμε σήμερα να μην υπάρχει η παραμικρή γραπτή, έστω και ένα περίγραμμα των θέσεων της Κυβέρνησης, για το πως προσέρχεται σε αυτή τη συζήτηση.

Φαίνεται ότι ο βασικός στόχος της Κυβέρνησης δεν είναι να ξεκινήσει μέσα από μία στοιχειώδη διακομματική συνεννόηση, μία σοβαρή διαδικασία διαμόρφωσης μακροχρόνιων πολιτικών, αλλά περισσότερο να ξεχαστεί η αντικοινωνική και αντιπεριβαλλοντική πολιτική που υλοποιεί σήμερα βεβιασμένα και αυταρχικά.

Η Νέα Δημοκρατία, συζητώντας προσχηματικά περί κλιματικού νόμου, επιχειρεί, στην πραγματικότητα, να «θολώσει» τις πραγματικές στρατηγικές επιλογές, που υλοποιούνται εδώ και δύο χρόνια, τη συστηματική αποδυνάμωση κανόνων περιβαλλοντικής προστασίας, τη σκανδαλώδη πριμοδότηση συγκεκριμένων κερδοσκοπικών συμφερόντων, ιδιαίτερα στους τομείς της ενέργειας, του Real Estate και των εξορύξεων, την εν κρυπτώ διαμόρφωση ελληνικής πρότασης για το Ταμείο Ανάπτυξης, χωρίς καμία διαφάνεια και συμμετοχή της κοινωνίας και των παραγωγικών φορέων.

Ως ΣΥΡΙΖΑ έχουμε θέσει εγκαίρως το ζήτημα του κλιματικού νόμου για τα ζητήματα της κλιματικής κρίσης, της ενεργειακής μετάβασης, του οικολογικού μετασχηματισμού, του παραγωγικού μοντέλου. Όλα αυτά είναι στον «πυρήνα» του συνολικού μας προγράμματος. Για εμάς, ας μην κοροϊδευόμαστε, το κεφαλαιώδες ζήτημα της αντιμετώπισης της κλιματικής κρίσης και της βιώσιμης ανάπτυξης δεν είναι, προφανώς, πολιτικά ουδέτερο. Μπορεί κάποιοι βασικοί στόχοι να είναι κοινωνικά αποδεκτοί, αλλά τα πολιτικά προγράμματα αριστερών και προοδευτικών δυνάμεων από τη μία, και δεξιών και συντηρητικών δυνάμεων από την άλλη, είναι, διαμετρικά, αντίθετα.

Το μοντέλο «πράσινης» ανάπτυξης αποκλειστικά με όρους αγοράς, όπως προωθείται από τη Νέα Δημοκρατία, είναι καταδικασμένο να αποτύχει. Θα επιδεινώσει τις χωροκοινωνικές ανισότητες και θα προκαλέσει νέες «φούσκες», αποκλεισμούς και κρίσεις. Εμείς στον αντίποδα μιλάμε για κοινωνική και κλιματική δικαιοσύνη, για ενεργειακή δημοκρατία, για μείωση των ανισοτήτων μέσα, ακριβώς, από το «πρασίνισμα» της οικονομίας και της παραγωγικής διαδικασίας.

Αυτές οι αρχές διέπουν και την πρότασή μας για το Ταμείο Ανάκαμψης. Θέτουμε σαφή κριτήρια για την επιλογή έργων και μεταρρυθμίσεων. Δεν μας ενδιαφέρουν τα έργα και οι μεταρρυθμίσεις, γενικώς και αορίστως, αλλά με πολύ σαφή κριτήρια. Θέτουμε σαφή κριτήρια για τη συμμετοχή και διάχυση του οικονομικού οφέλους, για αποφυγή κάθε μορφής κοινωνικού αποκλεισμού, για έμφαση στην παραγωγή εγχώριας προστιθέμενης αξίας, για ενίσχυση της περιφερειακής συνοχής, για αντιμετώπιση δομικών παθογενειών στη χωροταξία, στο περιβάλλον, στη Δημόσια Διοίκηση και στη Δικαιοσύνη.

Παρουσιάσαμε την πρότασή μας χθες για το Ταμείο Ανάκαμψης, ακριβώς, στη βάση αυτών των πολύ σημαντικών κριτηρίων. Κριτήρια που ειδικά στα ζητήματα της «πράσινης» μετάβασης, θα έλεγα, ότι βρίσκουν το, κατεξοχήν, πεδίο εφαρμογής τους. Γι’ αυτό μιλάμε για την αξιοποίηση «εργαλείων», όπως οι ενεργειακές συχνότητες που θέσπισε η Κυβέρνηση του ΣΥΡΙΖΑ, για αποκέντρωση της παραγωγής και ανάπτυξης περισσότερων επενδυτικών συμμετοχικών σχημάτων. Βεβαίως, μαζί και με μεγάλες επενδύσεις, όπου αυτές χρειάζονται, με προγράμματα εξοικονόμησης ενέργειας με εισοδηματικά και κοινωνικά κριτήρια, με εκτεταμένα προγράμματα εξοικονόμησης και στα δημόσια κτίρια, με κλαδικά προγράμματα για την εξοικονόμηση, όπως για παράδειγμα στον τουρισμό, με προγράμματα για την εξοικονόμηση, ειδικά για τις μικρομεσαίες επιχειρήσεις, με προγράμματα ενεργειακής μετάβασης για την ενεργοβόρο βιομηχανία, με ηλεκτρονικά μέσα μαζικής μεταφοράς, με έξυπνα δίκτυα και έξυπνους μετρητές, αλλά, βεβαίως και με τους οργανισμούς της ενέργειας, κυρίως, των δικτύων να παραμένουν υπό δημόσιο έλεγχο, με απολιγνιτοποίηση, η οποία θα γίνει με σχέδιο για την τοπική ανάπτυξη και της Δυτικής Μακεδονίας και της περιοχής της Μεγαλόπολης, με προστασία της γεωργικής γης και κατεύθυνση γεωργικής παραγωγής στις μεθόδους βιολογικής καλλιέργειας, με ολοκλήρωση των μεγάλων μεταρρυθμίσεων που προώθησε η Κυβέρνηση του ΣΥΡΙΖΑ για τον δημοκρατικό χωρικό σχεδιασμό, με πλήρη ψηφιοποίηση σε γεωχωρικά και περιβαλλοντικά δεδομένα και ελεύθερη, βεβαίως, πρόσβαση των πολιτών σε αυτά και με θεσμοθέτηση ενός πλαισίου κινήτρων για την κυκλική οικονομία.

Ανέφερα, σταχυολογώντας, μερικές μόνο προτεραιότητες. Προφανώς, ο ασφυκτικός χρόνος που έχουμε για αυτήν την πολύ σημαντική, την πολύ κρίσιμη συζήτηση, δεν επιτρέπει μία ολοκληρωμένη ανάλυση αυτών των προτάσεων και πολλών άλλων.

Ακούστηκαν και άλλες προτάσεις και σήμερα εδώ στην Επιτροπή μας και πριν από λίγο η πρόταση από τον Ευρωβουλευτή της Νέας Δημοκρατίας, τον κ. Κύρτσο, για το «πράσινο» ομόλογο. Είναι μία πρόταση, η οποία είναι σημαντική και πρέπει να εξεταστεί. Πρέπει, όμως, να συζητήσουμε επί της ουσίας για ένα σχέδιο νόμου για τον κλιματικό νόμο, ο οποίος θα έχει πολύ συγκεκριμένες αρχές. Να έχει φιλόδοξους στόχους, σε αντιστοίχιση με τις συμφωνημένες ευρωπαϊκές πολιτικές, αλλά και με αυξημένα συγκριτικά πλεονεκτήματα που έχει η χώρα μας. Να έχει επιμέρους μέτρα και ρυθμίσεις σε μία σειρά τομέων δημόσιας πολιτικής, που σχετίζονται με τη μετάβαση σε μία οικονομία χαμηλών ρύπων. Να έχει ένα δεσμευτικό πλαίσιο εφαρμογής και υλοποίησης για τους φορείς της διοίκησης σε όλα τα επίπεδα, από το κεντρικό κράτος μέχρι τον τελευταίο Δήμο της χώρας. Να έχει αξιόπιστους μηχανισμούς δημοκρατικού και κοινωνικού ελέγχου και από το Κοινοβούλιο και από Επιτροπές, όπως ακούστηκε και νωρίτερα, ανεξάρτητων, κοινωνικών και παραγωγικών φορέων.

Δεσμευόμαστε, ότι εμείς από τη μεριά μας θα συνεχίσουμε αυτή την προσπάθεια, με ουσιαστικό και αποτελεσματικό τρόπο, χωρίς μικροκομματικές σκοπιμότητες και με στόχο τη μεγαλύτερη δυνατή συναίνεση. Η υπόθεση της προστασίας του παγκόσμιου κλίματος και της συμπεριληπτικής και βιώσιμης ανάπτυξης της χώρας μας είναι πολύ σοβαρή, για να αφεθεί στο «αόρατο χέρι» της αγοράς, είναι πολύ σοβαρή για να αφεθεί στα χέρια όσων ευθύνονται για τα σημερινά αδιέξοδα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, ο Covid-19, μεταξύ άλλων, ανέδειξε και την «εύθραυστη» σχέση της ανθρωπότητας με τον πλανήτη. Ταυτόχρονα, όμως, μάς έκανε να σκεφτούμε περισσότερο τις μεγάλες προκλήσεις που έρχονται, πλέον, από τη μόνιμη απειλή της κλιματικής αλλαγής. Μπορεί να ανακαλύφθηκε το εμβόλιο για τον κορονοϊό, δεν μπορούμε, όμως, να πούμε, ότι υπάρχει «μαγικό φίλτρο», για να αποτρέψει την υπερθέρμανση της γης. Αντιθέτως, αυτή η πρόκληση μπορεί να αντιμετωπιστεί μόνο μέσω συντονισμένης συλλογικής και ολοκληρωμένης δράσης από την αρχή.

Πολύ συχνά, και ιδιαίτερα στα χρόνια της κρίσης, θυμόμαστε, ακούγαμε, διαβάζαμε, για το new deal των Η.Π.Α., από τη δεκαετία του 1930. Δηλαδή, την πρωτοπόρο κίνηση του τότε Αμερικανού Προέδρου Ρούσβελτ, η οποία έσωσε τις Ηνωμένες Πολιτείες από την οικονομική κατάρρευση.

Σήμερα, ενενήντα χρόνια μετά, το ζητούμενο είναι ένα «πράσινο» new deal, για να σωθεί ολόκληρος ο πλανήτης. Αυτό το «πράσινο» κοινωνικό συμβόλαιο θα πρέπει να έχει ως σημείο εκκίνησης την αναγνώριση από όλους μας, μηδενός εξαιρουμένου, ότι η κλιματική κρίση απαιτεί επαναπροσδιορισμό της καθημερινής πολιτικής. Το μοντέλο των οικονομιών υψηλής περιεκτικότητας σε ορυκτά του 19ου αιώνα αλλά και του 20ου αιώνα, όπου ο βασικός στόχος είναι ο άνθρωπος να κατακτήσει τη φύση, έχει κάνει τον κύκλο του οριστικά.

Για να διαφυλάξουμε, λοιπόν, το κοινό μας μέλλον, ένα νέο μοντέλο αειφόρου ανάπτυξης χαμηλών εκπομπών άνθρακα, πρέπει να γίνει η κοινή λογική της εποχής μας. Ο πλουραλισμός πρέπει να βρίσκεται στο επίκεντρο κάθε επιτυχημένου κινήματος «πράσινων» συμφωνιών. Η πορεία μετάβασης σε μία οικονομία μηδενικών εκπομπών αερίου του θερμοκηπίου δεν μπορεί να λογίζεται, απλώς, ως ένας αγώνας ταχύτητας για την ενσωμάτωση νέων τεχνολογιών, όπως των ανανεώσιμων υδρογόνων ηλεκτρικών οχημάτων και άλλα. Οι επιτυχημένες μεταβάσεις αειφορίας οφείλουν να βασίζονται σε μία ευρεία συμμαχία κοινωνικών παραγόντων, με άτομα και με κοινό όραμα.

Το Κίνημα Αλλαγής θέλει να μπει η χώρα μας σε «τροχιά» κλιματικής ουδετερότητας, έως το έτος 2050, με όρους κλιματικής δικαιοσύνης, αλλά και κλιματικής δημοκρατίας. Κλιματική δικαιοσύνη και κλιματική δημοκρατία, σημαίνει πρόνοιες για τη συμμετοχή των πολιτών στη διαμόρφωση και τη στενή παρακολούθηση των στόχων, οι οποίοι θα τεθούν. Γι’ αυτό κι’ εμείς καταθέσαμε μία πρόταση νόμου. Όχι απλά πρόταση νόμου, αλλά, ουσιαστικά, έναν «οδικό χάρτη». Η έμφαση που θέλουμε να δώσουμε, είναι, ότι πέρα από τους στόχους και τα μέτρα, βασικό ζητούμενο είναι οι κινητοποιήσεις των πολιτών, μέσα από θεσμικές διαδικασίες που έχουμε ως Κίνημα Αλλαγής προτείνει.

Υπογραμμίζουμε τη θέση μας για μία πορεία προς την κλιματικά ουδέτερη οικονομία, μέρος της κλιματικής δικαιοσύνης και της κλιματικής δημοκρατίας. Είναι ζήτημα δημοκρατίας και ζητάμε τη συνδιαμόρφωση του ελληνικού κλιματικού νόμου από την κοινωνία των πολιτών.

Λογική, την οποία, δυστυχώς, κυρίες και κύριοι συνάδελφοι, δεν φαίνεται να υιοθετεί η Κυβέρνηση. Τα παραδείγματα είναι πολλά, αλλά τα πιο σημαντικά, ίσως, αφορούν τη συγκρότηση του Εθνικού Προγράμματος για το Ταμείο Ανάκαμψης, αλλά και το συζητούμενο νέο εργασιακό νομοσχέδιο. Δυστυχώς, αποδεικνύεται, ότι σε θέματα που υπερβαίνουν την περίοδο άσκησης της εξουσίας και αφορούν στο μέλλον όλων μας, η Κυβέρνηση, ναι, επιλέγει τον δρόμο του διαλογισμού με τον απόλυτο εαυτό της.

Όμως, δεν έχει αυτή την πολυτέλεια. Δεν την έχει, ούτε η Νέα Δημοκρατία, αλλά ούτε και τα υπόλοιπα Κόμματα. Κάθε απόφαση, κάθε συγκεκριμένο μέτρο που θα επιβληθεί, πρέπει να έχει ένα κοινωνικό και οικονομικό αντίκτυπο.

Ο ελληνικός, λοιπόν, κλιματικός νόμος, οφείλει να κατοχυρώνει το δικαίωμα των μελλοντικών γενεών σε ένα «υγιές» και στέρεο περιβάλλον. Γι’ αυτό και μία από τις προτεινόμενες προτεραιότητες, είναι η θεσμοθέτηση καταβολής στον Εθνικό Λογαριασμό Κοινωνικής Αλληλεγγύης Γενεών, εισφοράς από τις παραχωρηθείσες θέσεις παραθαλασσίων περιοχών και τα ενεργειακά ΑΠΕ, αιολικά πάρκα, κυματική ενέργεια κ.λπ., κατ’ απόλυτη αντιστοιχία του ν.4162/2013. Μία από τις πολύ σημαντικές προτάσεις, τις οποίες είχε προωθήσει η Κοινοβουλευτική Ομάδα του ΠΑΣΟΚ, θεσμοθετώντας τον εν λόγω λογαριασμό και την περαιτέρω ενίσχυση για τις συντάξεις των Ελλήνων, με την εισφορά εσόδων από την παραχώρηση περιοχών για την εξόρυξη.

Καταλήγοντας, κύριε Πρόεδρε, μία από τις βασικές προκλήσεις για όλους μας είναι να δείξουμε θετικές ευκαιρίες για νέα ανοιχτά συστήματα συνδιαμόρφωσης, για μεταβάσεις συστημάτων που συνδυάζουν περιβαλλοντικά και εργασιακά οφέλη. Για παράδειγμα, κατά τη μετάβαση των κτιρίων, τα μεγάλα προγράμματα ανακαίνισης θα πρέπει να συνδιαμορφωθούν από έναν σχηματισμό φορέων που θα τον εκπροσωπούν εργάτες, οικοδόμοι, αρχές της πόλης, οργανώσεις, κοινότητες, ενοικιαστές, εταιρείες προμήθειας, τράπεζες κ.λπ..

Κυρίες και κύριοι συνάδελφοι, αν δεν στοχεύουμε σε δράσεις που προωθούν, στην πράξη, την ενεργειακή δημοκρατία και καταπολεμούν την ενεργειακή φτώχεια και προωθούν την ανανεώσιμη κοινωνική πολιτική και αν δεν στοχεύουμε σε δράσεις στηριζόμενες σε συμμετοχικά σχήματα -επιμένουμε- που μπορούν να δημιουργήσουν πολιτισμικό, κοινωνικό και οικονομικό πλούτο και μας αφορούν όλους, τότε, η όποια προσπάθεια συνδιαμόρφωσης και εφαρμογής κλιματικού νόμου είναι καταδικασμένη να αποτύχει. Και κανένας μας δεν μπορεί να το επιτρέψει να αποτύχει.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:**  Ευχαριστώ, κύριε Πρόεδρε. Άλλα είχαμε σκοπό να πούμε σήμερα και άλλα ακούσαμε, κύριε Υπουργέ. Επομένως, πρέπει να απαντήσουμε και σε μερικά θέματα.

Κατ’ αρχήν, να πούμε, ότι είναι ευχάριστο το γεγονός, ότι γίνεται αυτή η συζήτηση για τον κλιματικό νόμο. Είναι αδήριτη η ανάγκη ενός νέου κλιματικού νόμου που να είναι και δεσμευτικός για τα κράτη-μέλη. Βεβαίως, ελπίζουμε, ότι η «πλάστιγγα» θα γείρει υπέρ του περιβάλλοντος, της δικαιοσύνης, της αλληλεγγύης και της συμμετοχής και ότι η κλιματική αλλαγή και ο νόμος θα καθοριστεί με επιστημονικά κριτήρια. Μπορεί η διαχείριση να είναι πολιτική, αλλά, βεβαίως, τα επιστημονικά κριτήρια έχουν πάντα βαρύνοντα ρόλο.

Σε ότι αφορά στον στόχο, συμφωνούμε με την στάση των Ευρωβουλευτών μας, ότι έπρεπε να είναι, ακόμη, πιο φιλόδοξος και να φθάνει στο 65%. Το παν είναι το σχέδιο και οι πολιτικές. Είναι σαφές, ότι ο ΣΥΡΙΖΑ-Προοδευτική Συμμαχία υποστηρίζει την απανθρακοποίηση και όχι μόνο την απολιγνιτοποίηση, κύριε Υπουργέ, και την κλιματική ουδετερότητα. Κι είναι σαφές, ότι απαιτείται συναίνεση. Είμαστε ανοιχτοί σε συνεργασίες και συνεννοήσεις. Πρέπει, όμως, πριν απ’ όλα, να εντοπίσουμε και τις πολιτικές διαφοροποιήσεις. Οι πολιτικές για την κλιματική κρίση δεν είναι ουδέτερες. Είναι κοινός τόπος, ότι κράτη, κοινωνίες, μπορούν να θιγούν, όχι μόνο από την κλιματική αλλαγή, αλλά και από την επίπτωση των μέτρων για την αντιμετώπισή της.

Η αντιμετώπιση της κλιματικής κρίσης δημιουργεί νέους καινοτόμους τομείς στην οικονομία, τροφοδοτεί έναν παγκόσμιο ανταγωνισμό και μπορεί να δημιουργήσει νέες ανισότητες μεταξύ χωρών και μεταξύ πολιτών. Στην πορεία της Ευρωπαϊκής Ένωσης προς την κλιματική ουδετερότητα η κλίμακα της πρόκλησης δεν είναι η ίδια. Οι φτωχότερες χώρες, οι φτωχότεροι άνθρωποι, θα επηρεαστούν πολύ περισσότερο. Εάν, επομένως, η «πράσινη» μετάβαση αφεθεί στις δυνάμεις της αγοράς, είναι σίγουρο, ότι θα αυξηθούν οι ανισότητες και ο κοινωνικός αποκλεισμός. Με αποκλεισμό κινδυνεύουν οι κοινωνικές ομάδες με μεσαία και χαμηλά εισοδήματα που αδυνατούν να χρηματοδοτήσουν το «πρασίνισμα» της κατανάλωσης (κατοικία, μετακίνηση) και, μάλιστα, να επιβαρυνθούν και με πρόστιμα, γιατί χρησιμοποιούν βρώμικη ενέργεια.

Αναφέρθηκε πολύ η ηλεκτροκίνηση. Η συντριπτική πλειοψηφία, κύριε Υπουργέ, είναι με ηλεκτρικά ποδήλατα. Δεν υπάρχει ακόμη στις δημόσιες συγκοινωνίες και, μάλιστα, ακυρώσατε τον νόμο του ΣΥΡΙΖΑ που θα μπορούσαμε να έχουμε δημόσιες συγκοινωνίες με ηλεκτρικά οχήματα. Τα ταξί είναι ελάχιστα. Άρα, για τι μιλάμε;

Σε ότι αφορά στην εξοικονόμηση ενέργειας, εκτός από τη «μάχη» του «Εξοικονομώ» και τη «μάχη» του πληκτρολογίου, χρειάστηκε να περάσει ένας κύκλος του προγράμματος, για να συνειδητοποιήσετε τις λανθασμένες επιλογές και, πλέον, στον νέο κύκλο να υιοθετείτε προτάσεις που εμείς, εγκαίρως, σας είχαμε προτείνει.

Για να μην μιλήσουμε για τη χωροταξία. Καταργήσατε ένα «ώριμο» μελετητικά και χρηματοδοτικά πρόγραμμα, «κλείσατε το μάτι» στον ΣΕΒ και στον ΣΕΤΕ, τους είπατε, ότι ο σχεδιασμός τους κατισχύει, έναντι οποιουδήποτε άλλου και κάνατε τον τομεακό σχεδιασμό κυρίαρχο, έναντι του τοπικού, ο οποίος είναι συμμετοχικότερος, δημοκρατικότερος και ο οποίος απαντάει στις ανάγκες κάθε Δήμου και σε όλες τις ανάγκες κάθε δραστηριότητας. Και με τα ειδικά χωρικά σχέδια φυσικά, υπενθυμίζετε, ότι ισχύουν οι «τρύπες» στον σχεδιασμό.

Εγώ όμως, τώρα, θα συνεχίσω την τοποθέτησή μου και ως Βουλευτής Φλώρινας, αυτής της περιοχής που είναι δίπλα στη γειτονική χώρα. Ο τρόπος, λοιπόν, που επιχειρείται η μετάβαση στη Δυτική Μακεδονία και στη Μεγαλόπολη αποτελεί ένα παράδειγμα χαρακτηριστικό, καθώς είναι η πρώτη εφαρμογή της αντίληψης που έχει η Ν.Δ. για την «πράσινη» μετάβαση. Αυτό, ήδη, δοκιμάζεται. Εδώ ωραία τα λέτε, πολλές φορές και ωραία τα γράφετε, αλλά αυτό που γίνεται απέχει πάρα πολύ από το να είναι μία δίκαιη μετάβαση.

Καταρχήν, υπάρχει έλλειψη συμμετοχής. Εντοπίζεται στη φάση κατάρτισης των σχεδίων, στο σύστημα διακυβέρνησης, στον χωροταξικό σχεδιασμό και, βεβαίως, στην έλλειψη αναφοράς στις ενεργειακές κοινότητες που εμπλέκουν την τοπική κοινωνία και διαχέουν την όποια ανάπτυξη.

Βεβαίως, είναι καταγεγραμμένη η «δυσανεξία» σας, σε οτιδήποτε αφορά διαβούλευση, ανοικτές δημοκρατικές διαδικασίες. Όλα γίνονται σε κλειστά γραφεία από περίφημους συμβούλους. Μάλιστα, τελευταία, έχουμε ακούσει από τον κ. Μουσουρούλη, ότι ένας ιδιώτης θα αναλάβει τους άλλους ιδιώτες, για να γίνει η απολιγνιτοποίηση και δε σε ότι αφορά στο αναπτυξιακό, περιμένουμε πάντα, είμαστε εν αναμονή κάποιες ιδιωτικές εταιρείες να αναλάβουν κάτι. Δεν υπάρχει τίποτα, κύριε Υπουργέ. Χθες είχαμε ερώτηση για τις αποκαταστάσεις, αλλά δεν πήρα καμία απάντηση.

 Όμως, πριν πάμε εκεί, ας δούμε τι γίνεται με το φυσικό αέριο. Πουλάτε, επικοινωνιακά, το εμπροσθοβαρές κλείσιμο των λιγνιτικών μονάδων, λέγοντας, ότι είμαστε η πρώτη χώρα. Σύμφωνα με το «CAN Europe», υπάρχουν τέσσερις χώρες που σχεδιάζουν τη μετάβαση από τον λιγνίτη στο αέριο. Μαντέψτε ποια είναι μέσα σε αυτές. Η Ελλάδα. Ακόμη και στο σχέδιο το πρώτο που μας παρουσιάσατε για το Ταμείο Ανάκαμψης υπήρχαν νέες μονάδες φυσικού αερίου.

Η ίδια η Ευρωπαϊκή Επιτροπή σάς είπε, ότι αυτά είναι αδρανή κεφάλαια, δηλαδή, οι νέες επενδύσεις σε φυσικό αέριο. Όχι, επιμένετε. Επίσης, το δεκαετές σχέδιο του ΕΣΜΗΕ προβλέπει συνολική ισχύ έξι νέων μονάδων ορυκτού φυσικού αερίου 3,3 Gigawatt. Μας επιβεβαιώσατε σήμερα, ότι η «Πτολεμαΐδα 5» άλλο 1 Gigawatt, ενώ το μόνο που χρειάζεται, με βάση το μη αναθεωρημένο ΕΣΕΚ, -σας έχουμε κάνει και ερώτηση για την αναθεώρηση του ΕΣΕΚ- είναι μόνο 1,7. Τι κάνετε, ακριβώς, με το φυσικό αέριο; Deal με το λόμπι του φυσικού αερίου; Κλείνουμε τους λιγνίτες, για να βάλουμε φυσικό αέριο.

 Σε ότι αφορά στις αποκαταστάσεις εδαφών. Κανένας χωρικός σχεδιασμός. Όλες αυτές τις επενδύσεις και τα σχέδια που θα τα εφαρμόσετε; Σε ποια εδάφη; Δεν υπάρχει τίποτα. Οι αποκαταστάσεις, βλέπουμε στο Ταμείο Ανάκαμψης, το οποίο θα τις χρηματοδοτούσε, μόνο 60.000 στρέμματα από τα 250.000 συνολικά στρέμματα, η Μεγαλόπολη λείπει και 242 εκατομμύρια. Και ρωτήσαμε, πως προκύπτουν τα 242 εκατομμύρια. Καμία απάντηση. Αν είναι κρατική ενίσχυση το «SPV», το όχημα ειδικού σκοπού που ετοιμάζουν, ώστε η ΔΕΗ να αποδώσει τα εδάφη της, για να αποφύγει την ευθύνη της αποκατάστασης των εδαφών. Και δεν ξέρουμε αν αυτά έχουν και ίση αξία. Δεν υπάρχουν μελέτες, δεν υπάρχει τίποτα, είναι όλα με το μάτι.

Ένατη, λοιπόν, η Ελλάδα και στην κατανομή των πόρων. Ακούστε, είπε ο Πρωθυπουργός, ότι είναι πρώτη στην απολιγνιτοποίηση, αλλά 9η στη χρηματοδότηση. Η Βουλγαρία και η Ρουμάνια που δεν έχουν καμία δέσμευση για απολιγνιτοποίηση, έχουν πάρει μόνο από το Ταμείο Ειδικής Μετάβασης, όχι από το ΕΤΠΑ και από το Ευρωπαϊκό Κοινωνικό Ταμείο 1,2 δις και 2 δις, αντίστοιχα και εμείς 755 εκατομμύρια. Βεβαίως, «κόψατε» και το 6% των πόρων από τη δημοπράτηση δικαιωμάτων διοξειδίου του άνθρακα και το πήγατε στο 1%. Αυτό πρέπει να επανέλθει άμεσα, καθώς χρειάζονται περαιτέρω πόροι.

 Αυτό που γίνεται στη Δυτική Μακεδονία και στη Μεγαλόπολη θα σας «κυνηγάει» και θα «χρωματίζει» την πολιτική σας. Όσες ωραίες κουβέντες και να λέτε για τους κλιματικούς νόμους και την «πράσινη» μετάβαση δεν πείθετε κανέναν.

Οι 2.500 άνεργοι, κύριε Υπουργέ, δεν πρόκειται να βρουν άμεσα δουλειά με τίποτα. Καταστροφή. Η τοπική κοινωνία είναι απ’ έξω. Ο Περιφερειάρχης ζητάει ενημέρωση. Τα ειδικά πολεοδομικά σχέδια πρέπει να συνδιαμορφωθούν με τις τοπικές κοινωνίες.

Σε ότι αφορά στις ενεργειακές κοινότητες. Εδώ υπάρχουν δύο μοντέλα. Τεράστια έργα δισεκατομμυρίων από μεγάλους επενδυτές, επιχορηγούμενους από τα δημόσια ταμεία, σε ειδικές οικονομικές ζώνες, χωρίς εργασιακά δικαιώματα και με ελάχιστες τεχνολογίες, καινοτομίες, όχι πολλές, και βεβαίως, χωρίς καθόλου συμμετοχή. Αυτό είναι το δικό σας μοντέλο.

Το μοντέλο, λοιπόν, που εμείς υποστηρίζουμε είναι εναλλακτικό, εστιάζει στην αυτοπαραγωγή, στα έργα υποδομών, κυρίως, ψηφιοποίηση, χαρτογραφήσεις, διασυνδέσεις, τοπικά δίκτυα, τηλεθερμάνσεις, τις κόψατε και αυτές. Το Κράτος φτιάχνει «εργαλεία» συμμετοχής χρηματοδότησης, ψηφιοποιεί τις υπηρεσίες του, αφήνοντας τις τοπικές κοινωνίες, μαζί με επενδυτές, να χτίσουν πάνω σε αυτά.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε. Τόσο εγώ, όσο και η κυρία Αυγερινοπούλου, εκπροσωπούμε έναν νομό, ο οποίος έχει υποστεί μία μεγάλη φυσική καταστροφή το 2007, στην οποία και ο νυν Πρωθυπουργός είχε επισκεφθεί ως Πρόεδρος της Επιτροπής Περιβάλλοντος. Όμως, έχουμε ένα πολύ μεγάλο παράπονο από τον Πρωθυπουργό, με βάση την τελευταία αψυχολόγητη απόφαση της Κυβέρνησης, να «καρατομήσει» και να «ακρωτηριάσει» ακαδημαϊκά την Ηλεία. Αυτό, βεβαίως, εκφράστηκε με μία συγκέντρωση διαμαρτυρίας φορέων και πολιτών χθες και θα κλιμακωθεί και το επόμενο διάστημα.

Κυρίες και κύριοι συνάδελφοι, με τα «απόνερα» και τους κινδύνους της κλιματικής αλλαγής να «χτυπούν» καθημερινά την πόρτα σε όλα τα μήκη και πλάτη της γης και με βέβαιο το μεγαλύτερο κόστος που θα έχουμε, αν δεν πράξουμε άμεσα και μεθοδικά, ο νέος κλιματικός νόμος είναι, σίγουρα, μία ευκαιρία που πρέπει η χώρα μας να αδράξει, όχι σήμερα, όχι αύριο, αλλά χθες. Δεν γίνεται οι περισσότερες ευρωπαϊκές χώρες να έχουν, ήδη, θεσπίσει ένα τέτοιο νόμο και εμείς να μην έχουμε, λεπτομερώς, σχεδιάσει, το πώς και το πότε θα επιτύχουμε τη μετάβασή μας σε μία κλιματικά ουδέτερη οικονομία για εμάς, για τα παιδιά μας, για τις μελλοντικές γενιές.

Το λες και «εγκληματικό», όσο πομπώδες κι’ αν ακούγεται αυτό. Και είναι «εγκληματικό», αν σκεφτούμε, ότι το οικονομικό κόστος θα φτάσει στα 700 δισεκατομμύρια ευρώ το 2100, αν δεν ενεργήσουμε. Είναι «εγκληματικό», αν συνειδητοποιήσουμε, ότι ολόκληρες περιοχές θα πλημμυρίσουν ή θα ερημώσουν με την άνοδο της στάθμης της θάλασσας και της θερμοκρασίας. Και είναι εγκληματικό, αν μάθουμε, ότι εξαιτίας της κλιματικής αλλαγής αποψύχονται ακόμη και παλαιωμένοι ιοί και κινδυνεύουμε από επόμενες πανδημίες.

Με τον κλιματικό νόμο μπορούμε, λοιπόν, κι’ εμείς να γίνουμε κλιματικά ουδέτεροι και υπεύθυνοι, μέσω νομικών υποχρεώσεων και βεβαίως, σύμφωνα με τους στόχους της Ευρωπαϊκής Ένωσης, η οποία θέλει την περαιτέρω μείωση των ρύπων της, την προαγωγή πολιτικών που προστατεύουν το κλίμα, αλλά και την κλιματική ουδετερότητα μέχρι το 2050.

Πέραν, λοιπόν, της ανάγκης για έγκαιρη δράση και συνειδητή ανάληψη ευθύνης σε πολιτικό, συλλογικό, ατομικό και θεσμικό επίπεδο, στην οποία νομίζω, ότι, καταρχάς, όλοι συμφωνούμε σε αυτή εδώ την Αίθουσα, τι άλλο χρειαζόμαστε; Χρειαζόμαστε σαφή στρατηγική, δεσμευτικούς, μετρήσιμους, βραχυπρόθεσμους, αλλά και μακροπρόθεσμους στόχους, πολυσυμμετοχικότητα και όργανα αυστηρού ελέγχου.

Επίσης, χρειαζόμαστε να εκπέμψουμε ένα ισχυρό σήμα, ότι από εδώ και πέρα θα υπάρχει απαίτηση για πλήρη συμμόρφωση με τους στόχους που θα τεθούν απ’ όλους, επιχειρήσεις, πολίτες, φορείς, εργαζόμενους, όργανα της Πολιτείας. Χρειαζόμαστε βελτίωση της υφιστάμενης κατάστασης, σε ότι αφορά στην άμεση παραγωγή έργου για την αντιμετώπιση της κλιματικής αλλαγής, προώθηση της έρευνας και της καινοτομίας και εφαρμογή νέων τεχνολογικών, μεθόδων και κοινωνικών συμπεριφορών σε όλες τις εκφάνσεις της ανθρώπινης δραστηριότητας, στήριξη ή αποζημίωση όλων όσοι πλήττονται από την κλιματική αλλαγή ή τις αλλαγές που θα επιφέρει στη ζωή η αλλαγή μεθόδων παραγωγής ή η εγκατάλειψη των παλαιών μεθόδων. Ακόμη, χρειαζόμαστε πολιτική δέσμευση, ότι θα δαπανάμε, τουλάχιστον, το 25% των πόρων την επόμενη δεκαετία, με κατάλληλη προσαρμογή και της φορολογίας για μία πιο «πράσινη» χώρα. Χρειαζόμαστε ξεκάθαρες θεσμοθετημένες αρμοδιότητες, δηλαδή, ποιος κάνει τι, με τι μέσα και με ποιες συμπράξεις. Ποιος θα είναι ο επικεφαλής του σχεδίου, το ανώτερο εποπτικό όργανο, το οποίο όχι μόνο θα ελέγχει, αλλά θα δίνει και τα αποτελέσματα με διαφάνεια στη δημοσιότητα.

Ως Κίνημα Αλλαγής έχουμε προτείνει, το επαναλάβαμε και σήμερα, τη σύσταση Ανεξάρτητου Κλιματικού Συμβουλίου, αποτελούμενο από διακεκριμένους εκπροσώπους της επιστημονικής κοινότητας που χαίρουν ευρείας αποδοχής. Αποδοχή και διαφάνεια είναι τα δύο στοιχεία που πρέπει να διαπνέουν τον νέο κλιματικό νόμο, γιατί και ο καλύτερος νόμος να είναι, αν δεν προκύψει μέσα από ευρεία διακομματική συναίνεση και ουσιαστική συμμετοχή των πολιτών σε όλα τα επίπεδα και όλα τα στάδια, δεν θα αντέξει στην εφαρμογή του ή σε μελλοντικές τροποποιήσεις.

 Ο νέος νόμος πρέπει να κατοχυρώνει, οπωσδήποτε, την ύπαρξη Ανεξάρτητου Συμβουλίου, που θα ελέγχει και θα εισηγείται αλλαγές, όπου χρειάζεται, καθώς και διακομματικών επιστημονικών παρατηρητών του νόμου, ετήσιο αναλυτικό προϋπολογισμό υποστήριξης, επίτευξη συγκεκριμένων στόχων, αλλά και των μέσων που χρειάζονται, Επιτροπή Διαλόγου, όπου θα προκρίνουμε τη συμμετοχή της νέας γενιάς και του κοινού. Ξέρω ότι, ήδη, έχουν ενεργοποιηθεί πλατφόρμες για κάτι τέτοιο, άρα, πρέπει να το ενθαρρύνουμε ακόμη περισσότερο. Τέλος, απρόσκοπτη πρόσβαση στη χρηματοδότηση, πληροφόρηση για επιχειρηματικές ευκαιρίες, τεχνική βοήθεια, κατάρτιση εργατικού δυναμικού και πολιτών και μέριμνα για αποζημιώσεις, όπου χρειαστεί.

Οι βασικότεροι άξονες χάραξης της στρατηγικής μας χρειάζεται να περιλαμβάνουν, οπωσδήποτε, Ανανεώσιμες Πηγές Ενέργειας, κίνητρα ανταμοιβής για ιδέες, έρευνες, προϊόντα και υπηρεσίες, που σχετίζονται με την προστασία του κλίματος, επικαιροποίηση των περιφερειακών σχεδίων για την προσαρμογή στην κλιματική αλλαγή, δεσμεύσεις για αύξηση του δείκτη πρασίνου, ανά κάτοικο, θεσμοθέτηση της μηδενικής ρύπανσης σε όλα τα ύδατα και εκσυγχρονισμό του υπογείου δικτύου ύδρευσης, αναβάθμιση, προφανώς, των φορέων διαχείρισης οικοσυστημάτων και ενίσχυση περιβαλλοντικής εκπαίδευσης σε όλες τις εκπαιδευτικές βαθμίδες.

Καθώς οι αλλαγές θα δρομολογηθούν, μπορεί να προκαλέσουν κόστος για τις μικρομεσαίες επιχειρήσεις, τα φυσικά πρόσωπα, τους εργαζόμενους, ακόμη και ολόκληρες περιοχές. Άρα, χρειαζόμαστε, επιπλέον, τεκμηριωμένο σχέδιο αποκατάστασης και αποζημίωσης των πληγέντων, ώστε να μην υπάρξει η παραμικρή ανισότητα, οικονομική ζημιά ή και ανεργία, λόγω δρομολογημένων αλλαγών. Χρειάζεται σύμπνοια, σοβαρότητα δέσμευση και έμπνευση, αγαπητοί συνάδελφοι, αυτή η προσπάθεια, γιατί μπορεί να είναι, ταυτόχρονα, η απαρχή μιας αναπτυξιακής «πράσινης» διαδικασίας για τη χώρα μας, κομβικής, όμως, και ίσως, αναντικατάστατης για την κοινωνική και οικονομική ανάπτυξη του τόπου μας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Αυγερινοπούλου, Πρόεδρος της Ειδικής Μόνιμης Επιτροπής Προστασίας Περιβάλλοντος.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε. Είναι πολύ σημαντικό να συνεδριάζουμε σήμερα και οι τέσσερις Επιτροπές, από κοινού, με στόχο την υιοθέτηση στη χώρα μας του πρώτου κλιματικού νόμου.

Αγαπητέ συνάδελφε, κύριε Κατρίνη, πράγματι, υπάρχει ανακατανομή στον ακαδημαϊκό χάρτη της χώρας. Η Ηλεία, όμως, σύντομα θα αναβαθμιστεί στον ακαδημαϊκό χάρτη. Θα γίνουν και οι σχετικές ανακοινώσεις, καθώς ο κ. Πρωθυπουργός ενδιαφέρεται, ιδιαίτερα, για την Ηλεία, γι’ αυτό την ανέφερε και στην ομιλία του σήμερα και έχει κάνει όλες αυτές τις δράσεις, όπως ενδιαφέρεται και για την περιβαλλοντική εκπαίδευση. Στο πλαίσιο αυτής της περιβαλλοντικής εκπαίδευσης, της εκπαίδευσης των αγροτών, αλλά και της περιβαλλοντικής καινοτομίας, θα ανακοινωθούν τις επόμενες ημέρες, τόσο στην Ήλιδα, όσο και στον Πύργο και την Αρχαία Ολυμπία, σχετικές ανακοινώσεις και ελπίζουμε να σας βρούμε αρωγούς σε αυτό.

Κυρίες και κύριοι συνάδελφοι, η κλιματική κρίση είναι, ήδη, εδώ και μας «χτυπά την πόρτα». Φυσικές καταστροφές, οφειλόμενες στην κλιματική μεταβλητότητα, καταστρέφουν την αγροτική μας παραγωγή, θέτουν σε ρίσκο την επισιτιστική μας ασφάλεια, υποβαθμίζουν τις υποδομές μας, προκαλούν θανατηφόρα ακόμη περιστατικά, όπως στην περίπτωση των πλημμυρών και εκτεταμένες, άνευ προηγουμένου, πυρκαγιές στα δάση μας.

Συμβάντα αργής έναρξης που οφείλονται στην κλιματική αλλαγή, διαβρώνουν την παράκτια ζώνη μας, ερημοποιούν το έδαφός μας, εξαντλούνται τα αποθέματα νερού και υπονομεύουν, οριστικά, τη δυνατότητα της χώρας μας για μία πραγματική βιώσιμη ανάπτυξη. Χάνεται η βιοποικιλότητα μας. Το 83% της πανίδας, παγκοσμίως, έχει, ήδη, εξαφανιστεί και τίθεται σε κίνδυνο η επιβίωση, τόσο του ίδιου του ανθρώπου, όσο και των άλλων ειδών.

 Αν δεν δράσουμε άμεσα, αν δεν εντατικοποιήσουμε τις προσπάθειες μετριασμού της κλιματικής αλλαγής, ώστε να επιτύχουμε αύξηση της μέσης παγκόσμιας θερμοκρασίας το πολύ ως τους 1,5 βαθμούς Κελσίου, οι επιπτώσεις θα είναι αιφνίδιες και κατακλυσμικές. Οι επιπτώσεις αυτές είναι σίγουρες, καθώς έτσι ονομάζει ο Διακυβερνητικός Οργανισμός για το Κλίμα στις πρόσφατες μελέτες του.

Για τη χώρα μας, στην οποία η μέση αύξηση της θερμοκρασίας προβλέπεται να ξεπεράσει τους 6 βαθμούς Κελσίου, σύμφωνα με τα στοιχεία της Τράπεζας της Ελλάδος, οι ζημίες που θα πρέπει να αποκαταστήσουμε, κατά τις επόμενες δεκαετίες, θα ανέλθουν στο ύψος των 700 δισεκατομμυρίων ευρώ. Η χώρα μας, μαζί με το σύνολο των κρατών μελών της Ευρωπαϊκής Ένωσης, ηγούνται της παγκόσμιας προσπάθειας για το κλίμα και τώρα υιοθετούν τον ευρωπαϊκό κλιματικό νόμο. Με τον νόμο αυτόν η Ευρωπαϊκή Ένωση δεσμεύεται, έναντι της διεθνούς κοινότητας, να επιτύχει το στόχο της κλιματικής ουδετερότητας ως το 2050 και να μειώσει τις εκπομπές, τουλάχιστον, κατά το 55%, μέχρι το 2030.

Στην Ελλάδα, το θεσμικό πλαίσιο που θα στηρίξει αυτή την εθνική μεγάλη προσπάθεια, είναι, ήδη, εδώ. Έχει, ήδη, κατά το μεγαλύτερό του μέρος, υιοθετηθεί από την Κυβέρνηση. Οι υπάρχοντες νόμοι περιέχουν σημαντικό τμήμα του λεγόμενου κλιματικού δικαίου, όπως οι διατάξεις για την ηλεκτροκίνηση, την απολιγνιτοποίηση, την ενεργειακή αναβάθμιση δημοσίων και ιδιωτικών κτιρίων, την πολιτική προστασία, την προστασία της βιοποικιλότητας, τις ανανεώσιμες πηγές ενέργειας και τη δημιουργία «έξυπνων» πόλεων.

Βεβαίως, έχουμε υιοθετήσει τα σχετικά εθνικά σχέδια, όπως το Εθνικό Σχέδιο για την Ενέργεια και το Κλίμα, καθώς, επίσης, και τα περιφερειακά σχέδια, τα οποία, όμως, πρέπει τώρα να αναθεωρηθούν, κάτω και από το πρίσμα του νέου ευρωπαϊκού κλιματικού νόμου.

Επίσης, άλλα νομοθετήματά μας, όπως ο κανονισμός του ΕΛΓΑ, πρέπει να επικαιροποιηθούν. Για παράδειγμα, ο κανονισμός του ΕΛΓΑ πρέπει να αλλάξει, ώστε να μπορέσει να στηρίξει την αγροτική παραγωγή, κάτω από την πίεση που δέχεται λόγω της κλιματικής αλλαγής, αλλά και να αλλάξει όλο το σύστημα της αγροτικής παραγωγής, ώστε να μειώσει η αγροτική παραγωγή τις εκπομπές των αερίων του θερμοκηπίου και να μπορέσουμε να μετατρέψουμε τα χωράφια μας σε ταμιευτήρες άνθρακος. Να αντιστρέψουμε, δηλαδή, τη διαδικασία μεταξύ της αγροτικής παραγωγής και του κλίματος.

Η Ειδική Μόνιμη Επιτροπή Προστασίας Περιβάλλοντος της Βουλής συμμετέχει, ενεργά, στις εξελίξεις, τόσο σε εθνικό και ευρωπαϊκό, όσο και σε διεθνές επίπεδο. Έχει λάβει υπόψη της τη σχετική συζήτηση γύρω από τον ευρωπαϊκό κλιματικό νόμο, καθώς και τις προτάσεις του Ευρωπαϊκού Κοινοβουλίου. Βεβαίως, έχει λάβει υπόψη και τις προτάσεις των επιστημόνων που υποστηρίζουν, ότι η μείωση των εκπομπών των αερίων του θερμοκηπίου θα πρέπει να ανέλθει στο 65% ως το 2030 και όχι, τουλάχιστον, στο 55%.

Έχουμε ενημερωθεί για τις προτάσεις από τα πολιτικά κόμματα και την κοινωνία των πολιτών για τον εθνικό κλιματικό νόμο και αυτά συζητάμε σήμερα. Είναι, λοιπόν, επίσης, σημαντικό, το ότι η Κυβέρνηση έχει ξεκινήσει να επεξεργάζεται προσχέδιο του κλιματικού νόμου, το οποίο ελπίζουμε σύντομα να μας δοθεί η ευκαιρία να το μελετήσουμε και όπως ανακοινώθηκε και από τον κ. Πρωθυπουργό και από τον κ. Υπουργό στο επόμενο χρονικό διάστημα το προσχέδιο του νόμου θα κατατεθεί.

Ο πρώτος κλιματικός νόμος της χώρας θα πρέπει να είναι ένας νόμος-πλαίσιο, ο οποίος θα θέτει τους στόχους της κλιματικής ουδετερότητας και της οικονομίας μηδενικών ή και αρνητικών εκπομπών άνθρακα. Θα πρέπει να θέτει τις γενικές αρχές, όπως την αρχή της κλιματικής δικαιοσύνης, της διαγενεακής ισότητας, της διαφάνειας και της λογοδοσίας, της πρόσβασης στην πληροφόρηση και της συμμετοχής των πολιτών. Να αναγνωρίζει το δικαίωμα σε ένα «υγιές» περιβάλλον και συνεπακόλουθα σε ένα σταθερό κλίμα.

Επιπλέον, να θέτει τους βασικούς θεσμούς και τους φορείς της χρηστής κλιματικής διακυβέρνησης και να θεσπίζει, επί παραδείγματι, μία διαδικασία αποτίμησης των κλιματικών δράσεων της χώρας. Να εισάγει ένα εθνικό συμβούλιο κλιματικών επενδύσεων. Να εισάγει ένα εθνικό συμβούλιο νέων και ένα απεσταλμένων νέων για το κλίμα στις διεθνείς διαπραγματεύσεις, γιατί, άλλωστε, οι διεθνείς διαπραγματεύσεις για το κλίμα αφορούν, κυρίως, τη νέα γενιά. Να ρυθμίζει το Εθνικό Σύστημα Εμπορίας Ρύπων, εντός του νέου Ευρωπαϊκού και Διεθνούς Συστήματος Εμπορίας Ρύπων, που θα προκύψει από την 26η Συνδιάσκεψη των μερών της Σύμβασης - Πλαίσιο του ΟΗΕ για την κλιματική αλλαγή. Προς τούτο, θα πρότεινα να αναμένουμε και αυτές τις διεθνείς και ευρωπαϊκές εξελίξεις, προτού οριστικοποιήσουμε αυτό το συγκεκριμένο κεφάλαιο του εθνικού κλιματικού νόμου.

Ακόμη, θα πρέπει να επαναπροσδιορίζει βασικούς τομείς της ανθρωπογενούς δραστηριότητας, κυρίως, ως προς τις θεματικές που αναφέραμε, την αγροτική παραγωγή, τη βιομηχανία σε όλο της το εύρος, τη διαχείριση των αποβλήτων, τις χρηματοπιστωτικές υπηρεσίες, μεταξύ των οποίων της υποχρέωσης γνωστοποίησης των κλιματικών κριτηρίων για τις επενδύσεις και, ενδεχομένως, και την αποεπένδυση από κλιματικές επιζήμιες επενδύσεις. Να εισάγει έναν ανθρακικό φόρο και την υποχρέωση για ανθρακικό προϋπολογισμό. Να έχει νέα μέτρα για την προστασία της βιοποικιλότητας και την ενίσχυση των φυσικών υποδομών με την αποκατάσταση των φυσικών ταμιευτήρων του άνθρακα και, βεβαίως, των δασών μας. Να προωθεί την έρευνα και την καινοτομία, μεταξύ άλλων, της τεχνολογίας δέσμευσης και απορρόφησης διοξειδίου του άνθρακα και τη μετατροπή του σε άλλα χρήσιμα υλικά, αλλά και την καινοτομία και τις νέες μορφές ανανεώσιμων πηγών ενέργειας και, κυρίως, την αποθήκευσή τους, καθώς και τη χρήση ψηφιακών, διαστημικών εφαρμογών και τεχνητής νοημοσύνης ως προς το κλίμα.

Θα πρέπει να είναι ένας νόμος καταλυτικός για τις αλλαγές στον τρόπο ζωής μας, κυρίως, ως προς τα μοντέλα παραγωγής και κατανάλωσης, καθώς, επίσης, να επιφέρει αλλαγές σε σημαντικούς τομείς για το μέλλον, όπως η περιβαλλοντική εκπαίδευση. Κυρίως, δεν θα πρέπει να είναι ένα γράμμα κενό, μία lex imperfecta, αλλά θα πρέπει να προβλέπει επιπτώσεις για τους παραβάτες του κλιματικού δικαίου.

Ο πρώτος ελληνικός κλιματικός νόμος, ας αποτελέσει έναν σοφό, οικοκεντρικό χάρτη πορείας για το μέλλον, για το μέλλον της χώρας μας και της νέας γενιάς.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών)**: Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ**: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, είναι προφανές, ότι οι στόχοι της Ευρωπαϊκής Ένωσης και, κατ’ επέκταση, της χώρας μας για την «πράσινη» μετάβαση πρέπει να «πιαστούν» μέχρι το 2030 και, βεβαίως, και μέχρι το 2050.

Η κλιματική αλλαγή που, πλέον, έχει μετατραπεί σε κλιματική κρίση, είναι εδώ, συνήθως, με επώδυνες και καταστροφικές επιπτώσεις για τη φύση και τον άνθρωπο. Η «πράσινη» μετάβαση, λοιπόν, η ενεργειακή απανθρακοποίηση, η περιβαλλοντική εξισορρόπηση, αποτελούν πυλώνες στρατηγικού χαρακτήρα. Η «πράσινη» μετάβαση, όμως, ταυτόχρονα, πρέπει να είναι δίκαιη και περιβαλλοντικά, όχι μόνο αποδεκτή, αλλά και ωφέλιμη, ως οργανικό στοιχείο της αναπτυξιακής διαδικασίας. Εδώ εκτυλίσσονται οι δύο, εκ διαμέτρου, αντίθετες στρατηγικές. Ποιος σχεδιάζει τι; Το κράτος σχεδιάζει ή οι αγορές; Αυτό είναι το πρώτο ερώτημα. Ποιοι ωφελούνται, τελικά, ως τελικοί αποδέκτες; Η κοινωνία ή λίγα ισχυρά μονοπωλιακά συμφέροντα; Στα νησιά μας, βεβαίως, επειδή ένα μεγάλο μέρος του θέματος αυτού αφορά και τη νησιωτική Ελλάδα, η «πράσινη» μετάβαση έχει ξεκινήσει, όχι φυσικά με τον καλύτερο τρόπο.

Σε ό,τι αφορά στην ενέργεια, βεβαίως, η ηλεκτρική διασύνδεση, που αντικαθιστά τα ρυπογόνα εργοστάσια μαζούτ, έχει και θα έχει περιβαλλοντικά και οικονομικά οφέλη. Αυτό, όμως, αρκεί; Δεν αρκεί η υποκατάσταση των αυτόνομων ηλεκτροπαραγωγικών σταθμών με ΑΠΕ. Φυσικά, λέμε ναι στην αξιοποίηση των Ανανεώσιμων Πηγών Ενέργειας που παράγουν καθαρή ενέργεια. Στα μικρά και μεσαία νησιά, όμως, που αποτελούν αυτόνομα και ευαίσθητα οικοσυστήματα, πώς αξιοποιούνται οι Ανανεώσιμες Πηγές Ενέργειας μέχρι σήμερα; Χωρίς χωροταξικό σχεδιασμό για τις ΑΠΕ, που καθυστερεί απαράδεκτα. Τον ξεκινήσαμε εμείς και έπρεπε, σχεδόν, να έχει τελειώσει. Θυμάμαι τον Δεκέμβρη του 2019 έκανα Επίκαιρη Επερώτηση στον τότε αρμόδιο Υφυπουργό, τον κ. Οικονόμου, και μου είχε πει, ότι σε δύο χρόνια θα είμαστε έτοιμοι. Είμαστε στα μέσα του 2021 και ακόμη δεν διαφαίνεται ορατή λύση. Χωρίς, λοιπόν, χωροταξικό σχεδιασμό για τις ΑΠΕ, χωρίς μελέτες φέρουσας ικανότητας -εμείς λέμε ανά νησί, μία έννοια πολυσυζητημένη και «πολυφορεμένη» που εύκολα εξαγγέλλεται σε συνέδρια και ημερίδες, αλλά ποτέ δεν υλοποιείται- πώς, λοιπόν, μπορούμε να ισχυριστούμε, πρώτον, ότι θα έχουμε τη συναίνεση των τοπικών κοινωνιών και δεύτερον, ότι θα έχουμε τα βέλτιστα κοινωνικοοικονομικά αποτελέσματα για τον τουρισμό και την οικονομία; Δεν μπορούμε και δεν είναι δυνατόν να συνεχίσουμε, όπως διαμορφώνονται τα πράγματα με προειλημμένες αποφάσεις.

Το μοντέλο των μεγάλων βιομηχανικών αιολικών πάρκων που αδειοδοτήθηκαν και συνεχίζουν να αδειοδοτούνται από τη Ρυθμιστική Αρχή Ενέργειας στα νησιά μας, δεν έχει θέση και δεν θα γίνει ποτέ αποδεκτό από τις τοπικές κοινωνίες.

Εδώ, θα ήθελα να πω, ότι ο κ. Πρωθυπουργός έκανε μία νύξη, αλλά, βεβαίως, αυτή η νύξη δεν ξέρουμε πού αναφέρεται, δηλαδή, εάν αναφέρεται στην Τήνο, όπου υπήρχαν μεγάλες κινητοποιήσεις των πολιτών, ή αναφέρεται σε αυτά που συνεχίζουν να προχωράνε. Μιλάω για τα μεγάλα αιολικά βιομηχανικά πάρκα και όχι για κάποιες σκόρπιες μικρές ανεμογεννήτριες στα νησιωτικά μέτρα. Φυσικά, η περιβαλλοντική ρύπανση των πετρελαϊκών σταθμών ηλεκτροπαραγωγής είναι σημαντική, όμως, εξίσου και πολύ περισσότερο, είναι η οριστική αλλοίωση και η καταστροφή του εξαίρετου αρχέγονου ανάγλυφου και φυσικού περιβάλλοντος και τοπίου, εφόσον επικρατεί η μέχρι σήμερα λογική.

Επαναλαμβάνω, η τοποθέτηση Ανανεώσιμων Πηγών Ενέργειας, χωρίς χωροταξικό σχεδιασμό και χωρίς φέρουσα ικανότητα είναι μία καταστροφική πολιτική. Ευνοεί μόνο και αποκλειστικά τα μεγάλα συμφέροντα, χωρίς κανένα όφελος προς τις τοπικές κοινωνίες. Φυσικά, αυτή η πολιτική δυσφημίζει τις Ανανεώσιμες Πηγές Ενέργειας και τις καθιστά εχθρικές προς τις τοπικές κοινωνίες. Τα παραδείγματα είναι πολλά και συνεχώς πολλαπλασιάζονται.

Βεβαίως, εκτός των αιολικών και άλλες μορφές ΑΠΕ, όπως η γεωθερμία, δυστυχώς, δυσφημίστηκαν από λάθος επιλογές που έγιναν στο ξεκίνημά τους, περίπου, πριν από σαράντα χρόνια. Το παράδειγμα της Μήλου και της Νισύρου είναι γνωστό και είναι, πραγματικά, κρίμα οι ευεργετικές χρήσεις από τη θέρμανση και τον κλιματισμό των οικισμών, από την ανάπτυξη των θερμοκηπίων, να μην προχωρούν, εξαιτίας λανθασμένων επιλογών και πρακτικών της κεντρικής διοίκησης.

Επομένως, τι πρέπει να γίνει; Επιτάχυνση και ολοκλήρωση του χωροταξικού για τις Ανανεώσιμες Πηγές Ενέργειας με άμεση διαβούλευση και με τις τοπικές κοινωνίες. Παράλληλη δρομολόγηση μελέτης φέρουσας ικανότητας ανά νησί. Μέχρι την ολοκλήρωση του χωροταξικού για τις ΑΠΕ καμία εγκατάσταση, χωρίς τη συναίνεση της τοπικής κοινωνίας, γενναία στήριξη της ενεργειακής αυτοπαραγωγής από τις ενεργειακές κοινότητες, την Τοπική Αυτοδιοίκηση, τα νοικοκυριά, τις μικρές τοπικές επιχειρήσεις. Ναι, στις ΑΠΕ όλων των μορφών μικρής κλίμακας, μιλώντας πάντα για τα νησιά.

Η «πράσινη» μετάβαση, λοιπόν, ή θα είναι δίκαιη και κοινωνική ή στο τέλος δεν θα αφήσει πίσω της τη μετάβαση για όλους, αλλά μόνο για τους λίγους.

Ευχαριστώ.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ (Προεδρεύουσα των Επιτροπών):** Τον λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ :** Ευχαριστώ, κυρία Πρόεδρε. Κυρίες και κύριοι συνάδελφοι, κορυφαία πρόκληση για την εποχή μας είναι το ζήτημα της κλιματικής αλλαγής, η οποία δεν αποτελεί, απλώς, ένα παγκόσμιο περιβαλλοντικό πρόβλημα, ανάλογα με τις κλιματολογικές συνθήκες κάθε περιοχής, αλλά αφορά και το αναπτυξιακό μοντέλο κάθε χώρας, λαμβανομένων υπόψη και των παραγωγικών κλάδων και της γενικότερης οικονομικής πολιτικής κάθε χώρας.

Η κλιματική αλλαγή έχει επιφέρει αρνητικές συνέπειες για την κοινωνία και, ιδιαίτερα, στη διάρθρωση των κοινωνικών ανισοτήτων, σε εθνικό αλλά και παγκόσμιο επίπεδο μεταξύ των λαών. Χρειάζεται να προωθηθούν οι πολιτικές εκείνες και να ληφθούν τα κατάλληλα μέτρα, ώστε να μετριαστούν οι δυσμενείς επιπτώσεις σε διάφορους τομείς της οικονομίας με έναν συνολικό σχεδιασμό, χωρίς αποσπασματικές ενέργειες και προσεγγίσεις, με ολοκληρωμένες στρατηγικές που περιλαμβάνουν αναπτυξιακές, περιβαλλοντικές και κοινωνικές πολιτικές σε εθνικό και περιφερειακό επίπεδο, με στόχο μία προοδευτική πρόταση βιώσιμης ανάπτυξης, με κοινωνική συνοχή και αλληλεγγύη.

Και αυτή είναι η πρότασή μας, του Κινήματος Αλλαγής, για ένα νέο «πράσινο» κοινωνικό συμβόλαιο. Για εμάς δεν νοούνται στόχοι, χωρίς τη συμμετοχή των ανθρώπων, μέσα από τον τρόπο και τις συνθήκες ζωής, αλλά και την ενεργό συμμετοχή στις οικονομικές δραστηριότητες, στα προγράμματα που σχετίζονται με τις περιβαλλοντικές και αναπτυξιακές πολιτικές, είτε αφορούν την ενεργειακή αναβάθμιση της κατοικίας, είτε μικρές επενδύσεις σε έργα ΑΠΕ, ατομικά ή μέσα από παραγωγικούς και επαγγελματικούς φορείς με τις ενεργειακές κοινότητες, ώστε να γίνεται πράξη η ενεργειακή δημοκρατία, παράλληλα, με την καταπολέμηση της ενεργειακής φτώχειας. Αντίθετα, βέβαια, με τις επιλογές της Κυβέρνησης που αφορούν, συνήθως, μεγάλα έργα και λίγους.

Οι άξονες της πολιτικής μας πρότασης, του Κινήματος Αλλαγής, στοχεύουν σε έναν νέο εθνικό ελληνικό κλιματικό νόμο, μέσα από μία πολιτική συμφωνία, αλλά και την ευρύτερη στήριξη και κοινωνική αποδοχή με τη συμμετοχή των πολιτών. Έγινε αναλυτική παρουσίαση, τόσο από την Πρόεδρο μας, τη Φώφη Γεννηματά, όσο και από τον Εισηγητή μας, τον συνάδελφο τον κ. Αρβανιτίδη.

Κυρίες και κύριοι συνάδελφοι, ο δεύτερος σημαντικός παράγοντας εκπομπών ρύπων, μετά την παραγωγή ηλεκτρικής ενέργειας με 32%, είναι οι μεταφορές με ποσοστό 20% σήμερα. Ανάμεσα στους στόχους για μία, πραγματικά, «πράσινη» μετάβαση της οικονομίας, θα πρέπει να γίνει και η μετάβαση στην ηλεκτροκίνηση. Η μετάβαση στην ηλεκτροκίνηση, όμως, πρέπει να γίνει μέσα από μία πιο ολοκληρωμένη προσέγγιση, με την προώθηση «ήπιων» μέσων μεταφοράς, με επίκεντρο τον άνθρωπο και φιλικές προς το περιβάλλον αναπτυξιακές δράσεις, αλλά και οφέλη κοινωνικά, οικονομικά και περιβαλλοντικά. Με την ουσιαστική στροφή των μεταφορών προς τους λιγότερο ρυπογόνους και τους, πλέον, αποδοτικούς τρόπους, με την εφαρμογή πιο βιώσιμων τεχνολογιών στον τομέα των μεταφορών, των καυσίμων και των υποδομών, με χωροταξικό σχεδιασμό, με γνώμονα τη διαχείριση της κυκλοφορίας και της στάθμευσης, ώστε να αντιμετωπιστεί η, συνεχώς, αυξανόμενη κυκλοφορία των Ι.Χ., εντός του αστικού και περιαστικού ιστού των πόλεων.

Επίσης, η μετάβαση στην ηλεκτροκίνηση πρέπει να αφορά και στα μέσα μαζικής μεταφοράς, οχήματα, πλοία, τρένα, με πιο ουσιαστικές δράσεις και υποδομές βιώσιμης κινητικότητας, όπως η ανάπτυξη του ηλεκτρικού σιδηροδρόμου, του τραμ και του μετρό, χωρίς διακοπές και καθυστερήσεις, με την παράλληλη υιοθέτηση ποικίλων εφαρμογών ευφυών συστημάτων στην υπηρεσία των ανωτέρω αρχών.

Για εμάς πρώτη προτεραιότητα αποτελεί η επιλογή της προώθησης της ηλεκτροκίνησης στις δημόσιες συγκοινωνίες, κάτι που δεν προωθείται, όπως θα έπρεπε. Επίσης, βασικός στόχος πρέπει να είναι η προώθηση της «πράσινης» ανάπτυξης με αξιοποίηση πόρων του Ταμείου Ανάκαμψης με προστιθέμενη αξία από την εγχώρια παραγωγή, αλλά και εξαγωγές, όπως για την παραγωγή ηλεκτροκίνητων αυτοκινήτων στη χώρα μας. Επίσης, με δεδομένο τα σημαντικά κοιτάσματα νικελίου στη χώρα μας, θα πρέπει να επενδύσουμε στην εγχώρια παραγωγή μπαταριών για αποθήκευση ενέργειας που θα αποτελέσει μία αναγκαιότητα. Παράλληλα, το μέλλον αφορά και στο υδρογόνο, το «πράσινο» υδρογόνο και θα πρέπει να υπάρχει σε αυτή την κατεύθυνση ο κατάλληλος σχεδιασμός και οι ανάλογες επενδύσεις.

Ένας άλλος σημαντικός τομέας των Ανανεώσιμων Πηγών Ενέργειας είναι η γεωθερμία. Απαιτείται προγραμματισμός αξιοποίησης των γεωθερμικών πεδίων για παραγωγικές δραστηριότητες, θερμοκήπια, ιχθυοκαλλιέργειες, πτηνοτροφία, αντιπαγετική προστασία κ.λπ. και όπως γνωρίζω και από την Περιφέρειά μου υπάρχει το βεβαιωμένο γεωθερμικό πεδίο στις Συκιές Άρτας, που ακόμη δεν έχει αξιοποιηθεί, όπως και πολλά άλλα.

Όμως, και ο τομέας των υποδομών, τόσο με τις ενεργειακά αναβαθμισμένες κατασκευές, όσο και με τον περιορισμό των επιπτώσεων στο περιβάλλον, κατά την κατασκευή των έργων, με αποφυγή χρήσης ρυπογόνων υλικών και μεθόδων κατασκευής, πλαστικά, χημικές ουσίες κ.λπ., αλλά και με την κατανάλωση μορφών ενέργειας φιλικών προς το περιβάλλον, οφείλει να έχει τη δική του συμμετοχή στην αντιμετώπιση της κλιματικής αλλαγής, λόγω και της εκτεταμένης δραστηριότητας του τομέα αυτού.

Κλείνοντας, κυρίες και κύριοι συνάδελφοι, σήμερα, περισσότερο από ποτέ, είναι αναγκαία μία ολοκληρωμένη νομοθετική παρέμβαση μέσα από έναν νέο κλιματικό νόμο και γι' αυτό το Κίνημα Αλλαγής πήρε την πρωτοβουλία αυτή, όπως πάντοτε αυτή η παράταξη υπήρξε πρωτοπόρα με τις Κυβερνήσεις του ΠΑ.ΣΟ.Κ., σε σχέση με τα θέματα της κλιματικής αλλαγής και της «πράσινης» ανάπτυξης.

Το Εθνικό Σχέδιο για την Ενέργεια και το Κλίμα για την περίοδο 2021-2030 χρειάζεται αναθεώρηση, αφού αποκλίνει ενός μακροπρόθεσμου στόχου για την αντιμετώπιση της κλιματικής αλλαγής, καθώς οι ανάγκες αντιμετώπισής της υπερβαίνουν και το ισχύον νομικό πλαίσιο, ενώ, παράλληλα, υπάρχει η ανάγκη να ακολουθήσουμε τη συμφωνία για τον νέο ευρωπαϊκό κλιματικό νόμο και τον στόχο της κλιματικής ουδετερότητας το 2050.

Ευχαριστώ πολύ, κυρία Πρόεδρε.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ (Προεδρεύουσα των Επιτροπών):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ:** Ως Κίνημα Αλλαγής,με παράδοση στα περιβαλλοντικά θέματα, σήμερα, πήγαμε τα πράγματα ένα βήμα παραπέρα.Ένα σημαντικό βήμα μπροστά και, ουσιαστικά, σε ένα θέμα που επηρεάζει, αλλά, κυρίως, επηρεάζεται από κάθε ανθρώπινη δραστηριότητα. Ένα θέμα που απασχολεί όλο τον κόσμο, αλλά, κυρίως, τους νέους ανθρώπους. Να μην ξεχνάμε, ότι σε αυτό το ζήτημα είναι πρωτοπόροι οι νέοι και ζητούν άμεσα μέτρα. Αυτό γίνεται, γιατί οι νέοι κατανοούν, ότι το θέμα της κλιματικής αλλαγής και των επιπτώσεων της είναι επείγον και θα επηρεάσει τη ζωή τους, ακόμη πιο κρίσιμα, στο μέλλον και θέλουν να δουν χειροπιαστά πράγματα και δράσεις. Οι νέοι κατανοούν πιο καλά απ' όλους την κρισιμότητα της κλιματικής αλλαγής στην κοινωνική ισορροπία και στην αντιμετώπιση, στην παραγωγή, στην κατανάλωση ενέργειας και την εξεύρεση πόρων και τον μετασχηματισμό της απασχόλησης.

Επειδή, λοιπόν, έχει προσδιοριστεί και δεν αμφισβητείται, πλέον, από τη διεθνή επιστημονική κοινότητα, ότι είμαστε στο παρά πέντε και, πλέον, πρέπει να δράσουμε άμεσα, ο μόνος τρόπος που έχει προκριθεί, για να μην έχουμε άλλη χειροτέρευση, είναι να πετύχουμε τη συνέχιση της λειτουργίας της κοινωνίας και της οικονομίας, κυρίως, με τρόπο περιβαλλοντικά και κλιματικά ουδέτερο. Μπαίνουμε, δηλαδή, σε μία περίοδο, όπου κάθε δραστηριότητά μας θα κρίνεται με τη σχέση της και τη συμβολή της στην επίτευξη της ουδετερότητας. Έτσι θα καταργούμε αυτές που ξέρουμε, ότι δεν πάει άλλο και έχουμε εναλλακτική λύση, όπως για παράδειγμα τα ορυκτά καύσιμα. Υπάρχουν, επίσης, δραστηριότητες που μπορούν να σταματήσουν άμεσα και να δώσουν δυνατότητα αλλαγής εργασίας.

Μίλησε η Πρόεδρος και οι συνάδελφοί μου από το Κίνημα Αλλαγής για μερικές από αυτές. Εγώ θα ήθελα να επικεντρωθώ στο κομμάτι της γεωργίας και της παραγωγής τροφίμων. Η γεωργική παραγωγή πρώτων υλών και τροφίμων αποτελούν ξεχωριστό ειδικό θέμα σε αυτή την προσπάθεια για την επίτευξη της ουδέτερης κλιματικής δραστηριότητας από πλευράς πρωτογενούς τομέα. Σύντομα, ο πληθυσμός θα ξεπεράσει τα 10 δις και, ταυτόχρονα, δεν θα μπορούν, πλέον, να υποκατασταθούν. Τα τρόφιμα είναι και θα είναι πάντα μαζί με τον άνθρωπο, αλλά δεν θα έχουν τις εναλλακτικές, όπως παλαιότερα.

Η γεωργία από τη φύση της έχει ταυτόχρονα θετική και αρνητική επίδραση στο περιβάλλον. Σημειώνω ότι πολλές καλλιέργειες, ιδίως, οι δενδρώδεις, αλλά και τα δάση μπορούν να δεσμεύουν μεγάλες ποσότητες. Η ίδια η παραγωγή τροφίμων ξεκινάει με τη δέσμευση της ηλιακής ενέργειας από τα φυτά του διοξειδίου του άνθρακα και απελευθερώνει το οξυγόνο. Όμως, η γεωργία, η κτηνοτροφία και η αλιεία είναι σήμερα οι μεγάλοι καταναλωτές ενέργειας. Αυτό, λοιπόν, καθιστά τις παρεμβάσεις σας άμεσες για έναν λόγο. Η αλλαγή του κλίματος έχει, ήδη, επηρεάσει αρνητικά τον γεωργικό τομέα, τόσο στην Ευρώπη, όσο και στη χώρα μας. Οι μεταβολές της θερμοκρασία και οι βροχοπτώσεις, καθώς και τα ακραία καιρικά και κλιματικά φαινόμενα, έχουν επηρεάσει την απόδοση των καλλιεργειών.

Επακόλουθο της κατάστασης αυτής είναι, ότι οι κλιματικές συνθήκες επηρεάζουν τη διαθεσιμότητα νερού που χρειάζεται για την άρδευση, τις πρακτικές ποτίσματος των ζώων, τη μεταποίηση των γεωργικών προϊόντων, καθώς και τις συνθήκες μεταφοράς και αποθήκευσης. Η λειψυδρία, τα κύματα καύσωνα, οι έντονες βροχοπτώσεις και τα άλλα ακραία καιρικά κλιματικά φαινόμενα, αναμένεται να οδηγήσουν σε χαμηλότερες γεωργικές αποδόσεις. Όλο αυτό έχει ως αποτέλεσμα να επηρεάζει το γεωργικό σύστημα, όχι μόνο σε εθνικό, αλλά και σε ευρωπαϊκό επίπεδο.

Ήδη, γνωρίζουμε πως η Ε.Ε. βρίσκεται σε προχωρημένες διαδικασίες για την αναθεώρηση του ευρωπαϊκού κλιματικού στόχου το 2030, που θα οδηγήσει, όμως, σε ουδετερότητα την ήπειρό μας μέχρι το 2050. Δεδομένων, μάλιστα, των αρνητικών συνεπειών, είναι αναγκαία η θέσπιση μιας νέας κλιματικής νομοθεσίας. Γι’ αυτό, ταυτόχρονα, απαιτείται η μεταλλαγή του τρόπου της φυτικής και ζωικής παραγωγής και γενικότερα ολόκληρου του συστήματος αγροδιατροφής, ενσωματώνοντας νέες τεχνολογίες, βιοτεχνολογία, εφαρμοσμένη πληροφορική και διακίνηση μεγάλων δεδομένων.

Μία τέτοια μεταλλακτική αγροτική παραγωγή απαιτεί, συγχρόνως, στοχευμένες καινοτομίες, μέσα από τη διαδικασία έρευνας, εκπαίδευσης και διάχυσης της γνώσης. Η εμπλοκή του ιδιωτικού τομέα σε αυτή την προσπάθεια θα ενισχύσει και θα δημιουργήσει νέες αγορές, συνεισφέροντας στην οικονομία της χώρας. Η ενίσχυση της περιβαλλοντικής εκπαίδευσης σε όλες τις σχολικές βαθμίδες και η θεσμοθέτηση ποσοστιαίων στόχων μπορούν, επίσης, να συμβάλουν πάρα πολύ σημαντικά.

Από την άλλη, η διείσδυση των Ανανεώσιμων Πηγών Ενέργειας μπορεί να βοηθήσει. Υπάρχουν Ανανεώσιμες Πηγές Ενέργειας, όπως η ηλιακή, η γεωθερμία και η βιομάζα, που θα μπορούν να χρησιμοποιηθούν για τον επηρεασμό της κλιματικής αλλαγής.

Κλείνοντας, να αναφέρω πώς ένα ακόμη πολύ σημαντικό κομμάτι είναι η αναδιάρθρωση του κανονισμού του ΕΛΓΑ, του οργανισμού εκείνου που, αυτή τη στιγμή, αποτελεί πεδίο προστασίας των αγροτών, κάτι που έχω ζητήσει εγώ προσωπικά και η Κοινοβουλευτική Ομάδα του Κινήματος Αλλαγής και κρίνεται αναγκαίο να γίνει.

Κυρίες και κύριοι Βουλευτές, η επίτευξη της κλιματικής ουδετερότητας μπορεί και πρέπει να πραγματοποιηθεί. Η κλιματική αλλαγή δεν αποτελεί, πλέον, ένα θέμα συζήτησης μόνο στην επιστημονική κοινότητα. Η πολύ δυνατή ζέστη και η ξηρασία, καθώς και τα περιβαλλοντικά κινήματα έδειξαν, ότι η αλλαγή κλίματος βρίσκεται στην καθημερινή ατζέντα όλων και πρέπει να υπάρξει εθνική συνεννόηση και συνέργεια για τη διαμόρφωση μιας τελικής πρότασης που θα πείθει και θα ενεργοποιεί τους πολίτες.

Ευχαριστώ πολύ.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ (Προεδρεύουσα των Επιτροπών)**: Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ**: Ευχαριστώ πολύ, κυρία Πρόεδρε. Κύριε Υπουργέ, θα ήθελα πάρα πολύ να συμμεριστώ τη μοναξιά που πρέπει να νιώθετε με τα άδεια έδρανα της Συμπολίτευσης που φαίνεται, ότι είναι και το τεκμήριο ενδιαφέροντος των συναδέλφων σας για το υποτιθέμενο σχέδιο ή πρόταση για την κλιματική αλλαγή. Καταλαβαίνω ότι τα άδεια έδρανα υποδηλώνουν την απάντηση σε αυτό, που υπαινίχθηκε ο κ. Κύρτσος, ότι εμείς επιλέγουμε την ασάφεια και τις γενικότητες και δεν τοποθετούμαστε μας, επί του σχεδίου. Και αναρωτιέμαι ποιο ήταν το σχέδιο που παρουσιάσατε σήμερα;

Πραγματικά, ξέρω, ότι έχετε επιδεξιότητα ως Κυβέρνηση, το ψέμα σας να το κάνετε αλήθεια, αλλά όλα έχουν ένα όριο. Μπορείτε να μας αποσαφηνίσετε στο τέλος αυτής της συζήτησης και παρά τα προκλητικά άδεια έδρανα της Συμπολίτευσης, που θα έπρεπε να σας πλαισιώνουν σε αυτή την τόσο μεγαλόπνοη και φιλόδοξη προσπάθειά σας για την κλιματική αλλαγή, ποιος είναι ο οδικός χάρτης των προτάσεών σας για το περιβάλλον;

Μίλησε ο κ. Κύρτσος για ασάφεια. Εγώ να σας πω την αλήθεια αυτό που παρουσιάσατε ως σχέδιο και, επίσης, η έκθεση ιδεών που παρουσίασε μετά ο Πρωθυπουργός, θυμίζει λίγο την κατάθεση Καλογρίτσα στην Προανακριτική. Έπεα πτερόεντα, «έχω sms, δεν έχω sms». Εδώ δεν κινδυνεύετε με παραποίηση των Πρακτικών, όπως στην Προανακριτική. Ό,τι διατυπώνεται, λέγεται.

Όπως καταλαβαίνετε, κύριε Υπουργέ, σας αναγνωρίζουμε, ότι έχετε μια «βαριά κληρονομιά που ακούει στο επίθετο Χατζηδάκης. Επειδή, όμως, αυτό δεν αποτελεί άλλοθι και υπάρχει συνέχεια στην διαχείριση του Υπουργείου, στο οποίο έχετε την ευθύνη, θέλω να σας παρακαλέσω, παρά τη «βαριά κληρονομιά» που έχετε και έχει αρνητικό πρόσημο, να δείτε, πραγματικά, πώς θα κερδηθεί ο χαμένος χρόνος της αδράνειας των δύο ετών, σε σχέση με ένα εμπεριστατωμένο σχέδιο που θα περιλαμβάνει και το μεγαλύτερο μέρος του θα συμβάλλει στην προστασία του περιβάλλοντος. Όπως ειπώθηκε και από άλλους συναδέλφους, είναι και οι μεταφορές και οι υποδομές.

Αλήθεια, κύριε Σκρέκα, πέρα από τη μοναξιά που νιώθετε στα υπουργικά έδρανα, που είναι ο κ. Καραμανλής; Δεν συμφωνεί; Συμφωνεί έστω με αυτή τη γενικόλογη προσέγγιση, που με καθυστέρηση δύο ετών εμφανίζεται στη Βουλή και μάλιστα, με έναν τρόπο επικοινωνιακά εντυπωσιακό, με κοινή συνεδρίαση Επιτροπών; Ο κ. Καραμανλής συνυπογράφει αυτό που προτείνετε εσείς ή έχει την ενοχή, ότι η συμβολή του στα δύο χρόνια για την προστασία του περιβάλλοντος ήταν τα μεταχειρισμένα λεωφορεία, τα οποία νοικιάζονται σωρηδόν με τη μέθοδο leasing και το καθένα έχει διανύσει 800.000 χιλιόμετρα και για να ένα «γινάτι» ακυρώσατε ένα διαγωνισμό με αιτιάσεις μιας Αρχής, στην οποία μετά καταργήσατε; Την καταργήσατε, ακριβώς, για να τεκμηριωθεί μία καθυστέρηση σε έναν διαγωνισμό για τα μέσα μαζικής μεταφοράς που θα είχε θετικό περιβαλλοντικό αποτύπωμα και σήμερα θα κυκλοφορούσαν ηλεκτροκίνητα λεωφορεία στους δρόμους της Αθήνας και θα είχαμε προλάβει και την πανδημία. Όμως, εσείς επιλέξατε αδράνεια, αντί-ΣΥΡΙΖΑ υστερία και στη συνέχεια, πάμε στα leasing με τα λεωφορεία που δεν αερίζονται, που δεν έχουν παράθυρα και έχουν διανύσει 800.000 χιλιόμετρα. Προσπαθείτε να μας πείσετε, επίσης, ότι λαμβάνετε μέριμνα για το θέμα των ανεμογεννητριών. Μας κοροϊδεύετε; Έχετε απελευθερώσει την αδειοδότηση, χωρίς κανέναν έλεγχο και έρχεστε, εκ των υστέρων, να μας πείτε, ότι έχετε ευαισθησία με τη διασπορά ανεμογεννητριών σε όλη τη χώρα ανεξέλεγκτα, ενώ το ίδιο συμβαίνει και με τα φωτοβολταϊκά πάνελ, τα οποία έχουν γίνει μία σύγχρονη βιομηχανία; Ξέρετε, πολλές φορές, στην πολιτική η κρίσιμη παράμετρος είναι η εμπιστοσύνη.

Κύριε Υπουργέ, μετά από την «κληρονομιά» Χατζηδάκη, για την οποία μίλησα, που κατήργησε τους δασικούς χάρτες, εισηγήθηκε τον «περιβαλλοντοκτόνο» νόμο, κατήργησε, σχεδόν, τους ελεγκτές περιβάλλοντος, δημιουργούσε την πρώτη ανεξάρτητη οικονομική ζώνη με την «Ελληνικός Χρυσός» στη Χαλκιδική, αυτή η σειρά από πράγματα και παρεμβάσεις θυμίζουν λίγο τη σημερινή επικαιρότητα.

Δεν υπάρχει πλεόνασμα εμπιστοσύνης στην Κυβέρνησή σας, για να εμπιστευθεί κάποιος, χωρίς δημοκρατικό διάλογο, χωρίς δημοκρατική διαβούλευση, με τη μέθοδο με την οποία υποβαθμίζετε ακόμη και τη λειτουργία του Κοινοβουλίου, για να «εργαλειοποιήσετε» τη Βουλή σε μία επικοινωνιακή φιέστα. Δεν υπάρχει εμπιστοσύνη, πολλώ δε μάλλον, για την κλιματική αλλαγή, που είναι το μέλλον, όχι μόνο των παιδιών μας, αλλά είναι το μέλλον της γης. Είναι το μέλλον των επόμενων γενεών και εσείς το αντιμετωπίζετε, όπως αντιμετωπίζεται, για παράδειγμα, το σημερινό πρωτοφανές φαινόμενο να καταργείται η χορήγηση του εμβολίου Johnson του μονοδοσικού σε κάποιες περιοχές της Ηπείρου, για να προλάβετε αυτό που είχατε εξαγγείλει και δεν μπορέσατε να σχεδιάσετε, δηλαδή, να εμβολιάσετε τον κόσμο στα νησιά. Με αυτή την πολιτική πρακτική θα σχεδιάσετε και τον νόμο για την κλιματική αλλαγή γιατί σήμερα φέρατε ένα ασαφές σχέδιο και μία έκθεση ιδεών. Με τον ίδιο τρόπο που καταργήσατε, αυθαίρετα, από δύο σε ένα τα self-test για τα σχολεία, με την ίδια πολιτική πρακτική θα σχεδιάσετε και το μέλλον του περιβάλλοντος, την προστασία και την ισόρροπη ανάπτυξη; Με τη λογική του κ. Χατζηδάκη που εισπρακτικές εταιρείες και δικηγορικά γραφεία καλούν για ογδόντα ευρώ, εν μέσω πανδημίας καταναλωτές της ΔΕΗ; Με αυτή τη λογική θα υπερασπιστείτε τη δικαιοσύνη και τη στήριξη στους φτωχότερους;

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κύριε συνάδελφε, παρακαλώ, συντομεύετε.

**ΧΡΗΣΤΟΣ ΓΙΑΝΝΟΥΛΗΣ:** Επιδεικνύετε την ίδια ανοχή που επιδείξατε και στους υπόλοιπους.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):**Κάνουμε ό,τι καλύτερο μπορούμε, αλλά επειδή πλησιάζουμε στο τέλος και έχουμε, ήδη, έξι ώρες συζήτησης, παρακαλώ να συντομεύετε.

**ΧΡΗΣΤΟΣ ΓΙΑΝΝΟΥΛΗΣ:** Φαντάζομαι αυτή η ευαισθησία δεν είναι επιλεκτική.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Είδατε τέτοιο πράγμα;

**ΧΡΗΣΤΟΣ ΓΙΑΝΝΟΥΛΗΣ:** Το εύχομαι.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Το εύχεστε;Δεν δέχομαι αυτό που είπατε. Λυπάμαι, και ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Μην λυπάστε, αλλά έχουν μιλήσει συνάδελφοι επτάμιση και οκτώ λεπτά και δεν υπήρξε καμία παρεμβολή.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κάνετε λάθος. Ήμουν πολύ ευγενής με όλους.

**ΧΡΗΣΤΟΣ ΓΙΑΝΝΟΥΛΗΣ:** Παραμένω ευγενής, είμαι εδώ από το πρωί. Αυτό που επιχειρείτε να κάνετε πέρα από τη διακοπή του ειρμού μου, λάθος συμβαίνει αυτή την ώρα και είμαστε και στο τέλος.

Θέλω να ολοκληρώσω, κύριε Σκρέκα, λέγοντάς σας το εξής. Είναι καλή η επικοινωνία. Είναι καλή και η διαφήμιση πληρωμένη, καλοπληρωμένη. Αυτή τη στιγμή, όμως, που ο κ. Μητσοτάκης, που σήμερα εμφανίστηκε ως ένας άνθρωπος που συζητάει τα πάντα, αλλά τίποτα συγκεκριμένο, θα εγκαινιάσει στη Θεσσαλονίκη το νέο Αεροδρόμιο «Μακεδονία», την ίδια ώρα που σήμερα το πρωί στην ίδια πόλη εκατοντάδες εργαζόμενοι στον τομέα του τουρισμού, διαμαρτύρονταν με κλάματα στα μάτια, γιατί έχουν πρόβλημα επιβίωσης, ξεναγοί και εργαζόμενοι στον τουρισμό. Την ίδια ώρα που συζητάμε για το περιβαλλοντικό αποτύπωμα και την προστασία του περιβάλλοντος για ένα γινάτι, για ένα καπρίτσιο του κ. Μητσοτάκη, παρατείνεται η παράδοση του ΜΕΤΡΟ σε άγνωστο χρόνο, ενώ θα μπορούσε να είναι στην υπηρεσία της πόλης και του περιβάλλοντος από το 2021.

Αυτή είναι η πολιτική σας πρακτική; Όλα αυτά καταλήγουν σε ένα συμπέρασμα, πρέπει να αποκαταστήσετε πρώτα την εμπιστοσύνη σας στους πολίτες και όχι μόνο στις δημοσκοπήσεις. Διαβάστε και το βαρόμετρο και μετά να σχεδιάσουμε, πραγματικά, ένα κλιματικό νόμο και όχι τα έπεα πτερόεντα που ακούσαμε σήμερα στη Βουλή.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αγαπητοί συνάδελφοι, μιλάμε για το περιβάλλον και γι’ αυτό το περιβαλλοντικό αποτύπωμα, αλλά πολύ φοβούμαι, ότι η πολιτική που θα εφαρμόσουμε, θα είναι για μία ακόμη φορά επιδερμική.

Καταρχάς, πρέπει να υπάρχει μία κοινή στρατηγική. Έπρεπε να υπάρχει μία Διακομματική Περιβαλλοντική Επιτροπή, η οποία θα συνεργάζεται με τα συναρμόδια Υπουργεία, διότι στο περιβάλλον εμπλέκονται, σχεδόν, όλα τα Υπουργεία. Θα ξεκινήσουμε από το Υπουργείο Παιδείας που πρέπει να υπάρχει μία περιβαλλοντική συνείδηση, διότι το περιβάλλον είναι παρατήρηση και αν δεν υπάρχει παρατήρηση, δεν μπορούμε να πούμε, ότι προστατεύουμε το περιβάλλον. Με το Υπουργείο Οικονομικών, για να δούμε τι επιπτώσεις έχουμε στην οικονομική φύση με κάποιες αλλαγές που πρέπει να γίνουν. Με το Υπουργείο Εξωτερικών, γιατί στη γειτονιά μας δεν πάμε καλά. Δεν έχω χρόνο να τα αναλύσω, αλλά δράττομαι της ευκαιρίας, τουλάχιστον, να αναφέρουμε πολλά από αυτά που συμβαίνουν στη γειτονιά μας, διότι καθόμαστε, πραγματικά, σε «ωρολογιακή βόμβα» και δεν γίνεται τίποτα από πλευράς της Ευρωπαϊκής Ένωσης.

Εμείς έναν Ευρωβουλευτή έχουμε, τον Μανώλη Φράγκο «Φραγκούλη», και προσπαθούμε να κάνουμε, ότι μπορούμε στην Ευρωπαϊκή Ένωση για το ζήτημα με τον πυρηνικό αντιδραστήρα του Ακούγιου και τον πυρηνικό αντιδραστήρα του Κοζλοντούι. Είναι οι δύο «ωρολογιακές βόμβες» στην περιοχή μας και κανείς δεν μιλάει για την «ταμπακιέρα».

Είναι σχήμα οξύμωρο, κύριε Υπουργέ, να έχουμε έναν πεπαλαιωμένο στόλο αυτοκινήτων και να μην δίνουμε τα εχέγγυα στον κόσμο να τα αντικαταστήσει. Αν μιλούμε για «έξυπνες» πόλεις, χαρακτηριστικό είναι το παράδειγμα της Ιταλίας, που έχει ένα πολύ σημαντικό πρόγραμμα στο Τορίνο επ’ αυτού. Έχουμε πεπαλαιωμένο στόλο και στα φορτηγά και στα λεωφορεία, αλλά και στα αλιευτικά σκάφη. Φώναζε ο Πρόεδρος του Κόμματός μας, ο Κυριάκος Βελόπουλος, «χαράξτε αλιευτικές ζώνες». Είναι, όμως, και τα πεπαλαιωμένα σκάφη, τα ψαράδικα και τα αλιευτικά, τα οποία μολύνουν τις θάλασσές μας και, επί της ουσίας, δεν τους δίνουμε κίνητρα να πάμε σε αντικατάσταση αυτών των λεγόμενων «κομμένων» σκαφών.

Είναι σχήμα οξύμωρο να συζητούμε για απολιγνιτοποίηση -άκουσα και τον Πρωθυπουργό να μιλάει γι’ αυτό- και να παραμένουν τα Μεταλλεία στα Σέρβια και στην Καστοριά, για να τα πάρουν, ενδεχομένως, κάποιες εταιρείες στην πόλη Καβάρντασι των Σκοπίων από την αγοροπωλησία που γίνεται της ΛΑΡΚΟ, για να έχουμε το κοβάλτιο, το βασικό συστατικό για την ηλεκτροκίνηση. Δηλαδή, εκείνα τα μεταλλεία δεν βλάπτουν το περιβάλλον; Βλάπτουν μόνο οι υπόλοιποι στη Πτολεμαΐδα, που θα οδηγηθούμε σε «στρατιές» ανέργων, διότι δεν υπάρχει, ουσιαστικά, μία πολιτική, για να δούμε πώς θα μπορούν αυτοί οι άνθρωποι να κάνουν μία ομαλή μετάβαση.

Είναι σχήμα οξύμωρο να μιλάμε σήμερα για προστασία του περιβάλλοντος και να δίνετε άδεια στην El Dorado, όπου με την Alumni Gold στο Τσανάκκαλε στην Τουρκία, δεν ξέρετε για την μόλυνση εκεί και τις αντιδράσεις; Η δεν ξέρετε, ότι η Gabriel, μία θυγατρική της El Dorado, μία καναδική στο Μπάια Μάρε της Ρουμανίας έχει φέρει μεγάλη καταστροφή στο περιβάλλον; Μιλάμε, λοιπόν, για περιβάλλον και δώσαμε, πριν από λίγο, την έγκριση στην El Dorado την περιβόητη «Ελληνικός Χρυσός», αλλά «ό,τι λάμπει δεν είναι χρυσός», να πάει με ακαριαία τήξη, αντί, δήθεν για κυάνιο, θα δούμε τι θα γίνει με τα άλλα στρέμματα που είναι δεσμευμένα, να προχωρήσει σε εξόρυξη χρυσού σε μία περιοχή με βλάστηση, όπως είναι η Χαλκιδική.

Θέλω να μας πει η Κυβέρνηση, μήπως είναι δεσμευμένα και 92.000 στρέμματα στο Κιλκίς, στις Σέρρες, στον Βαθύλακκο της Δράμας και στον Λόφο Περάματος στη Θράκη; Ρωτάω, γιατί πολύ ευαισθησία μας πιάνει για το περιβάλλον. Που είναι οι αναλύσεις της ποιότητας νερού; Υπάρχει ένα πρόγραμμα, το Horizon Europe, για ταμιευτήρες στα νησιά, προκειμένου να έχουμε το βρόχινο νερό. Τα νησιά μας έχουν πρόβλημα με το νερό. Δεν έχει πρόβλημα τόσο η Αστυπάλαια με την «πράσινη» ανάπτυξη που θα τους δώσουν εκεί ηλεκτροκίνητα αυτοκίνητα. Ας τους δίναμε, τουλάχιστον, σκάφη για να μπορούν οι άνθρωποι να κάνουν τη δουλειά τους.

Πώς μπορούμε να μιλάμε για περιβάλλον, όταν πριν από λίγο καιρό ψηφίσατε την επένδυση για το Ελληνικό, όταν, ήδη, στη Λεμεσό από τους ουρανοξύστες υπάρχει πρόβλημα μεγάλο σε ξήρανση γενικότερα των δέντρων της περιοχής, αλλά και σε ρήγματα. Φώναζε ο Πρόεδρος μας για το Ελληνικό, γιατί θα έχει επιπτώσεις και για το κλίμα. Στη Λεμεσό υπάρχουν επιπτώσεις.

Επειδή δεν έχω χρόνο και το θέμα είναι πολύ σοβαρό για τη γειτονιά των Βαλκανίων και μιας και ο Πρωθυπουργός μας είναι ευαίσθητος για το περιβάλλον, τώρα που δέχθηκε και τον Πρωθυπουργό Ζάεφ, πριν από λίγες ημέρες στο οικονομικό forum, μιας και παραδώσατε αβλεπεί το όνομα στα Σκόπια, έπρεπε να του πει, ότι τα Σκόπια αυτή τη στιγμή είναι η πρώτη πόλη σε μόλυνση με την Καλκούτα και το Νέο Δελχί παγκοσμίως. Έχουν 1.300 θανάτους ετησίως και αν ο δείκτης στην Αθήνα δείχνει 27, στα Σκόπια από μόλυνση του περιβάλλοντος δείχνει 155. Αυτή είναι η γειτονιά μας, με την ανεξέλεγκτη καύση σκουπιδιών στο κράτος των Σκοπίων.

Σε ότι αφορά στον πυρηνικό αντιδραστήρα του Ακούγιου που θα λειτουργήσει το 2023, ο κ. Δένδιας μίλησε με τον ομόλογό του. Στον Τσαβούσογλου, όμως, δεν είπε κουβέντα. Διότι το Ακούγιου παραβιάζει τη φινλανδική συνθήκη Espoo και θα μπορεί, ενδεχομένως, να πάει σε κατασκευή πυρηνικών όπλων, διότι από το 2023 με τη Rosatom, τη Ρωσική, ήδη, προχωράει ο ένας από τους τέσσερις αντιδραστήρες, παραγωγής 1.400 μεγαβάτ. Θα παράγει 35 δισεκατομμύρια κιλοβατώρες τον χρόνο, για να μπορέσει να καλύψει το 10% της ηλεκτρικής ενέργειας.

Προσέξτε τώρα, λέει, ότι είναι για παραγωγή ηλεκτρικής ενέργειας. Θα παράξει πλουτώνιο που είναι βασικό συστατικό για κατασκευή πυρηνικής βόμβας. Το άρθρο 10, της Ατομικής Επιτροπής λέει, ότι αν η Τουρκία πει, ότι απειλείται εθνικά για τον πυρηνικό της αντιδραστήρα, αρκεί να ενημερώσει τρεις μήνες νωρίτερα την επιτροπή και δεν θα γίνεται κανένας έλεγχος. Αυτό είναι το Ακούγιου, στην Επαρχία Μερσίν, απέναντι από την Κύπρο. Ήδη, η Κύπρος αντιδρά, διότι είναι μία «βόμβα» γενικότερα για το Αιγαίο, από τις Κυκλάδες μέχρι τα Δωδεκάνησα, όπως λένε οι πανεπιστημιακοί. Εμείς κουβέντα για τον πυρηνικό αντιδραστήρα στο Ακούγιου της Τουρκίας, αλλά μιλάμε για το περιβάλλον. Με τέσσερις αντιδραστήρες που ξεκινάει από το 2023 και η περιοχή δεν το «σηκώνει», γιατί έχει δώσει σεισμούς πάνω από 8 βαθμούς της Κλίμακας Ρίχτερ.

Εσείς δεν βλέπετε τι λέει η αντιπολίτευση στην Τουρκία; Ο Αλ Πασάς Σιρ από το κεμαλικό κόμμα και οι 500 μηχανικοί, που βρήκαν το θάρρος να κατηγορήσουν τον Ερντογάν; Η «ωρολογιακή βόμβα» βρίσκεται κοντά μας, 220 χιλιόμετρα από τα σύνορά μας. Και μιλάμε για το Κοζλοντούι, το οποίο είχε συνέχεια διαρροές. Πρόσφατα, και τον Οκτώβριο του 2019, αλλά και παλαιότερα, το 2010, και η κυβέρνηση της Βουλγαρίας αυτό που κάνει είναι «λίφτινγκ», γιατί θα πρέπει να δοθούν αρκετά δισεκατομμύρια για να αντικατασταθεί.

Το Κοζλοντούι είναι μία «ωρολογιακή βόμβα», για το περιβάλλον και για τη βαλκανική. Είναι κατασκευής του 1972 και λειτουργούν ο 5 και ο 6 αντιδραστήρας, ενώ πριν από λίγο καιρό, πήραν παράταση. Ο μεν αντιδραστήρας 5 μέχρι το 2027 και ο αντιδραστήρας 6, στο Κοζλοντούι, κοντά στη Ρουμανία, στον Δούναβη. Έχει αυξηθεί και η μόλυνση του περιβάλλοντος στο Αιγαίο, εξαιτίας του Κοζλοντούι. Και δεν άκουσα το Υπουργείο Εξωτερικών να διαμαρτύρεται και να καλέσει τον Βούλγαρο Υπουργό να μας ενημερώσει. Να πάει μια Επιτροπή, να δούμε τι γίνεται με το Κοζλοντούι.

Αυτά είναι αντικείμενα που πρέπει να μας απασχολήσουν. Και πρέπει να απασχολήσουν και την Επιτροπή Προστασίας του Περιβάλλοντος, που είναι μία πολύ σημαντική Επιτροπή και θα πρέπει να συνεδριάζει και να παίρνονται αποφάσεις, διότι αυτό είναι το μέλλον για τις επόμενες γενιές, όταν μιλούμε για Περιβάλλον.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Η σημερινή κοινή συνεδρίαση των Επιτροπών, με αντικείμενο ημερήσιας διάταξης τη στρατηγική της Κυβέρνησης για μία κλιματικά ουδέτερη οικονομία δεν μας έκανε σοφότερους, ούτε καθησύχασε την ελληνική κοινωνία που περιμένει με αγωνία την πλήρη και ουσιαστική διευθέτηση των προβλημάτων που έχουν προκύψει με ευθύνη της σημερινής Κυβέρνησης.

Αφενός, όπως επισημάνθηκε ήδη, η διαδικασία είναι προβληματική, καθώς συζητάμε, χωρίς κάποια εισήγηση στα χέρια μας. Αφετέρου, τίθενται και ζητήματα ουσίας, μιας και η καθυστέρηση, σε σχέση με αρκετές χώρες της Ευρώπης, που έχουν προχωρήσει στην ψήφιση κλιματικών νόμων, είναι μεγάλη. Επί της ουσίας, θα ήθελα να επισημάνω ορισμένα σημεία, που να δείχνουν τη διαφορά πολιτικής Νέας Δημοκρατίας-ΣΥΡΙΖΑ, γι’ αυτό το φλέγον θέμα, πριν προχωρήσω σε ορισμένα ερωτήματα, δηλαδή, σε έναν κομβικό «πυλώνα» των κλιματικών υποχρεώσεων της χώρας, που αφορά στην περιοχή μου την Κοζάνη και ευρύτερα στη Δυτική Μακεδονία. Δηλαδή, τη μετάβαση σε ένα νέο ενεργειακό καθεστώς.

Όπως αναφέρθηκε, ήδη, ο ΣΥΡΙΖΑ, ως Κυβέρνηση, έκανε την κύρωση της Συμφωνίας του Παρισίου, όντας μία από τις πρώτες δέκα χώρες πανευρωπαϊκά. Δημιούργησε, επίσης, το θεσμικό πλαίσιο για την προσαρμογή στην κλιματική αλλαγή, τον ν.4414/2016. Προχώρησε στη σύσταση του Πράσινου Ταμείου και την ανάθεση μελέτης από την Παγκόσμια Τράπεζα. Εκπόνησε, από το 2018, προσχέδιο ΕΣΕΚ, με στόχο τη σταδιακή πλήρη απολιγνιτοποίηση, αντικατάσταση, δηλαδή, του λιγνίτη με ΑΠΕ και όχι με φυσικό αέριο, για την επίτευξη των τότε συμφωνηθέντων στόχων μείωσης εκπομπών. Ανάμεσα στα άλλα, προχώρησε σε διαγωνιστικές διαδικασίες ΑΠΕ, σε νόμο για τις ενεργειακές κοινότητες και σε πρώτη χρηματοδότηση της δίκαιης μετάβασης με εθνικούς πόρους.

Να δούμε, τώρα, τι έχει κάνει, σήμερα, η Νέα Δημοκρατία ως Κυβέρνηση, ειδικά για το σκέλος της απολιγνιτοποίησης. Έκανε νέο ΕΣΕΚ, με ταχύτερη αντικατάσταση του λιγνίτη, αλλά με νέες επενδύσεις φυσικού αερίου, χωρίς εξασφαλισμένη χρηματοδότηση. Το φυσικό αέριο, να θυμίσουμε, ότι είναι ορυκτό καύσιμο. Απολιγνιτοποίηση χωρίς κανένα σχέδιο για τις λιγνιτικές περιοχές, άδικη και «βίαιη» μετάβαση, κάτι που βιώνουμε καθημερινά στον τόπο μου. Αδικαιολόγητη γραφειοκρατική καθυστέρηση του ειδικού χωροταξικού των ΑΠΕ, με παράλληλη απελευθέρωση των αδειών παραγωγής και απλοποίηση, επιτάχυνση της περιβαλλοντικής αδειοδότησης, που έχει οδηγήσει σε «υπερθέρμανση» αδειών. Να πούμε, ότι άνω του 30% των νέων αιτήσεων θεωρείται «αέρας». Και, βέβαια, είναι πολύ έντονες οι αντιδράσεις σε τοπικό επίπεδο. Εξοστρακισμός των ενεργειακών κοινοτήτων, οι οποίες, και ως θεσμός, απειλούνται με αφανισμό. «Πάγωσε» η χρηματοδότηση ΕΣΠΑ. Ακυρώθηκε η προτεραιότητα με τον νόμο του 2020, με επέμβαση στη μετοχική σύνθεση και με ένταξη σε ανταγωνιστικές διαδικασίες.

Αναφέρομαι, όπως σας είπα, σε ένα συγκεκριμένο τμήμα των απαραίτητων ενεργειών για την τήρηση των διεθνών συμφωνιών, που αφορούν στην αντιμετώπιση της κλιματικής αλλαγής, δηλαδή, την απολιγνιτοποίηση. Σε όλους τους τομείς παρατηρείται συστηματική καθυστέρηση, κωλυσιεργία και εξυπηρέτηση ιδιωτικών συμφερόντων. Πολύ σύντομα, θα αναφερθώ σε ορισμένα στοιχεία που αφορούν στη Δυτική Μακεδονία, ζητώντας σαφείς και τεκμηριωμένες απαντήσεις. Πάνω από 2.500 άνεργοι προστέθηκαν, το τελευταίο διάστημα, στην περιοχή, πριν προχωρήσουμε καν σε οριστικό κλείσιμο των Μονάδων. Τι θα κάνετε, κύριε Υπουργέ, γι’ αυτό το ζήτημα, σε μία περιοχή που, ήδη, έχει το υψηλότερο ποσοστό ανεργίας; Γιατί καθυστερεί ο χωροταξικός σχεδιασμός; Γιατί δεν υπάρχει συμμετοχή των τοπικών κοινωνιών στις διεργασίες για νέες χρήσεις, αποκαταστάσεις και υπεραπόδοση των εδαφών; Γιατί πανηγυρίζετε, άραγε, για τα εξασφαλισμένα 750 εκατομμύρια χρηματοδότησης, όταν πέρυσι τέτοια εποχή, ο σχεδιασμός αφορούσε 1,7 δις ευρώ; Άλλες χώρες παίρνουν πολύ περισσότερα χρήματα, χωρίς να προχωρούν σε αυτή τη γρήγορη και «βίαιη» απολιγνιτοποίηση, όπως κάνουμε εμείς. Ποιος είναι ο συνολικός σχεδιασμός σας για τον αγροτοκτηνοτροφικό τομέα, τις χορτολιβαδικές εκτάσεις, τις γαίες υψηλής παραγωγικότητας, που γίνονται αντικείμενο πλειστηριασμού από τους επενδυτές ΑΠΕ;

Κύριε Υπουργέ, γιατί καθυστερεί η σύμβαση ΔΕΗ-Δημοσίου για τα εδάφη; Πότε, ακριβώς, θα κατατεθεί; Με τις μετεγκαταστάσεις οικισμών υπάρχει κάποια πρόοδος; Ούτε κι εκεί έχουμε κάποια εξέλιξη, παρ’ όλο που οι προθεσμίες έχουν παρέλθει. Τι γίνεται με τις προωθούμενες επενδύσεις στη Λίμνη Πολυφύτου, οι οποίες δρομολογήθηκαν, χωρίς τη γνώση των θεσμικών αρχών και τη συμφωνία τους, όπως και τη συμφωνία και τη γνώση των κατοίκων; Σήμερα, έγινε μία συγκέντρωση διαμαρτυρίας για την τοποθέτηση πάνελ, ακόμη και μέσα στη λίμνη. Τι απαντάτε σε αυτούς που ανησυχούν; Εύλογα, ανησυχούν. Τέλος, αναφερθήκατε, χθες, σε απάντηση Κοινοβουλευτικής Ερώτησης, για τις ενισχύσεις 50%, 60%, 70%, αντιστοίχως. Για τις ιδιωτικές επενδύσεις, μιλάω. Με περισσή αλαζονεία, είπατε, ότι οι συγκεκριμένες ενισχύσεις οφείλονται στις δικές σας παρεμβάσεις. Η αλήθεια είναι, ότι τα συγκεκριμένα ποσοστά αφορούν ενίσχυση που ισχύει για όλες τις περιφέρειες της χώρας. Οπότε, καλό θα είναι να δείξουμε ειλικρίνεια και πολιτική μετριοπάθεια.

Κλείνοντας, αφού επισημάνω, για μία ακόμη φορά, ότι περιμένουμε τις απαντήσεις σας, να αναφέρω, ότι ο ΣΥΡΙΖΑ έχει θέσει το πλαίσιο για μία μετάβαση σε έναν νέο κλιματικό καθεστώς, με συγκεκριμένα, δίκαια και βιώσιμα μέτρα, που θα εξασφαλίζουν το μέλλον των λιγνιτικών περιοχών, τον σεβασμό του οικοσυστήματος και την ενεργειακή αυτάρκεια της χώρας. Μόλις, χθες, συγκεκριμένα στην παρουσίαση του Προγράμματος του ΣΥΡΙΖΑ για το Ταμείο Ανάκαμψης έγινε αναφορά στους εξής πυλώνες για τη δίκαιη μετάβαση. Απολιγνιτοποίηση και σχέδιο τοπικής ανάπτυξης Δυτικής Μακεδονίας και Μεγαλόπολης, με έμφαση στη γεωργία, την κτηνοτροφία και τον αγροτοδιατροφικό τομέα, στις ΑΠΕ, στις ενεργειακές κοινότητες, στην εξοικονόμηση ενέργειας, με γενικότερο και γενναιότερο πρόγραμμα «Εξοικονομώ», έμφαση στην επέκταση της μεταποίησης στην περιοχή και στην τεχνολογία, στον πολιτισμό, στην παιδεία και στην υγεία, στα έργα διασυνδέσεων και σύνταξης και υλοποίησης ολοκληρωμένου σχεδίου αποκατάστασης εδαφών.

Κυρίες και κύριοι συνάδελφοι, ο σεβασμός στο περιβάλλον και η διασφάλιση των ανθρώπινων αναγκών δεν είναι μία διαδικασία που αποκλείει η μία την άλλη, όπως συμβαίνει σήμερα. Είναι μία διαδικασία που πρέπει να γίνει, παράλληλα και συμπληρωματικά, ώστε οι άνθρωποι και το περιβάλλον να κινούνται σε μία συμβιωτική σχέση, με όφελος και στα δύο μέρη. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Χαρίτου.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε. Θα ήθελα, αρχικά, να ζητήσω από την Κυβέρνηση να ανακαλέσει την άδικη απόφασή της για το κλείσιμο του συνοριακού σταθμού της Νυμφαίας στη Ροδόπη, μία μόνο ημέρα πριν από το άνοιγμα του τουρισμού. Απόφαση που αν δεν ανακληθεί άμεσα, θα προκαλέσει βαρύτατο πλήγμα στον τουρισμό και στην τοπική οικονομία.

Κυρίες και κύριοι συνάδελφοι, είναι, πράγματι, πολύ σημαντική συζήτηση μας, γιατί συνδέεται άμεσα με την αναγκαιότητα μιας βιώσιμης και δίκαιης ανάπτυξης, που οφείλει, όμως, να διαχέεται στην Περιφέρεια. Σας άκουσα, κύριε Υπουργέ, με προσοχή. Από μεγάλα λόγια για την κλιματική αλλαγή τα πάτε πολύ καλά. Πώς, όμως, συμβαδίζουν όλα αυτά με τις ασκούμενες πολιτικές σας;

Θα περιοριστώ μόνο σε ορισμένα θέματα. Καθυστερείτε αδικαιολόγητα τα ειδικά χωροταξικά των ΑΠΕ. Απελευθερώνετε τις άδειες παραγωγής με την απλοποίηση και την επιτάχυνση της χορήγησής τους. Φτιάχνετε ραντιέρηδες σε συνθήκες άγριας δύσης. Ένα συγκριτικό πλεονέκτημα, μία κρίσιμη αναγκαιότητα που είναι οι ΑΠΕ για τη χώρα, με τον τρόπο που τις διαχειρίζεστε και τα ισχυρά συμφέροντα που θέλετε να υπηρετήσετε, τις υπονομεύετε στη συνείδηση των πολιτών. Και μετά, θέλετε να εξασφαλίσετε συναινέσεις των τοπικών κοινωνιών. Έχουν κατατεθεί αιτήματα για την εγκατάσταση «άναρχα» τριακοσίων ανεμογεννητριών στην Περιφέρεια της Ανατολικής Μακεδονίας και Θράκης. Τι κι αν είναι σε περιοχές ιδιαίτερου φυσικού κάλλους, σε περιοχές με αρχαιότητες -όπως στην ευρύτερη περιοχή της Αρχαίας Μαρώνειας, ακόμη και σε πολύ μικρή απόσταση από την πόλη της Κομοτηνής. Εσείς είστε που προκαλείτε τις αντιδράσεις των τοπικών κοινωνιών.

Ένα δεύτερο θέμα, κύριε Υπουργέ, είναι, ότι καθυστερείτε, πολύ σοβαρά, στο ζήτημα των περιφερειακών σχεδίων προσαρμογής στην κλιματική κρίση. Θέματα ιδιαίτερης σημασίας για την περιφερειακή ανάπτυξη και την κοινωνική συνοχή. Είναι αδιανόητο τα όποια σχέδια αναπτυξιακών δράσεων ή η κατασκευή των έργων υποδομών να αγνοούν την απειλή της κλιματικής αλλαγής. Λίγα μόνο λεπτά έντονης βροχόπτωσης ήταν αρκετά για να πνιγούν οικισμοί, όπως έγινε πριν από δύο χρόνια στον Δήμο του Ιάσμου. Όπως έγινε δύο φορές τη χρονιά που πέρασε σε πολλούς οικισμούς της Ροδόπης. Θα προχωρήσετε στην αναθεώρηση των σχεδίων διαχείρισης των λεκανών απορροής ποταμών, αλλά και των σχεδίων διαχείρισης κινδύνων πλημμύρας; Σε αυτά χρειαζόμαστε απαντήσεις, γιατί «θύμα» τους είναι οι ίδιες οι τοπικές κοινωνίες.

Κύριε Υπουργέ, κάνατε λόγο για την αξιοποίηση του φυσικού αερίου ως καύσιμο- γέφυρα. Αναφερθήκατε, μάλιστα, στη δημιουργία μονάδας παραγωγής ηλεκτρικής ενέργειας στη Δυτική Μακεδονία. Οφείλετε να δώσετε μία απάντηση στους πολίτες και τους φορείς της Θράκης. Στη Θράκη, θα αφήσετε ανοιχτό το πεδίο στα ιδιωτικά συμφέροντα της ενέργειας που δραστηριοποιούνται στην περιοχή, κρατώντας «καθηλωμένη» τη ΔΕΗ ή θα προχωρήσετε στη μονάδα παραγωγής ηλεκτρικής ενέργειας στο εργοστάσιο της ΔΕΗ στην Κομοτηνή;

Τέλος, κύριε Υπουργέ, η εμμονή σας να προχωρήσει η εξορυκτική δραστηριότητα του χρυσού -από την οποία απειλούμαστε και εμείς οι Θρακιώτες- τι σχέση μπορεί να έχει με την αντιμετώπιση της κλιματικής απειλής, την προστασία του φυσικού περιβάλλοντος, όταν είναι γνωστό, ότι από αυτές τις δραστηριότητες εξαντλούνται οι φυσικοί πόροι, ιδιαίτερα τα νερά, ότι εκπέμπονται στην ατμόσφαιρα βαρέα τοξικά μέταλλα, όταν χρησιμοποιούνται και αποθηκεύονται στο φυσικό περιβάλλον επικίνδυνες ενώσεις του κυανίου;

Ας αφήσουμε τα μεγάλα λόγια. Αν θέλετε να είστε συνεπείς στις διακηρύξεις για το φυσικό περιβάλλον, βάλτε ένα τέλος στην «ομηρία» των τοπικών κοινωνιών στη Θράκη από την εξορυκτική δραστηριότητα του χρυσού στην περιοχή. Άλλωστε, με δική σας ευθύνη, με πρωτοβουλία του ίδιου του Πρωθυπουργού, τέθηκε από τον Σεπτέμβρη του 2019 η αναγκαιότητα επέκτασης της εξορυκτικής δραστηριότητας στην περιοχή της Θράκης.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε. Στο αντικείμενο της σημερινής συνάντησης, που είναι η λήψη μέτρων για την αντιμετώπιση των ρύπων, ασφαλώς, και κανείς δεν μπορεί να έχει αντίρρηση. Βέβαια, αυτή η αντιμετώπιση προϋποθέτει και το κατάλληλο θεσμικό πλαίσιο, που θα ορίζει τα μέτρα και τις επενδύσεις που θα υπηρετήσουν αυτόν τον στόχο. Αυτό, όμως, θα μας απασχολήσει την επόμενη μέρα.

Επιτρέψτε μου να σταθώ σήμερα για λίγο σε συγκεκριμένα πράγματα. Ένα από τα μέτρα που πρέπει να πάρουμε -θα έλεγα είναι το χαρακτηριστικότερο- είναι η απολιγνιτοποίηση και οι επενδύσεις που θα την υπηρετήσουν, που είναι οι Ανανεώσιμες Πηγές Ενέργειας, οι ΑΠΕ. Κι εδώ μπαίνει ένα ερώτημα. Ποιες περιοχές αφορούν αυτές και ποιες κοινωνίες θα τις υποστούν;

Το σίγουρο είναι, ότι αφορούν, αποκλειστικά, την ύπαιθρο και τις τοπικές κοινωνίες που δεν θα έχουν, δυστυχώς, καμία θεσμική συμμετοχή στη διαμόρφωση και την υλοποίηση της σχετικής θεσμοθέτησης.

Κύριε Υπουργέ, όχι μόνο αποκλείσατε θεσμικά την Τοπική Αυτοδιοίκηση από την έκφραση γνώμης για περιβαλλοντικού χαρακτήρα επενδύσεις στην επικράτειά της, αλλά φτάσατε μέχρι του σημείου να στερείτε από την Περιφερειακή Αυτοδιοίκηση τη δυνατότητα απόφασης, περιορίζοντάς την σε μία τυπική γνωμοδότηση, που, μάλιστα, μετά την πάροδο ενός μήνα, θα μετατρέπεται αυτόματα σε θετική.

Αυτή την ώρα, σε όλη την ύπαιθρο, αγαπητοί συνάδελφοι, υπάρχει μία διπλή αναστάτωση από τον τρόπο που προσεγγίζει η Κυβέρνηση τις αντιδράσεις των τοπικών κοινωνιών, τόσο με την αδειοδότηση νέων επενδύσεων σε γιγαντιαία αιολικά πάρκα, γιατί περί αυτού πρόκειται, όσο και με την προσέγγιση των προβλημάτων που έχουν προκύψει με τους δασικούς χάρτες.

Είναι δυνατόν, αγαπητοί συνάδελφοι, αγαπητέ Υπουργέ, η Ρυθμιστική Αρχή Ενέργειας, η ΡΑΕ, να υιοθετεί όλα τα αιτήματα που της υποβάλλονται σε περιοχές, όπως η Βορειοκεντρική και η Νότια Εύβοια, που όχι μόνο έχουν χαρακτηριστεί, κατά μεγάλο μέρος Natura, αλλά και υπερκαλύπτουν τη φέρουσα ικανότητά τους; Γιατί δεν έχει αξιολογηθεί, ακόμη, η φέρουσα ικανότητα, σε σχέση με το υπάρχον χωροταξικό του 2008; Πότε θα αναθεωρηθεί αυτό, επιτέλους;

Την ίδια ώρα, βέβαια, είναι φανερό, ότι οι συγκεκριμένες αδειοδοτήσεις έχουν μετατραπεί σε «εργαλείο» υπεράσπισης συγκεκριμένων συμφερόντων. Βλέπετε τι γίνεται με τον έλεγχο του μετοχικού κεφαλαίου εταιρειών που πρωταγωνιστούν στον χώρο. Τα χρήματα του Ταμείου Ανάπτυξης φαίνεται ότι είναι πολλά.

Κι έρχομαι στο άλλο ζήτημα, που αφορά στους δασικούς χάρτες. Είναι δυνατόν, κύριε Υπουργέ, να αγνοείτε την υποχρέωσή σας να συμμορφωθείτε προς συγκεκριμένες αποφάσεις του Συμβουλίου της Επικρατείας, που έχουν, ουσιαστικά, ακυρώσει όλες τις διαδικασίες των δασικών χαρτών μετά τις αναρτήσεις; Με τη σημερινή σας τοποθέτηση, δείξατε, ότι δεν έχετε αντιληφθεί, δυστυχώς, τίποτα.

Θεωρώ, ότι οι κινήσεις που σας προτείνω, αποτελούν μονόδρομο. Πρώτη κίνηση. Επαναφέρετε όλους τους χάρτες της πρώτης φάσης στην ανάρτηση που βρίσκονται και αυτοί της δεύτερης φάσης.

Δεύτερη κίνηση. Αποδείξτε, αναδείξτε και λύστε προβλήματα. Υπάρχουν νόμιμες λύσεις και όπου χρειαστεί και νομοθέτηση κάντε το. Αρκεί να λάβετε υπόψη σας την πλούσια νομολογία του ΣτΕ. Δεν υπάρχουν θέσφατα του τύπου «άπαξ δάσος, πάντα δάσος». Ήταν μία φράση που ειπώθηκε, η οποία δεν αποτελεί μέρος της νομολογίας του ΣτΕ.

Τρίτη κίνηση. Χαρακτηρισμός των εδαφών.

Τέταρτη κίνηση. Η καταχώρηση των εμπράγματων δικαιωμάτων στο Κτηματολόγιο. Ξεχάστε, κύριε Υπουργέ, αυτά που δόθηκαν στη δημοσιότητα, περί κατάργησης του τεκμηρίου κυριότητας του Δημοσίου. Δεν είναι μία απλή παρέμβαση το συγκεκριμένο ζήτημα.

Τέλος, πέμπτη κίνηση είναι η κύρωση των δασικών χαρτών. Είναι η τελευταία κίνηση, για να ολοκληρωθεί όλη αυτή η δουλειά.

 Αν αυτές οι κινήσεις απαιτούν χρόνο, γιατί, όντως, απαιτούν χρόνο, δεν είναι τίποτα, μπροστά στην καθυστέρηση που είχαμε, για να ξεκινήσουμε ένα συγκεκριμένο έργο, που δεν αφορά μόνο την προστασία του δασικού χαρακτήρα εδαφών, αλλά και την υπεράσπιση των εμπράγματων δικαιωμάτων του Δημοσίου.

Νομίζω πως στην διαδρομή θα πούμε πολλά πράγματα. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Προεδρεύων των Επιτροπών):** Κυρίες και κύριοι συνάδελφοι, σε αυτό το σημείο έχει ολοκληρωθεί ο κατάλογος των ομιλητών.

Θέλω να ευχαριστήσω τον Πρωθυπουργό, τον κ. Μητσοτάκη, τους πολιτικούς Αρχηγούς, την κυρία Γεννηματά, τον κ. Κουτσούμπα, που πήραν το λόγο, τον Υπουργό Περιβάλλοντος και Ενέργειας, τον κ. Σκρέκα, όλους εσάς για τις τοποθετήσεις σας και για τη συμμετοχή σας.

Ευχαριστούμε πάρα πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Στο σημείο αυτό, ο Προεδρεύων των Επιτροπών, κ. Σταύρος Καλογιάννης έκανε την γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Συντυχάκης Εμμανουήλ, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Αλεξοπούλου Χριστίνα, Βρούτσης Ιωάννης, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Βρυζίδου Παρασκευή, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Καππάτος Παναγής, Μπούγας Ιωάννης, Κεφάλα Μαρία-Αλεξάνδρα, Μαντάς Περικλής, Πασχαλίδης Ιωάννης, Δούνια Παναγιώτα (Νόνη),Σαλμάς Μάριος, Σπανάκης Βασίλειος – Πέτρος, Ζεμπίλης Αθανάσιος, Κούβελας Δημήτριος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος, Λιακούλη Ευαγγελία, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Δελής Ιωάννης, Συντυχάκης Εμμανουήλ και Χήτας Κωνσταντίνος.

Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Μπαραλιάκος Ξενοφών (Φώντας), Ρουσόπουλος Θεόδωρος, Τζηκαλάγιας Ζήσης, Χιονίδης Σάββας, Βέττα Καλλιόπη, Καφαντάρη Χαρούλα (Χαρά), Χαρίτου Δημήτριος (Τάκης), Μουλκιώτης Γεώργιος, Κωνσταντόπουλος Δημήτριος, Κομνηνάκα Μαρία, Παπαναστάσης Νικόλαος και Μπούμπας Κωνσταντίνος.

Από τη Ειδική Διαρκή Επιτροπή Ευρωπαϊκών Υποθέσεων παρόντες ήταν οι Βουλευτές κ.κ.: Βαρτζόπουλος Δημήτριος, Γιαννάκου Μαριορή (Μαριέττα), Καιρίδης Δημήτριος, Κουμουτσάκος Γεώργιος, Λοβέρδος Ιωάννης-Μιχαήλ, Μάνη-Παπαδημητρίου Άννα, Παπαδημητρίου Χαράλαμπος (Μπάμπης), Πνευματικός Σπυρίδων, Αβραμάκης Ελευθέριος, Κασιμάτη Ειρήνη (Νίνα), Μεϊκόπουλος Αλέξανδρος, Μουζάλας Ιωάννης, Μπουρνούς Ιωάννης, Μωραΐτης Αθανάσιος (Θάνος), Σκούφα Ελισάβετ (Μπέττυ), Φωτίου Θεανώ, Κεφαλίδου Χαρά, Πάνας Απόστολος, Λαμπρούλης Γεώργιος, Παφίλης Αθανάσιος και Σακοράφα Σοφία.

Τέλος και περί ώρα 18:00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΣΤΑΥΡΟΣ ΚΑΛΟΓΙΑΝΝΗΣ**